
			הערת המתרגמת

			אריך נוימן כתב את הספר הפחד מהנשי בשפה הגרמנית. הספר כלל שלושה חיבורים שאוגדו יחדיו בשם Zur Psychologie des Weiblichen (על הפסיכולוגיה של הנשי) ופורסם לראשונה ב־1953 ככרך השני בסדרת ספריו, Umkreisung der Mitte: Aufsätze zur Tiefenpsychologie der Kultur (הקפת המרכז: מסות על פסיכולוגיית המעמקים של התרבות). בספר נכללו שני חיבורים נוספים: “משמעות ארכיטיפ האדמה לזמנים מודרניים" ו"הפחד מהנשי", שנתן לספר זה את שמו. החיבור “משמעות ארכיטיפ האדמה לזמנים מודרניים" תורגם לעברית ופורסם בשנת 2007 יחד עם חיבור נוסף של נוימן בספר האדם המיסטי ולכן לא יופיע בספר זה. 

			החיבור “השלבים הפסיכולוגיים של התפתחות האישה" הורחב ותוקן מתוך הרצאה שנשא נוימן במועדונים הפסיכולוגיים של ציריך, באזל ותל אביב. ההרצאה כללה את החיבור “Die Urbeziehung der Mutter" (מערכת היחסים הראשוניים לאם), שפורסם בברן בשנת 1951 בכתב העת “הפסיכולוג" (Der Psychologe), ומאוחר יותר שולבה ביצירת המופת של נוימן האם הגדולה: ניתוח של הארכיטיפ.

			החיבור השני, “הירח והתודעה המטריארכלית", פורסם בכרך מיוחד מאת מרצים שהשתתפו בכנסי “ארנוס" באסקונה בשנת 1950, לכבוד יום הולדתו ה־75 של קארל גוסטב יונג. כרך זה, שכותרתו Aus der Welt der Urbilder (מעולם הארכיטיפים) הכיל עשרה חיבורים נוספים מאת ארנוס.

			“על ‘חליל הקסם' של מוצרט" הורחב מהרצאה במועדוני הפסיכולוגיה של ציריך, באזל ותל אביב. נוימן הקדיש את הגרסה שפורסמה לאשתו, הפסיכולוגית האנליטית יוליה נוימן.

			החיבור “הפחד מהנשי" היה חלק מסימפוזיון אשר השתתפו בו שמונה חוקרים מדיסציפלינות שונות, שנערך במכון יונג בציריך. החיבור פורסם על ידי מכון יונג ב־1959 בשם Die Angst (הפחד). 

			הספר תורגם לעברית מהמהדורה האנגלית. 

			הציטוטים מהליברית חליל הקסם בפרק 3 תורגמו מגרמנית על ידי ישראל אובל, מתרגם הכתוביות של האופרה הישראלית.

		
	
			תודות

			כבר בסמינר הראשון שבו למדתי על האם הגדולה ונחשפתי לתאוריה של אריך נוימן, נמשכתי למורשת שלו ולכתביו. ככל שהבנתי את חשיבות עבודתו, הרגשתי צורך פנימי עמוק להשקיע זמן ומשאבים בתרגום הספר הפחד מהנשי על מנת להפיץ את הידע והתובנות שלו בקרב יונגיאניים דוברי עברית כמו גם בקרב קהל רחב יותר. כשיצאתי למסע זה לא ידעתי מה אפגוש בדרך ועם אלו אתגרים אאלץ להתמודד. לשמחתי הרבה גיליתי שלאורך כל הדרך שמחו רבים לסייע לי בהוצאת תרגום הספר לעברית וכעת הגיע זמן התודות. 

			ראשית ברצוני להודות למשפחת נוימן על האפשרות שניתנה לי להוציא לאור את התרגום לעברית של ספרו של אריך נוימן, אבי המשפחה. לבנו, פרופ' מיכה נוימן, שאירח אותי בביתו ושיתף אותי מעט מחוויות ילדותו לצד אביו, קרא את התרגום ואישר את פרסומו. לילדיה של רלי נוימן־לבנטל, ד"ר אורי לבנטל ותמר זבולון, שנתנו את הסכמתם לתרגום ולהוצאה של הספר בעברית. לבתו של פרופ' מיכה נוימן, מיכל נוימן, שסייעה ביצירת הקשר.

			תודתי הרבה לד"ר ננסי פורלוטי, אנליטיקאית יונגיאנית ונשיאת הוצאת Recollections, שתמיכתה הנדיבה בהוצאה לאור של תרגום זה סייעה לי באופן משמעותי.

			למכון לפסיכולוגיה יונגיאנית ע"ש אריך נוימן, תודה מעומק הלב על הרוח הגבית המלאה בתמיכה ובאמון בפרויקט התרגום לאורך כל הדרך. 

			תודתי העמוקה לדבורה קוצ'ינסקי, על הליווי הצמוד בעריכת חלקים מתוך התרגום, על הסכמתה לכתוב לספר את המבוא ועל נכונותה לחלוק איתי חלקים מסיפור חייה. דבורה, היית לי עמוד אש ועמוד ענן בדרכי המרתקת בעולמו של נוימן וכתביו. 

			תודה גדולה במיוחד לאסתי לי־דר, על הזמן הרב שהקדישה לעריכה המדעית של התרגום, על ההתייחסות היסודית והמקצועית ועל ההערות החשובות שדייקו את הבנתי לגבי הנשי. אסתי, את עבורי בית מקודש המלווה אותי במסע חיי כמעט עשור. בחוכמה, באמונה, באהבה ובמסירות, לימדת אותי להעז ולהגשים. 

			תודה חמה לפרופ' הנרי אברמוביץ, על רוחב ליבו, על התמיכה והעידוד בכל צומת שעלו בה שאלות כיצד להתקדם. 

			לד"ר גיא פרל, על החיבור עם אדרא רבא ההוצאה לאור, על הייעוץ והתמיכה ועל המענה הנעים והמקצועי לכל שאלה שעלתה אצלי.

			לד"ר אילנה שמיר, עורכת הלשון, על העבודה הרגישה והמדויקת שעשתה בעריכה הלשונית של הספר.

			לישראל אובל, מתרגם הכתוביות של האופרה הישראלית מאז היוסדה, על ההתגייסות המהירה ונדיבת הלב לתרגם מגרמנית את הציטוטים מהליברית חליל הקסם.

			לחברותי בקבוצת ההכשרה במכון לפסיכולוגיה יונגיאנית, על העידוד והדחיפה להתחיל פרויקט תרגום זה עוד כשהיה רעיון אבסטרקטי בלבד, ובמיוחד לפזית דושי על הייעוץ והחשיבה המשותפת בקטעים נבחרים.

			לדלית שפירא, אחותי למסעות במרחבי הנפש, על הליווי והתמיכה גם במסע זה.

			ולבסוף לבני משפחתי. יובל אהובי, שהולך לצידי שנים ארוכות במסירות חסרת גבולות. וילדי, שקד, אופק ושלו, האור של חיי.

		
	
			הקדמה

			מאת אריך נוימן

			החיבורים בספר זה על הפסיכולוגיה של הנשי מתייחסים לקנון הערכים הגברי הפטריארכלי החד־צדדי של התודעה המערבית ולבורות הבסיסית בנוגע לשונות המהותית של פסיכולוגיית האישה ושל הנשי, אשר תרמו באופן משמעותי למשבר של זמננו. מכאן שהבנת הנשי היא הכרחית לא רק כדי להבין את הפרט היחיד, אלא גם כדי לרפא את הקולקטיב. זאת בהקשר של פסיכולוגיית המעמקים של תרבות ושל תרפיה תרבותית.

			ההיסטוריה של התפתחות התודעה במערב הינה התפתחות של תודעה גברית בעלת אוריינטציה אקטיבית שהישגיה הובילו לתרבות פטריארכלית. לעומת זאת, חוקים אחרים שולטים בהתפתחות האישה — אם אינה לוקחת חלק מכריע בהתפתחות “גברית", כפי שהדבר קורה בעת החדשה. לכן יש לגלות מחדש את טבעה השונה של נפש האישה והנפש הנשית על מנת שנשים יבינו את עצמן, אך גם כדי שהעולם הגברי הפטריארכלי החולה בשל חד־צדדיותו הקיצונית — יחלים.

			הפסיכולוגיה האנליטית זיהתה שאלמנט נשי קיים ופעיל בלא־מודע של הגבר ואלמנט גברי קיים ופעיל בלא־מודע של האישה. פסיכולוגיית המעמקים של האישה הלוקחת בחשבון תובנות אלו הכרחית אם ברצוננו להבין את הבעיות של מערכות יחסים ושל נישואים; אולם מעבר לכך, פסיכולוגיית המעמקים מאפשרת לנשים ולגברים להבין את עצמם באופן מלא יותר.

			בחיבור הראשון, השלבים הפסיכולוגיים של התפתחות האישה, אנו מנסים לשרטט מתווה ברור של שלבי התפתחותה של האישה ומדגישים את שונותם מאלה של גברים. לעומת זאת, בחיבור השני, הירח והתודעה המטריארכלית אנו מנסים להבהיר את התודעה המטריארכלית הנשית השונה במהותה והמהווה בסיס להתנהגויות ולאופני הוויה ייחודיים לנשים ולנשיות. “תודעה מטריארכלית", תודעת “לידה" במובן מאוד ספציפי, מהווה גשר בין האישה ובין הפרט היצירתי — האמן הגברי למשל, שאצלו האנימה, הצד הנשי שלו (ואיתה גם התודעה המטריארכלית) מודגשת יותר מאשר אצל האדם הפטריארכלי הממוצע.

			בהמשך לכך, החיבור על חליל הקסם של מוצרט מתאים מאוד בהקשר זה, כיוון שהעימות (Auseinandersetzung) — הקונפליקט בין העולם הפטריארכלי ובין העולם המטריארכלי וההשלמה בניהם (המהווה את האובייקט הממשי של תרומתנו לפסיכולוגיה של הנשי), עומד במרכז האופרה והליברית המופלא שלה. חליל הקסם מתגבר על האנטיתזות הללו ומגיע לשיאו בסינתזה חדשה. פיתוח סינתזה חדשה מסוג זה במציאות הנפשית של הפרט ושל הקולקטיב הינה אחת המשימות הבסיסיות, המכוונות לעתיד, של טיפול פרטני ותרבותי בן ימינו.

			אריך נוימן,

			תל אביב, 1952

		
	
			מבוא

			מאת דבורה קוצ'ינסקי

			הכרתי את אריך נוימן באוקטובר 1948. הייתי צעירה, שנתיים בארץ, לאחר שנים במחנות ריכוז. באתי כדי לשאול אותו אם אני משוגעת, כפי שטענו כל חברי ואף אני בעצמי הרגשתי ספקות לגבי מצבי הנפשי. הסיבה הייתה שלא הייתי מרוצה משום דבר ושום דבר לא היה משמעותי עבורי. הכול שיעמם אותי, מקצועות שהיו לי, חברים שהיו לי. פשוט לא מצאתי את עצמי. כך הגעתי לנוימן. 

			נכנסתי אליו. הוא ישב בכורסה על יד שולחן כתיבה ענקי, כשהחדר מלא מהרצפה עד התקרה בספרים. הוא היה שקט מאוד, בלי תנועה, רק בעיניו ראיתי שהוא מאוד פרנדלי ומאוד מרוכז. הדבר שבלט בו ביותר היה ערמת השיער המלאה שלו. הייתי אז בת 23 וחשבתי שהוא בן 70, אבל למעשה הוא היה בן 43. זה עתה הוא סיים לכתוב את ספריו מקורות והיסטוריה של התודעה ופסיכולוגיית המעמקים ואתיקה חדשה. שני הספרים יצאו לאור שנה לאחר מכן בציריך.

			אריך נוימן הפנה אותי אל יוליה אשתו, שהייתה מומחית בקריאה בכף יד, להתייעצות בקשר למקצוע המתאים לי. יוליה מיד ראתה בכף ידי שאני צריכה להיות אנליטיקאית, אבל לדבריה לא לעבוד עם ילדים. וכך, בהתאם להמלצתו של נוימן ולמרות מחאתי, התחלתי אנליזה אצל יוליה. תחילה חשבתי שנשים פחות אינטליגנטיות מגברים, ואריך צחק ואמר: “לכן את הולכת לאנליזה אצל אישה". בהתאם להנחיות של יוליה, התחלתי את לימודי הפסיכולוגיה לתואר ראשון ואחר־כך לתואר שני. עשיתי שנה סטאג' בבית חולים לבריאות הנפש, שמעתי סמינריונים לפי הנחייתו של נוימן, ואז בגיל 30 סוף סוף נוימן הרשה לי להתחיל לעבוד. 

			באותם סמינריונים שנוימן קיים בדירתו ברחוב גורדון 1 בתל אביב, התאספנו 25 עד 30 איש. כולם היו הרבה יותר מבוגרים ממני, כולם יקים. אני התיישבתי תמיד בשורה האחרונה. כולם הגיעו ברבע לשמונה ונוימן הגיע בדיוק בשמונה והתחיל להרצות. הוא עשה הפסקות כדי שאנשים ישאלו שאלות, והיה סקרן לדעת איך הדברים החדשים שכתב יתקבלו. נוימן לא אהב שמדברים שטויות, הוא לא אהב טיפשות ואני מאוד פחדתי לפתוח את הפה ולהיתפס כלא מבינה דבר. הייתי אמורה להתחיל אצלו הדרכה והיה לי חשוב להגיע מאוד מוכנה. הייתי מגיעה להדרכה עם רשימה של חלומות של מטופלים שלי ועם שאלות, אבל בדקתי את עצמי 10 פעמים כדי לוודא שאלו שאלות שמתקבלות על הדעת, שלא אהיה אחד “הטיפשים". אבל דבר לא עזר; כבר בפגישת ההדרכה השלישית הוא קרא לי “כבשה טיפשה", וכזו נשארתי בשבילו מאז ולתמיד. הוא אף פעם לא קרא לי דבורה. תחילה נעלבתי כמובן, אבל בהמשך אפילו אהבתי זאת כי זה היה מאוד אישי. אני כנקמה קראתי לו “מאסטרו". הוא לא אהב את זה אבל כך קראתי לו.

			כמדריך, נוימן היה מאוד מכיל. הוא נתן לי עצמאות מלאה ועודד אותי להעז ולהיכנס עם המטופלים שלי לנושאים שבשל החינוך היקי שקיבלתי היו מביכים בשבילי, אף שהכרחי לדבר עליהם באנליזה. נוימן המליץ לי גם לקרוא את פרויד ולהרחיב את ידיעותיי ככל האפשר. בשלב מסוים נוימן החל להרגיש שמרחפת עלי סכנה להפוך “בת נצחית לאב רוחני", והחליט לשים לזה סוף. וכך, הוא הודיע לי בפגישת ההדרכה הבאה שזו שעת ההדרכה האחרונה שלי. התקשיתי לקבל את החלטתו. פרצתי בבכי וניסיתי להניע אותו מהחלטתו; אמרתי לו שלא אבין את החלומות של המטופלים שלי. אולם נוימן התעקש שאני אתפתח טוב יותר לבד. הוא כל כך צדק! הוא הבין שאני אעז יותר ואתפתח יותר אם הוא ישחרר אותי.

			ערב שישי אחד ב־1956 הפך בלי שהתכוונו לחגיגה. לבעלי ולי נודע שיוליה ואריך אוהבים מוזיקה קלאסית ושיש להם אוסף תקליטים גדול. הזמנו אותם בערב שישי לארוחה ולשמיעת מוזיקה. בעלי אסף במשך שנים תקליטים של מוזיקה קאמרית בעיקר, והיה מאוד גאה בהם. הוא קיווה להשמיע חלקים מהאוסף שלו לנוימן. הערב החל בהרמת כוס יין אדום משובח ואחריו כוס שנייה ואולי אף שלישית והאווירה הייתה בהתאם. שני הגברים החלו מעין תחרות סמויה ביניהם “למי יש אוסף יותר גדול?". כולנו ביקשנו לשמוע את הרביעיות והחמישיות של מוצרט ושוברט — שקט השתרר כשהמוזיקה התנגנה, ובחדר התפשטה אווירה כמעט רליגיוזית, כשכל אחד מאיתנו התכנס לתוך עצמו, הרגשתי שיצרנו מעין טמנוס. החוויה של שמיעת המוזיקה המשותפת הייתה כל כך חזקה, שאף אחד מאיתנו לא שם לב לשעון, עד שלפתע בשתיים וחצי בלילה נוימן קם והחליט שזהו, שהם חייבים ללכת הבייתה.

			לאחר ערב זה היה ברור לכולנו שיהיו מפגשים נוספים. מאז נפגשנו פעם בשבועיים בימי שישי לארוחה ולהאזנה למוזיקה. בהמשך הצטרפה מכרה נוספת של הנוימנים והפכנו לחמישייה קבועה. כולנו הרגשנו שערבים אלו היו מעין שיא של השבוע. אז הכרתי גם את הצד האגרסיבי של אריך נוימן. הוא התווכח עם בעלי לגבי תפיסתו את הביצוע הנכון של היצירה, וטען שהאוסף שלו ללא ספק איכותי יותר. בעלי, שכיבד אותו מאוד, ומתוך נימוס של מארח, הסכים בקושי. קבוצת החברים הפכה גם לקבוצת טיולים. לפחות פעמיים בשנה ערכנו טיולים של ימים מספר עם עוד שני זוגות שהצטרפו אלינו, ובערבים המשכנו לשמוע מוזיקה בפטפון שבעלי הביא איתנו. 

			באחת מפגישותינו שאלתי את נוימן: “מאסטרו, איך זה שבמוזיקה אתה כל כך עומד על שלך בעקשנות, וכפסיכולוג גדול שכבר פרסם ספרים חשובים ומשמעותיים אתה כל כך צנוע?" נוימן ענה לי: “כבשה טיפשה, כמה אנחנו כבר יודעים על הנפש? עשרה אחוז? חמישה עשר אחוז?" תשובה שלא שכחתי כל חיי.

			אי אפשר לדבר על אריך נוימן בלי לומר כמה מילים על יוליה. הייתי אצל יוליה באנליזה שנים רבות. אהבתי את האישה הזו והסתדרנו נהדר. יוליה הייתה טיפוס עם רגש דומיננטי ועם אינטואיציה מצוינת, שפעם אמרה לי: “כשאני צריכה לחשוב כואבת לי הבטן". נוימן נהג לתת לה לקרוא את הטיוטות של ספריו עוד לפני שמישהו אחר קרא אותן, וכשהיא אמרה לו: “אריך, זה לא מרגיש לי נכון", הוא הקשיב לה ותיקן. היא מעולם לא אמרה: “זה לא טוב או לא ברור", אלא “זה לא מרגיש לי נכון". הוא סמך במאה אחוז על הרגשות שלה.

			בקיץ 1960, לפני נסיעתם של הזוג נוימן לחופשה בת חודשיים מעבר לים, הוא הסכים לקבל אותי להדרכה חד פעמית, שבסופה התחננתי לפניו שייתן לי שעת הדרכה נוספת כי לא הספקתי לדון איתו על כל מטופלי. נוימן שאל: “מה בוער לך? אני לא עומד למות". “Carpe diem" (“תפוס את היום"), עניתי, בלי לדעת למה. נוימן נתן לי שעת הדרכה נוספת ונסע לחופשתו.

			ימים מספר לאחר מכן הגיעה מלונדון הידיעה על מחלתו של נוימן ועל הדיאגנוזה הקשה של סרטן סופני. נוימן, שטרם מלאו לו 55 שנים, ושעבד במרץ על פיתוח התיאוריה הפסיכולוגית שלו, התקשה להאמין שזה גורלו. הזוג נוימן נסע לגרמניה לקבל חוות דעת שנייה, אולם הרופאים בגרמניה הגיעו לאבחנה זהה. אריך ויוליה פנו לאיי צ'ינג, ספר החוכמה הטיבטי. התשובה שקיבל אריך הייתה “ההלך", ואילו התשובה שקיבלה יוליה הייתה “בעלת אוצר גדול".

			זמן מה לאחר מכן חזר הזוג נוימן בטיסת לילה לתל אביב. נסעתי עם בנם מיכה לקבל את פניהם בשדה התעופה. נוימן הורד מהמטוס בכיסא גלגלים וראיתי שהוא איבד הרבה ממשקלו. תוך זמן קצר מצבו הורע מאוד והוא הועבר מביתו ברחוב גורדון 1 לבית החולים תל־השומר, כשיוליה שוהה כל הזמן לצידו. אנחנו, החברים הקרובים, חלקנו איתה את משמרות הלילה. ב־5 בנובמבר, בעשר בלילה, התקשרו מבית החולים וביקשו שאקדים להגיע מאחר ומצבו היה כבר קשה מאוד. הגעתי לבית החולים עם מיכה ונכנסתי לחדרו. נוימן כבר היה מת. התחושות היו קשות. 

			כמה ימים לאחר מותו חלמתי חלום: בחלומי, אני נמצאת באמפיתיאטרון גדול. יושבת עם חברה בשורה קדמית כשעל הבמה מולי ניצב אריה ענקי הפותח את לועו ובתוכו כתוב “העבודה משחררת" (“Arbeit Macht frei"). חששתי שללא תמיכתו של נוימן הטראומה של אושוויץ שוב תתגבר עלי. הפנתי את ראשי הצידה מעבר לאמפי בחיפוש אחר עזרה, ואז ראיתי שדה חיטה רחב שגבעוליו הזהובים מתנופפים ברוח, ואני רואה את ראשו של נוימן הצועד באמצע השדה ומתרחק כששיערו העבה נע ברוח יחד עם גבעולי הזהב. אני תופסת את ידה של חברתי שישבה לידי וצועקת: “תסתכלי מהר, הוא חי, הוא חי, הוא מתהלך כעת בשדות אחרים".

			עבורי, המפגש עם נוימן אחרי ארבע שנות שואה היה חסד משמים. אהבתי את האיש ובשבילי מותו היה אבדה ענקית. חשבתי שעולמי שקע, כיוון שבמשך זמן רב הוא היווה תמיכה מאוד משמעותית עבורי. הוא היה אופטימי לגבי ואני הייתי פסימית מאוד. הוא הציג מולי עמדה הפוכה, ולכן לאט לאט הרגשתי בפנימיותי איזו נוכחות חדשה שמאז לא עזבה אותי.

			אחת מתוכניותיו של אריך נוימן כהמשך לעבודותיו על הנשי הייתה לכתוב על הפסיכולוגיה של האמן, הפסיכולוגיה של האדם היוצר, שכן הוא עצמו היה אמן לא פחות מאשר פסיכולוג. נוימן הקדיש כמה מאמרים לאמנים גדולים, שבין הידועים בניהם היו לאונרדו דה וינצ'י, הנרי מור ומרק שאגל. אולם כאמור, הוא לא הספיק לסיים עבודה זו, שכן לגורל הייתה כוונה אחרת לגביו, והאם הגדולה שאותה חקר בנאמנות רבה לקחה אותו לעצמה בטרם עת, כפי שכתב בדוקומנטר חליל הקסם, שהרי האמנים הם הילדים האהובים עליה ביותר.

			שנה לפני מותו ב־1954 כתב נוימן חיבור רחב היקף על היחס בין אמנות לבין תקופתה (Kunst und Zeit). בחיבור זה הוא עסק ביצירתי שבנפש האדם ובמשמעותה של האמנות עבור האנושות. נוימן יצא מהפונקציה היצירתית של הלא־מודע המבטא את תוצריו באופן ספונטני, והדגיש את משמעותה ותפקידה החשוב של האמנות, הן עבור האינדיווידואל והן עבור הקולקטיב, שכן האמנות מקשרת את האדם אל מציאותו הטרנס־פרסונלית והנומינוזית. כלומר, מקשרת אותנו עם שכבת המעמקים של הנפש שבמידה רבה אבדה לאדם המודרני.

			נוימן תיאר ארבעה שלבים בהתפתחות האמנות ביחס לתקופות שבה התפתחה. השלב הראשון התרחש בראשית האנושות, כשהיחיד היה חלק אינטגרלי מקבוצה והאמנות הייתה תופעה קולקטיבית ולגמרי לא מודעת. נוימן כינה שלב זה בשם “יצירה עצמית סמלית של הנומינוזי". בשלב זה, האמנות הייתה לחלוטין מתנת הטבע; זוהי אמנות שנוצרה ללא השתתפות של תודעה אנושית, היא נבעה מפנים נפשו של האדם מבלי שהיה ער לכך ועלתה מתוך הדרישה של הארכיטיפים שבנפש להיראות ולקבל גשטלט. האדם נתן להם ביטוי מבלי להבין את משמעותה, וכך היא נעשתה לכלי מעצב של הכוחות הארכיטיפיים המעוררים את התודעה. מאחר והארכיטיפים הם בעלי נומינוזיות ולומינוזיות,1 בני האדם נמשכו אל הלומינוזיות וניסו להבין את משמעות יצירתם. סקרנותם זו מפתחת את התודעה. יחד עם זאת, הנומינוזי, שהוא כוח מסתורי, סודי, אי־רציונלי וטרנס־פרסונלי המשפיע על הצד האמוציונלי של האדם, הביא להרחבה של חוויית החיים מצד אחד ומאידך עורר פחדים מפניו בשל היותו כוח עצום ומאיים. זוהי חוויה רבת עוצמה של התודעה העומדת אל מול הארכיטיפים.

			לאט ובהדרגה התפתחה תודעה קולקטיבית ונוצרה סינתזה עם הלא־מודע הקולקטיבי. סינתזה זו חיברה את נצחיות הארכיטיפים עם התודעה המתפתחת הקשורה לזמן ולתנאי החיים של הקבוצה. זהו השלב השני ביחסה של האמנות לתקופתה, שלב שנוימן כינה “הייצוג של הקנון התרבותי". בשלב זה קמה מעין סטרוקטורה, קנון תרבותי — המכיל את הכוח הנומינוזי — שהפך לבסיס החיים של הקבוצה. קנון תרבותי זה היווה קרקע לחיים המוסריים והרוחניים של השבט ושל העם ושמר על אחדותו. האמנות, שבשלב זה כבר הייתה קרובה יותר לתודעה, ייצגה את הקנון התרבותי המכיל ערכים, טקסים, חגים ומנהגים סמליים, וכל ביטוי של יצירה שהתודעה האנושית פיתחה. 

			בתוך הקנון התרבותי, השונה בין עם לעם, באו לידי ביטוי הארכיטיפים הנצחיים בצורה שונה על ידי האמנים, בהתאם למיקומם הגאוגרפי, לאקלים ולתנאי החיים, אך משמעותם הבסיסית נשמרה. כך למשל דמותו של האב הגדול במצרים קיבל ביטוי אחר לגמרי מאשר דמותו של האב הגדול בגוואטמלה, אף על פי שמשמעותם זהה. הבדלים אלה מבטאים למעשה את ריבוי התכונות של הארכיטיפ.

			במהלך מאות השנים התפתחה התודעה, חלה אינדיווידואציה של בני האדם וקמו אמנים שכל אחד מהם הוא ייחודי בתחומו. אולם, מאחר והלא־מודע דינמי מאוד וכל הזמן מחדש ומשנה את תכניו, אפשר לראות כי בשלב מסוים, לפני כ־200 שנה, התיישן הקנון התרבותי וערכיו איבדו את כוחם ותוקפם. המסורת וההרגלים נעשו ריקים מתוכן והקנון התמוטט. בעקבות זאת, האוריינטציה שנתנה ביטחון לבני האדם התמוטטה גם כן, ובני האדם החלו להרגיש חסרי ישע, מפוחדים, בודדים ו"חסרי בית". הקוסמוס, העולם המסודר הפך לכאוס — לתוהו ובוהו — ותחושת הדיסאוריינטציה גדלה. בלא־מודע התעורר צורך בשינוי ובפיצוי על מה שכבר לא התאים. 

			בנפשם של יחידים המחוברים יותר לפנימיותם עלו ארכיטיפים ותכנים חדשים. היו אלה האמנים שהחלו לתת ביטוי לארכיטיפים דרך יצירתם — זוהי כבר תקופה של אמנות מודרנית שתפקידה העיקרי היה לעצב את הנומינוזי שכבר אינו כלול בתוך הקנון התרבותי ומראה גם את פניו הדמוניים. זהו השלב השלישי שנוימן כינה “קומפנסציה של הקנון התרבותי". בנפש האדם, בעיקר בנפשם של אמנים, החלו לעלות מתוך הלא־מודע הכיעור, הדיסוננטי והרוע ביתר שאת. אלו תכונות הנפש שהקנון התרבותי שהיה מושתת על הטוב, היפה וההרמוני, לא רצה לראות ולתת להן מקום.

			יחידים מיוחדים אלה הפכו למייצגים של ההתחדשות והשינוי, עליהם להביא את היום החדש, את הצד האחר של החיים. אולם, מאחר והאמנים המודרניים מושרשים מצד אחד בזמנם ובתרבותם ומצד שני הם המורדים בתרבותם והמחדשים אותה, כשהקולקטיב מלכתחילה אינו מבין אותם ואף יוצא נגדם, הם נותרו מבודדים וכביכול ללא מולדת. ולמרות שהם יוצרים מתוך בדידות, ללא קשר זה לזה או תלות זה בזה, יצירתם נובעת מרוח הזמן (Zeitgeist). רוח הזמן שבאמנים אלה מבטאת את הצרכים העכשוויים של הקולקטיב, ולא את הצרכים האישיים שלהם. הנומינוזי, שהוא כוח עוצמתי המתגבר תמיד על האגו, השתחרר מהיותו מוגבל על ידי הקנון ועולה בנפשם של האמנים ביתר שאת, עד שהם נדחפים ליצירה ללא יכולת לעצור; דרכם מתבטא הלא־מודע הקולקטיבי ומתוך שכבות הנפש העמוקות ביותר, העולם החיצוני והעולם הפנימי מתחברים בהשתתפות מיסטית. 

			מסתבר שהנומינוזי מתגלה במלוא כוחו בכל אדם יצירתי, הן על צדדיו החיוביים והן על הצדדים המאיימים, מבלי להתחשב בגורלו האישי. כוח זה תופס את האמן ומטלטל את חייו, כפי שהדבר בא לידי ביטוי, למשל, באובססיביות היצירתית של פיקסו, בשיגעון של ואן גוך או בהתרחקות של גוגן אל איים רחוקים. 

			אמנם בעקבות איבוד הקנון התרבותי, האדם המודרני חי בתחושת כאוס ופניקה ומרגיש ששערי הגיהנום נפתחו, אולם נוימן היה אופטימי וציפה שדרך חוויות השאול וחצייתו תחול התחדשות נפשית. בעקבות ההתגלות המאסיבית של הרוע בשתי מלחמות עולם, נוימן כתב את ספרו פסיכולוגיית המעמקים ואתיקה חדשה ובו טען לאתיקה אישית המבוססת על קולו הפנימי, האינדיווידואלי של האדם מול המצפון הקולקטיבי שפועל על ידי השלכת הרוע על האחר.

			יונג נתן ביטוי לחיפוש האנושות אחר אוריינטציה חדשה בספר האדום שהחל לכתוב ב־1913 והתפרסם רק ב־2009. בספר זה עסק יונג בשאלה מה יביא העתיד? הן יונג והן נוימן בספר הנוכחי, רומזים ומקווים שהארכיטיפ שיעלה ויהיה דומיננטי בעתיד, הוא ארכיטיפ החוכמה הנשית, היינו סופיה. בחיבור “משמעותו של ארכיטיפ האדמה בעת החדשה" הוסיף נוימן, שלא רק החוכמה הנשית אלא גם ארכיטיפ האדמה יתנו פנים חדשות לאנושות. הוא הדגיש את חשיבות הזרימה והטרנספורמציה הנפשית המתמדת לעומת שמרנות ועמדה סטטית. 

			השלב הרביעי ביחס בין האמנות לתקופתה הוא שלב מיוחד ושונה במהותו משלושת השלבים הקודמים. אם בשלושת השלבים הקודמים הזמן והשפעתו על האמנות היה רלוונטי, אין הדבר כך לגבי שלב זה שנוימן כינהו “אמנות מעבר לזמן". אמנות זו מתפתחת כאשר מתוך האינדיווידואליות החדשה נולדים יחידי סגולה שבתוכם דוחף הסלף (Self) היצירתי את יצירתם לנוכחות מתמדת ללא תלות בתנאי הזמן, המקום והתקופה. אלה יחידי סגולה שאישיותם התמזגה עם יצירתם, ואמנותם הפכה נצחית ללא תלות בזמן. מעניין לראות כי דווקא בזקנתם של אמנים יחידי סגולה אלה נוצרו היצירות הגדולות ביותר שהן מעבר לזמן, המעוררות תחושה של נצחיות. נוימן מזכיר יצירות ספרותיות כמו אלו של שייקספיר, גתה, תומאס מן ורילקה וציורים מאת רמברנדט, מונה, שאגאל, ואן גוך ואחרים. במוזיקה באך, בטהובן וכו'.

			נוימן קורא לאמנות זו אמנות רליגיוזית, כיוון שהפונקציה הרליגיוזית היא התבוננות בנומינוזי, והרי אמנים אלו יוצרים מתוך חוויית הנומינוזי בתוכם. הם עברו את שלושת השלבים הקודמים אך השתחררו מהקולקטיב הפנימי והחיצוני והאמנות שלהם היא אמנות עולמית. הם יוצרים עולם סימבולי של הנומינוזי. בתוך יצירתם התחברו הניגודים הנצחיים, זוהי אינדיווידואציה בה הם יוצרים מתוך הסלף. החוויה של אמנות זו תלויה בנכונות הנפשית של הרואה והשומע להתבונן ולקבל, לכן רק המתבונן שנפשו פתוחה זוכה לחוויית אמנות גדולה זו.

			במיתוס מהמיתולוגיה היוונית מסופר על נהר הסטיקס, נהר המוות והלידה מחדש, הזורם מהאולימפוס לשאול בזרימה עוצמתית כל כך, עד שאפילו האלים האולימפיים פוחדים ממנו. ומכיוון שזרימתו כה חזקה, לא ניתן לאסוף אפילו כמות קטנה ממימיו לכלי מכל סוג שהוא, יהיה זה כלי מקריסטל, מעץ או מיהלום, כך שהייתה סכנה לאנושות. פרסת סוס הייתה היחידה שהצליחה לעמוד בפני עוצמת זרימתו של הסטיקס ולהביא בתוכה מים, כך שהאנושות יכלה להתחדש ולהיוולד מחדש. הפרסה מייצגת את פרסת סוסו של פרסאוס שערף את ראשה של מדוזה וטיפות מדמה נפלו על האדמה. במנוסתו, רקע סוסו של פרסאוס בפרסתו במקום בו נפלו טיפות הדם מראשה של מדוזה, ומיד נבע שם מעיין היפוקרני, הוא מעיין המוזות. מתוך המעיין עלה פגסוס, הסוס המכונף, שעף מהאדמה לשמים. פגסוס הוא סמל טרנסצנדנטי המקשר את הארצי עם השמיימי, סמל לקשר בין דם, רוע, אדמה ורוחניות, כלומר הוא סמל האמנים המקשר עבור האנושות את כל העולם הארכיטיפי ומלמד אותנו את חשיבותה של היצירה. זהו איחוד הניגודים שבנפש האדם.

			

			
				
					1	נומינוזיות היא החוויה הישירה, המסתורית ורבת העוצמה שחווה העצמי אל מול הקדוש והאלוהי. לומינוזיות היא סוג מיוחד של תובנה או הכרה שאינה מבוססת על רציונליות אלא על רוחניות שיש לה נטייה להאיר ולהתגלות.

				

			

		
	
			1

			השלבים הפסיכולוגיים של התפתחות האישה

			בספר המקורות וההיסטוריה של התודעה2 עקבנו אחר התפתחות השלבים הארכיטיפיים המובילים להיווצרות תודעה ואגו שאנו מזהים כ"פטריארכלים", שכן אלה הנושאים התפתחות מערבית זו הם גברים על הערכים המאפיינים אותם. 

			למרות שהתפתחות התודעה בכיוון פטריארכלי נחוצה גם לאישה מודרנית, התפתחותה נעה בכיוון שונה במהותו. ההתפתחות הנורמלית של האישה המערבית, כמו גם ההנחות הפסיכולוגיות באשר לנוירוזות שלה, הן הבסיס האמפירי למתווה שננסה להציג כאן.

			השלב הראשון של התפתחות האישה, כמו גם של התפתחות הגבר, הוא של אחדות נפשית המאופיינת בסמל האורובורוס (Uroboros), נחש היוצר מעגל סגור הבולע את זנבו. אנו מעדיפים סמל זה על פני מושג הלא־מודע, כיוון שהחיוניות והניגודים הדינמיים של התהליכים גלויים בו. איכויות אלה אינן מועברות באמצעות מושג הלא־מודע.

			במצב הנפשי המקורי שולט ערבוב, ומוטב — אי נפרדות של האני, האגו (ego) מהלא־מודע. אנו מתמודדים כאן עם שלב הקדם־אגו של הנפש, העומד מבחינת הפילוגנזה והאונתוגנזה בתחילת התפתחותה של כל תודעה אינדיווידואלית. בשלב זה האגו של האישה, כמו גם זה של הגבר, מתייחסים ללא־מודע כאל אם שעליונותה כה גדולה, עד שלא ניתן עדיין לדבר על נפרדות בין אם לילד ובין לא־מודע לאגו. במידה מסוימת הילד לא נולד עדיין, והוא מוכל בתוך האורובורוס האימהי. ברמה האינדיווידואלית מצב זה מתבטא באי נפרדות של הילד מהאם, ממש כמודגם ברמה הקולקטיבית על ידי הכלת הפרט בעל־אישי — הכוח האימהי המגונן של הקבוצה, השבט או המשפחה, הקובע במידה רבה מה הפרט עושה ומה אינו עושה.

			תחילה מופיע הלא־מודע כאם טובה — כלומר ליחסים הראשוניים (primal relationship) של הילד כלפיה יש טעם חיובי, שבו האגו התלותי והילדי מוגן ומוזן על ידי הלא־מודע האימהי. ב"יחסים הראשוניים אל האם" כוונתנו למכלול היחסים של התינוק או הילד הקטן עם אימו לפני שפיתח אישיות בעלת תודעה ממוקדת אגו. במערכת היחסים הראשונית פועלים גורמים טרנס־פרסונליים יותר מאשר גורמים אישיים, מכיוון שהילד נתון עדיין לשליטת כוחות טרנס־פרסונליים, ארכיטיפיים.

			ברמה הארכיטיפית, היחסים הראשוניים — כלומר התלות הכוללת של האגו ושל הפרט בלא־מודע ובקבוצה — נחווים כהשלכה על האם, שלמרות האינדיווידואליות שלה היא מוטבעת אצל התינוק ואצל הילד הקטן כאורובורוס אימהי וכאם הגדולה.3 היחסים הראשוניים של הבת עם האם שונים באופן מהותי מזה של הבן. הבנת ההבדל הזה תורמת תרומה מהותית להבנת הפער בין הפסיכולוגיה של נשים לזו של גברים.

			אם אנו טוענים — בעקבות נקודה מכריעה בהתפתחותו — שהילד חווה את האם כ"אחר הלא דומה", כשונה מעצמו, בעוד הילדה חווה את האם כ"אחר הדומה" ולא שונה מעצמה — נשאלת השאלה לְמה אנו מתכוונים בכך, וכיצד ייתכן “הבדל" מסוג כגון זה, שכן התינוק ביסודו של דבר אינו מסוגל להיות מודע להבדלים כלשהם בין המינים.

			היחסים העובריים, כמו גם היחסים הילדיים של הילד אל האם, הם אב־טיפוס של כל היחסים הראשוניים. במובן זה, היחסים הראשוניים “מקורם" למעשה באם; כלומר הם ידועים על ידי ארכיטיפ האם, האב־טיפוס הנפשי של היסוד האימהי החי בנפש האדם. עם זאת, אין פירוש הדבר שהתגובה הנפשית של הילד מתעוררת עקב השפעות היחסים הראשוניים עם האם האישית במובן זה, לדוגמה, שהפסיכואנליזה מניחה כי חוויותיו האישיות הייחודיות של הפרט הן הגורם להתפתחויות מאוחרות. הקשר העוברי והילדי לאם הוא אב־טיפוס של כל מקרה של השתתפות מיסטית (participation mystique), וה"הכלה באורובורוס"4 של האגו אינה אלא תיאור של עובדה זו. 

			בתולדות האנושות ההבדלים בין נשים וגברים מקורם בהשלכות המוקדמות והמרשימות ביותר של ניגודים, וככלל — משחר האנושות הזכר והנקבה מהווים אבות טיפוס של ניגודים. מסיבה זו כל צמד ניגודים ארכיטיפי מקבל בקלות את הסמליות של הגברי והנשי, ומכאן שהניגודים בין התודעה והלא־מודע נחווים במונחים של סמלים אלה — הגבריות מזוהה עם התודעה והנשיות מזוהה עם הלא־מודע. ניגודים סמליים אלה אינם מוגבלים אך ורק לתופעות המשניות של אנימה ואנימוס,5 אלא נובעים מההכלה הראשונית המקורית באורובורוס, המקום שבו מתקיימים בו־זמנית התודעה “הגברית" והלא־מודע “האימהי". במהלך התפתחותה של התודעה האנושית, מתפתחת אובייקטיביות של התודעה מתוך העדר מובחנות של הלא־מודע, באמצעות “נפרדות" סמלית של הגברי מהנשי. הילד הזכר חווה עיקרון זה של ניגודים בין הגברי לנשי במסגרת מערכת היחסים הראשונית עם האם, מערכת יחסים שחייבת להתרחש כדי שהילד הזכר יוכל להיהפך לעצמו ולמצוא את זהותו כגבר.

			מכלול הנפש שמרכזה הוא העצמי (Self) מקיים יחסי זהות עם הגוף המוביל את התהליכים הנפשיים. השינויים הפיזיים בהתפתחות של התינוק לילד, לצעיר, לאדם בוגר ולזקן מלוּוים גם הם בשינויים נפשיים השונים מאוד מהשינויים המקבילים בהתפתחות האישה. מכאן שאנו חייבים להניח קיומו של הבדל ביו־נפשי בין המינים המתבטא בדרכים ארכיטיפיות וסמליות, גם אם אין אפשרות לבטאם במאפיינים מובחנים. לכן העצמי כמכלול של האישיות נושא בצדק מאפיינים מיניים משניים, כאשר שניהם — הגוף והנפש — קשורים קשר הדוק בתלותם בהורמונים.6 

			גם כאשר בחברות קדם־פטריארכליות שהו הילדים הזכרים זמן רב בקרב קבוצות הנשים ועוצבו דרך ההשתתפות המיסטית אִתן, חוויית השונות הייתה קיימת כבר מההתחלה, או בכל מקרה מהנקודה שבה הם מודעים להבדלים בין המינים. ולמרות זאת אין חשיבות לשאלה איך ובאילו תנאים תרבותיים העיקרון הגברי־נשי של הניגודים בא לידי ביטוי, כפי שאין זה משנה שהבדל זה פורש לא כהלכה והביא למסקנות שגויות בשל דעות קדומות תלויות תרבות שאופיין פטריארכלי.

			הזכר חווה את המצב הראשוני — זהות עם האם, הזולת הנשי — כזהות עם הלא־עצמי (non-Self). לפיכך הוא יגיע לגילוי עצמי כזכר7 רק בשלב מאוחר יותר בהתפתחותו, כשהוא מצוי בניגוד ליחסים הראשוניים. רק השגת ניתוק מהיחסים הראשוניים ויחס אובייקטיבי כלפיהם מובילים לגילוי עצמי גברי וליציבות. כאשר שלב זה אינו מושג, הזכר נותר כלוא ומסורס באורובורוס ובגילוי־עריות מטריארכלי.8 כלומר הוא אינו אותנטי והופך מנוכר מעצמו. במקום אחר תיארנו מצב מהותי זה ואת ההתפתחות הנפשית הנובעת ממנו כמתואר במיתוסים שבהם השלבים הראשונים בהתפתחות התודעה התפרשו במהותם כמאבק לשחרור הגברי מהנשי, הבן מהאם. 

			זוהי החוויה הבסיסית של הגבר, חוויה שבה היחסים הראשוניים, ההזדהות עם האתה (Thou), מתבררים כ"כוזבים". ההשפעות ההתפתחותיות המתמשכות של חוויה זו מתבטאות בנטייתו של הגבר לאובייקטיביות בעימות ראשוני הכרחי זה, בנטייתו להתייחס לאחר רק מעמדת הלוגוס המרוחק והמודע, ובחוסר נכונות להזדהות באופן לא־מודע עם “אתה". כל אלו מובילים אצל הגבר לרמה גבוהה של בידוד רגשי, אך באותה מידה מאפשרים התגבשות והתחזקות של האגו והתודעה, תוך התנגדות מסוימת לפסיכולוגיה הנשית. החשש ממערכת יחסים לדוגמה, הוא אפוא חוויה בסיסית המסתתרת ברקע של נוירוזות רבות אצל גברים.

			מכיוון שגילוי עצמי גברי קשור מעצם טיבו להתפתחות התודעה ולהפרדה בין מערכות מודעוֹת למערכות לא־מודעות, האגו והתודעה יהיו מיוצגים תמיד באופן סמלי ארכיטיפי כ"גברי". משמעות הדבר היא שהזכר מזהה את האגו שלו עם התודעה ועם תפקידו הגברי הארכיטיפי, ואת עצמו עם התפתחות התודעה במהלך ההיסטוריה האנושית. כפרט הוא חי את דמותו הארכיטיפית של הגיבור וחווה את העצמי שלו רק דרך מאבק שבו הוא מנצח את הדרקון, המסמל את הצד הטבעי של הלא־מודע ואת יחסיו עם האם, ומעמת אותו עם היחסים הראשוניים.

			אולם עבור האישה ליחסים הראשוניים יש משמעות והשפעה שונים לחלוטין. כאשר ילד — בין אם הוא זכר או נקבה — מתחיל להיות מודע לעקרון הניגודים הגברי־נשי, לשונות בין הגברי לנשי בכל צורה שהיא מופיעה — היחסים הראשוניים לאם הם עקרון ההתייחסות עצמו. עבור הילדה לעומת זאת, כל הסיבוכים הטמונים בחוויה של הילד בשל היותו שונה נעלמים. וגם כאשר היא “הופכת לעצמה" כאישה, הזדהותה עם אימה ביחסים הראשוניים יכולה במידה רבה להמשיך להתקיים, וגילוי העצמי שלה הינו ראשוני, כיוון שגילוי העצמי והיחסים הראשוניים, במקרה של ילדה, יכולים להיות חופפים.

			משמעות הדבר היא שאישה יכולה להמשיך במערכת היחסים הראשונית, להתרחב בה ולהפוך לעצמה בלי שתצטרך לעזוב את מעגל האורובורוס האימהי ואת האם הגדולה. אך כל עוד היא נשארת בעולם הזה, היא ללא ספק ילדותית ולא בשלה מנקודת מבט של התפתחות התודעה, אך היא אינה מנוכרת לעצמה. בעוד שגבר במצב דומה הוא “מסורס", כלומר נגזלת ממנו הווייתו האותנטית, האישה רק נשארת מקובעת, אחוזה בחוזקה באופן לא בוגר בישותה האותנטית. שוב ושוב אנו מגלים כי גם בתרבות הפטריארכלית המערבית אישה יכולה לפרוח כ"שלם" טבעי כשהיא אינה מפותחת מבחינה פסיכולוגית — כלומר, ללא התפתחות תואמת של תודעה — כזו שהייתה גורמת לגבר ללא ספק להיכשל בחברה ולפתח נוירוטיות. מצב בסיסי זה, שבו גילוי העצמי והיחסים הראשוניים מתכתבים זה עם זה, נותן לנשים יתרון של שלמות טבעית מתחילת התפתחותן, שלמות שחסרה לגברים.

			מערכת היחסים בין אם לילד מאופיינת בהזדהות הדדית, והעובדה שגילוי עצמי (שבו האישה חווה את עצמה כנקבה) נמצא בהתאמה למערכת היחסים הראשונית (שבה היא חווה את האם כנקבה), מובילה לחיזוק ראשוני של כל אותן מערכות יחסים שמתממשות באמצעות הזדהות. חיזוק ראשוני זה מנוגד לחוויה של הזכר, המעדיף ביסודו סוג של קשר המבוסס על עמידה אחד כנגד השני.

			בעוד שקירבה בין ניגודים או עמידה זה כנגד זה מובנית תרבותית, צורת הקירבה האינדיווידואלית — הדרכים הטבעיות של האישה להתקרב דרך הזדהות — נובעת מקשר הדם שבהיריון, כלומר מהיחסים הראשוניים לאם שהקשר הזה נובע ממנו. מסיבה זו הכמיהה ליחסים של הזדהות מלווים את האישה במהלך חייה ומסבירים את נטייתה ליצור שוב מצבים דומים. אולם רק כאישה בוגרת, כאשר היא חווה הריון ונעשית נושאת של היחסים הראשוניים עבור ילדהּ, רק אז הכמיהה הנשית הפנימית המטריארכלית מוצאת את יעודה; או אז האגו שלה, כסובייקט, חווה את ההכלה שלה את הילד ואת ההזדהות עמו.

			היחסים של דמטר וקורה, שמשמעותם המיתולוגית הסמלית הובהרה על ידי יונג וקרניי,9 מאפיינים את שלב שימור־העצמי (Self-conservation), שבו האגו הנשי נשאר קשור ללא־מודע האימהי ולעצמי. חשיבותה של מיתולוגיה זו לפסיכולוגיה של האישה נעוצה בכך, שאנו מוצאים בה פסיכולוגיה מטריארכלית המגדירה באופן ספציפי את יחס האישה לנשי כמו גם לגברי. כמעט תמיד אפשר להדגים את ההשפעות של שלב ארכיטיפי זה באמצעות מיתוסים וסיפורי עמים, שבהם מיתוסים אלה שולטים על ההתנהגות הלא מודעת של אישה אינדיווידואלית. לפיכך, בהקשר שלנו אין כל חשיבות להגבלת המידה שבה התנאים הפסיכולוגיים משפיעים על המצב החברתי, או להיפך, כיצד או עד כמה מצבים חברתיים קולקטיביים משפיעים על נפשה של אישה אינדיווידואלית.

			הדבר אופייני לשלב השימור־העצמי, שבו האישה נמצאת פסיכולוגית וחברתית בקבוצת הנשים — שבט האם — ושומרת על רציפות יחסה “כלפי מעלה" לקבוצת האימהות “ולמטה" לקבוצת הבנות. הסולידריות שלה עם הקירבה לנשים ולנשי עולה בקנה אחד עם ההפרדות ותחושת הניכור שלה מגברים ומהגברי.

			האח האקסוגמי, שהמגע איתו הוא טאבו מראשיתו, מקבל על עצמו תפקיד של סמכות רוחנית ומנהיגות גברית, גם אם הוא — כפי שקורה בשבט האקסוגמי — גר במקום אחר, כלומר בשבט של אשתו. מצד שני, הבעל מהשבט הזר שאיתו מתקיימים יחסי מין, נשאר זר בקבוצת הנשים ולרוב אין לו זכויות או סמכויות. חשאיות ביקוריו אצל אשתו היא לעתים קרובות עדות למעמדו הזר של גבר זה. הטאבו של החמות, דהיינו ההימנעות החרדתית של הבעל מאימהּ של אשתו — מצביע על אותו כיוון. טאבו זה מאפיין את הניכור ואת העוינות השוררת בין גברים ונשים בשלב זה של שימור־העצמי. מבחינה פסיכולוגית, מהות השלב של שימור־העצמי טמונה בכך שהדומיננטיות של היסוד המטריארכלי מונעת כל מפגש אינדיווידואלי ומלא בין הגבר לאישה, בין הגברי והנשי. חלק משלב זה או כולו מזוהה עם חווייתה של האישה את הגבר ואת הגבריות כמשעבד עוין וגוזל.

			שלב השימור־העצמי של הנשי יכול להימשך זמן רב, שכן הוא מאפשר קיום אנושי בריא לאישה ולקבוצה. אך בעוד ששלב זה נחשב חיובי מבחינת שמירת החיים, יש לו השפעה שלילית כאשר הוא קשור להתפתחות התודעה המעוכבת על ידי הכוח העוצר של הלא־מודע. מנקודת ראות זו, האם הגדולה מופיעה כאם מפחידה וטורפת ולא רק כאם הטובה והמגנה.

			במונחים של התפתחות האישה, העובדה ששלב שימור־העצמי עשוי להימשך זמן רב, אינה מניחה בהכרח שהאישה לא השלימה עם הגברי ועם הגברים שהיא חיה איתם בקרבה אינטימית מלכתחילה.

			העובדה שאישה נשואה “מודרנית" ואם לילדים שאינה נתפסת בהכרח כנוירוטית יכולה לחיות בשלב של שימור־עצמי, משמעה שהיא חיה במצב של חוסר מודעות לגבי החיים ולגבי חיים עם אדם אחר בלי לתת לאף עימות מודע להפריע לה. בשלב זה הכול נראה לה “מובן מאליו וטבעי", מה שלעתים קרובות מצביע על כך שהיא מלאה בתפיסות לא־מודעות משלה לגבי האופי של הגברי ושל הבעל האישי שלה בלי שחוותה בעצמה כאגו וכפרט את הגבר בכלל ואת בעלה בפרט. עם זאת, עבור האישה המשמעות של הגברי חורגת בהרבה מיחסיה לבן זוגה, ואישה שהתפתחותה נעצרת בשלב שימור־העצמי היא, באופן כללי, אדם לא שלם גם אם היא אינה הופכת לנוירוטית. מערכת היחסים החיצונית והפנימית עם הגברי — כלומר עם הגבר החיצוני ועם העיקרון הגברי הפועל בתוכה — מהווה חלק משלמותה בדיוק כפי שמערכת היחסים החיצונית והפנימית עם הנשי היא חלק משלמותו של הגבר.

			מלבד המשמעות שיש להישארות העיקשת של האישה בשלב שימור־העצמי לגבי התפתחותה הפסיכולוגית, יש לכך גם השלכות שליליות על משפחתה. שכן “השלבים" אינם רוחות רפאים של עבר היסטורי אלא דימויים של קונסטלציות לא־מודעות הפועלות עכשיו כמו בתקופות קדומות הנחוצים להתפתחות האישיות. כך למשל, הפסיכולוגיה המטריארכלית של השבט האימהי יכולה עדיין להיות דומיננטית בנישואים פטריארכליים מערביים, והטאבו באשר לחמות שעדיין מעיד על חיוניותו באינספור בדיחות, יכול לבטא את העובדה שאימהּ של האישה עדיין שולטת בה ובכל משפחתה שמופיעה כפטריארכלית.

			המשמעות השלילית של שלב זה באה לידי ביטוי בכמה הפרעות בחיי הנישואים, ובדרך־כלל בהפרעות ביחס של האישה לגברי. הניכור מגברים או העוינות כלפי גברים המתקיימים באישה יוצרים לרוב מצב שאינו מאפשר קשר פנימי לגבר, ההופך בין יתר הבעיות למקור של חוסר עניין במין. 

			הגבלת עניינה של אישה בילדיה הנחשבים למשמעות הראויה של הנישואים, נמנית עם אותה קטגוריה. מחלות נוירוטיות של ילדים המתעוררות בקונסטלציה זו יכולות להיעלם בשלבים הראשונים אם האם משנה את גישתה.

			אולם ניתן לאפיין את פסיכולוגיית האישה בשלב זה גם באמצעות מערכת יחסים עם גבר שהיא מינית בלבד. האב־טיפוס כאן הוא הגבר הפאלי המשתייך למטריארכט ולפסיכולוגיית ה"אמזונה" הנלווית לה. בעוד שכאן שולטת דמותה הפאלית הטהורה והחמדנית של המיניות, על פי המיתוס האמזונות השתמשו בגברים רק כדי להוליד ילדים. בקונסטלציה זו נשים משמרות את אחדותה של קבוצת נשות האמזונות כשהן מתייחסות לגברי ולגבר כאל מישהו זר, בחלקו עוין ובחלקו “אחר לגמרי".

			בין ההשפעות השליליות של שלב זה אנו מוצאים גם סיטואציה שבה האישה מבטאת את עצמה בצורה מזוכיסטית כסובלת, וכתוצאה מכך היא מצמצמת את הגבריות והגברים לרמה של חוויה סדיסטית בלבד. לעתים קרובות הקונסטלציה הארכיטיפית של המטריארכט מסתתרת מאחורי סוג זה של “סטייה", שבאופן כללי יותר אופיינית למספר רב של נשים. אולם דווקא תכונה “מזוכיסטית" זו מובנת רק במונחים של השלב הבא בהתפתחות הנשית, שלב שאנו מכנים “הפלישה של האורובורוס הפטריארכלי". 

			ברמה זו המצב האורובורי המקורי עדיין גובר. אך ההטמעה של היסוד הגברי הפטריארכלי במונחים של אורובורוס “פטריארכלי", נועדה להצביע שכאן מדובר בהתפתחות לכיוון הפטריארכיה. כעת הסיטואציה האורובורית תגבר וארכיטיפ האב הגדול יופיע. במטריארכט — כלומר תחת ההגמוניה של האם הגדולה — ניתן לחוות את הגברי רק בצורה מופחתת. המטריארכט מתייחס לצד הגברי של האורובורוס, שהוא כמובן דו־מיני, כחלק מהאם הגדולה, ככלי שלה, כעוזר וכלוויין. הזכר נאהב כילד וכנער ומשמש עבורה כלי הפוריות שלה, בעודו ממשיך להיות משולב ונכפף לנשי והגבריות האותנטית שלו וייחודיותו לעולם אינם זוכים להכרה.10 

			אולם עם הפלישה של האורובורוס האבהי משהו חדש לחלוטין קורה לאישה. היא נכבשת על ידי כוח לא ידוע, מציף, שהיא חווה כנומינוזי (Numinosum). בתולדות התפתחותה של התודעה, המפגש עם כוח אנונימי מסוג זה הוא תמיד חוויה של מפגש עם גבולות האגו, שנמצא לא רק בעמים פרימיטיביים אלא גם אצל אנשים בעלי תודעה מפותחת — למשל בחוויה של מיסטיקה11 ושל אינדיווידואציה. לפיכך, חוויית האגו בגבולותיו לא תמיד מסמלת רק אגו פרימיטיבי המתמוסס בקלות כשהוא נתקל בנומינוזי בדמות חוסר הצורה שלו עצמו. בשלבי מעבר ובסיטואציות משנות אישיות — בכל פעם שסיטואציה ארכיטיפית חדשה מתרחשת מכל סיבה שהיא — הארכיטיפ, כתופעה נומינוזית ולא מוגדרת, אנונימית וטרנס־פרסונלית, מתעמת באופן מציף עם תודעת האגו. תחילה מגיבה התודעה בסיטואציה אינדיבידואלית, כמו גם בהתפתחות הקולקטיבית, בתחושה של הצפה ותבוסה. רק בהדרגה היא מפתחת צורות הסתגלות חדשות לארכיטיפ שמובילות ברמה הסובייקטיבית להתפתחות, להעשרה ולהרחבת התודעה, וברמה האובייקטיבית מתבטאות בפנוטיפים או בגלגולים מובחנים יותר של הנומינוזיות.

			לפיכך הכוח המציף, לא רק של הנומינוזי האנונימי אלא גם של הנומינה והנומן (numina and numen), של האלוהות כדמות גברית, שייכים לאורובורוס האבהי. התפתחות זו מתחילה במטריארכט עם הופעתן של קבוצות כוח פלורליסטיות בעלות אופי גברי, דמוני, כמו הקבירים, הסאטירים והדקטילים, שמספרם הרב מדגיש את האנונימיות שלהם ואת הנומינוזיות חסרת הצורה שלהם. הם עוקבים אחר דמויותיהם של האלים הפאלים־כתוניים, שאכן עדיין כפופים לאם הגדולה (כמו למשל פאן, פוסידון, האדס וזאוס הכתוני ביוון), ושאישה יכולה לחוות דרכם את האורובורוס הפטריארכלי. אלוהויות אופייניות המופיעות כאורובורוס פטריארכלי הם דיוניסוס, ווטאן, וגם אוזיריס, ובעולם תרבותי אחר — שיבא שצורתו הטרנס־פרסונלית עטופה באנונימיות מוחשית. לא רק שרוב הדמויות הללו נערצות מבחינה אורגיאסטית כאלי פוריות, אלא שדרך היחסים הרגשיים והאקסטטיים שלה כלפיהם, האישה חווה את העומק הבלתי נתפס של טבעהּ.

			עבור האישה, פלישה של האורובורוס הפטריארכלי תואמת לחוויה המשכרת של הצפה, של היתפסות על ידי “כוח משתולל" שהיא אינה חווה כאישי ביחס לגבר קונקרטי ובהשלכה עליו, אלא דווקא כגבר אנונימי וטרנס־פרסונלי. שני המרכיבים, היותו לא אישי והיותו מציף, חיוניים בחוויה של שלב זה.

			במיתולוגיה אנו מוצאים שלב זה מיוצג במערכות היחסים של “הבתולה" המטריארכלית לא כלפי הבעל אלא כלפי האל השולט בה, כענן או כרוח, כגשם, כברק, זהב, ירח, שמש וכן הלאה, או שוב כפאלוס נומינוזי בצורת חיה החודרת אליה, אם זה נחש או ציפור, כמו גם שור, עז, סוס וכיו"ב.

			ואכן, ללא התערבות כלשהי מהעולם החיצון, אופייה הארכיטיפי של החוויה בשלב זה כל כך ברור, שעלינו לשאול עם איזו חוויה פנימית של האישה אנו מתמודדים כאן. כוחות פנימיים לא מודעים ותכנים טרנס־פרסונליים שהמטען האנרגטי שלהם עולה בהרבה על זה של תודעת האישה, פורצים לאישיות עם הופעת האורובורוס האבהי. מכיוון שכוחו של הלא־מודע חודר ומציף, האישה חווה אותו כמשהו גברי שסוחף אותה, תופס אותה ומנקב אותה, ומעביר אותה מעבר לעצמה. כתוצאה מכך התנועה של הלא־מודע תמיד מורגשת כנומינוזית ויצירתית, מכיוון שהפלישה שלו “מפרה" ומשנה את האישיות שבה היא אוחזת.12

			חוויה פלרומטית זו — פלרומטית כיוון שאלוהות נומינוזית נחווית באי קביעת צורה גם כאשר היא עשויה ללבוש צורה זמנית — ממלאת את האישה בפחד גדול. סמל ברור של חוויה זו בא לידי ביטוי במיתולוגיה על נישואי המוות שבהם האנרגיה הגברית מתגלמת כשודדת ובוזזת, ויכולה להפוך להאדס, אל המוות, החוטף את האישה, בדומה לקורה, לתוך ממלכתו.

			נוכחות גברית עצומה ומציפה זו קשורה לתחושה הטרנס־פרסונלית של האישה, שהיא איננה ראויה — כלומר, תחושת נחיתות, שיש לה כאן בסיס לא אישי וארכיטיפי. בהשוואה לגברי, האישה מרגישה עצמה קטנה מדי. באופן מובן, הדבר דומה לפחד שלה כשהיא חווה את חוסר יכולתה לקחת אל תוכה את כל הפין של האל.

			אנו מוצאים את הגבריות כנחש, כדרקון וכמפלצת בחרדות מיניות רבות של נשים, ובהתנהגויות נוירוטיות רבות המפריעות לקשר שלהן עם גברים. עם זאת, בכניעה העצמית הנשית שבקבלת מצב זה, ובכך שהיא מאפשרת לעצמה להיות נשלטת, האישה מובלת לניצחון על הפחד, והחרדה שלה הופכת לשיכרון ואורגזמה. בטרנספורמציה זו (שאת חשיבותה אנחנו רק מזכירים כאן) דמות הדרקון של האורובורוס הפטריארכלי לובשת למשל את דמותו של האל, ודבריו של הרקליטוס בנוגע לדמויות אלה במיסטריות אכן מוכיחים שהאדס ודיוניסוס הם אותה הדמות.13 

			כשהיא אחוזה בידי הגברי ברגש טוטלי ועמוק, האישה גוברת על השלב של שימור־העצמי ומגיעה לשלב חדש בהתנסותה, זה של כניעה־עצמית (Self-surrender). אף שהדבר בא לידי ביטוי גם בגוף, לרגש האורגיאסטי העמוק שלה יש אופי רוחני. עם זאת, לאופי רוחני זה אין שום קשר עם ההיגיון המופשט של הרוח הגברית, הפטריארכלית, אלא הוא מתייחס לצורה נשית ספציפית של חוויה רוחנית, הקשורה לעתים קרובות לסמל הירח במיתולוגיה.14 

			הקשר בין רגש רוחני ובין אורגזמה גופנית עדיין בא לידי ביטוי אצל אישה מודרנית בהתרגשות רוחנית היכולה להיות עזה מאוד. היא יכולה למשל להגיע לאורגזמה תוך האזנה למוזיקה, ו"הבנה" של תכנים רוחניים יכולה לבוא לידי ביטוי גם בתחושות פיזיות. משמעות הדבר היא, שבאופן סמלי האישה אינה מבינה דרך ראשה אלא דרך כל גופה; מבחינתה, תהליכים רוחניים־רגשיים ופיזיים קשורים זה לזה באופן הזר למדי לגבר הממוצע.15

			אולם ליחס לאורובורוס הפטריארכלי יש גם השפעות שליליות אם האישה תילכד בתוכו. בניגוד לשלב ה"שימור־העצמי", שבו האישה לא חוותה את הגברי באותנטיות שלו, היסוד החדש בשלב זה הוא איכותו המציפה של הגברי. בעוד שהתודעה הגברית תידרש לעבד חוויה זו כ"הטמעה של תכנים הפולשים לתודעה", למשל, עבור האישה הן האופי המציף של האירוע והן תהליך העיבוד של חווייתה, נעשה קשה יותר, היות ומבחינתה הגברי נותר נומינוזי, אנונימי וטרנס־פרסונלי. 

			נטייה אנושית המכוונת באופן לא־מודע להיווצרות האישיות שאותה כינינו צנטרוברסיה,16 מאלצת את האישה — כמו גם את הגבר — לעבור את כל השלבים הדרושים להתפתחותה כפרט. בשל אופיים הפרוגרסיבי, עיכוב באחד מהשלבים שיש לעבור פירושו רגרסיה בהתפתחות האישית.

			הדימויים החיוביים והשליליים של האורובורוס הפטריארכלי מספקים את אחד המוטיבים המרכזיים להבנת הבעיות שהפסיכואנליזה תיארה ברמה האישית כחווייתה של האישה בקומפלקס אדיפוס. אך לעתים קרובות הקומפלקס האדיפלי הוא רק “אישיות משנית";17 כלומר זהו הביטוי הגלוי של המבנה הארכיטיפי. מערכת היחסים עם האורובורוס הפטריארכלי עומדת לרוב ביסוד הפנטזיה של גילוי־עריות עם האב האישי, אבל הדימוי הארכיטיפי שאיתו חווה האישה את הקשר עולה על תכונותיו של האב האישי ולעתים קרובות כלל אינו כולל אותו. עם זאת, להיות שבוי בידי האורובורוס הפטריארכלי — כמבנה ארכיטיפי — אינו מוגבל לנפש הילד; הוא נותר כבעיה מתמשכת גם אצל אישה בוגרת שלא התגברה על שלב זה.

			אחת הצורות האופייניות שבהן האורובורוס הפטריארכלי מהווה סכנה — אך בשום פנים ואופן לא הצורה היחידה — היא זו של אב־הרוח (spirit-father) המרתק. פעולותיה של צורה זו קשורות לדמות “הבת של האב הנצחי", כלומר אישה שכ"בתולה" נשארת קשורה לאב־הרוח בגלוי או כבלתי נראית. האישה כנביאה וכנזירה, כ"גאונה" וכ"מלאך", כל אלו יכולים להיות ביטויים לקיבעון בשלב ארכיטיפי זה, שבו הבת מתייחסת באמצעות קשר אינטואיטיבי לכוח רוחני טרנס־פרסונלי, שעוצמתו הטרנס־פרסונלית מופיעה במסגרת דתית כאלוהות וברמה האישית כאדם גדול, אמן, איש חזון, משורר וכו', שאליו האישה קשורה. במקרה זה היא מנהלת את חייה כ"אנימה" של הגבר, כלומר כהשראה שלו, ומשום כך היא יכולה לוותר על חייה האישיים שמתקיימים בהם גם תכונות ארציות, אימהיות ואחרות שעליה לפתח. היא “חיה מעבר ליכולתה" והיא באינפלציה;18 היא מזוהה עם דמות נשית ארכיטיפית העולה בהרבה על גבולותיה האנושיים, שבדומה לסופיה היא בת הזוג הנשית של אב־הרוח. גרסה של קונסטלציה זו היא “האישה ללא צל"19 שאינה פורייה מכיוון שהתנתקה מהצד הארצי הצִלי שלה.

			קונסטלציה זו משמרת את המרכיב המשכר ביחסים בין הנקבה הקטנה לזכר הגדול, ומכאן שלעולם לא ניתן יהיה להתגבר על מידה מסוימת של ילדותיות ושל היותה “ילדה קטנה". כאשר השבי האינטואיטיבי באורובורוס הפטריארכלי מוביל לאובדן יסוד האדמה — דהיינו לאובדן הקשר למציאות קונקרטית — אב־הרוח יופיע לרוב כמכשף המרתק את האישה בניגוד לרצונה ומחזיק בה כאסירה. אולם בו־זמנית עוינותה של האם הגדולה יוצרת ברית עם השובה של האישה בתוך האורובורוס הפטריארכלי ועם האובדן הנלווה לקשר שלה ליסוד האדמה. 

			ההתפתחות הנחוצה משלב הקשר עם האם ושלב השימור־העצמי אל שלב כניעת־העצמי לאורובורוס הפטריארכלי, כוללת גם מידה מסוימת של עוינות כלפי האם, שכן במעבר לשלב חדש יש תמיד צורך להתמודד עם התנגדות האופיינית לשלב שיש להתגבר עליו, התנגדות הנקבעת על ידי האינרציה של הנפש. כתוצאה מכך, כוחה העיקש של האם, המופיעה כעת כנוראה, פועל נגד המעבר לאורובורוס הפטריארכלי. אך כבכל התנגדות המתעוררת נגד הארכיטיפ שיש להתגבר עליו באותו שלב, היא אינה גורמת למחלה או לקונפליקט. עם זאת, אם מתפתח קיבעון המאופיין בשליטה של האורובורוס הפטריארכלי, תופיע שם לצד דמותו השלילית של האב כמכשף גם צורתה השלילית של האם הגדולה, הנוקמת את בגידת הבת. הדמות של האם הגדולה נסוגה אל דמותה של המכשפה המיתולוגית, שבאגדות, למשל, מטילה כישוף על הבת וכולאת אותה.

			בשלב של שימור־העצמי, האישה יכולה לתפקד באופן מלא בדרך נשית וטבעית הנשלטת על ידי הקשר לאם, הלא־מודע והגוף. עם פלישת האורובורוס הפטריארכלי, היא נכנסת לא רק לשלב חדש בחוויית עצמה כאישה, אלא מגיעה לחוויית הרוח. אך אם היא נופלת תחת ההשפעה של האורובורוס הפטריארכלי, היא הופכת לאחוזת דיבוק ולמנוכרת כל כך לעצמה, עד שהיא מאבדת אפילו את הקשר הפיזי לנשיות שלה.

			עבור נשים, הקשר החיובי אל האם הגדולה הוא תמיד תנאי הכרחי מבחינה פסיכולוגית כדי להפוך לאם, להיות פורייה ולקיים יחס בריא לגופה ולאדמה. מצד שני, היותה מנוכרת להיבט של האם הגדולה מובילה לחוסר יכולת לפתח את האיכויות האימהיות והפוריות של טבעה הנשי וכתוצאה מכך — לתסמינים האופייניים להיסטריה, לניכור מהגוף ולמעשה גם לאי־פוריות.

			לעתים קרובות אנימוס שתלטני נוירוטי של אישה הוא ביטוי לחוסר יכולתה להבחין בין העצמי שלה ובין הגברי. האישה הופכת קורבן לנטייתה להזדהות, ומתנכרת לטבעה על ידי פיתוח יתר של הצד הגברי, האנימוס. הזדהות זו עם הרוחני והגברי יכולה לבוא לדי ביטוי בקונפליקטים טראגיים ממש. על ידי הזדהות עם הגברי הטרנס־פרסונלי התופס את מקומם של כניעה ומסירות אותנטיים, האישה נוטשת את טבעה האדמתי20 והופכת בכך לקורבן חסר אונים של כוחות הגברי. סכנה זו, העשויה להוביל אפילו לפסיכוזה, נובעת גם מהעובדה שבכניעה הקיצונית של העצמי שלה, האישה לעולם אינה מגיעה עד כדי הטמעת הצד הגברי, החי, לא רק בבן זוגה, אלא בנפשה, ולכן היא לעולם אינה מפתחת אישיות אוטונומית בזכות עצמה.

			הטבע העניק למסתורין הנשי את התגשמותו הן ביחסים הראשוניים והן בהיריון, הגשמה שתמיד, פעם אחר פעם, תתממש גם ללא תודעה וגם אם היא אינה נחווית בחזרתיות טקסית; לעומת זאת, המסתורין הגברי הינו דבר שיש לזכות בו.21 

			למרות שהגילוי־העצמי של האישה כנשי הוא מצב מקורי, בניגוד לחוויה של הגבר, אישה הרוצה לפתח תודעה חייבת להשיג גם את חוויית האחרות ולמוסס את שלמותה המקורית. אחרת היא תישאר “רק" עצמה ולעולם לא תחווה את הגברי, את הצד המודע באישיותה ואת התפתחותה האנושית.

			כשאנו מדברים על תודעה, אנו מתכוונים לתודעה שבה האגו נמצא במרכזה והיא מופרדת במידה ניכרת מן הלא־מודע שאת התפתחותו הגברית והעצמאית הארכיטיפית כבר הצגנו. אולם תודעה פטריארכלית היא צורת ביטוי קיצונית של האגו; לצידה אנו מוצאים תנועה בין הלא־מודע למודע המתבטאת, למשל, בתודעה מטריארכלית האופיינית במיוחד לנשים.22

			מאחר ואישה אינה מתנתקת לחלוטין מהיחסים הראשוניים, יחסה כלפי השלם בדרך־כלל אינו מוחלף לחלוטין בקשר מודע. בנוסף לזיהוי של האגו שלה עם מרכז התודעה, האישה תחווה את העצמי הנשי — המייצג נקודת מבט החובקת את מכלול הנפש — כעוצמתי וכמשכנע ברמה הרגשית, בעוד הגבר מזהה באופן מלא יותר את האגו עם התודעה, ומודעותו ליחסים הראשוניים קורסת במידה רבה אל הלא־מודע.

			לפיכך הנטייה של הזכר היא למוסס את הקשרים של היחסים הראשוניים ולבסס את הגברי הארכיטיפי כיסוד אותנטי שלו. לעומת זאת, התפתחות נשית מהיחסים הראשוניים אל עבר התודעה מתרחשת בתחילה באמצעות הזכר כ"אתה" ("Thou"), הממלא עבור האישה תפקיד של גואל התודעה, בין אם הוא נחווה באופן טרנס־פרסונלי או אישי, חיצוני או פנימי.

			כתוצאה מכך, היחס לגברי בחייה של אישה מכריע, אבל באופן שונה מיחסו של הגבר אל הנשי. מלבד תהפוכות מודרניות מסוימות, התפתחות התודעה הנשית והטמעתה בתרבות קשורה באופן הדוק ביותר לגברי הארכיטיפי. השתייכותה לצורה הפטריארכלית של התרבות שלנו, אפשרה לאישה להיפרד ממצב הטבע ביחסים הראשוניים והובילה ליחסיה עם הגברי כאב, כבעל, כאנימוס וכמורה דרך.

			הבה נגזים: עבור האישה, האופי הגברי דוחף קדימה; עבור הגבר, האופי הנשי הוא גורם מעכב. (שניהם באים לכלל ביטוי בתהליך האינדיווידואציה במחצית השנייה של החיים). עבור האישה, הגברי מסמל גאולה לעבר התודעה; עבור הגבר, הנשי פירושו גאולה מהתודעה. הנזקקות הרבה לכאורה של האישה ביחסה אל הגבר ואל הגברי, והעצמאות הגדולה לכאורה של הגבר מהאישה והנשי, קשורים למצב בסיסי זה, גם אם להשלכה של הגברי מצד האישה על הגבר תפקיד גדול יותר בפיתוח תודעתה מאשר הגבר עצמו. 

			למרות שתודעתה של האישה שונה במהותה ובמידה רבה מזו של הגבר, האישה נדחפת לניכור עצמי לצורך התפתחותה של התודעה. היא נאלצת לפתח גם את הצד הגברי שבלעדיו אי אפשר להגיע להישגים תרבותיים.23

			באב־טיפוס מיתולוגי של תהליכים פסיכולוגיים, משימתו של הגיבור הזכר היא שחרור הנשי מכוחו של האורובורוס הפטריארכלי, החייב לגאול את הבתולה הלכודה מזרועות הדרקון. בניגוד לאורובורוס הפטריארכלי, הגברי הארכיטיפי מופיע עתה בצורה אינדיווידואלית ואישית ומוליך את הנשי — כאישה או כאנימה המשוחררת מכוחותיהם של האורובורוס הפטריארכלי ושל האורובורוס המטריארכלי — אל הממלכה שלו, אל הפטריארכט.

			בין אינספור הדוגמאות בספרי האגדות של כל העמים, אנו מוצאים קונסטלציה מיתולוגית זו, למשל, בסיפור ניצחונו של פרסאוס על הדרקון ושחרור אנדרומדה, או בשחרור של זיגפריד את ברונהילדה. במקרה האחרון, כוח הקיבעון מאופיין בשני סמלים. האחד הוא ווטאן שכסמל האורובורוס הפטריארכלי מכשף את שוביו; הייצוג השני הינו הברלוהה (Haberlohe), חומת האש שמקיפה את ברונהילדה הנרדמת כמעגל אורובורי שעל הגיבור להתגבר עליו.

			הגיבור, הגברי המשחרר, בנוסף להיותו כוח “חיצוני" הוא גם כוח “פנימי". משמעות הדבר היא שהתהליך יכול להתקיים במצב שבו אדם ושותף “אמיתי" לוקח על עצמו את תפקיד המשחרר של אור התודעה וממוסס את צורת השבי הישנה בלא־מודע, או לחילופין ניתן לראות בו את הגברי ה"פנימי", כוח תודעה באישה עצמה, הפועל בהצלחה לשחרורה. בדרך־כלל שניהם מתרחשים בו־זמנית, כשהאיכות הפנימית של האישה עצמה באשר לתודעה הגברית הארכיטיפית, מושלכת תחילה על גבר חיצוני. אולם בכל מקרה, עבור האגו של האישה “סוכנות" גברית זו מופיעה כמשהו “חיצוני", “חזק יותר", אוטונומי ועצמאי. לאגו הנשי יש ידיעה פנימית מוחלטת, ובמידה מסוימת נכונה, שהוא אינו יכול למלא פעולה זו בכוח “האגו שלו" בלבד, אלא שהוא תלוי בעזרתו של הכוח הגברי הארכיטיפי. באותה מידה שהאישה תלויה בהתערבות של הגברי “לפתוח אותה" מבחינה פסיכולוגית בנישואי־המוות עם האורובורוס הפטריארכלי, ובאופן פיזי בנישואים בפועל עם גבר, כך גם שחרורה לתודעה קשור לדמות הגיבור. רק בצורות התפתחות מאוחרות וגבוהות יותר ניתן לחוות ולדעת כוח גברי ארכיטיפי זה כפי שהוא, כמשהו פנימי, עד למידה שבה האישה משיגה את ה"אוטונומיה" שלה, כלומר עד לעצמאות יחסית מבן הזוג הגברי החיצוני שלה.24

			במעבר משלב האורובורוס הפטריארכלי לזה של הפטריארכט, הגיבור הגברי מופיע כנחוץ וצועד קדימה לעבר התפתחות התודעה. התפתחות התודעה המוצגת בספרי מקורות והיסטוריה של התודעה מתרחשת תוך מתח בין ניגודים שנוצרו על ידי האגו והלא־מודע שדרכו האגו יכול להתחזק, המערכת המודעת יכולה להיווצר והתחום האישי יכול להיות מובחן מן הלא אישי. זו הסיבה שבעימות הזה חל פיחות ערך של הנשי הארכיטיפי, שמנקודת מבט גברית מופיע כקשור וכמזוהה עם כוחותיו של הלא־מודע. ההתפתחות הפטריארכלית מסמל הירח לסמל השמש במיתולוגיה — בדיוק כמו השינוי שחל במעמד הנשי כאֵלה, שהאדמה ופוריותם של יצורים חיים מוגנים על ידה, כמו המצב שבו בן זוג שולט רק במעגל המשפחתי הצר ביותר, וכמו השינוי שחל בעליונותה של הנקבה בקבוצה שהועברה אל הגברי — כל אלה לא היו ניתנים להשגה אילולא שם הגברי דגש שלילי על הנשי.

			מבחינה מיתולוגית תהליך זה תואם את שלב המאבק של הגיבור עם המפלצת האורובורית הטורפת; מבחינה סוציאלית ופוליטית הדבר מתבטא בהתפתחותה של התרבות הפטריארכלית ומוביל, ביחסים בין גברים ונשים, לנישואים הפטריארכליים, כבסיס למשפחה ולחיים הפטריארכליים.

			הקו הפטריארכלי של התפתחות התודעה מוביל למצב שבו הערכים הפטריארכליים הגבריים הם הדומיננטיים, ערכים הנוצרים בדרך־כלל כניגוד ישיר לאלה של הנשי הארכיטיפי ושל הלא־מודע. התפתחות זו, המוכוונת על ידי הקאנון התרבותי המותנה מבחינה ארכיטיפית ושהוטבעה בהתפתחות של כל ילד או ילדה בתרבות המערבית, מובילה להפרדת התודעה מן הלא־מודע, להתפתחות מערכת מודעת עצמאית עם אגו גברי במרכזה, לדיכוי הלא־מודע ולהדחקתו משדה הראייה של האגו.

			אנו משתמשים במילים “פטריארכלי" ו"מטריארכלי" כמונחים פסיכולוגיים המיושמים באופן משני בלבד במצבים פוליטיים, תחומי השפעה וכו'. מכאן שהתרבות ה"פטריארכלית" וערכיה עומדים בניגוד לערכים ולעמדות החלים על התודעה ה"מטריארכלית", שהיא עצמה מהווה צורה “ראשונית" של כל סוגי התודעה ושהמייצג המועדף עליה הוא האישה. במובן זה, זהו צעד קדימה בהתפתחות כאשר תודעה פטריארכלית מחליפה תודעה מטריארכלית. אולם כאשר מכירים בחולשות הפסיכולוגיות ובסכנות של התרבות הפטריארכלית, שצורתם הקיצונית במערב העכשווי הובילה למשבר המסכן את האנושות כולה, אפשר להימנע מהטעות שבהתייחסות אל ה"תודעה המטריארכלית" כאל מורשת ארכאית בלבד, ולנשי הארכיטיפי כאל “לא מפותח יחסית".

			עם זאת, אנו יכולים לפצח את הבעיה המורכבת של תודעה מערבית מודרנית בצורתה הפטריארכלית רק לאחר שנזהה את הצורך בפיתוח התודעה ל"קיצוניות פטריארכלית" ואת התנגדותה ל"תודעה מטריארכלית". רק אז נוכל להבין את המשמעות של מה שמוגדר באופן סמלי כ"גברי" וכ"נשי" מבחינה פסיכולוגית, וכקובע את ההתפתחות הנורמלית כמו גם את ההתפתחות הלא נורמלית, החריגה, של בני אדם מודרניים משני המינים.

			כפי שנדון בחיבור הבא, הדמות המרכזית של התודעה המטריארכלית עבור האישה היא האורובורוס הפטריארכלי, שכמו הירח כופה את כניעתה־העצמית, כלומר את הוויתור שלה על שימור־העצמי ביחסים הראשוניים עם האם. אולם בעוד שכניעה־עצמית זו מזמנת לאישה חוויה ברמה העמוקה של הנשי, כלומר חוויית ה"הגיבור המשחרר את השבויה", שחרורה מהדומיננטיות של האורובורוס הפטריארכלי על ידי הגבר מסכן את מהותה. אף על פי שזוהי התפתחות הכרחית, קיימת בה סכנה של אובדן העצמי. 

			בין אם הפטריארכיה פרימיטיבית או מפותחת מאוד, כאשר האישה משתלבת בה ומוכפפת לערכיה הגבר הופך למייצג התודעה והתפתחות התודעה עבור האישה. עובדה זו מעניקה לגבר יתרונות פסיכולוגיים הקובעים את “הפנוטיפ"25 של הנישואים הפטריארכליים בה במידה שהיא מעניקה לאישה את מקומה בחיים.

			הנישואים בעידן הפטריארכלי, שלמען הקיצור נכנה אותם בשם “נישואים פטריארכליים", מתארים כמה סיטואציות נפשיות שבהן מתייחסים המינים זה לזה. סיבוכים רגשיים רבים מוסתרים בנישואים אלה במסווה של מבנים פטריארכליים, סיבוכים העומדים בבסיס מספר רב של קשיים מודרניים בנישואים ובגידול ילדים.

			העובדה שהווריאציות של “הנישואים הפטריארכליים" שמרו על צורתן במשך אלפי שנים מוכיחה שהם מציעים באופן מסוים דרכי חיים בני קיימא עבור שני המינים, הן גברים והן נשים. למרות שהנישואים הפטריארכליים מהווים סכנה לא מבוטלת להתפתחות האישה, סיכוייה לממש את צרכיה הפנימיים — ולו בסתר — גדולים דיים. מסיבה זו צורת הנישואים הפטריארכליים לא התערערה באופן ממשי עד ימינו. עם זאת, לעתים קרובות מתברר בבדיקה מדוקדקת יותר, כי הביטוי הפטריארכלי הוא רק הצורה החיצונית, לאמור הפרסונה, של נישואים שמאחוריהם מתקיימות צורות נסתרות של קשר זוגי החורגות ואף מתנגדות ישירות לפטריארכיה. 

			נישואים פטריארכליים הם פתרון קולקטיבי שבו גבר ואישה, גברי ונשי, מאוחדים במצב שבו האחד תומך בשני, ובכך הם משיגים סימביוזה שהיא עמוד שדרה של התרבות הפטריארכלית. שימורו של מוסד טרנס־פרסונלי זה — דהיינו של התרבות הפטריארכלית וביטחון הפרט בה — עומד כמשמעות טרנס־פרסונלית מעל היחסים של הצדדים המעורבים. במיתולוגיה יציבותה של התרבות הפטריארכלית מושלכת על מערכת היחסים שבין שמים לארץ ועל התלות ההדדית ביניהם, שוודאותה מבטיחה את קיומו המתמשך של העולם. השותפים לנישואים אמורים להתאים לקונסטלציה זו; הגבר מסמל את השמים או את גן העדן והאישה מסמלת את האדמה לא רק כמיתוס אלא כטקס הנגלה בבירור באינספור מנהגי נישואים. על מנת לקיים הזדהות סמלית זו, על כל אחד מהשותפים להכניע את הדו־מיניות הפסיכולוגית הטבעית שלו, שקיומה מיוצג אצל אנשים מודרניים בין היתר בכך, שהצד הנשי של הגבר מתארגן כאנימה והצד הגברי של האישה מתארגן כאנימוס.26 הזדהותו של הגבר עם מבנה התודעה ועם האגו, בעודו מותיר את הצד הנשי שלו לא מודע, מקלה על חד־צדדיות זו מבחינה פסיכולוגית.

			הקשר של הגבר לאישה נקבע כעת בדרך אופיינית זו: המודעות הגברית הטהורה שלו מתייחסת רק לנשיות האישה שעליה הוא משליך את הנשיות הלא מודעת שלו בצורה של אנימה. כמו כן האישה מתייחסת במודע כנשית גרידא לגבריותו של הגבר, ומשליכה עליו את הצד הגברי הלא מודע שלה בצורה של אנימוס. העובדה שחלוקת תפקידים זו מופיעה במיתוסים מעידה על כך שקאנון התרבות הפטריארכלית שכל ילד וילדה גדלים לפיו, מעניק עמדה מרכזית וכבוד מיוחד לטווח מוגבל זה של אופני התייחסות ארכיטיפיים אפשריים. רקע ארכיטיפי מקודש זה מקנה למוסדות החברתיים שהוקמו בהתאם לו פגיעות מובנת מאליה הדרושה להמשך קיומו. משמעות הדבר היא שגבר “נשי" ואישה “גברית" — בניגוד למבנה הנפשי המציאותי של בני אדם רבים — נחשבים כיום כצורות שליליות של קיום אנושי המדוכאים מראשיתם, ובני אדם אלה עצמם שואפים להסתיר את הטבע הסוטה שלהם27 כמיטב יכולתם.

			התוצאה של פתרון זה הוא קיטוב בין הגברי לנשי, בין גבר לאישה, הגורם ליצירת סיטואציה חד־משמעית. חד־משמעיות זו מובילה לתחושת ביטחון באשר לתפיסת התודעה בתרבות הפטריארכלית שבה גברי = גבר ונשי = אישה, והמתייחסת לאידיאל שלה, שבו גבר ואישה מזהים עצמם במונחים של חד־משמעיות זו.

			מבנה סימביוטי זה הוא הבסיס למשפחה ולתרבות הפטריארכלית, שכן הוא מבטיח לא רק ביטחון וחד־משמעיות אלא גם מתח פורה במהותו של ניגודים בין הגברי ובין הנשי. עם זאת, בזכות פתרון קולקטיבי זה, שייתכן בהחלט כי הוא נתמך במקור על ידי מספר רב יחסית של אנשים — כל אותם מרכיבי המהות ה"ביסקסואלית" של הפרט שאינם תואמים את הטיפוס האידיאלי המצופה, מודחקים או מדוכאים. ועדיין המשמעות היא שכל המרכיבים הללו מייצרים מתח מוגבר בלא־מודע, ובדומה למרכיבים של צל המודחקים על ידי המוסר הרווח,28 גם הם מהווים “עתודות" נפשיות פוטנציאליות המעצבות באופן כאוטי את פני האירועים בעתות אי שקט ומהפכה.29

			עם זאת, כאשר אנשים רבים התפתחו לעבר אינדיווידואציה עד כדי היותם בלתי מסוגלים עוד לדכא את “הערפול" של המהות האנושית המקורית שלהם למען אידיאל קולקטיבי המבוסס על ארכיטיפ, מתרחש משבר בנישואים הארכיטיפיים ובמבנה הפטריארכלי של התרבות.

			אולם בכל מקרה הסימביוזה התרבותית של הנישואים הפטריארכליים פועלת פחות טוב על הנשי ועל האישה מאשר על הגברי ועל הגבר. בשל הנסיבות שבהן נשים נאלצות לאמץ נשיות חד־משמעית בעוד שערכי התודעה בתרבות הפטריארכלית היא גברית, הנשים נשארות בלתי מפותחות בתחום הפטריארכט ותלויות תמיד בסיוע של גברים. מסיבה זו גברים רואים עצמם עליונים ואת הנשים נחותות.

			ההשפעות השליליות של הפטריארכט על הנשי והאישה יוצרות מעגל קסמים שבו הגברים מגבילים נשים בעל כורחן לממלכת הנשי בלבד, ובכך הופכים את השתתפותה האותנטית של האישה בתרבות הפטריארכלית לבלתי אפשרית ומאלצים אותה למלא תפקיד שבו היא נחשבת לשנייה הטובה ביותר, ובעצם לנחותה. הגברים, לעומת זאת, מבססים את הצדקתם באשר להפחתת הערך של הנשים ושל הנשי, והנשים מבססות את “הנחיתות הטבעית" שלהן כביכול, על העובדה שעמדה זו מציבה את האישה בתפקיד שבו על הגבר להתייחס אליה כאילו הייתה קטינה. מצב מסוג זה אינו מאפשר אלא השלכות קטסטרופליות על הילדה שחייבת לקבל ערכים פטריארכליים אלה, ואת פיחות הערך של עצמה. תפילת הבוקר היומית של הגבר היהודי, שבה הוא מודה לאלוהים “ברוך שלא עשני אישה", ממש כמו הפסיכולוגיה הנשית של פרויד המבוססת על “קנאת הפין", הן ביטוי קיצוני למצב פטריארכלי זה ולסכנה שאליה נחשפים הנשי והנשים בתרבות הסימביוזה האופיינית לפטריארכיה.

			אולם במקום שבו סימביוזה זו אכן מתפקדת, והאישה בפטריארכיה מדחיקה או מכניעה את טבעה, היא הופכת לשבויה והנישואים נראים כמו הרמון. מבחינה פסיכולוגית, המשמעות אינה רק שבנישואים מסוג זה תודעתה הפטריארכלית נותרת לא מפותחת, אלא שהיא מכניעה גם את תודעתה המטריארכלית הייחודית לה כאישה כיוון שאינה תואמת את הערכים הפטריארכליים או מתנגדת להם. הזדהות עם הערכים הפטריארכליים שהאישה לא רכשה בכוחות עצמה אלא רק דרך העתקה, מובילה לתודעה מרושלת ופגועה המסכנת את ההתפתחות הפסיכולוגית של האישה. היא ממשיכה בצורה של פסיכולוגיית־הבת בחסות הפטריארכיה, צורה שבה הגבר נושא את ההשלכה של ארכיטיפ האב והאישה נותרת כפופה לו, ילדותית ובתפקידה כבת. 

			עם זאת, למרות היותה נתונה בסכנה, אישה ילדה זו אינה האדם היצירתי שהגיח מתוך היחסים עם האורובורוס הפטריארכלי. בעולם הפטריארכלי, גברים והגברי תובעים איכויות, הן אבהיות והן אימהיות. הגבר נותן לאישה ביטחון, הוא לא רק המוליד ונושא הרוח או התודעה אלא גם המגן והמספק.

			זו הדרך שבה הרעיה הפטריארכלית סובלת ממגבלות, מהניוון של הנשי. ויתור על השלבים המוקדמים — היחסים הראשוניים עם האם הגדולה היוצרים בסיס לחוש הנשי של העצמי, ועל האורובורוס הפטריארכלי שייסד את יחסיה בתחום הטרנס־פרסונלי — יכול להיות משמעותי אם היא מבטיחה יחסי גומלין חיים ודינמיים של כוחות הדוחפים להתפתחות. אולם הפיכת האישה לשבויה של הפטריארכיה עוצרת התפתחות נוספת. חייה ותחומי העניין שלה מצטמצמים לאישי בלבד, לתחום החומרי המוגבל ביותר; וכעת, כשהיא חוזרת על דברי הגברים והגברי, מופיעה “פסיכולוגיית אנימוס", סימפטום לכך שהיא נכנעת לכוחם של גברים ושל הגברי המעיד על התדרדרות, במקום התחדשות המטריארכט שהאישה והנשי מורישים באופן רוחני.

			אולם למרות זאת אנו חייבים לדבר על סימביוזה תרבותית בפטריארכיה, שכן כשאנו מנתחים את הסיטואציה יותר לעומק אנו מוצאים כי הדימוי של “הכוח" של הגברים ושל הגברי מפוצה על ידי היפוך מרחיק לכת של “יחסי כוח".

			הדומיננטיות החיצונית של הזכר והפסיכולוגיה שלו מקבילה להשלכת הגבר את האנימה שלו על האישה ולרגרסיה הנלווית ל"אובדן הנשמה". במצב הפטריארכלי האנימה — הדימוי הסמלי של המין הנגדי, הכוח הנשי הארכיטיפי של הנפש אצל הגבר עצמו — נדחקת אל הלא־מודע; אבל קונסטלציה מסוג זה מובילה בהכרח להשלכה של היסוד המודחק (כלומר האנימה) על העולם החיצוני, במקרה זה על האישה. כך הגבר “מאבד" את נשמתו, ומכאן שלא במודע הוא “מאבד" את עצמו לאישה. אובדן זה הופך את הגבר לילדותי מבחינה רגשית, לסובל ממצבי רוח, לא יציב, נוגע ללב ותלוי באישה מבחינת רגשותיו.30

			קונסטלציה מסוג זה מובילה לדומיננטיות של האם הגדולה — כלומר, לרגרסיה לשלב תודעתי מוקדם יותר שבו הגבר מתייחס לאישה כאל ילדה או מאהבת צעירה.

			סיטואציה זו מתבטאת בצורות שונות אצל האינטרוברט ואצל האקסטרוברט. ברמה הנמוכה, “אובדן נשמה" זה הופך את הגבר לבעל החווה את אשתו כ"תרנגולת מנקרת", החי עם אשתו כאילו הייתה אימו והוא תלוי בה אך ורק בכל מה שקשור לרגשות ולחיים הפנימיים. אבל גם במקרה חיובי יחסית, שבו האישה היא השולטת בבית פנימה והיא אם הבית, ושבו־זמנית מוטלת עליה אחריות להתמודד עם כל השאלות והבעיות של הגבר הקשורות לרגשותיו ולחייו הפנימיים — אפילו אלו מובילים לחסר בחיות רגשית ולחד־צדדיות עקרה אצל הגבר. הוא מתייחס רק לעניינים ה"חיצוניים" והרציונליים של החיים, כמו מקצוע, פוליטיקה וכו'. בשל אובדן הנשמה, העולם שעיצב לעצמו הופך לעולם פטריארכלי, המהווה בשל חוסר נשמתו סכנה חסרת תקדים לאנושות. (בשלב זה איננו יכולים להעמיק במשמעות ההתפתחות המלאה של הפוטנציאל הנשי הארכיטיפי עבור חברה עתידית חדשה.)

			מהפך מסוג זה במערכת היחסים הפסיכולוגית של כוח ותלות בין גברים ונשים, יכול להתרחש לכאורה בנישואים פטריארכליים ובתוך סימביוזה תרבותית “מוצלחת". למעשה, העוצמה של הסימביוזה הפטריארכלית רק הולכת וגדלה בסוג זה של נעילה פנימית לא מודעת של גבר ושל אישה. באופן יוצא דופן, אישה חכמה יודעת להסתיר את רודנותה מעיני העולם ובוודאי מעיני בעלה. ככל שהפרסונה של בעלה פטריארכלית ורודנית יותר, כך הוא נשלט יותר על ידי האנימה שלו.31 בנישואים הפטריארכליים, בכל פעם שאישה שאינה אשתו נושאת את השלכת האנימה השולטת בגבר — אם אישה זו אינה יכולה להיכלל במסגרת הפטריארכלית, שלמעשה הינה פוליגמית ביסודה — הרי שבאופן רשמי ובלתי רשמי חל פירוק של הנישואים הפטריארכליים היציבים יחד עם מעבר לשלב מאוחר יותר, מסובך ומודע יותר, של יחסי גבר־אישה.

			דרך נוספת שבה גברים מאבדים את נשמתם לנשי ולנשים בתוך הסימביוזה הפטריארכלית, מתבטאת בצורה הפוכה למדי דרך דבקותם הפנאטית המתמידה בפיחות הערך של הנשי. בהתאם לכך מתייחס הזכר לנקבה בעריצות עד כדי סדיזם מיני והתנשאות פטריארכלית עד שהאישה, בדרך האופיינית לחוק הפטריארכלי, חדלה להתקיים בזכות עצמה, אלא היא רכושו של הגבר. אולם גם במצב זה, מרחפת ברקע תלותו הנפשית של הגבר באישה שבה הוא שולט. תלותו באה לידי ביטוי, למשל, בדומיננטיות של ארכיטיפ האם, שלעתים קרובות אפשר לפגוש אותה בדומיננטיות של האם האישית או של האישה כאם הילדים, כמו בנישואים היהודיים הפטריארכליים. באופן פרדוקסלי, במבט ראשון הדבר נראה כצורה אחרת שבה ארכיטיפ האם יכול לשלוט בגבר דרך תלותו באישה כאובייקט מיני. עובדת היותו נשלט על ידי מין תואמת את שליטתה של האם הגדולה בו כבן מאהב, ומבחינתה הוא למעשה כלי־שרת למטרותיו הקולקטיביות של המין האנושי.32

			מכיוון שהסימביוזה הפטריארכלית מבוססת על פיצול נפשי — כלומר על בידוד התודעה החד־צדדית מן הלא־מודע המנוגד לה — גם כאן טמונה סכנה למחלה פסיכולוגית. כל עוד אנשים הנמצאים בסכנת הכחדה ממשיכים להיות שקועים ושבויים בפתרון קולקטיבי — למשל על ידי ערכי הקאנון התרבותי הפטריארכלי — הסכנה שוככת באופן קולקטיבי. על־פי המוסר הישן הדבר מתרחש בעזרת פסיכולוגיה של שעיר לעזאזל,33 שבמקרה זה מביאה תרבויות פטריארכליות כמו התרבות הנוצרית־יהודית, המוסלמית והינדואית “לזהות" את הנשי ואת הנשים כרוע. לכן הנשי והנשים מדוכאות, משועבדות, מנודות, או אפילו כבמשפטי מכשפות נרדפות עד מוות כמקור הרוע. רק העובדה שגברים אינם יכולים להתקיים ללא נשים היא זו שמנעה את ההשמדה הכה פופולרית של קבוצה “מרושעת" זו של בני אדם, הנאלצת לשאת את ההשלכה של הלא־מודע הזדוני.

			כאשר הערכת קולקטיב כגון הפטריארכט אינה יכולה להימשך עקב האינדיווידואציה המתקדמת של האנושות, גם הפסיכולוגיה הקולקטיבית של השעיר לעזאזל אינה אפשרית עוד. בעוד שבעבר האישה נחשבה למקור כל הרוע האנושי והארצי, כיום אין כמעט מי שמחשיב אותה כגורם למלחמת עולם. הרוח הקולקטיבית רואה כעת רעיונות או דימויים כסוכנים, ככוחות גורל. היא מאשימה את כל תחלואינו בקפיטליזם או בבולשביזם, בדת או בהעדרה, בתנאים סוציאליים או בקונסטלציות אסטרולוגיות — כלומר בתנאים על פני האדמה או בשמים — הנקראים לדוגמה, “רוח התקופה", אך לעולם לא במציאות של הפרט.

			אולם אם הפיצול הנפשי נמשך ושום פתרון קולקטיבי לא יכול להתגבר עליו, הפרט יחווה אותו יותר מאשר בתקופות קודמות, ויוביל מן הסתם למחלות אינדיווידואליות כמו הנוירוזות. לעתים קרובות נוכחותן של נוירוזות היא אינדיקציה לכך שאנו מתמודדים עם אדם מודרני, שהתפתחותו האישית אינה מתאימה עוד לדפוס הישן הקולקטיבי ואשר כתוצאה מכך חלה או נאלץ למצוא צורות חדשות של מערכת יחסים.34

			האישה שמוותרת על חיוניותה האינטלקטואלית או הרוחנית על ידי השלכה של האנימוס שלה על הגבר בסימביוזה הפטריארכלית, נסוגה לשלבי התפתחות נפשית קדם־פטריארכליים. הדבר יכול להוביל בדרך־כלל לחיזוק ארכיטיפ האם באישה ולהזדהותה איתו. מערכת היחסים הראשונית של דמטר וקורה מתחדשת, ואם היא עצמה אינה מסוגלת למלא את תפקיד האם, אופי הנישואים הפטריארכליים כביכול ייקבע על ידי משפחת האישה. במקרה הקיצוני, חמותו של האיש — אימה של אשתו — נוטלת שליטה. אבל במצב המטריארכלי האח מצד האם, כבעל סמכות אמיתית, יכול גם לשלוט בחייה של אחותו יותר מאשר בעלה.

			צורה נוספת של רגרסיה היא החזרה לאורובורוס הפטריארכלי. ברמה האישית הדבר בא לידי ביטוי בעליית כוחו של דימוי האב שהאישה “חוזרת" אליו. לדוגמה, בשל תקופה קצרה שבמהלכה נאלץ בעלה לשמש בתפקיד של הורה־פטריארכלי, הערכים, הדעות וההתייחסויות של אבי האישה שוב ממלאים מקום מכריע עבורה ומערערים את יחסיה עם בעלה. אצל סוג אחר של אישה, ברמת התפתחות אחרת, האורובורוס הפטריארכלי עשוי להיות מושלך על תוכן טרנס־פרסונלי. הקשר האישי של אישה לבעלה יכול להצטמצם לגמרי, כשהיא מוקסמת על ידי תנועה, קבוצה, כת, אדם בעל שיעור קומה ואחרים, ומפקידה בידם את נאמנותה. למרות שהיא מקיימת קשר תדיר עם ילדיה, במקרים קיצוניים מערכות יחסים מסוג זה יכולות להתפורר גם בגלל הרגרסיה שלה. כשהדבר קורה, דרקון הרגרסיה של האורובורוס הפטריארכלי מצליח לטרוף את “גופה ונשמתה", ביטוי המאפיין היטב מצב ארכיטיפי זה. 

			סיבוכים הנובעים מהסימביוזה הפטריארכלית, והניסיון לברוח מסיטואציה קולקטיבית זו ולהשיג פתרונות ומערכות יחסים אינדיווידואליות, מולידים מספר לא מבוטל של בעיות זוגיות מודרניות. לפני שנתווה שלבים אינדיווידואליים נוספים של התפתחות האישה, הבה נבחן חלום הממחיש כיצד התמקמה בעיית השבי של אישה מודרנית בתוך הפטריארכט.

			החולמת, אישה יהודייה במחצית הראשונה של החיים שהתגוררה בישראל, פגשה גבר ערבי שרצה להתחתן איתה והבטיח לה חיים מפוארים, אבל בתנאי שהיא תוותר על דתה. לאחר ספקות היא הסכימה והתחילה לחיות חיי גן־עדן בארמונו של הערבי. אך חיי גן־העדן הופרעו על ידי תופעה אחת שחלומה תיאר בדרך זו: בכל לילה בא ינשוף וקרע לגזרים נשר, ובכל בוקר היא נאלצה לראות את שרידי הנשר ממוסמרים לקיר. בסיום החלום החולמת החלה לכתוב מכתב לסבתה, ובו היא מתנצלת על שוויתרה על דתה.

			ננסה לפרש חלום זה. נישואיה לערבי יצרו מצב שבו יחסי האישה לגבר תואמים לחלוטין את עקרון העונג באופן ילדותי ולא אישי. האישה שילמה על גן־עדן חושני זה של הלא־מודע בוויתור על דתה.

			כיוון שהחולמת לא הייתה דתייה, נראה היה שהחלום אינו מתמודד עם משהו מהותי שהיא נכנעה לו. אולם לנטישת עצמיותה שהבדילה אותה מהערבי הייתה תוצאה. הדרמה התרחשה ברובד עמוק יותר ולא אישי בין כוחות שנראו תחילה לא קשורים כלל לתודעה של החולמת ולחייה. בכל לילה ינשוף טלטל נשר. הנשר מסמל את הגברי הארכיטיפי הקשור לשמש, לשמים ולרוח. הינשוף, לעומת זאת, מסמל את הלילה ואת הנשי הארכיטיפי. יתרה מכך, כסמל לחוכמת הלילה, הינשוף כשלעצמו אינו קשור לשום סמליות שלילית. הינשוף הוא זה הרואה בחושך, כלומר הוא מסמל את האינטואיציה35 שלה, המתפקדת באמצעות הבנת התהליכים האפלים והלא מודעים. כעיקרון של החוכמה הנשית, הינשוף הוא סמל חיובי באותה מידה כשהוא מופיע כציפור של אתנה, כשם שהוא שלילי כאשר הוא מופיע כציפור של המכשפה, המשתמשת באותה חוכמה בשירותו של הרוע.

			הנשי הארכיטיפי הכנוע כל־כך והמתנהג היטב בהרמון בשעות היום, נוקם את נקמתו כינשוף לילי בנשר הגברי הארכיטיפי. בעוד הנשר שולט על היום והתודעה, הינשוף חייב להסתתר. אך בלילה הוא לא רק שולט אלא הורס את העיקרון הגברי הארכיטיפי — שמתעורר כמובן לחיים חדשים כל בוקר עם זריחת השמש.

			הסמליות של החלום חושפת לא רק את היפוך עמדת הדומיננטיות הפטריארכלית שאליה התייחסנו כאשר “הצד הפנימי" מיוצג על ידי העולם הלילי של הינשוף, אלא גם את ההשפעה המערערת שמפעיל הנשי הארכיטיפי המודחק על הגברי הארכיטיפי. הניגודים המחוזקים מבחינה פטריארכלית של הגברי והנשי, היום והלילה, התודעה והלא־מודע, מובילים לקרב סמוי אך קטלני בין המינים, הסוער מתחת לפני השטח של הדומיננטיות הפטריארכלית והסימביוזה בין זכר ונקבה, בעומק הלילי של היחסים הלא מודעים.

			לקבלה התמימה לכאורה של האישה את גן העדן של ההרמון ולנכונותה הנעימה להכפיף עצמה לגבר, יש השלכות סמויות אך איומות.36 ברגרסיה אל העוינות המטריארכלית כלפי הגבר, המסומלת על ידי הינשוף כאם גדולה, הנשי הארכיטיפי נוקם בגברי הארכיטיפי שהשפיל אותו וניצל אותו לרעה כאובייקט של עונג. הנשי הארכיטיפי הטוב מחדש את הגברי בלילה ומאפשר לו להיוולד מחדש עם בוא היום הבא; כאן, לעומת זאת, הנשי המרושע מבטל את הגברי כפי שפנלופה התנגדה כל לילה למחזרים השנואים עליה על ידי כך שפרמה את מה שארגה במשך היום.

			ברמה הסובייקטיבית, כלומר בהתבוננות אל תוך נפשה של החולמת — מעשה הינשוף מסמל משהו שהינו מעבר להרס עקרון הרוח הגברי הארכיטיפי ומעבר לאפשרות של חיים נשיים ארכיטיפיים, אינסטינקטיביים וליליים (כלומר בלא־מודע). שכן דרך נישואיה לערבי שילמה האישה את מחיר ההקרבה של דתה, זהו עיקרון רוחני קולקטיבי המשויך לחולמת, אך עם זאת הוא מייצג צורה גבוהה יותר של תודעה מאשר זו של הצד השולט, הזר, האינסטינקטיבי שמייצג הערבי. במובן זה, הינשוף מייצג גם היבט שלילי ורגרסיבי של העיקרון הנשי אצל החולמת עצמה, כשבכל לילה הוא מחסל שוב ושוב את הצד הגברי הארכיטיפי של תודעתה שלה, הנשר. 

			כניעה לפטריארכט והקרבת הצד הרוחני שלה קובעים את תודעת החולמת. הדבר מביא לשתי תוצאות: האחת היא גן העדן החיובי של החיים האינסטינקטיביים; האחרת היא הדרמה של הינשוף והנשר הפועלים ברמת הלא־מודע הקולקטיבי. ברמה האובייקטיבית החלום מתרחש בין החולמת ובין בעלה, בין הנשי ובין הגברי; הדרמה של הינשוף והנשר פירושה נקמת הנשי בגברי, רגרסיה לרמת העוינות המטריארכלית כלפי גברים — כלומר תבוסה של הגברי בעזרת הפגיעות שלו עצמו לאינסטינקט. זהו הדפוס של שמשון ודלילה: התבוסה הלילית של האם הגדולה, סירוס וביתור הגברי הארכיטיפי בעזרת הדחפים שבהם הגברי פגיע.

			אך ברמה הסובייקטיבית, כשהינשוף והנשר מסמלים עמדות של החולמת עצמה, משמעות החלום מצביעה על נכונותה של האישה להקריב את רכושה הרוחני, את מערכת היחסים הקולקטיבית לאב־הרוח (הדת), בתמורה לחיי תענוגות לא מודעים. הדבר מוביל לשליטה קטסטרופלית של האם הנוראה ההופכת אדם ללא מודע בתמורה לעונג. אך בו בזמן היא מחסלת את כל הקשרים עם העיקרון הגברי, עם התודעה, ועם הצד הרוחני של הנפש. אצל נשים מודרניות רגרסיה זו באה לידי ביטוי באופן שלילי, הן מבפנים והן מבחוץ. בפועל הדבר פוגע בבעלה ובקשר שלה אליו באותה המידה שהדבר פוגע בהתפתחותה, והיא יכולה להישאר הן ללא תודעה והן לילית בלבד ודמוית ינשוף. 

			בניגוד לינשוף המבתר37 שהוא ההיבט האינסטינקטיבי של הנשי הארכיטיפי העוין עד היום, סבתהּ של החולמת מסמלת את ההיבט האנושי של האם הגדולה. התהליך שבאמצעותו החולמת תהיה מודעת למצב הפגום ותיגאל מהשבי בעולם שגורם לה להיות לא מודעת, מתחיל במכתב ההתנצלות שלה לסבתהּ. הסבתא, כאם גדולה, מסמלת את העצמי המגן על הפרט ועל התודעה, המאשרר את הערכים של הנשי הארכיטיפי הנחוצים להתפתחות של שלמות, שכאשר הזמן מבשיל הוא קובע את ההתמודדויות של החיים, במיוחד במחצית השנייה של החיים, שדרכם אמורה להתממש השלמות בתהליך האינדיווידואציה. אולם תהליך האינדיווידואציה בהתפתחות האישה שייך לשלב שכבר התגבר על הסימביוזה של התרבות הפטריארכלית.

			בעוד שהבעיות שהוזכרו מתקיימות בתוך הסימביוזה התרבותית של הפטריארכט, הנשים מחוץ לפטריארכט כבר אינן שייכות לטריטוריה מסוימת. כזרות הן במידה רבה “מבשרות". מובן שאותן הנשים שנשארו מקובעות ביחסים הראשוניים כבנות נצחיות של האם, או כבנות נצחיות של האורובורוס הפטריארכלי (כלומר נשארו תקועות בשלב התפתחות קדם פטריארכלי), אינן יכולות להגיע לנישואים פטריארכליים ולסימביוזה פטריארכלית. אולם עבור הפטריארכט “שלא נגאל" — כלומר עבור אותן נשים שהאכזבה מהפטריארכיה מתגלה אצלן — המצב שונה.

			ההכרח והנכונות של הנשי לתת לגיבור לגאול אותו משלבי ההתפתחות הקדם־פטריארכליים, קשורים לעובדה שבאופן ארכיטיפי הנשי חווה את הגברי כסולרי וכרוחני טרנס־פרסונלי. הגברי מזוהה עם אקטיביות, רצון, תודעה והתפתחות לעבר רוח גברית, ממש כשם שהדבר מתרחש בהתפתחות התודעה הפטריארכלית שבה הגברי עצמו מקבל הזדהות זו. אולם בכל פעם בה האישה חווה את הגבר האינדיווידואלי רק כנציג קולקטיבי של ערכים אלה — כלומר כאשר הוא תואם אותם באמצעות העובדה שהוא עובר רק את השלבים הארכיטיפיים של התפתחות התודעה אך כאדם וכפרט איננו ממלא אותם באופן פעיל — היא מאוכזבת ממנו כיוון שהוא מתכתב עם ערכים אלה באופן קולקטיבי בלבד, אך לא באופן אינדיווידואלי עם ארכיטיפ הגיבור הגואל. במקרה זה האישה הסובלת מבעל פטריארכלי שנכשל כבן זוג אינדיווידואלי, מצפה בתוכה לשלב ה"עימות" המאופיין במפגש בין שני אינדיווידואליים. 

			כיוון שהנישואים הפטריארכליים עתיקים כמעט כמו הידע ההיסטורי שלנו — ידע, כמו ההיסטוריה, מתאפשר רק עם עליונות התודעה הפטריארכלית — הרי שהסיבוכים שגורר עמו הקאנון של התרבות הפטריארכלית עבור הנשי גם הם עתיקים מאוד. לפיכך אנו מוצאים שמצבים מסוג זה ופתרונותיהם כבר מוגדרים מראש במיתולוגיה. הדבר בולט במיוחד במיתולוגיה היוונית,38 שבמידה רבה, היא הזרז של הקונפליקטים הבסיסיים שנוצרו על ידי התנגשות בין המנטליות המטריארכלית הקדם־יוונית ובין העמים היוונים הפטריארכליים הפולשים. לפיכך, הטרגדיה של המפגש של יאסון עם מדאה טמונה בכך שאף על פי שיאסון הציל את מדאה מהדרקון ושחרר אותה מהעולם הנשלט על ידי אביה, הוא נכשל כאשר היה עליו לפתח קשר אישי איתה. הוא נטש אותה מכיוון שהוא לא הותאם לאינדיווידואליות ולתשוקה המסוכנת שלה, שלא ניתן היה להכילה בנישואים פטריארכליים. מדאה נותרה עם האכזבה מכישלונה עם בן זוגה ונסוגה לאם הנוראה הרוצחת את ילדיה ונוסעת במרכבת הדרקון. כל זה בא לסמל שגאולה על ידי הגיבור שהושגה לכאורה באמצעות ניצחונו של יאסון על הדרקון וחטיפתה של מדאה — לא הושלמה. 

			אותה הבעיה מצויה אצל אריאדנה ותזאוס אך בצורה שונה. תזאוס גם הוא משחרר את אריאדנה שסייעה לו אל מול כוחו של אביה, וגם הוא נוטש אותה. אך במקרה זה לא מתרחשת שום רגרסיה לאם הנוראה; אריאדנה עושה צעד חיובי ופרוגרסיבי הרבה יותר אל עבר האורובורוס הפטריארכלי, צעד שמתגלה כשלב מעבר בהתפתחותה. דיוניסוס מצא את אריאדנה ושיחרר אותה. כישלון הגיבור האישי, הארצי — תזאוס — מואפל על ידי יחסה אל הגברי הטרנס־פרסונלי המסוגל לגאול את הנשי.

			בהתפתחותה של אישה מודרנית דבר זה יעיד כי אכזבתה מבן זוגה האישי אכן מובילה לוויתור על יחסים אישיים עם גבר מסוים או עם גברים בכלל. אך אותה אכזבה מובילה גם להתפתחות רגשית ורוחנית של יחסים מפצים עם הטרנס־פרסונלי, לדוגמה, בצורה הדתית. במקרה זה אל לנו לדבר על רגרסיה לאורובורוס הפטריארכלי, אלא עלינו להתייחס לדמותו הפטריארכלית האורובורית של דיוניסוס כסמל פרוגרסיבי של התפתחות הנשי. 

			בניגוד למפגש חיובי מסוג זה עם האורובורוס הפטריארכלי, אנו מוצאים במיתולוגיה מפגשים אחרים שבהם כוחה הוא רגרסיבי והרסני. לדוגמה, אנו מוצאים את התוצאה ההרסנית של סיטואציה מסוג זה במיתוס היווני על בנות מיניאס. בעקבות נטייתן להישאר בנות זוג טובות ונשים נאמנות — כלומר על ידי מילוי אחר הקאנון של התרבות הפטריארכלית — הן מסרבות לתת לדיוניסוס לחדור אליהן כשהוא חולף בסביבתן כמנצח. אבל הגישה של הארכיטיפ — כלומר של הכוח הטרנס־פרסונלי, שכמו דיוניסוס מסמל מוות, גאולה וטרנספורמציה, במיוחד עבור נשים — היא גורלית ולא ניתן להוציא את כוחו המציף מהחיים ללא עונש. מכאן שעבור נשים אלה הנטייה המגבילה של “האישה הטובה" שנכפתה עליהן באופן מלאכותי, שלא להודות באנרגיות טרנס־פרסונליות לוחצות, מובילה לשיגעון שהן אובדות בו. 

			גם כיום אפשר לאבחן מחלות נפש של נשים מעמדה של פסיכולוגיה פטריארכלית מסורתית ומחמירה. ההתפתחות החיונית הגורמת לפלישת הטרנס־פרסונלי, נדחית במקרים אלה והופכת שלילית. במובן זה, הסיכון או ליתר דיוק קריסת הנישואים הפטריארכליים הסימביוטיים, עשויה להיות דווקא אחד האלמנטים ההכרחיים להתפתחות האישה. בכל מקום שבו מפגש בין אישה וגבר הכרחי — וכאן אנו מתכוונים ליחסים בין שני אינדיווידואליים — מערך נישואים המוגדרים אך ורק על ידי סימביוזה פטריארכלית ואופייה הקולקטיבי חייב להתפרק. טענה זו אוששה לא רק על ידי המספר הרב של מקרי הגירושים אלא גם על ידי תהליכי ההתפתחות והריפוי של מחלות נוירוטיות רבות אצל נשים מודרניות.39 “נאמנות" (לבן הזוג) נחשבת לבעיה מרכזית במיוחד בפסיכולוגיה של האישה, מכיוון שלעתים קרובות מדי נאמנות אינה המדד למערכת יחסים חיונית עם בן הזוג, אלא רק ביטוי של עייפות נפשית המעכבת את ההתפתחות לשלב חיים חדש. אי־נאמנות עשויה דווקא להיות סימפטום חיוני למאבק של הגיבור — שבירת הטאבו שהפך לחסר ערך. במקרה כזה משמעותה של ה"נאמנות" הופכת לעשיית מה שנכפה על ידי הגורל, גם אם המעשה אינו עולה בקנה אחד עם הקאנון המסורתי של הערכים הקולקטיביים. במקרה זה הנאמנות לאינדיווידואציה — כלומר ליעוד האישי ולהתפתחות ההכרחית של היחיד — הינה משמעותית אף יותר מהנאמנות לגישה הקדם־אינדיווידואלית. עם זאת, ההחלטה להתעמת עם קונפליקט מסוג זה, ללא תלות בתוצאות, מונעת על ידי הגורל ולא ניתן לשפוט אותה באופן קולקטיבי חיצוני.

			בניגוד לנישואים הקולקטיביים הפטריארכליים, שאחרי הכול מתקיימים במסגרת שבטים ומשפחות, הבעיה בקשר אינדיווידואלי — כלומר במפגש בין אישה לגבר — מתבררת כאשר מערכת היחסים הופכת לעניין של אהבה אינדיווידואלית במקום שתהיה מונעת על ידי כוחות קולקטיביים חיצוניים כגון קבוצות, או על ידי אנרגיות קולקטיביות פנימיות כגון דחפים. עם זאת, היחסים האינדיווידואליים התופסים את מקומם כנישואי־אהבה לצד נישואים פטריארכליים מסורתיים,40 עדיין יכולים להתקיים במסגרת הנורמה הקולקטיבית של הנישואים הפטריארכליים.

			מצב זה השתנה רק בתקופה המודרנית כאשר כל מערכת היחסים בין הגברי והנשי, גברים ונשים, הפכו למורכבים. השינוי בא לידי ביטוי לא רק ביחסים בין בעל ואישה, אלא גם בתוך הנפש עצמה, מכיוון שיחסו של הגבר לצד הנשי הלא מודע שלו, האנימה, ושל האישה לצד הגברי הלא מודע שלה, האנימוס, הפכו בהדרגה למודעים.

			כאן מסתיימת הפסיכולוגיה של הפטריארכט ומתחילה פסיכולוגיה של מפגש בין אינדיווידואליים, של כניעה ומסירות לעצמי, של האינדיווידואציה ושל הגילוי העצמי הנשי. אלה הם שני השלבים האחרונים והגבוהים ביותר של ההתפתחות הפסיכולוגית של הנשי. תיאורם חורג מגבולות המתווה שלנו, כיוון שהבעיות של שלב זה כוללות כמעט את כל הבעיות של האישה המודרנית, אם היא אכן “מודרנית", כלומר לא רק חיה בתקופה זו במקרה. שני השלבים מניחים מראש קיומו של ניצחון פנימי על הסימביוזה של הפטריארכט. באותה מידה, בתוך התהליך ייתכן שהתפתחות האישה תתרחש בתוך נישואים שהחלו כפטריארכליים וסימביוטיים, או שהתהליך יוביל לפירוק הנישואים ולקשר חדש. אך כל מעבר משלב אחד לשלב האחר יוכל להתממש רק דרך קונפליקט נפשי, ועל האישיות כולה להיות מעורבת בו. 

			משבר מסוג זה, גם אם הוא מתרחש במסגרת נישואים, חייב לערב את שני בני הזוג, כיוון שמבחינתה של האישה, שינוי ביחסים בין גבר לאישה מניח מראש תמיד גם טרנספורמציה מקבילה של בן זוגה, הגבר. סיבה שכיחה ביותר לקונפליקטים זוגיים וגירושים נעוצה בעובדה שהתפתחות לקראת שלב חדש של מערכת יחסים, ההכרחית ביותר עבור אחד מבני הזוג, נידונה באופן טרגי לכישלון כאשר בן הזוג השני מגלה חוסר הבנה או חוסר יכולת לקחת חלק בהתפתחות.

			בניגוד לקיטוב הקולקטיבי של הסימביוזה הפטריארכלית, “מפגש" אמיתי מביא ליחסים שבהם גבר ואישה קשורים זה לזה במבנים מודעים ובמבנים שאינם מודעים, כלומר כאנשים שלמים. בפסיכולוגיה של ההעברה יונג דן בצורת יחסים זו כקבוצה ארכיטיפית, כלומר כמערכת יחסים מרובעת שבה התודעה והלא־מודע של שני בני הזוג נמצאים בקשר. דבר זה מסביר את הטבע הכולל של כל אדם, ובמקרה של הגבר, לא רק את תודעתו הגברית הפטריארכלית אלא באותה מידה גם את צדו הנשי, את האנימה שלו. אלא שכעת היא אינה מושלכת באופן לא מודע, כך שהגבר ייראה לעצמו ואף לעמיתתו הנשית, כגברי גרידא; תחת זאת, גבר ואישה חייבים להתייחס באופן מודע לצדדים הנשיים ולצדדים הגבריים של הגבר במידה שווה. במישור האנושי, הדבר מייצר שפע של סיבוכים ובעיות, היות שצד האנימה הנשי של הגבר הוא רגשי והגבר אינו מודע לו בתחילה, כך שרק בעקיפין ודרך סבל הוא מתחיל לחוות חלקים מהותיים מטבעו, היבטים שהוא חווה לראשונה בבת זוגו כמשהו זר ונשי. אולם בעיות אלו דורשות מאמץ גדול ביותר לא רק מהגבר עצמו אלא באותה המידה גם מהאישה, שמצדה חייבת להיות עדה לקריסת דימוי הגבריות האידיאלית שלה, בעודה הופכת להיות מודעת לצד הנשי של הגבר. 

			הדבר נכון, עם מורכבות דומה, גם לגבי פסיכולוגיית־האנימוס של האישה ומודעותה הגוברת אליה. גם תהליך זה מציב דרישות גדולות להבנה ולסובלנות הדדית של שני בני הזוג. כתוצאה מכך, בשלב זה של המפגש לא ניתן להעריך את ריבוי הסיבוכים של מערכות היחסים הנפשיות בין גבר לאישה.

			עם זאת, מילוי הדרישות של סיטואציה מסוג זה לא רק מבטיח קשר חיוני ומתח של ניגודים קוטביים, אלא שבו בזמן הוא מאפשר למהות הייחודית והאינדיווידואלית של שני בני הזוג להיכנס למערכת היחסים. היות והלא־מודע של האדם ושלמותו נכנסים שניהם לתהליך הטרנספורמציה של האישיות, עליו לוותר על הנראות הקולקטיבית המקובלת של האישיות כדי שהייחודיות האחת והיחידה שלו תבוא לידי ביטוי ללא הפרעה של הפרסונה.41 רק אז, אם כך, שני בני־אדם יגיעו למפגש אמיתי. כאשר הרמות העמוקות ביותר של האישיות נכללות בעימות (Auseinándersetzung) החי, רק האיכויות האינדיווידואליות של אישיותו של האדם מהוות נקודת מוצא להתנסות הטרנס־פרסונלית בעצמו ובבן זוגו. צורה זו של מפגש היא הצורה הגבוהה ביותר האפשרית של מערכת יחסים אמיתית בין גבר לאישה.

			בתחילה צורת היחסים האינטימית, המסומלת בהעברה המרובעת והמקיפה את הלא־מודע, נראית לגבר קשה ואינה מאירת פנים, בדומה לסוג של “שבי", וכהסכמה עם נטיית הנשי ליצור מערכות יחסים של זהות. נטייה זו ליצירת יחסי זהות היא כמובן הבסיס לטבעו הקהילתי של הנשי, שבהשתתפות המיסטית מנסה שוב ושוב לבסס מחדש את הקשרים הראשוניים וקשרי האנושות. עבור האישה זו אינה פעולה אלא הוויה של שייכות לקהילה הנושאת את משמעות החיים. מבחינתה אין זו שיחה ליד השולחן אלא הארוחה המשותפת, אין זה דיון ושיחה אלא להיות ביחד זה לצד זה, זהו הדבר המכריע.

			בכל מקום שבו הדבר אכן קורה, היכרות ללא מילים של האחד את השני היא צורה של תחושת קירבה השלמה יותר ומהותית יותר עבור הנשי, מאשר העמדה של פנים אל מול פנים הגברית, שבה אגו לאגו ותודעה לתודעה מופרדים לעתים קרובות, יותר מאשר קשורים זה לזה.

			הקונפליקטים הרבים בנישואים וביחסי אהבה נשענים על ניגוד חד זה בין הטבע הנשי והטבע הגברי, והופכים את הקונסטלציה בין גבר ואישה למסובכת כל כך, עד אשר אפילו בין האנימה והאנימוס כל מערכות היחסים המנוגדים מופיעים כמבדילים מבחינה ארכיטיפית את הגברי מהנשי. האנימה, הנאמנה לטבע הנשי שלה, ללא תלות באגו הגברי המבקש מרחק, נוטה ליצור יחסים רגשיים מגוונים של זהות המתאימים ליחסים הראשוניים. בניגוד לכך, בנשיותה, יש לאישה למעשה כוונה מודעת של להיות ביחד, של להיות אחת בהשתתפות המיסטית, אך בהיותה נרדפת על ידי צד האנימוס הגברי הארכיטיפי של טבעהּ, היא אינה יכולה להימנע מ"נקודות מבט" נפרדות ומרגיזות ולא מתגובות ביקורתיות וכד'; כתוצאה מכך, היא נפגעת ונפצעת כאשר הדבר מפריע לאיחוד הרוחני שהיא כה חפצה בו עם בעלה.

			לפיכך עבור שני המשתתפים — הגבר והאישה — שלב המפגש טומן בחובו קשיים יוצאי דופן. בעיקרון קשיים אלה נובעים מהעובדה שבעיית היחסים מתבררת כקשורה באופן בלתי נפרד לבעיית האינדיווידואציה, להתפתחות של השלמות של האדם. יצירת מערכת יחסים “מרובעת" כמתואר בפסיכולוגיה של ההעברה, אכן מתרחשת במידה רבה בלא־מודע, עם השתתפות נלווית בלבד או נעדרת לחלוטין מצד האגו. אך במציאות, “היחסים המרובעים" (quaternary relationship) מתנהלים בין המכלול של שני אנשים, כלומר בין השלמות של שניהם החובקת את התודעה ואת הלא־מודע ביחד. אם האלמנט הנפשי של המין הנגדי, אנימה או אנימוס, של כל אדם, נכלל בתהליך האינטגרציה המבסס מחדש את הדו־מיניות הקדמונית של כל נפש אינדיווידואלית, אזי יש לוותר על האוריינטציה לעולם הערכים הפטריארכלי. אולם הדבר מאלץ את הפרט למצוא את דרכו האישית, משימה שהוראות קולקטיביות אינן יכולות להציע בה עזרה.

			הדבר מדגיש שוב את הניגוד בין בעיות הגברים ובין בעיות הנשים, ניגוד — שיש לו השלכות על הסתגלות של אישה מודרנית — המוביל בקלות להתפתחות נוירוזות. הטמעת הצד הנשי היא אכן בעיה מכריעה באינדיווידואציה של גבר, אבל היא נותרה “הרומן הפרטי" שלו, מכיוון שהתרבות הפטריארכלית לא רק שאינה דורשת מהגבר אינדיווידואציה, אלא נוטה למעשה לדחותה. הטמעה של צד האנימוס הגברי הארכיטיפי של טבע האישה, לעומת זאת, היא עניין אחר. בתקופה המודרנית, התרבות הפטריארכלית — שכבר אינה מדכאת את האישה וכבר אינה מעכבת את השתתפותה בתרבות — מעודדת אותה לפתח את הצד ההפוך של הנפש שלה מגיל הילדות ואילך. משמעות הדבר היא שנשים נאלצות לאמץ רמה מסוימת של ניכור־עצמי לטובת התפתחות התודעה. מלכתחילה דורשים מנשים יותר מאשר דורשים מגברים. מנשים נדרשת הן נשיות והן גבריות, בעוד שמגברים נדרשת רק גבריות. אנו מדברים כאן על אחד הסיבוכים, אבל גם על אחת ההזדמנויות הטמונות במצבה של האישה בתרבות שלנו, דבר המסביר את השיעור הגבוה מאוד של נשים המעורבות בפיתוח הפסיכולוגיה המודרנית, הן באופן פעיל באמצעות שיתוף הפעולה ביניהן והן באופן פסיבי דרך הקונפליקטים שלהן.

			עם זאת, תוצאה נוספת ממצבן הבסיסי של הנשים היא שככל ש"התודעה" נוצרת על ידי ערכי התרבות הפטריארכלית, היא אינה מעוררת תגובה אמיתית כלשהי אצל האישה, שכן לרוב היא עומדת כניגוד לערכי העצמי הנשי, כביטוי של התרבות הפטריארכלית. האישה אינה חשה לעולם שהיא עצמה דייה כאשר היא מזהה את האגו שלה עם זה של התודעה הפטריארכלית. לעתים קרובות נדמה לאישה שהיא מנוכרת לעצמה בהיותה מודעת, כיוון שהיא סובלת מקונפליקט בין המבנה הגברי הסמלי של תודעתהּ ובין המבנה הנשי של שלמותהּ, כאילו זו הפרעה. אך סבלה הינו לגיטימי, ו"הדואליות" שלה נתפסת כהפרעה רק כאשר היא נמדדת אל מול השלמות הנאיבית והחד־משמעית של המצב הראשוני שעליו עליה לוותר.

			כשם שגברים ונשים נאלצים באופן טבעי על ידי האנרגיה הגברית הארכיטיפית שבתוכם, לנטוש את היחסים הראשוניים ולמצוא את דרכם אל האגו ואל התודעה, כך גם שניהם נאלצים, בעזרת האנרגיה הנשית הארכיטיפית הפועלת בתוכם, להיכנע לעמדה זו ולהידחף הלאה לעבר שלמות החובקת את הגברי והנשי כאחד. במקרה של האישה, נפשה שלה היא זו המאלצת אותה לצאת מהעולם הפטריארכלי אל מה שנכון לה; בעוד שעבור הגבר זוהי האנימה, ומאחוריה נמצאת בסופו של דבר גם שלמות הנפש, המניעה אותו לוותר על זהותו הגברית גרידא. עבור שניהם, המשימה להפוך לשלם עומדת במרכז תהליך האינדיווידואציה, שהיא התפתחות הנפש במחצית השנייה של החיים.

			כשלב ההתפתחות הגבוה ביותר של נשים, אינדיווידואציה מובילה לגילוי האישה את העצמי. כעת המפגש עם הגברי מקבל צורה של מפגש פנימי שבו האישה חווה את האנרגיות הגבריות הארכיטיפיות שלה. אישה הופכת כעת מודעת לכוחות הנפש שקודם לכן נחוו באופן השלכתי בעולם החיצוני. כל הסמלים והתכנים האופייניים לשלב ההתפתחות הראשון מופיעים שוב, אך כעת הם עומדים בסימן אינטגרציה של האישיות השלמה ובסימן ההתפתחות שמרכזה אינו באגו אלא בעצמי, כמרכז הנפש המאוחדת.

			המשמעות של קונסטלציה ארכיטיפית תלויה בשלב החיים שבו היא מופיעה. בעוד שבמהלך המחצית הראשונה של החיים קיבעון ארכיטיפי או רגרסיה לעבר כל אחד משלבי ההתפתחות האינדיווידואליים כמעט תמיד שליליים, הרי שלהפעלה מחדש של שלבים מוקדמים אלה במחצית השנייה של החיים, יש בדרך־כלל תגובה פרוגרסיבית משמעותית — כלומר חיובית בהחלט — להתפתחות האישה, וזאת למרות, שהשלבים עדיין מכילים היבטים מטרידים ושליליים לכאורה. מכאן שקיבעון באורובורוס הפטריארכלי במחצית הראשונה של החיים גורם לחוסר יכולת ליצירת יחסים מצד האישה במובן של חוסר שביעות רצון מבעלה, קרירות מינית ונסיגה לקיום נוירוטי המבוסס על פנטזיות.

			אך אותה קונסטלציה ממלאת לעתים קרובות תפקיד שונה לחלוטין בתהליך האינדיווידואציה. כאשר האורובורוס הפטריארכלי חודר, הוא מסוגל למלא תפקיד של גואל ולהוביל את האישה אל מחוץ לתחום האישי גרידא ואל עבר החוויה הטרנס־פרסונלי.

			פרשנות לחלום הבא של אישה מודרנית עשויה להמחיש נקודה זו. מצבה הנוכחי של החולמת נוצר כתוצאה מקונפליקט ארוך שנים בין שני גברים: היא חוותה את הקשר עם בעלה כלא מספק וכבלתי נסבל, בעוד שהקשר שלה עם ידיד שלה היה לא רק טוב מאוד מבחינה מינית אלא גם מלא בחיים רוחניים ורגשיים. עושר היחסים מצא ביטוי בדרכים שונות, כולל תחושת הדדיות ואמפתיה טלפתית הדדית במובן של השתתפות מיסטית. 

			בחלום — החולמת מצאה עצמה בבית ילדותה שהיו בו שלושה חדרים בשורה אחת: החדר שלה, חדר אמצעי וזה של אביה. בחלום, החולמת רצתה לבחור לטובת בעלה ונגד הידיד שלה, היא רצתה לחזור לחדר שלה, אבל קודם לכן נמשכה כאילו על ידי כישוף, להיכנס לחדרו של אביה על ידי מעבר דרך החדר האמצעי שבו נמצא הידיד.

			היא ראתה ילדה צעירה עומדת ליד שולחן הכתיבה של אביה, אך ילדה צעירה זו הייתה רוח רפאים, צל. בעודה מתמלאת פחד היא צעקה “מה את רוצה ממני?" לפתע היא חשה שהיא נדקרת על ידי מחט ומורעלת. “משהו נורא קרה". כשרצתה לחזור לחדר שלה, הידיד גילה אותה בחדר האמצעי וחשב שהיא חוזרת אליו. הוא חיבק אותה ואז הוא הפך לענק ומחץ אותה כלפיו חזק יותר ויותר. “המחט דקרה אותי באופן נורא; הוא התפתל עלי; אני רואה חלקים מנחש ענק; בלחישה הוא שאל אותי אם אשאר איתו לתמיד". כשהחולמת מהנהנת בהסכמה, היא מתמלאת בצער על אובדן היחסים עם בעלה ומאבדת את ההכרה. כך מסתיים החלום.

			על מנת להבין את החלום עלינו להזכיר שהחולמת הייתה קשורה מאוד לאביה ושלדעתה הוא לא אהב אותה. אף על פי כן, בדרך כלשהי היא גילמה את דמות האנימה שלו, והוא מתוך הרגל הפך אותה לאשת הסוד האישית שלו. היחסים שלה עם אימהּ נשאו אופי מאוד שלילי.

			מה אירע בחלום? מבחינתה היה זה בלתי אפשרי להתרחק מהידיד ולחזור לחדר שלה, כיוון שהדמות הנשית בחדר של אביה משכה אותה בחבלי קסם. דמות הצל של רוח הרפאים שליד שולחן הכתיבה המרעילה אותה היא, למעשה, היא עצמה ביחסה הלא מודע לאביה. הקשר הלא מודע לאביה — שטבעו אינו אישי אלא טרנס־פרסונלי — כלומר ארכיטיפי — קובע גם את מערכת היחסים עם הידיד, המשלימה את הנישואים הלא מספקים לא רק מבחינה מינית. דווקא אחדות זו של אלמנטים מיסטיים וחושניים אופיינית למערכת היחסים כלפי האורובורוס הפטריארכלי.

			ההיבטים המסוכנים והכוחניים של יחסים אלו, המורכבים מקשר רגרסיבי סמוי לקומפלקס האב האישי של החולמת ולדמותו הארכיטיפית של האורובורוס הפטריארכלי, מתבררים דרך ניסיונה להשתחרר מידידה. הטרנספורמציה שלו לדרקון־הנחש הגדול של האורובורוס הפטריארכלי, חושפת את הרעל של רוח הרפאים, הקשר הרוחני עם אביה. החיבוק של הידיד־דרקון שלה הוא רק ביטוי נוסף לאופן שבו הארכיטיפ רב העוצמה מרעיל אותה. הטרנספורמציה של החבר האנושי שלה לטרנס־פרסונלי, ליצור בלתי אנושי, מהווה ביטוי מובהק ליעילותו של הרקע הארכיטיפי, הקובע הן את יחסיה הלא מודעים לאביה והן את יחסיה לידיד. כבר ציינו שהדרקון הזכר הוא לרוב סמל של האורובורוס הפטריארכלי ביחס לאישה;42 הדבר המשמעותי במיוחד כאן הוא האופן בו הטרנס־פרסונלי חופף את האישי. 

			הסצנה של החלום שהחולמת ציירה, עושה אמפליפיקציה למצב הנפילה שלה בשבי הדרקון, והידיד הלוחש לה שכעת היא תישאר עמו לנצח. מה שאופייני לתמונה זו הוא שהידיד, בצורת נחש, מחבק אותה כך שאף לא אחד מהם רואה את השני. נראה ששניהם מכוונים את מבטם לנקודה רחוקה כלשהי, כמו להבהיר ששניהם מוקסמים ממשהו השונה מהאחר בפועל, אשר המציאות אינה תופסת.

			אנו מזהים את דמותו של גבר עם גוף של נחש, לדוגמה, במיתוס היווני של הטיטנים והענקים, שפלג גופם התחתון תואר כנחשי האדמה. הטיטן, שבמיתוס משתדל לאחוז בכוחות שמעליו, כולל בנשי הגבוה ביותר, מייצג רמה נמוכה יותר של התפתחות המקבילה לזו של הקנטאור המפותח ביותר, שבו לזכר יש גוף של סוס ולא של נחש. הקנטאור חוטף את האישה ומנסה להתגבר עליה, כלומר לגרום לה להיות לא מודעת, ולשאת אותה אל השאול וכד'.

			במיתוס, רק התערבות של כוחות הרואיים יכולה לשבור את כוחו העילאי של האורובורוס הפטריארכלי הבא לידי ביטוי בצורתו הנמוכה ביותר. הכוחות ההרואיים מופיעים כתזאוס וכלפיתים ברמה הארצית למשל, וכזאוס והאלים האולימפיים ברמה השמימית, ושניהם מסמלים את הצד הפטריארכלי של התודעה. בתולדות האנושות פתרון זה תואם להחלפה של האורובורוס הפטריארכלי האנונימי והמתקיף בפטריארכיה ובגבר אינדיווידואלי. זה הדבר שהחלום היה אומר לחולמת אם היא הייתה במחצית הראשונה של חייה ומצאה שבלתי אפשרי עבורה ליצור מערכת יחסים עם בן זוג עקב הקשר שלה עם האורובורוס הפטריארכלי.

			אך כאן אנו מתמודדים עם דבר אחר. מכיוון שמדובר באישה בוגרת הנמצאת בתהליך האינדיווידואציה, עליה להיות מודעת להשפעת דימוי האורובורוס הפטריארכלי ולסכנה שהוא מייצג עבורה, ללא קשר לאופן שבו היא יוצרת קשר עם בן זוג זכר. משמעות הדבר היא שעליה להגיע לנקודה בהתפתחותה הפנימית שבה היא, כמו הגיבור הסולרי, משחררת עצמה מאחיזת הדרקון, או לחילופין סובלת מנישואי־המוות לדרקון, תוך כדי כניעה מודעת ובמסירות, כך שיחד עם הדרקון היא תהיה מסוגלת לעשות שינוי, טרנספורמציה. גם כאן הסיפור של אמור ופסיכה הוא פרדיגמטי. עם קבלתה את האורובורוס הפטריארכלי ואת הטרנספורמציה שהוא מביא כאמור, מתגלה בפני האישה במחצית השנייה של החיים תחום רוחני שאופיו טרנס־פרסונלי, תחום השייך באופן עמוק ביותר לצד הרוחני של הטבע הנשי שלה, תחום שהופך אותה לבלתי תלויה מבפנים בערכים ובשיפוט של הרוח הגברית, ארכיטיפית, פטריארכלית, שמהותה זרה לטבעה.

			תהליך הצנטרוברסיה המכוון לשלמות אינדיווידואלית פורץ במהלך האינדיווידואציה, שלב ההתפתחות שבו אישה מגיעה אל העצמי.43 בשלב זה מתחיל תהליך של טרנספורמציה אישיותית שמוביל לסינתזה חדשה של מרכיבי האישיות, כזו שבה מרכז הכובד עובר מהעולם החיצון — ומהיחסים החיצוניים — אל העולם הפנימי.

			קארל גוסטב יונג דן לעתים קרובות מאוד בתהליכי הטרנספורמציה התקפים בדרך־כלל לאינדיווידואציה, ועלינו להתייחס לכתביו.44 יתר על כן, לא ניתן להבין את התכונות הספציפיות לאינדיווידואציה של האישה במתווה הנוכחי שלנו, שכן רק עיון מקיף יכול להבהיר את הקשר בין האינדיווידואציה של נשים ובין השלבים שקדמו לה. לפיכך עלינו להסתפק בסיכום קצר של כמה מהבעיות החשובות ביותר בתהליך זה. 

			במהלך האינדיווידואציה האישה נסוגה במידה מסוימת מהיחסים עם בן זוג חיצוני וחווה בתוך עצמה וברמה גבוהה את הרשויות או הכוחות שהיא נאלצה לוותר עליהם בתחילת התפתחותה. כך היא מגיעה לחוויה מחודשת של הצד הגברי הארכיטיפי של טבעה, שבתחילה חוותה לרוב באופן חיצוני בהשלכה על גבר כגיבור וכאורובורוס פטריארכלי. תהליך הטרנספורמציה מוביל לעימות עם האלוהות הגברית הפנימית במישור גבוה יותר, כמו לידת הילד האלוהי וכל ההתפתחויות שאנחנו מוצאים במיתוס של אמור ופסיכה. אך כעת היחסים הראשוניים מופיעים מחדש בצורה גבוהה וחדשה יותר: כמפגש של האגו של האישה והעצמי הנשי שלה. בשלב זה ההתפתחות הושלמה ויוצרת אחדות עם ההתחלה שבה האישה מתחברת מחדש עם האם הגדולה כאימא אדמה, סופיה, ועם העצמי הנשי. עם הופעת הדימוי האורובורי הגבוה של העצמי, שבו דמות האם הגדולה ודמות האורובורוס הפטריארכלי או האב הגדול, מאוחדים, האישה משיגה התחדשות פנימית בצורה של פוריות רוחנית ורגשית ספציפית לעצמה, ובחוויה הגבוהה ביותר שהיא יכולה לחוות במכלול הנפש.

			לפיכך, לצד שלבי ההתפתחות הגברית המתוארים במקורות והיסטוריה של התודעה, קיימת סדרה עצמאית של שלבים המתאימים לטבע האישה, שעל האישה לעבור כדי להגיע לעצמי באינדיווידואציה. אף לא אחת משתי סדרות השלבים הללו מהווה מהלך התפתחות עצמאי שבו הזכר הופך לגברי והנקבה לנשי. שוב ושוב עקרון היחסים עם האחר הוא המכריע בשניהם. למרות שלהגיע אל העצמי הינה המטרה של האינדיווידואציה בנקודת הסיום של התפתחות התודעה והאישיות, התלות ההדדית הגורלית של גבר ושל אישה כבני זוג משתרעת על פני כל שלבי ההתפתחות של הגבר ושל האישה. מהשלב הנמוך ביותר לשלב הגבוה ביותר, מהכלה בלא־מודע להשגה מחדש של העצמי בטרנספורמציה, אדם חווה את מה שהוא שלו בתוך ודרך האחר. ותמיד “האחר לגמרי", בניגוד למה שהאדם בקוטביות בין גבר ואישה, גברי ונשי, מתגלה כדבר נומינוזי מסתורי, שממנו ההתפתחות לעבר האותנטיות של האדם מתחילה ואשר אליה היא מגיעה בסופו של דבר כאשר הוא מתגבר לחלוטין על “האחרות".

			הירח והתודעה המטריארכלית

			א

			בתולדות התעוררותה של התודעה,45 ניתן לעקוב אחר התפתחות תהליכית שבה האגו נפרד ממצב הכלה בלא־מודע, באורובורוס הראשוני (primal uroboric)46 של ההתחלות ובנקודת הסיום של התהליך הוא ניצב אל מול הלא־מודע כמערכת נפשית נפרדת — כמרכז התודעה המודרנית המערבית. בהתפתחות זו, המובילה לשחרור מעליונות הלא־מודע, התודעה מסמלת את הגברי הארכיטיפי, ואילו הלא־מודע מסמל את הנשי הארכיטיפי, עד למידה שבה הלא־מודע ניצב בניגוד לאגו המשוחרר, כפי שאנו למדים הן מהמיתולוגיה והן מהסמליות של הלא־מודע הקולקטיבי.

			השלב שבו תודעת האגו עדיין ילדותית ביחסה ללא־מודע (כלומר, חסרת עצמאות באופן יחסי), מיוצג במיתוס על ידי ארכיטיפ האם הגדולה. בהתאם לצורות בהן היא באה לידי ביטוי ומושלכת, אנו מכנים קונסטלציה של מצב נפשי זה “מטריארכלית"; לעומת זאת, את נטייתו של האגו להשתחרר מן הלא־מודע ולשלוט בו, אנו מכנים “הביטוי הפטריארכלי" של התפתחות התודעה. 

			מכאן ש"מטריארכיה" ו"פטריארכיה" הינם שלבים נפשיים המאופיינים בהתפתחויות שונות בתודעה ובלא־מודע, אך הם מאופיינים בעיקר על ידי עמדות השונות זו מזו. לכן “מטריארכיה" מסמלת לא רק את הדומיננטיות של ארכיטיפ האם הגדולה, אלא באופן כללי יותר מצב נפשי מוחלט, שהלא־מודע והנשי דומיננטיים בו, בעוד שהתודעה והגברי עדיין לא הגיעו לאוטונומיה ולעצמאות.47 במובן זה, אם כך, מצב נפשי, דת או נוירוזה, וכן שלב התפתחותי של התודעה, יכולים לאפיין את המטריארכט; ואילו מה שמאפיין את הפטריארכט אינו הסמכות החברתית הריבונית של הגברים דווקא, אלא הדומיננטיות של תודעה גברית ארכיטיפית, המשיגה נפרדות בין מערכות התודעה ובין אלו של הלא־מודע. דומיננטיות זו מבוססת בצורה איתנה יחסית, בניגוד לעצמאות של הלא־מודע. מסיבה זו גם על האישה המודרנית לעבור את כל שלבי ההתפתחות המובילים ליצירתה של תודעה פטריארכלית, האופיינית ומובנת מאליה בתודעה המערבית והדומיננטית בתרבות הפטריארכלית. 

			עם זאת, לצד “התודעה הפטריארכלית" מתקיימת “תודעה מטריארכלית" שאופן תפקודה נסתר אך משמעותי. התודעה המטריארכלית שייכת לשלב המטריארכלי של הנפש, שלב הבונה את התרבות הפעילה עוד משחר ההיסטוריה האנושית. התודעה המטריארכלית מאופיינת במנטליות של האישה לפני ולאחר התִרבות של האישה המודרנית לתודעה פטריארכלית, אך היא ממלאה תפקיד חשוב גם בחייו של הגבר. כלומר, בכל מצב בו התודעה אינה מופרדת עדיין מהלא־מודע מבחינה פטריארכלית, שולטת התודעה המטריארכלית — כפי שהדבר בא לידי ביטוי בשחר האנושות, ומבחינה אונתוגנטית גם בשלב המקביל בחיי הילד, וכן במשברים רגשיים ובתהליכים יצירתיים של הגבר, למשל, כאשר האנימה שלו, המייצגת את הצד הנשי של הפסיכולוגיה שלו — פועלת בעוצמה רבה יותר.

			המתווה הקצר של התפתחות האישה (המוצג במקום אחר),48 מספק השלמה הכרחית להבנת התודעה המטריארכלית שתכונותיה הייחודיות מהוות ניגוד חד להתפתחות הגברית. היבט זה של התודעה הנשית הארכיטיפית, הקשורה לאורובורוס הפטריארכלי, הוא מה שאנו מכנים תודעה מטריארכלית. תודעה זו — בדומה לאגו בשלב זה — אינה מפותחת באותה מידה של עצמאות כפי שהאגו והתודעה הפטריארכלית מפותחים בפטריארכט. אולם אותו סמל ארכיטיפי מאפיין את האורובורוס הפטריארכלי ואת התודעה המטריארכלית והוא הירח. 

			סמל הירח הינו כה רב־ערכי, עד שבתחילה נראה בלתי אפשרי להדגים את הקשר החד־משמעי שלו לנשי, שכן הוא מופיע הן כנשי, הן כגברי, והן כהרמפרודיטי. במיתוס אנו מוצאים את השמש כאשת הירח, אך לעתים קרובות יותר הירח מופיע כאשת השמש. ניתן לראות את שלב הירח־החדש כמותו של הירח הנשי בחיבוק השמש, כשם שניתן לראות את מות גבר־הירח בחיבוק אשת־השמש הרעה; הדבר מתפרש כמוות של הנשי עקב הגשמת הלידה וכמוות של הנשי לאחר התעללות מינית, אך גם כהחייאת הירח הרעב (הזכר) על ידי אשת־השמש המטפחת אותו. כאשר השמש והירח נתפסים כאחים, אזי הירח יכול להיתפס לעתים כזכר ולעתים כנקבה, ותנועתם המתרחקת זו מזו ואז מתקרבת שוב מתפרשת כגעגוע של הירח הזכר לאחותו־השמש הנשית, או גם ככמיהתו של אח־השמש לאחותו־הירח; אך באותה מידה יכול הדבר לסמן את בריחת הירח הנקבי מהשמש הזכרית הרודפת ואת התשוקה של הירח הנקבי לשמש הזכרית.49

			ישנן מגוון אסוציאציות לכך: במקרה אחד הירח נחשב לגברי המתייחס לנשי, ובמקרה אחר הוא נחשב לנשי המתייחס לגברי. אך מגוון זה בא לידי ביטוי גם בנסיבות שבשלביו השונים הוא יכול להיחשב כגברי (כמו במעגל הירח המתמלא והחסר) או כנשי (כמו בירח מלא).50 הדבר מוביל לתפיסה המיתולוגית הרווחת כי הירח הוא דו־מיני.

			גם אם אנו מנסים לזהות דפוס באסוציאציות אלו שהן לכאורה שרירותיות, הרי שסמליות הירח המרהיב והעשיר מלמדת אותנו שאף סמל אינו “מוחלט" אלא שהוא ניתן לפירוש רק ביחס לעולם סמלי גדול יותר המקיף את הכול. אך הסדר של עולם גדול ומקיף זה נקבע על ידי השלב ההתפתחותי התודעתי שבו הוא מופיע ואליו הוא קשור. לכן עלינו להבחין אם סמל הירח שייך לעולם המטריארכלי הנשלט על ידי הארכיטיפ הנשי ועל ידי הלא־מודע, או לעולם הפטריארכלי הנשלט על ידי הארכיטיפ הגברי ועל ידי התודעה.

			בעודנו עושים זאת, עלינו להשתחרר מהתפיסה המוכרת שהירח מקבל את אורו מהשמש, כיוון שמבחינה אסטרונומית אורו של הירח בכל שלביו הוא אור שמש מוחזר בלבד. מצב זה, המתואר לראשונה אצל היוונים שקדמו לסוקרטס, ועדיין נדון על ידי אוגוסטינוס,51 אינו רק מה שנחשב תמיד כמובן מאליו. ההכרה האסטרונומית המאוחרת יחסית בתלותו של הירח בשמש, היא הביטוי והסמל של השפלת הירח בעולם הפטריארכלי, שבו שמש ויום, כמו התודעה האנושית בביטויה הגברית ארכיטיפית, נהנים מסמכות ריבונית. כאן הירח הוא נקבה והשמש היא זכר, אך בו בזמן הגברי השמשי נתפס כיצירתי, נותן האור, בעוד הנשי הירחי הינו זה התלוי, מקבל האור. כמו כן, ההזדהויות הרבות של אלוהויות נשיות עם הירח (למשל בהלניזם) הינן ביטויים להערכה פטריארכלית זו. כמעט תמיד השאלה היא של מתן מעמד משני או כפוף “לבני הזוג", הנשלטים על ידי אל השמש, אך קורותיהן של אלות אלה מגלות לעתים קרובות מערכות יחסים שונות למדי כלפי גברים וכלפי השמש.

			בעולם של שחר הזמן, כל שלב במצג הירח היה משמעותי; הוא ביטא את מהות השלב בירח, בדיוק כפי שכל שלב בחיים בא לידי ביטוי בטבע של בן האנוש. הקונסטלציה הנפשית המשתנה, האופיינית לאישה, או זו שבה האישה חווה את יחסיה לגברים, מושלכת על הירח.

			בשלב הפטריארכלי המאוחר, השמש יכולה להיחוות כזכר והירח כנקבה; כאשר הם מסמלים את האחים, שניהם יכולים להיחוות כשני המינים, או שהירח עשוי, כמו ברמה המטריארכלית, להיחשב זכר. אולם תמיד מערכת היחסים שמש־ירח נתפסת מבחינה מיתולוגית כתופעה שמיימית ראויה לציון, ומעל ומעבר לכך — היא נחווית לעתים קרובות כתיאור סמלי של היחסים בין המינים. סוג היחסים, לעומת זאת, תלוי ברמה הנפשית שהם מתרחשים בה. הסדר העולמי הפטריארכלי הוא היפוך מדויק של המטריארכלי הקדום יותר שבו שולט הנשי. בהקשר זה, אין זה משנה אם הירח מיוחס ללילה כאל זכר במטריארכיה, ובו בזמן הוא נתפס כילד שלה וכבנה — לרוב כירח חדש הוא נתפס אפילו כבנה הגוסס — או אם הבן והיום מופיעים כיילודים. בשני המקרים (שבהקשר זה עלינו להתעלם מההבדלים בניהם) מודגשת התלות של הגברי באימהות היולדת של הנשי הלילי. בשלב זה, כפי שקורה לעתים קרובות במזרח,52 לירח יש אופי של העולם העליון ושל החיים; השמש, לעומת זאת, נושאת את אופי העולם התחתון והלילה. אף על פי כן הנשי, המשתנה כמו הירח, הגוסס ובמותו מתעבר על ידי השמש, הוא העיקרון השולט.

			האור העולה מחיבוק השמש אינו נובע מהשמש ואף אינו מושאל ממנה אלא רק מתעורר ונדלק על ידה, כפי שקורה גם ביחס לנשיות המטריארכלית של הירח ולעץ הנשי, שמטבעו מכיל בתוכו את האש עצמה שהזכר רק משחרר דרך “קידוח" אבל אינו יוצר אותה.53 ברמה המטריארכלית פירוש הדבר ששלבי הירח מובנים כשלבים של נקבה בהיותה בלתי תלויה בשמש, למרות שהירח הנקבי מת בירח החדש ונכנס לקשר של חיים ומוות עם השמש. שלבי ההיריון54 למשל, מובנים גם כן בדרך זו. אחת מ"ההשוואות" הרווחות בין הירח והנשי נשענת על תכונתו להתנפח ולהתכווץ הקשורה לפוריות שהגבריות לא ניתנת להשוואה אליה. 

			בשלב המטריארכלי הדגש מושם בתופעת שמי הלילה — כלומר, שלב זה מייצג פסיכולוגיה לילית וירחית. עולם היום המאיר של התודעה, מודגש פחות, כיוון שמבחינה פסיכולוגית האנושות בשלב זה עדיין חיה באופן לא מודע יותר מאשר באופן מודע, ומכיוון שההתפתחות המגיעה לשיאה בפעולה הפטריארכלית של התעוררות התודעה עדיין לא התרחשה. אף שהירח הזכר נקשר לעתים קרובות לשלב המטריארכלי המוקדם וירח נקבה נקשר לשלב הפטריארכלי המאוחר יותר, הטענה שהסמליות הגברית מוחלפת מאוחר יותר בסמליות הנשית תהיה פשטנית מדי.55

			אולם ללא תלות בשלבי התפתחות התודעה וגם ללא קשר אם הירח הופיע כגורם הדומיננטי בפסיכולוגיה של אישה או של גבר, הירח קשור במהותו לנשי הארכיטיפי. הוא אחד מהסמלים המרכזיים של הנשי, בין אם כירח זכרי המסמל את מרכיבי הגבריות הארכיטיפית של חיי האישה בשלב המטריארכלי, ובין אם כירח נשי המסמל את מרכיבי הנשיות הארכיטיפית של חיי הגבר בשלב הפטריארכלי.

			המגוון בטבעו של ירח גברי, נשי ודו־מיני בא אולי לידי ביטוי בצורה היפה ביותר בהמנון לאל הירח של אוּר. שם מתואר: 

			פר אדיר עם קרניים עבות, גפיים מושלמות, 

			עם זקן נוצץ מלא עוצמה ותעוזה,

			פרי הנוצר מעצמו, בעל שיעור קומה, 

			מרהיב עין, שאדם לא יכול לראות את מלואו,

			אוּטרוּס, רחם העולם, השוכן במשכן זוהר בקרב יצורים חיים, 

			רחום, אב חסד, המחזיק את חיי הארץ כולה בידו.56

			“פר אדיר עם קרניים עבות, גפיים מושלמות, עם זקן נוצץ, מלא עוצמה ותעוזה" — דימוי זה של הירח כמנווט ומפרה, ככוח דיוניסי, פאלי, המעצים את החיים, וכן כצעיר מאהב וכבעל, כמביא עונג וכמוליד עומד במרכזם של חיים מטריארכליים נשיים ארכיטיפיים — עדיין שייך לשלב האם הגדולה ולטקס הפוריות שלה, שנועד להבטיח את הצרכים הבסיסיים של האנושות, בעיקר אלו של הזנה. כאדון, הן של המחזוריות־הקוסמית השמימית, והן של מחזור הפוריות הארצית־נשית (שמקצב ה־28 ימים שלה אנלוגי למקצב השמימי שלה), הירח — שהתמלאותו, התכווצותו וחוזר חלילה היו מאז ומעולם בין התופעות השמימיות המרשימות ביותר — הינו הדימוי הגלוי ביותר, הנמוך ביותר והאדמתי התואם לתהליך הגבוה והשמימי. התחומים המיוחסים לירח הינם מגוונים, וכפי שנראה אינם מוגבלים לעולם הפסיכולוגי בלבד. 

			בהיותו סמל של התמלאות והתכווצות של גוף שמיימי משתנה, הירח הינו גם האדון הארכיטיפי של המים, הלחות והצמחייה, כלומר של כל מה שגדל וחי. הוא אדון החיים הפסיכו־ביולוגיים ומכאן הינו אדון הנשיות במהותו הארכיטיפית, כאשר נציגתה האנושית היא האישה הארצית. עם שליטתו של הירח על העולם הפסיכו־ביולוגי של לחות וגדילה, כל גופי המים של המעמקים, זרמים, אגמים, מעיינות ולשד החיים כפופים לו. עולם זה הינו העולם הקדמוני של “האורובורוס המזין" של שחר הזמן, שבו החיים כמזון ופריון היו דאגתה העיקרית של האנושות.57 פריון חיות הציד, העדרים, השדות וקבוצת בני האדם, עמדו במרכז עולם זה, ובהתאמה זהו גם העולם של הנשי, של לידה וטיפול, כלומר עולמה של האם הגדולה שהירח שולט עליו.

			טקסי הפריון מהווים ניסיון של האנושות להשפיע בעזרת מעשה קסם על הכוחות הנומינוזיים שההזנה תלויה בהם. ומכאן שהחיים עצמם היוו מלכתחילה חלק מהפוריות שהאנושות הכירה באישה כגבירה השולטת על הרחם הפורה, ועל השדיים המזינות של דם ושל צמיחה. כתוצאה מכך הפוריות תלויה במידה רבה בפעילותה המאגית של האישה,58 אשר מעליה ניצב הירח ככוח טרנס־פרסונלי מנחה. כישוף וקסם, וכן גם השראה ונבואה, שייכים במידה שווה לירח ולאישה שהיא השאמנית, המכשפה, הנביאה והכוהנת.59 מחקריו של בריפוול (Briffault) הצביעו על כך שלירח ולמיתולוגיית הירח היה מקום מרכזי בשחר ההיסטוריה של האנושות, אך בהקשר לדיוננו העדויות של בריפוול בדבר המשמעות הדומיננטית של הנשי בהיסטוריה הקדומה ושל כפיפות הירח אליו (כעקרון גברי)60 חשובות באותה המידה. 

			ראשית, אנו יכולים למנות את הסממנים הגבריים הארכיטיפיים של הירח המצויים בעולם כולו: הירח נחשב ל"אדון הנשים"; הוא אינו רק המאהב שלהן, הוא אפילו הבעל האמיתי שלהן, כאשר הגבר הגשמי האמיתי נחשב רק כ"בן זוג". הירח הינו האדון של חיי הנשים בייחודיות שלו המתחילה עם תחילת הווסת, הדימום החודשי. הווסת נתפס אז כנגרם על ידי הירח התוקף את האישה ו"מבתק את בתוליה מבחינה רוחנית".

			כשם שהחוכמה הארכיטיפית של הלא־מודע טוענת בצדק, ביתוק בתולים רוחני הוא הרגע המכריע בגורלה של האישה. קבלת הווסת הופכת את הנערה לאישה — זאת כאמור בדרך טבעית, או על ידי האלוהות, הירח, כפי שאנשים נהגו לומר. בהשוואה לירח, לביתוק בתולים אנטומי תפקיד נחות. בתרבויות פרימיטיביות יחסי מין המביאים לביתוק בתולים אנטומי החלו לעתים קרובות במהלך הילדות; בתרבויות רבות התייחסו לדימום שליווה את ביתוק הבתולים כמעשה קסם מסוכן ולפיכך נחשב כמקודש וכשלילי ועל כן בוצע על ידי נציגים קדושים, כוהנים או זרים, כלומר לא על ידי חברי הקהילה העלולים להיות מושפעים מהמעשה. רק כאשר התייחסו לאישה כרכוש פטריארכלי, או ליתר דיוק כאמצעי לרכישת רכוש, רק אז קיבלה הבתולה שלא נגעו בה, ועקב כך ביתוק הבתולים האנטומי, משמעות חיובית, וכך, באופן בלתי ישיר, הפך הביתוק בעקיפין לאירוע חשוב לאישה שחייה העתידיים כאישה תלויים בו. 

			בכל מקרה — דהיינו ללא תלות בערכו התרבותי — הווסת כביטוי לביתוק בתולים רוחני קבע את חייה של האישה. כידוע, הפריה ופריון לא היו קשורים תחילה לקיום יחסי מין. הדבר מובן, שכן מגע מיני החל לפני תחילת תקופת הפריון ונמשך לאחר סיומה. כמו כן היו מצבים בהם נשואים נותרו ללא ילדים, והיו גם נשים רווקות שאף אחד לא האמין שגבר יקיים אִתן יחסי מין (כלומר בעלות מוגבלות או חולות נפש וכו') ושיהיו להן ילדים. בעוד שפעילות מינית לא הייתה מקושרת דווקא לפריון, הקשר בין הופעת הווסת והאפשרות של הפריה, בדיוק כמו הקשר בין הריון להפסקת הווסת ובין הפסקת הווסת וסיום הפוריות, אינו מובן מאליו למנטליות הפרימיטיבית.

			בשל העובדה שמבחינה פסיכולוגית הירח נחשב לאדון הווסת והפוריות, הוא נחשב גם כנושא הפרי של האישה, מה שאומר שיחסי מין עם גברים בשר ודם נחווים ברמה אחרת של חשיבות ומשמעות מאשר ווסת, היריון ולידה. ברמה המטריארכלית של פסיכולוגיית האישה, אופייני מבחינה רגשית העדר קשר מוחלט או יחסי בינה לבין הגבר. במצב זה, האישה אינה חווה את יחסי המין כחוויה מיוחדת, אינדיווידואלית, הקשורה לבעל האישי. שכן בתרבויות קדומות, בשל המיניות המקודשת המחזורית או הכללית שלהן שהתקיימה במקומות רבים, אישה חוותה יחסי מין כמשתנים ובני חלוף, כמשחק מהנה או מלהיב. העדר יחסי אהבה אינדיבידואליים והדומיננטיות של המצב החברתי ביחס לנישואים, מסבירים שברמה המטריארכלית של פסיכולוגיית האישה חוויה של מיניות חסרת מטרה וחוויית הווסת, ההיריון והלידה — שמאוחר יותר תחווה במערכת יחסיה עם הילד — מחוברות הרבה יותר לחוויה הפנימית של האישה מאשר יחסה לגבר. 

			החוויה הבסיסית ברמה זו — שבה מערכת היחסים עם הגבר מוצגת כחברתית הרבה יותר מאשר כתופעה רגשית/רוחנית — מובילה למצב שכיח המופיע בנוירוזות אצל נשים מודרניות: החוויות הפנימיות של האישה הקשורות ליחסי המין אינן קשורות לבעל הארצי־אישי ובן הזוג ואינן מיוחסות אליו, אלא מושלכות למעשה למרחק, לדמות טרנס־פרסונלית ולא אישית, והן נחוות כבאות מהדמות הזו, בדיוק כמו מה"ירח". וכך — כאדון ביתוק הבתולים הפנימיים, הירח הוא אדון הנשים, היות שהווסת הראשונה מגיעה לאחר שהאישה לכאורה שוכבת איתו באופן בלתי נראה. הוא המפרה והאב “האמיתי" של הילדים ובו בזמן הוא גם אדון האקסטזה והשיכרון, וכך הוא נעשה גם אדון הנשמה והשראתה האורגיאסטית. 

			משמעות הדברים היא שהאישה שייכת לירח במובן של השתתפות מיסטית טיפוסית; הדבר עולה מתוך ההזדהות הלא מודעת של האישה עם הירח. האישה יודעת שהיא קשורה לירח ומזוהה איתו, תלויה בו ומתמזגת איתו בכל ההתנסויות המהותיות של קיומה. יחסי האישה לירח מיוצגים ביחס של הירח לאדמה ולחיים. כפי שציין באכופן (Bachofen),61 העובדה שהירח נחשב כאדמה שמימית ואלות האדמה נחשבות לעתים תכופות מאוד גם לאלות ירח, מצביעה על האיכות הרב־שכבתית של הנפש הנשית, המתארת את עצמה כאדמה וכירח ביחסיהם ההדדיים, למרות שמנקודת המבט הגברית הסולרית, ה"עולם התת־ירחי" הוא העולם המטריארכלי הבזוי. אולם התוכן והסמליות של התודעה המטריארכלית נשענים במידה רבה על האופי האחדותי של הנשי, שבו שמי הלילה והאדמה יוצרים את מעגל הבֵּיצה הגדול של האורובורוס המטריארכלי, שבמרכזו ניצב הירח, וכביצה כסופה מייצג ומאיר את הביצה הכהה המקיפה אותה. 

			“פרי שנוצר מעצמו", “אוּטֶרוּס, רחם העולם", המתייחס כאן מבחינת הטרמינולוגיה באופן מוזר למדי לירח, שייך בבירור למודעות העצמית ברמה המטריארכלית, שבה אישה מזהה וחוגגת את עצמה כמקור החיים. “אוטרוס, רחם העולם, פרי שנוצר בעצמו" — זו הפנייה לאלה הגדולה של שחר האנושות, האלה בייצוגה כשמי הלילה, היולדת את הירח עצמו כישות גברית.62 

			מערכת היחסים של אישה עם הירח, אם כך, משתרעת הרבה מעבר להיבט הביולוגי — הפאלי־אדמתי — של הפוריות. כבר הדגשנו שהירח הוא גם אדון הכישוף וקסם הפריון, אבל משמעות הירח כרוח (spirit) לא מוגבלת רק למערכת היחסים הקדושה, הסלקטיבית של האישה, אלא זו גם המשמעות שיש לה כנביאה וכמכשפה.

			מרכיבים חיוניים של התרבות האנושית הקדומה נוצרו על ידי אישה והרוח החדשנית שלה. הישגים בסיסיים אלו כשימור האש, הכנת מזון ומשקאות משכרים, ייצור בגדים, אריגה ותפירה וכן ייצור כלי חרס וכו', מהווים חלק מממלכתה הקדמונית של האישה. במקור לא היו אלו הישגים “טכניים" במובן שהתודעה הפטריארכלית משתמשת בהם, אלא טקסים הרוויים בסמלים. יש לכנותם מיסטריות ראשוניות, כיוון שיש להם קשר למיסטריות של הלא־מודע, לפעילויות סמליות, אך עדיין לא למיסטריות המערבות הכרה.

			אך בעקביות מפתיעה, גם כאן פעילותה של האישה עומדת בצילו של הירח, כיוון שהירח מופיע כמי שטווה ואורג, כאדון האפייה, החומר והאריגה, הממציא ביגוד וציורי גוף, וכאן הוא מופיע שוב כאדון החיים של האישה.63

			הנקודה שבה אנו יכולים לתפוס בקלות מה הכי מעניין אותנו, גם אם תחילה רק באופן חיצוני, היא משמעות הירח כרוח. הפעילות הרוחנית הבסיסית ביותר של הלא־מודע הינה זו של ההופעה הפתאומית של משהו שכמו “נופל אל תוך" התודעה עם “מצב רוח" — כלומר, עם הלך רוח בלתי צפוי בדומה לירח; תיאור זה הוא הקרוב ביותר לרוחניות הלא עקבית או לפרודוקטיביות האינטלקטואלית של האנושות המקורית ושל הנשי, שבמקורו נמנה עם פעילות רוחנית קדמונית. המחשבה הפתאומית והאינטואיציה הינם ביטויים של הכוח הרוחני של הלא־מודע, של אור הטבע,64 של עולם הלילה הנשי הארכיטיפי, שהחשיכה שלו הופכת לפתע לבוהקת כמו על ידי השראה.

			אלוהות זו נחווית בהשלכה על הירח, אותו סמל רוח של הלא־מודע המחובר לנשי במרכזו, ומסיבה זו אנו מתייחסים אליו כאל הדמות המרכזית של “התודעה המטריארכלית". כלומר, בשפה של הפסיכולוגיה האנליטית, נוכל לומר שהירח הינו המרכז הארכיטיפי של עולם האישה של אנימוס־הרוח. ניסוח זה אינו מספק כשאנו בוחנים את ההקשר של אנימוס ברמה גבוהה יותר, משימה שנעשה כעת.

			אנו מבחינים בין שלוש רמות או שכבות של עולם האנימוס, המתואמות עם שלושה מצבי התפתחות שונים של נפש האישה: הפטריארכט, המטריארכט והשלב האורובורי. הטרנספורמציה המתרחשת בנפש האישה כאשר היא מתפתחת מחוץ להכלה שלה באורובורוס האימהי לעבר שלב המטריארכט, ולאחר־מכן ממצב זה לעבר חיים בפטריארכט, מאפיינת ומעצבת גם חלק ממבנה הנפש שאנחנו מזהים כאנימוס, הגבריות הפטריארכלית, צד־הרוח של האישה. אפשר להדגים מצבים אלו גם בהשלכות קולקטיביות של העולם המיתי וגם בהשלכות אינדיווידואליות של האישה המודרנית.

			השכבה השטחית והעדכנית ביותר של עולם האנימוס עולה מתוך הפטריארכט. עולם אנימוס זה מתבטא בדעות ובקביעות המתגלות, במבט מעמיק, כרכושה של הרוח הפטריארכלית, הגברית, הארכיטיפית. הן עולות מעולם התודעה הזכרית ומהרוח הגברית החיצונית והזרה לאישה ולנשי. הן מבטאות את השליטה הפנימית של הפטריארכט על האישה. זו הסיבה שלמעשה רמת האנימוס אינה שייכת לטבע האישה אלא לתרבות הגבר.

			הצורה הגבוהה של האנימוס בעולם הפטריארכלי היא של מנחה הנשמות, מלווה הנשמות, שמבנה את המעבר לשכבה הבאה העמוקה יותר שאליה הוא “חונך". שכן מאחורי או מתחת העולם הפטריארכלי של האנימוס, אנו מוצאים את רמת רוח־האנימוס, שהנשי והאישה מחוברים אליה בדרך עתיקה יותר. אנו מזהים שכבת רוח־אנימוס זו כאורובורוס פטריארכלי. כאן הגברי הוא טרנס־פרסונלי ונומינוזי; יש לו אופי אלוהי, דמוני ואלוהי־אנושי והוא מייצג צורה של רוח טבע, לפיה דבר אינו יכול להיות הגיוני וקרוב לתודעה, אך שולטים בו ההרגשה והתחושה, הדמוני, המוזיקה ללא מילים והארוטיקה. אנו מוצאים שעולם־אנימוס זה נוכח בכל מקום בו אישה חולמת, מייחלת, מדמיינת והיא בפנים “עם עצמה". עולם זה נשלט על ידי יצורים משתוללים, אנרגטיים, דמוניים, אלוהיים ואוהבים, שבתכונותיהם הארציות, השמיימיות והמלאכיות, כמו גם בהיבטים הקיימים מחוץ למוסר, קשורים זה לזה באופן בלתי הגיוני לחלוטין. 

			תהיה זו טעות לראות את הקסם שמפעילים היער, האי והירח רק כדבר שלילי, זאת למרות שהקסם ממלא לעתים קרובות תפקיד מסוכן בנוירוזות של נשים, כאשר הוא מרחיק את האישה מהמציאות וממערכת יחסים אמיתית. למרות כל זאת, עולם פנימי סודי זה הינו עולם־רוח יצירתי של חיי האישה, וכאשר מצליחים לחבר שלב נפשי מטריארכלי זה עם עולם־האנימוס לתוך חיי האישה, התוצאה היא העשרה מוחלטת של הפרודוקטיביות שלה. (לא נדון כאן ברמה העמוקה ביותר, ברמה של האנימוס האורובורי, שבו האב האלוהי והאם האלוהית מאוחדים.)

			ב

			לפני שננסה להבין הבנה פסיכולוגית עמוקה יותר את ה"תודעה המטריארכלית", הבה נתבונן ב"אטימולוגיה של הירח" שתיתן לנו ידע על חלקיו הארכיטיפיים. מתברר שההיבט הפסיכולוגי של הארכיטיפ — מספק נקודה מאחדת וירטואלית ללכידות הפנימית של שורשים שנחשבו עד כה כעצמאיים מבחינה לשונית.

			האטימולוגיה65 מנסה להבדיל בין שני שורשים: האחד הוא השורש “moon" — “ירח". ביוונית μην, ירח, בלטינית mensis, חודש, והמילה מידה שייכת לשורש mā ולשורש בסנסקריט mās; השורש השני הוא השורש “רוח", בסנסקריט manas, ביוונית μενος, בלטינית mens, mind, וכו', כל אלו מייצגים את השורש “רוח" (“spirit") — במובהק. 

			צמיחה מסועפת ועשירה של משמעויות רוחניות במהותן נובעת מהשורש בסנסקריט manas: ביוונית μενος, רוח, לב, נשמה, כושר, להט: μενοιναν, לחשוב על משהו, להרהר, לרצות; μενοινα, לזכור, להתכוון; μαινομαι, לחשוב, אבל גם ללכת לאיבוד במחשבה ולהשתולל או להתפרע, אליהם משתייך גם (μανια), רשות, משתולל, שגעון, השתוללות, ו־μαντεια, נבואה, וכן גם להשתייך. ענפים נוספים מאותו שורש רוח הם μηνις, μενος, כעס, μηνυω, להכריז, לדווח, לגלות, μενω, בלטינית maneo, להישאר, להתעכב, ובסנסקריט man, להסס, להשתהות, להמתין, להישאר איתן או יציב, μανθάνω, ללמוד, memini, להיזכר, ו־mentiri, לשקר. כל שורשי הרוח הללו נובעים מהשורש הסנסקריטי המקורי, mati-h, מחשבה, כוונה.

			כעת, ללא כל הצדקה, אנו מוצאים את השורש ירח μην, moon, mensis, month, mās (שייכות ל־mā, למדוד) צמוד לשורש זה. ממנו נובע לא רק matra-m, מידה, אבל גם μητις, פיקחות, חוכמה, μητιεσθαι, לעשות מדיטציה, לזכור, לחלום. להפתעתנו מצאנו ששורש־ירח — שעומד כביכול כניגוד לשורש־רוח — נגזר מהשורש בסנסקריט mati-h, מידה, ידע, בדיוק כמו שורש־רוח.66 

			לפיכך השורש הארכיטיפי היחידי של משמעויות אלה הוא רוח־הירח הבא לידי ביטוי בכל ההשלכות הבלשניות האלה, ובדרך זו מגלה לנו את מהותו ומשמעותו המקורית. התנועה הרגשית הקשורה באופן אינטימי לפעילותו של הלא־מודע, נובעת כאן מארכיטיפ הירח כרוח־הירח. במצב של התפרצות פעילה מדובר ברוח לוהטת, אומץ לב, כעס, החזקה בכוח וטירוף; זוהי פעולה של התגלות המובילה לנבואה, לחשיבה על דברים, לתכנון ולהגות, לשקר אך גם לשירה. אולם, פרודוקטיביות לוהטת זו מלווה בעמדה אחרת, “שקולה יותר", הקשורה למדיטציה, לחלום, להמתנה, לברכה, להיסוס, לעיכוב, לזיכרון, ללמידה, והזורמת לעבר מדידה, אינטליגנציה ומשמעות.

			כבר דיברנו על הופעתו הפתאומית (בגרמנית Einfall) של רעיון בתודעה כפעילות רוחנית מקורית של הלא־מודע. החדירה לתודעה של תכנים רוחניים, שניחנו בתכונות של קוגניציה אינטואיטיבית, ויכולתם לשלוט בה, היא ככל הנראה הצורה המקורית שבה הרוח הופיעה בפני המין האנושי. בעוד שתודעה מתרחבת ואגו מחוזק מציגים את התכנים המתעוררים הללו ומבינים אותם כביטוי פנימי של הנפש, במקור הם נראים לאגו “מבחוץ" — כהתגלות של קדושה וכמסרים נומינוזיים מהכוחות או מהאלים. גם אם הוא מכנה אותם אינטואיציות או השראות, האגו שחווה תכנים אלה כמגיעים מבחוץ מציג עמדה מקבלת אל מול התופעה הספונטנית של הרוח, עמדה האופיינית לתודעה המטריארכלית. כיום הדבר נכון מתמיד שהמין האנושי מקבל את גילויי רוח־הירח ביתר קלות במהלך הלילה, עם החייאת הלא־מודע והמופנמות הקשובה, מאשר באורו של היום. 

			ברור שהתודעה המטריארכלית אינה מוגבלת לאישה; היא קיימת בגבר באופן שווה אם התודעה שלו היא תודעת אנימה. הדבר נכון במיוחד עבור האדם היצירתי; עם זאת אנשים באופן כללי תלויים בפעילותו של הלא־מודע לצורך השראה ואינטואיציה, כמו גם לצורך תפקודם של האינסטינקטים והזרמת “ליבידו" לתודעה. אך כל זה נשלט על ידי הירח; מסיבה זו הכרחי להיות בהרמוניה עם הירח ולשרת אותו, כלומר לשמור על הטקסיות שלו.

			משמעותו של הירח ככרונומטר ניצבת בחזית של פולחן הירח. הירח מנחה את האוריינטציה האנושית הקדומה בזמן; עבור האנושות כולה חישוב הירחים, החודשים ושנת הירח נובע מהירח. זמן הירח עם זאת, אינו הזמן המופשט, הכמותי של התודעה המדעית הפטריארכלית. אלא, זהו זמן איכותי: הוא עובר שינויים, ובשינויים אלה הוא מניח איכויות שונות. זמן הירח הינו קצבי ותקופתי, מתמלא ודועך, חיובי או שלילי. כפי שהזמן שולט בקוסמוס, הוא שולט על האדמה, על הדברים החיים ועל הנשי.

			הירח המתמלא איננו כרונולוגי בלבד אלא הינו איכות סמלית של עולם החיים ושל האנושות, החיצונית והפנימית, בדיוק כמו הירח הדועך, הירח המלא והירח האפל. הדרך הטובה ביותר לעשות צדק לדמויות הירח של הזמן הירחי הינה לזכור את האופי הארכיטיפי שלהם כגופים הנובעים מקרינה. אלו הם מרכזי ויברציה, גלים, זרמים וכוחות המחלחלים לעולם ופועמים לאורך החיים הפסיכו־ביולוגיים מבפנים ומבחוץ. זמן־הירח קובע את חיי האדם. ירח חדש וירח מלא הם הזמנים הקדושים הקדומים ביותר; הירח האפל כניצחון הדרקון על אפלת הלילה הינו הזמן הטיפוסי “הראשון" של אי־וודאות וצרה. אך גם של זריעה וקציר, צמיחה והבשלה. מעבר לכך, בכל משימה ופעולה העושר והצער תלויים בקונסטלציות של זמן־הירח הקוסמי. 

			יעילות זמן־הירח אינה מוגבלת רק לחיי העולם הפרימיטיבי ולתרבויות קדומות; אלא היא נמשכת לאורך תקופות מאוחרות של ההיסטוריה היוונית, למשל, כאשר הלקדיימונים (הידועים גם כאנשי ספרטה) לא הצליחו להגיע בזמן לקרב במרתון כי לא הורשו להילחם במהלך המחצית הראשונה של החודש. דפוס זה נמשך בעידן המודרני, שבו — בדמות השנה הקדושה והשנה הליטורגית המבוססת על שבוע בן שבעה ימים — זמן־הירח הקוסמי עדיין מסדר את חיינו ושולט עליהם באמצעות ימי חג וימי מנוחה.

			אך המקום בו הירח והמחזוריות שלו באים לידי ביטוי בולט ביותר הוא כמובן, באישה ובנשי, שהגברים והגבריות מזהים כמובן שוב ושוב עם הירח. האישה אינה קשורה למחזוריות הירח, אך ורק בשל השינויים החודשיים החלים בגופה — שכן תקופת הירח הפנימית שלה הפכה לבלתי תלויה בירח החיצוני — אלא גם כל “המנטליות" שלה נקבעת על ידי הירח, והרוחניות שלה קשורה לארכיטיפ הירח כעיקר התודעה המטריארכלית. 

			ארנסט קסירר67 מדבר על זמן ביולוגי־קוסמי ועל התחושות הקשורות בשלבים הטבועים בתפיסת הזמן המיתולוגית, מבלי להכיר בתלותו של זמן זה בחוויית הירח ובמערכת היחסים האינטימית שלו לנשי. אין זה רק שהאנושות חווה את קיומה ואת הזמנים המקודשים כרצף של שלבים בלבד, כפי שקורה במחזוריות הירח (יתר על כן, מבוססים על שבע); אלא חשוב לראות חוויה זו של הירח כקטגוריה בסיסית של התודעה המטריארכלית ומכאן של הרוח הנשית הארכיטיפית.

			מחזוריות הירח המתלווה לרקע הלילי שלו, מסמלת את הרוח המתמלאת ומשתנה בשל תהליכים עלומים של הלא־מודע. תודעת־הירח, שניתן לכנותה גם תודעה מטריארכלית, אינה נפרדת לעולם מן הלא־מודע, שכן זהו שלב, שלב רוחני, של הלא־מודע עצמו. לאגו, השייך לתודעה המטריארכלית, אין פעילות חופשית ועצמאית משלו; אלא, הוא ממתין בפסיביות, מכוון לדחף־הרוח שמביא אליו הלא־מודע. 

			“מתאים" ולא “מתאים" הינם כרונולוגיה שבה תלויה פעילות־הרוח במחזוריות של פניית הלא־מודע לעבר האגו. פנייה זו הופכת לגלויה, מגלה עצמה או מסתובבת, או נעשית מעורפלת ונעלמת. זהו תפקידו של האגו ברמת התודעה המטריארכלית, להמתין ולעמוד על המשמר עבור זמנים מתאימים וזמנים שאינם מתאימים, להציב עצמו באחדות עם הירח המשתנה ולבסס הרמוניה ותמימות דעים עם התנודות הנובעות ממנו. 

			במילים אחרות, תודעה מטריארכלית תלויה בהלך הרוח, באחדות של הלך־הרוח עם הלא־מודע. ניתן להעריך תלות זו בירח כשלילית, כחסרת יציבות וכקפריזיות, אך בראייה חיובית, תלות זו מספקת לתודעה רקע הפועל כלוח תהודה, וככזה הוא מייצג ייחודיות חיובית ביותר של התודעה המטריארכלית. יש משהו מוזיקלי מאוד באופי זה של הלך הרוח ובהתאמתו דרך תלותו בקצב, בזמני הגאות והשפל, בעת התמלאות והתכווצות ובין מוזיקה של צליל הולך ומתגבר לבין צליל הולך ונחלש (crescendo and decrescendo). בדיוק בהדגשת הקצב, מוזיקה וריקוד ממלאים תפקיד משמעותי בגישה ובביסוס של תודעה מטריארכלית ובאחדות בין האגו, הנשי ורוח־הירח, הנותנים לה את הטון.68

			גם אם האיכות המוזיקלית אינה תכונה המאפיינת את “האורובורוס הפטריארכלי", היא עדיין תכונה הנפוצה בו. אופייה המשכר, האורגיאסטי של המוזיקה שייך להיקסמות ולהתעלות העמוקים ביותר של המהות הנשית. כאן משתלבות יחדיו על פי חוק בלתי נראה, תחושה רגשית המובילה את האדם לכדי פירוק, וחוויית הרוח הלא הגיונית של הרמוניה. חוויית הפיתוי הסוחפת משתרעת מהיקסמות מצלילי קולו וחלילו של החלילן מהמלין ועד המוזיקה המשולהבת של דיוניסוס, מהכוח המפורר במוזיקה של הטקס האורגיאסטי ועד להשפעת המוזיקה על האישה המודרנית.69

			אם נתייחס לירח כאל הצד הרוחני של הלא־מודע — כפי שהוא מופיע לעתים קרובות בלא־מודע של אנשים בני זמננו — לא נבין בהתחלה מדוע אנו מקשרים צד רוחני זה למחזוריות ולתופעת הזמן. 

			עובדות רבות תומכות בתפיסה שללא תלות במערכת המודעת, המערכת הנפשית הלא מודעת (שאנו מכנים הלא־מודע הקולקטיבי) פעילה ומונפשת בזמנים מסוימים ואילו בזמנים אחרים הינה שקטה ובמנוחה — כלומר היא מקיימת מחזוריות פנימית. תופעה זו מתחילה בחילופי היום והלילה, המקושרים לחילופין בתוך המערכת הפסיכו־ביולוגית, ובין התודעה והלא־מודע. לכן המערכת הנפשית והקשר בין תת־המערכות הנפשיות של התודעה והלא־מודע, כפופים למחזוריות פסיכו־ביולוגית. מחזוריות מסוג זה הודגמה בחלקה בתורת העונות של הזכר והנקבה. 

			גם התלות של חיי הנפש בעונות השנה שייכת להקשר זה. מבחינה פסיכולוגית, לא רק שהסתיו והאביב משפיעים על התפרצות פסיכוזות שמספרן הגדול ביותר מתרחש בעונות אלה, אלא שחיי המין עומדים גם הם בהקשר בולט עם האביב, אשר אפיונו “כעונת האהבה" מוכח בגידול במספר ההריונות, בפשעי מין ובהתאבדויות בתקופה זו.70

			אך מכיוון שמיניות מהווה מוקד מרכזי לסימפטומים של חיי הנפש בכלל, אנו אמורים להסיק מכך עד כמה נפשנו תלויה, עד לפרטים הקטנים של חיינו, בתקופות שנקבעו מבחינה קוסמית. בהקשר זה אין זה משנה כלל אם אנו תופסים את ההשפעה הזו כנשלטת על ידי הורמונים או בדרך אחרת.71

			ידוע היטב שיכולתם של אנשים יצירתיים ליצור מושפעת מאוד ממחזוריות פנימית. כאן השפעת המחזוריות נמשכת לאורך שנים רבות. אך כאשר אנו בוחנים את ההתאמה של התפתחויות בכיוונים דומים בין תרבויות שהתקיימו באופן לא תלוי זו בזו בתקופה מסוימת של ההיסטוריה, ושנבדקו באופן אובייקטיבי — אנו נוכחים לדעת כי חלק מהתאמות אלו תומכות ברעיון שאכן סדרות התפתחות אנלוגיות מתעוררות באופן ספונטני בלא־מודע הקולקטיבי של האנושות. נזכיר דוגמה אחת: התפתחויות תרבותיות מסוימות של התודעה בשוּמר (ממלכה במסופוטמיה), במצרים, בהודו, בסין ובמרכז אמריקה, התרחשו במהלך אותו פרק זמן במהלך אלפי המאות הקודמות, ועלינו להתייחס להתפתחויות אלה לחלוטין כבני זמננו, באשר אין אפשרות להסבירן דרך השפעות חיצוניות כלשהן.72

			גם אם מתעלמים מכל הפרשנויות לעובדות אלה, ניתן להבין כי תצפיות וחוויות מסוג זה הובילו את האנושות להתייחס לעולם ולגורל כמעשה מחזורי של אירועים, כפי שאנו מוצאים, למשל, בתקופת מיליון השנים של ההינדים, בשנה האפלטונית, ולבסוף ב"שיבה הנצחית" של ניטשה. מכאן שישנן סיבות טובות להנחה שאכן קיימת מחזוריות קוסמית ופסיכו־ביולוגית מכוונת, וכי הלא־מודע הקולקטיבי הינו אחד מבין כמה תחומי ביטוי שלו. אך אז מחזוריות מסוג זה קובעת לא רק את חוקי העולם, אלא גם את ההיסטוריה של התפתחות הרוח ושל מרכיביה; היא מבססת את תכני הקולקטיביות האנושית כמו ב"אינדיווידואלים הגדולים"73 המייצגים אותם, תכנים הבאים לידי ביטוי במלואם דרך פריון הפרט והקבוצה, ואשר יש לעבור עמם כברת דרך לאורך תקופת זמן, לעתים קרובות לאורך דורות. 

			הזמנים שבהם אדם חי והשלב של מהלך הגורל העליון אשר בו מוטמעת תוחלת חייו האישית, אינו רק גורל אישי. הזמן עצמו הינו גורל ומסלולו הוא הקובע את האנושות. האנושות חווה זאת כך תמיד, ואלות הגורל הן אלות הזמן, כלומר בראש ובראשונה, אלות ירח. 

			בתחילה, לחבר הקבוצה האלמוני אין זמן או גורל אישי. הוא שותף לגורל ולזמן של הקבוצה. הגורל האישי נפרד מגורלו של הקולקטיב רק באינדיווידואציה פרוגרסיבית המתרחשת בעקבות האינדיווידואל הגדול, שהיה הראשון שיש לו גורל וזמן אישי. רק כעת עידן העולם המכריע והעונה הקוסמית מעוצבים מחדש לזמן־אינדיווידואציה, שבו ההווה של הפרט שייך לו בלבד, כמו גם האגו שלו, שלמותו וגורלו. רק בזמן־אינדיווידואציה הירח הופך ל"ירח פנימי" והכוליות הגלויה יותר ויותר של העצמי הופכת למרכז מקיף ובו־זמנית גם מנחה. מרכז, שבאופן מסוים אפילו הירח כפוף אליו. אולם מנקודת מבט של תודעה מטריארכלית הדרך עדיין ארוכה עד לשלב אחרון זה.

			תודעה מטריארכלית, או תודעת־ירח, ניצבת בראשית התפתחותה של התודעה האנושית; כאן אנו עוסקים בכך, לא בהישנותה בפסיכולוגיה של האינדיווידואציה, שהיא הופעה מחודשת ברמה גבוהה יותר, כפי שקורה תמיד במהלך התפתחות נורמלית כאשר אנו פוגשים שוב במשהו שכבר חווינו.

			עם זאת, הקשר בין הזמן, הלא־מודע ורוח־הירח שייך לטבע המהותי של התודעה המטריארכלית, אף באופן עמוק יותר ממה שהתברר בדיוננו עד כה, ורק כאשר אנו תופסים כראוי את אופיו הרוחני של ארכיטיפ הירח, אנו יכולים להבין מהי המשמעות של תודעה מטריארכלית ו"רוח נשית".

			הצד האחד של פעולת הרוח הוא איכות התקיפה והאונס האוחזים באישיות ומעבירים אותה למצב של אקסטזה, טירוף, שירה וחוכמה דרך היתפסות ברעיון פתאומי, השראה ושיכרון הנובעים מן הלא־מודע. בצד השני אנו מוצאים תלות והסתמכות על תודעה מטריארכלית. זו הסתמכות על כל אינטואיציה והשראה הפורצות מהלא־מודע ומתגלות מתי שהוא, היכן שהוא, ואיך שהוא, בצורה מסתורית שכמעט אינה ניתנת להשפעה. במובן זה השמאניזם, המתרחב כל הדרך אל הנבואה, הינו סבל פסיבי בעיקרו: פעילותו הינה יותר של להרות מאשר של עשיה מכוונת. ההישג האמיתי של האגו טמון בנכונותו של האדם לקבל את התכנים המתהווים של הלא־מודע ולהביא את עצמו להיות מותאם להם. אך הירח מופיע לעתים כה קרובות כסמל אוניברסלי של הלא־מודע, מכיוון שמופעו זה אוטונומי ואינו תלוי בתודעה ויש לו מאפיין של כל התכנים הלא מודעים. 

			העובדה שהירח הוא אדון הזמן ושמערכת יחסים זו בין הירח והזמן הינה אחת התכונות המהותיות של התודעה המטריארכלית, מתבררת רק כאשר אנו מתחקים אחר המשמעות של זמן הירח, מעבר לתחום של תהליכים קוסמיים־מיתולוגיים, על השפעותיו בפסיכולוגיה של הפרט. 

			התפתחות התודעה הפטריארכלית מגיעה לשיאה בשחרור יחסי מהלא־מודע ובעצמאות שבה עומדת לרשותו של האגו מערכת תודעה מובחנת, עם כמות מסוימת של ליבידו זמין שנחווה כרצון חופשי. עלינו להבין את המשמעות של צורת התודעה הפטריארכלית גם אם אנו דוחים את ההונאה העצמית האשלייתית הטמונה ברעיון של מערכת חופשית לחלוטין, שצורת תודעה זו מייחסת לעצמה. תודעה פטריארכלית, ארכיטיפית גברית, הינה המשמעותית ביותר, וכפי שההתפתחות של ההומו־ספיאנס מראה, היא מהווה כלי מוצלח ביותר להסתגלות ועיבוד נתונים. אחד מיתרונותיה טמון במוכנותה המתמשכת לתגובה, ובמהירות יוצאת הדופן של תגובתה והסתגלותה. למרות שהתגובות האינסטינקטיביות המתווכות על ידי איברי החישה הינן מהירות, הישגי התודעה של האדם המודרני בתחומי ההתמחות שלו, עדיין עדיפים באופן מובהק על מהירות האינסטינקט. מהירות התגובה המודעת (שלא נדון בה בהקשר זה), גדלה באמצעות כל אותם התהליכים אשר הובילו לשחרור התודעה הפטריארכלית מן הלא־מודע.74

			כצעד אחרון במהלך התפתחות זו, אנו מוצאים את תהליכי ההפשטה שבעזרתם ניתן להניע וליישם מושגים בחופשיות; אצל טיפוס חשיבתי, תהליכי הפשטה אלה מובילים למניפולציה של הפשטוֹת — למשל, מספרים במתמטיקה ורעיונות בלוגיקה — שמכילים הפשטה מרבית חסרת רגש במובן הפסיכולוגי.

			בעוד שתודעה פטריארכלית נעה מטבעה במהירות ועוקפת את התהליכים הארוכים של טרנספורמציה והתפתחות דרך פעולה שרירותית של חישוב ניסויי, הרי שהתודעה המטריארכלית מתקיימת תחת שליטת זמן הצמיחה של הירח. זוהרה וידיעת האור שלה קשורים למהלך הזמן ולמחזוריות, כמו הירח. שכן בתודעה זו הזמן מבשיל ועמו, כמו הזרעים הנזרעים באדמה, הידע מבשיל.

			בטקסים ופולחנים ה"צורך לחכות" ו"מחכים ל..." מזוהים עם תהלוכה והקפה. בדומה לאגדות רבות אחרות, האישה באגדה הנפלאה “אגם הנשייה"75 חייבת לחכות עד שהירח יתמלא שוב. עד אז עליה להסתובב בשקט סביב האגם או שהיא חייבת לסובב את הציר שלה במלואו. רק כאשר הזמן “מתגשם", הידע מתגלה כתאורה וכהארה.

			בדומה למיסטריות הנשיות הקדומות76 של בישול, אפייה, תסיסה וזיקוק, תהליכי ההתבגרות, המוכנות והטרנספורמציה קשורים תמיד לפרק זמן שבו יש להמתין. האגו של התודעה המטריארכלית רגיל להמתין עד אשר הזמן מתאים, עד אשר התהליך יצא לדרכו, עד אשר פרי עץ־הירח הבשיל כמו הירח המלא, כלומר עד אשר נולד הידע מתוך הלא־מודע. שכן הירח הינו תמיד לא רק אדון הצמיחה אלא גם הצמיחה עצמה, כעץ־הירח ועץ החיים: “פרי שנוצר מעצמו".

			תהליכי התודעה המטריארכלית הם כל כולם ייחודיים ושונים באופן ספציפי מאלה של התודעה הפטריארכלית, ומתחילים עם פעולת “הבנה". בניגוד לתהליכים הפועלים בתודעה הפטריארכלית, הבנה כאן איננה פעולה של האינטלקט הפועל ככלי המבין במהירות, תופס, מעבד ומארגן,77 אלא הכוונה היא “להרות". בכל פעם שיש להבין דבר מה, עליו “לחדור לתוך" התודעה המטריארכלית, ויש להבין זאת מכל הבחינות במשמעות המינית הסמלית של “הפריה", כלומר במשמעות של “התעברות".

			אולם סמליות נשית זו של תודעה מטריארכלית מרחיקה לכת אף יותר, שכן מה “שחדר לתוך" חייב כעת “לתפוח" (Aufgehen). בגאונות לשונית המונח Aufgehen — מעשה “התפיחה", “לתפוח" או “לנבוט" — לוכד את ההיבט הכפול של התודעה המטריארכלית שלגביה אור הידע “תופח" בדיוק כמו שעושה הזרע הנובט.78 אבל ברגע שמשהו “נזרע" (eingegangen) ו"גדל" או “נבט" (aufgegangen), “משהו" זה תובע את הנפש כולה וחודר כעת בידיעה הבשלה שהנפש מבקשת — ולמעשה היא נאלצת — לממש עם כל המכלול שלה. פירוש הדבר הוא, שעם הפעולה של להבין־להרות, התודעה המטריארכלית חווה שינוי אישיותי. האדם כולו נלכד ומתרגש מהתוכן, בניגוד לחוויה של התודעה הפטריארכלית בה תכנים “מובנים" לעתים קרובות מבחינה אינטלקטואלית, וזאת רק באחד מחלקי המוח השיטתי. כפי שקשה לתודעה הפטריארכלית לממש משהו ולא רק “להבין אותו בצורה מופלאה", תודעה מטריארכלית מתקשה להבין משהו אם היא לא יכולה להפוך אותו לממשי. אך כאן “לעשות משהו ממשי" פירושו “להבשיל" ולהתייחס לתוכן במובן של מערכת יחסים, שבה האם והעובר משנים זה את זו במהלך ההיריון. 

			הזמן האיכותי המטריארכלי הוא ייחודי ויחיד כזמן היריון, בניגוד לזמן הכמותי של התודעה הפטריארכלית. עבור תודעת האגו הפטריארכלית, כל קטע זמן הינו זהה, אך בזמן־הירח, התודעה המטריארכלית חווה את הזמן האינדיווידואלי של העולם, ולא את הזמן של האגו. איכות הזמן הייחודית והבלתי נשכחת נראית לעין בדיוק כשהיא מתנסה בתפיסת הצמיחה החיה, העין החווה ומממשת את מלוא הרגע של מוכנותה ללידה. באגדה, אוצר מגיח מהמעמקים אחת למאה שנה, ביום מסוים, בשעה מסוימת והוא שייך לזה המוצא אותו ברגע הנכון של הצמיחה.79 רק תודעה מטריארכלית המכוונת לתהליכים של הלא־מודע, מזהה אלמנט זמני אינדיווידואלי זה, בעוד שהתודעה הפטריארכלית, שעבורה רגע זה הוא אחד מאין־ספור רגעים זהים בזמן, גורלה לתת לו לחמוק. במובן זה, תודעת־ירח קונקרטית וקרובה יותר למציאות החיים ואילו התודעה הפטריארכלית מופשטת ומרוחקת יותר מהמציאות.

			לפיכך, באופן סמלי, התודעה המטריארכלית בדרך־כלל אינה ממוקמת בראש אלא בלב. כאן פירושה של “הבנה" הינה גם פעולה של רגש שקולט — ולעתים קרובות פעולה זו כמו בתהליך היצירה למשל — מלווה בהשתתפות אינטנסיבית של רגש, כך שמשהו יכול לפרוץ לאור ולהאיר את התודעה. לעומת זאת, תהליכי החשיבה וההפשטה האופייניים לתודעה הפטריארכלית הינם “קרים", כיוון שהאובייקטיביות הנדרשת “בדם קר" מחייבת ביסוס של ריחוק המניח מראש קור רוח.

			ייחוסה של תודעת־ירח ללב נכון בדרך־כלל באשר לאותו חלק של האנושות שבו הראש ברוב המקרים לא הפך עדיין למרכז התודעה הפטריארכלית, ועדיין אינו נפרד מן הלא־מודע. בדומה למצרים, שבה הלב נחשב למקור המחשבה ולרוח היצירה, גם בהודו נחשב הלב — המיוחס קוסמית לירח — כאיבר נפשי ורוחני המכונה בשם manas (הקשור לשורש המילה גברים), והוא המקום בו מתגלה האל הגבוה ביותר וחושף את עצמו. הדבר נכון גם לגבי סין. המילה “דו" (“Dö") (בעבר נכתבה בפשטות עם תו של ‘לב', כלומר מייצגת יכולת רוחנית או אינטלקטואלית, ודמות המסמנת את מה שנמצא ישירות בקו הראייה) התכוונה במקור לכוח המקרין, המאגי; כלומר, לכוח המיסטי של הלב; ויותר מכך, לכוח, לתועלת באופן כללי; ולבסוף לסגולה.80 מרכז לב זה של התודעה המטריארכלית המתייחס לזמן האיכותי של הירח, הינו האוריינטציה התקפה לכל תהליכי הצמיחה והטרנספורמציה. הוא אופייני גם לתהליך היצירתי והרוחני אשר התכנים בו מתקבצים בלא־מודע בהתפתחות איטית, ללא תלות בתודעה כמעט, וזורמים לעבר תודעה פתוחה ולא שיטתית המוכנה להתרחבות. 

			נזכיר רק תוצאה אחת של סמליות זו, והיא העובדה שהלב ולא הראש הוא מקום מושבה של התודעה המטריארכלית, ואשר פירושה הוא, שהאגו של התודעה הפטריארכלית — אגו־הראש המוכר לנו — לרוב אינו יודע דבר על המתרחש במרכז התודעה העמוק יותר של הלב.

			חיוני הדבר שגם תהליכי התודעה המטריארכלית יהיו קשורים לאגו, ומכאן שאין לתייג אותם כלא מודעים. פעילותו של האגו בתודעה המטריארכלית הינה, ללא ספק, מסוג שונה מזה של האגו במערכת הפטריארכלית של התודעה המוכרת לנו; עם זאת, אגו זה ופעילותו משתתפים בתהליכים של התודעה המטריארכלית. נוכחותו מייצגת את ההבדל בין תפקוד אנושי מוקדם ברמה המטריארכלית לבין קיום לא מודע לחלוטין. 

			ההזדהות הרגילה של האגו שלנו עם תודעת “הראש" הפטריארכלית, וחוסר ההתייחסות הנרחבת המקבילה לתודעה המטריארכלית, מובילים לרוב למצב שבו איננו יודעים דבר על מה שקורה לנו באמת. לדוגמה: אנו מגלים מאוחר שדברים, מצבים ואנשים עשו עלינו רושם עמוק, רושם שהראש־אגו שלנו אינו שם לב אליו כלל. לעומת זאת, ניתן להבחין בחוסר תגובתיות קיצונית לכאורה אצל הפרט — לעתים קרובות אצל אישה — שראשה אינו מסוגל לתגובה מיידית אך תודעת ליבה תפסה שדבר מה “הגיע הביתה" — נעשה מובן — התממש ובא לידי ביטוי בהרחבת האישיות. כאן הערתו של הרקליטוס נכונה באשר לתודעה המטריארכלית: “הטבע אוהב להסתתר".81 

			רגע ההתעברות נסתר ומסתורי; אגו התודעה המטריארכלית כאן הוא פסיבי מבלי שהראש־אגו הבחין לעתים בדבר־מה. אך התבוננות פנימית עמוקה יותר המביאה בחשבון חלומות, דימויים ופנטזיות, מגלה שנקודת זמן זו ומה שהתרחש בה נרשמו בתודעה המטריארכלית, כלומר אין זה נכון שההתעברות התרחשה ללא השתתפות תודעה כלשהי.

			העמעום או ההאפלה של הרגע הקיומי המכריע של ההתעברות הינם משמעותיים בהחלט, שכן הצמיחה זקוקה לשקט ולהתבודדות, ולא להמולה ובהירות; לא במקרה התודעה הפטריארכלית שלנו מסומלת על ידי שמש ותודעת־יום. שכן חוק זה המתייחס לצמיחה הרוחנית־רגשית ובאותה מידה גם לצמיחה הביולוגית, אושר על ידי ניטשה, המנסח המבריק של תהליכי היצירה הרוחניים־רגשיים באומרו: “בהיריון אנו מסתירים את עצמנו".82

			תהליך היצירה אינו מתרחש תחת קרני השמש הלוהטות אלא באור הקריר והמשתקף של קרני הירח, כאשר חשיכת הלא־מודע גדולה: לילה, לא יום, הוא זמן ההתחלה. חושך, דממה וחשאיות, הנותרים אילמים ומוסתרים, הינם חלק ממנו. מסיבה זו הירח כאדון החיים והצמיחה מתנגד לאופי המוות של השמש הטורפת. הלחות הלילית של ליל הירח הינה זמן השינה, אך גם זמן ריפוי והחלמה. לפיכך, אל הירח סין הוא רופא, וכפי שנאמר בכתב היתדות, העשב המרפא “נחתך לאחר שקיעת השמש ולפני זריחתה, כשהאדם מסווה את ראשו ויוצר מעגל קסם של קמח מסביב לעשב המרפא".83

			בנוסף לסמליות של מעגל הקסם והקמח, אנו מוצאים את ה"רעלה" כסמל מסתורי השייך לירח כמו גם ללילה ולאופיו הסודי. תחום הריפוי המרפא של צמח הריפוי ושל הגידול המרפא שייכים לקונטקסט זה.84 זהו כוח ההתחדשות של הלא־מודע הפועל את פעולתו במהלך השינה, בחשכת הלילה או לאור הירח, כתעלומה ובמסתוריות, מתוך עצמו, מתוך הטבע, ללא השפעת התודעה וללא עזרתו של אגו־הראש. זו הסיבה שגלולת הריפוי וצמח הריפוי מיוחסים לירח, ושהסוד שלהם מוגן ונשמר על ידי נשים, או נכון יותר על ידי הנשי, השייך לירח. 

			בהקשר המדובר כאן, אפשר להבין צמחייה הצומחת במובן הסמלי הרחב החובק כל סמל כסינתזה של מציאות פנימית וחיצונית כאחד. כוח השינה המחדש את הגוף ואת פצעיו והשיקום המתרחש בחושך שייכים לממלכת הלילה של הירח המרפא, וכך גם ההתרחשויות בנפש המאפשרות לאדם “לצמוח מעבר" למשבר בלתי פתיר דרך תהליכים אפלים הנתפסים רק על ידי הלב. 

			ירוק נחשב לצבע הירח85 אך הוא אינו נובע, כפי שאנשים הניחו, מהעובדה שבמזרח הקרוב הירח נראה לעתים קרובות ירוק, אלא מהקשר בין מהותו ובין הצמחייה, כנאמר עליו: “כשמילה של סין יורדת על האדמה, הירוק מתעורר".86 

			הירוק של אוזיריס, של קידר, של הנבט של שיבה, ושל האבן הירוקה של האלכימיה, אינו הצבע של ההתפתחות הפיזית בלבד אלא גם של ההתפתחות הרגשית־רוחנית. כאדון התודעה המטריארכלית, הירח קשור לגוף ידע ספציפי ולסוג מסוים של ידיעה. זוהי תודעה מוסתרת, רוח כמו משהו מוסתר, אור שנולד מהלילה.

			פעולת הידיעה כפרי שייכת למהות התודעה המטריארכלית, שעבורה תקפים דבריו של ניטשה: “כל מה שקשור באישה הינו חידה, ולכל דבר הנוגע לאישה יש את הפתרון שלו. דבר זה נקרא הריון". פעם אחר פעם עץ החיים הינו עץ־ירח ופירותיו הם פריו היקר של הירח המלא. המשקה, גלולת הנצח, הידע הגבוה ביותר, ההארה והשיכרון, הם הפירות הקורנים של עץ־הירח, של טרנספורמציה דרך צמיחה. שכן הירח הינו גם מלך סומה מהודו; הוא הנוזל המשכר, תמצית המזון, שנאמר עליו: “כמלך סומה, כעצמי של הזנה, אני מעריץ אותו".87

			הירח הינו אדון הפוריות וקסם הפוריות. הקסם הקשור לתודעה מטריארכלית הינו מעל לכול קסם של צמיחה שיש להעצימו או להבטיחו, בניגוד לכישוף מכוון מטרה של הרצון להישג הפעיל של הטלת כישוף אשר — כמו למשל כישוף לפני הציד — מתייחס לתודעה הארכיטיפית, הגברית, האקטיבית. תהליכים טרנספורמטיביים, שהינם תהליכי צמיחה, כפופים לעצמי ומשתקפים בתודעה המטריארכלית התומכת ומלווה אותם בדרכה הייחודית. תהליכים מעצבים עם זאת, שבהם היוזמה והפעילות נשענים על האגו, שייכים לממלכה של הרוח הפטריארכלית הגברית.

			לשאת התעברות או מימושה לטווח מלא עד הבשלתה, כפי שאופייני לתודעה מטריארכלית, מסמלת גם פעולה של “לקחת פנימה ואל עצמי". סוג זה של לקחת לעצמי — הצורה האופיינית לפעילות נשית שאין לבלבל אותה עם כניעה פסיבית או עם כפייה או מניע — עדיין עומדת בבסיס הרעיון של “הטמעת התוכן", כלומר הפנמה. העובדה שהאגו של התודעה המטריארכלית פסיבי יותר בהשוואה לזה הפטריארכלי, אינה נובעת מחוסר יכולתו לפעול אלא מהעובדה שהוא נמצא בתהליך שבו אין הוא יכול “לעשות" דבר אלא חייב “לאפשר" לזה לקרות.

			בכל המצבים המכריעים בקיומה, נחשפת האישה אל, או נכון יותר לומר “נתונה לחסדיו של..." הנומינוזי בטבע ולפעולתו, וזאת במידה רבה יותר מהגבר המחובר לצד הגברי שלו בלבד. מסיבה זו מערכת היחסים של האישה עם הטבע ועם האלוהות כרוכה בהיכרות ואינטימיות רבה יותר, והקשר שלה עם הממד הטרנס־פרסונלי־האנונימי קיים מלפני כן ופועל עמוק יותר מאשר מערכת היחסים שלה עם בן זוגה הגברי האישי.

			למרות שתודעה מטריארכלית משותפת לכל בני האדם וגם ממלאת תפקיד משמעותי אצל הגבר, ובוודאי אצל הגבר היצירתי, האישה הינה בכל זאת הנציגה האמיתית של צורת תודעה זו, גם אם כיום היא שולטת בתודעה פטריארכלית וגם אם הקונפליקט בין שני אופני התודעה שלה נמנה עם הקונפליקטים הבסיסיים של אישה מודרנית. מאז ומתמיד הייתה לאישה גישה בסיסית מקבלת של תודעה מטריארכלית; מטבעה זהו דבר שהיא לוקחת כמובן מאליו. לא רק בתקופת המחזור החודשי אישה חייבת להתכוונן לתודעת ירח לפני הרצון והתכנון של תודעת־האגו הגברית, אם בכוונתה לחיות בתבונה. היריון ולידת ילדים מביאים לשינוי פסיכולוגי־ביולוגי מוחלט המחייב ומניח מראש הן עמדה והן שינוי בגישה הקיימת בה במשך שנים. טבעו הלא ידוע של הילד, הייחודיות שלו, המגדר שלו (שיש לו משמעות מכרעת בתרבויות מטריארכליות ופטריארכליות רבות), מצב בריאותו, ייעודו — בכל הדברים האלה תלויה האישה בחסדיה ובכוחה של האלוהות ונידונה, כמו האגו, לפסיביות ולחוסר יכולת להתערב. באופן דומה, בשלב מאוחר יותר נתונה האישה לכוח העליון של יחסי אהבה בצורה שונה מזו של הגבר. זו הסיבה שהאמונה הפטריארכלית הבלתי מעורערת של הגבר באגו ובתודעה זרה לאישה; והיא נראית לה אפילו מגוחכת וילדותית במקצת. זהו מקור הספקנות העמוקה של האישה, ובמובן מסוים, חוסר העניין בתודעה הפטריארכלית ובעולם הגברי של הרוח, במיוחד כאשר האישה, כפי שקורה לעתים קרובות, מבלבלת בין רוח ובין עולם התודעה. הגבר שבוי באגו ובתודעה ומשחרר את עצמו במכוון מהקשר שלו לטבע ולגורל, שבעומקם הינם שורשיה של התודעה המטריארכלית. אך השליטה הפטריארכלית על אגו, רצון וחופש סותרים את חוויית האישה באשר לשליטת כוחות הלא־מודע והגורל, ותלות החיים בלא־אגו ובאתה (Thou).

			בניגוד לאקטיביות של אגו־הראש, הגישה המועדפת של תודעה מתבוננת בשלב המטריארכלי מתאימה גם לפעילות המושתקת של האגו. מדובר כאן בתפיסה קשובה יותר מאשר בחשיבה מכוונת או בפעילות שיפוטית של התודעה. אין לבלבל בין התודעה המטריארכלית המתבוננת לבין הפונקציה התחושתית של תודעת־האגו הגברית, או בין הריחוק של התודעה הגברית המובילה למדע ולאובייקטיביות; התודעה המטריארכלית המתבוננת מונחית על ידי תחושות נלוות המבוססות על תהליכים מודעים למחצה ואינטואיציות נלוות, אשר בעזרתן האגו מכוון את עצמו בנוכחות של נטיות רגשיות חזקות.

			תודעה מטריארכלית משקפת תהליכים לא מודעים, מסכמת אותם ומכוונת אותם פנימה; כלומר, היא מניחה עמדה של “לחכות ל..." ללא כוונות־אגו מכוונות. עבור תודעה מטריארכלית, מדובר בסוגיה של תפיסה טוטלית שבה משתתפת הנפש כולה, ושבה תפקיד האגו ממוקד יותר בהכוונת הליבידו לעבר תהליכי החיים או אירועי החיים המתרחשים והעצמתם, מאשר להתנתקות מהם, ומכאן להגיע למצב של הרחבת התודעה. הדבר המאפיין תודעה מתבוננת זו הינו פעולת ההתבוננות, שהאנרגיות שבה מכוונות לתוכן, לתהליך או לנקודה מרכזית, בעוד האגו מבסס השתתפות עם התוכן המגוון מבחינה רגשית ומאפשר לו להיספג ולחלחל לתוכו. הדבר שונה מאוד מתודעה פטריארכלית קיצונית הלוקחת מרחק ומשם מתבוננת על התוכן.

			טבעו המתבונן של רוח־הירח הקשור יותר לאכפתיות (Gemüt), ולמכלול הרגישויות והרגשות הפנימיים ביותר של הנשמה, מתייחס בגרמנית לשורש־המילה Sinn, ויש לה מגוון משמעויות הקשורות בשפה האנגלית: הרגשה, יצר, נטייה, מגמה, מזג; נפש, שנינות, הבנה; תחושה, יכולת, איבר תפיסה. חלק מהמילים המורכבות מקורן מהשורש Sinn: sinnieren — לשקוע במחשבות, לדאוג, להרהר; im Sinn haben — לחשוב על זה; לעשות מדיטציה, מוזה; Sich besinnen — להיזכר, לזכור, לקרוא בראש, לחשוב על; אך גם Besinnung — זיכרון, התחשבות, תודעה; Sinnesart — אופי, נטייה; ו־Gesinnung — נטייה, סנטימנט, דרך חשיבה; כמו גם sinnlich — חומרי, פיזי; חושי; חושני, תאוותני; רגיש. ואחרון חביב עלינו להזכיר את Eigensinn — עקשנות, התעקשות, וראש קשה — שגברים בדרך־כלל מייחסים לנשים. לפעילות הנפשית ההולכת וסובבת של התודעה המטריארכלית אין מכוון מטרה של פעולת המחשבה, ההסקה והשיפוט. הדבר המתאים לפעילות הנפשית של התודעה המטריארכלית הינו הקפה סביב מרכז או התבוננות (שיונג פירש בעבר כ"התמלאות כמו בהריון", trächtig machen), ולא הישירות בעיני־הפר של התודעה הגברית וחוד הסכין של כוחה האנליטי. תודעה מטריארכלית מתעניינת יותר בהיבט החושי־חושני (Sinnhaftigkeit) של תופעות, מצבים או אנשים מאשר בעובדות ובדמויות, ובהתאם לצמיחה אורגנית, היא מכוונת יותר על ידי טלאולוגיה מאשר על ידי נקודת המבט הסיבתית־מכנית או הסיבתית־לוגית.

			כיוון שידיעת תודעת־ירח הינה הריון והתוצר הוא לידה — כלומר, תהליך בו משתתפים מכלול האישיות; הרי שהפעולה האפיסטמולוגית מצויה מעבר לאמירה, הצדקה והוכחה. כעמדה פנימית המקובלת על ידי האישיות וקשורה אליה באופן אינטימי, לתודעת־ירח יש סוג של כוח שכנוע אינטואיטיבי הנוטה בקלות להתחמק מדיון, מכיוון שהתהליך החווייתי הפנימי הטמון בסוג זה של ידיעה אינו יכול להיות מתואר מילולית בצורה מספקת, וגם אינו יכול להימסר לאדם אחר שלא עבר את אותו תהליך חווייתי.

			עבור תודעה גברית עמומה, האופן שבו תודעה מטריארכלית “יודעת" נראה חסר שליטה, שרירותי ובעיקר מיסטי. ובמובן החיובי זהו אכן הדבר המאפיין את מהותה. מה שהמיסטיקה והמיסטריות האותנטיות התוודעו אליו הינו אכן מסוג זה — כלומר, אין אלה אמיתות הניתנות לתקשור, אלא טרנספורמציות שעברו התנסות, ולכן יש להן תוקף רק עבור אותם אנשים שיש להם חוויות מקבילות. לכך מופנית הזהרתו של גתה:

			“אל תספר על זה לאף אחד, רק לחכמים,

			כיוון שההמון ילעג על מה שאתה יודע".88

			הכוונה היא שהידע של תודעה מטריארכלית אינו קיים ללא תלות באישיות אשר אליה התודעה שייכת; ידע זה אינו מופשט ואינו משולל רגש, שכן תודעה מטריארכלית משמרת את הקשר עם כל מחוזות הלא־מודע שמהם נובע הידע שלה. ולכן לעתים קרובות היא יכולה לעמוד בניגוד לידע של התודעה הפטריארכלית, המורכב באופן אידיאלי מתכנים מבודדים ומופשטים של תודעה שהוצא מהם כל רגש ושבדרך־כלל תקפים ללא תלות באישיות.

			הכיוון הבסיסי בהתפתחותה של האנושות המערבית נוטה לעבר הרחבה של ממלכת התודעה הפטריארכלית והזנתה בכל מה שהיא יכולה לשלב. למרות זאת, תודעה מטריארכלית בהחלט אינה צורת תפקוד מיושן בלבד וגם אינה מגוון של תכנים, אשר פשוט מתוך עצלות לא פותחו לרמת התודעה הפטריארכלית. לרוב לא ניתן לתפוס את התובנות והידע של צד־הירח של הנפש על ידי התודעה המדעית הטבעית, לפחות לא על ידי הנפש העכשווית שלנו. אלה תובנות על החיים באופן כללי, שהיו מושא למיסטריות ולדת מאז ומתמיד, והן שייכות לממלכת החוכמה ולא לזו של המדע.

			רוח־הירח מביאה עמה תמיד גם תרבות, אך המשמעות שלה אינה טמונה בכך שהיא מובילה מבחינה היסטורית למדעי המתמטיקה והאסטרונומיה באמצעות התבוננות בשמים ובאמצעות האסטרולוגיה. אלא היא מביאה את התרבות כאב־טיפוס שמימי, כ"פרי שנוצר בעצמו", כמנצח על המוות, וכמביא לידה מחדש. כאדון הרוחות והמתים, רוח־הירח הוא זה הפוקד את הטבע מתוך מי המעמקים שעליהם הוא שולט — ועל כוחות־הרוח של הלא־מודע לעלות, בהגיע זמנם, וכך הוא מעניק לאנושות לא רק צמיחה ולחם, אלא גם נבואה, שירה, חוכמה ונצחיות.

			תודעה מטריארכלית חווה את התהליך הלא ידוע והמסתורי של התהוות התובנה או הידיעה כפעילות אשר בה ה"עצמי" כשלם נמצא בפעולה. זהו תהליך המתרחש בחשיכה. ה"עצמי" דומיננטי כמו הירח, אך מעל ומעבר לכך, העצמי שולט כאם הגדולה, כאחדות כל הדברים הליליים והתחום הלילי. עצם הקשר של התודעה המטריארכלית לצמיחה, מניח מראש שהתודעה המטריארכלית לעולם אינה מוותרת על החיבור שלה למערכת הצמיחה כולה — האם הלילית עצמה — כשם שהאגו הגברי עושה באופן עקרוני ובהחלטיות הרואית. מכאן שבסמל הירח, יעילותו של הירח הגברי חופפת לעתים קרובות לזו של האם הגדולה. השתתפות האגו המטריארכלי עם הירח מרחיקה לכת, וכך גם ביחס לאם הגדולה עצמה, שהיא בת זוגו של הירח־המאהב, וכמעט מגיעה לכדי זהות עמו. הטבע ההרמפרודיטי של האם הגדולה מתגלה בשני אופנים: ראשית, היא מקבלת את רוח־הירח, אדונה ואהובה, לא רק כאישה מחוץ לעצמה (כפי שהיא מאמינה, בצדק ושלא בצדק); ושנית, בעובדה שהיא נושאת את רוח־הירח בתוכה כצדה הגברי, אלוהות שהיא בו־זמנית בן מאהב, אב וילד.

			האגו של התודעה המטריארכלית חווה את כוחו המפרה של הירח כצדו המפרה של הלא־מודע, כלומר כחלק מהאם הגדולה האורובורית. מסיבה זו, באי ההפרדה שלו מהמכלול העומד מולו בדמותה של האם הגדולה, הוא חווה את עצמו כדומה לה. ובדומה לה, הוא מקיף את כל מה שהוא קיבל, וכמוה הוא מכיר גם את הירח המתרבה כאחד שנולד ממנה, כבנה וכפרי הצמיחה של עצמה.

			כך מתבטא הירח בצורתו הגברית כמרכז עולם־הרוח של התודעה המטריארכלית, אך גם בצורתו הנשית כביטוי הגבוה ביותר של עצמי־הרוח הנשי, כסופיה, החוכמה האלוהית. עם זאת, חוכמה זו מתייחסת לחיים באחדות הבלתי ניתנת להפרדה והפרדוקסלית של חיים ומוות; טבע ורוח; זמן וגורל; צמיחה, גסיסה והתגברות על המוות. עבור דמות נשית זו של חוכמת החיים, סדר אינו מתבסס על חוקים מופשטים בלתי קשורים שבהם גופים שמימיים מתים או אטומים סובבים בחלל ריק; אלא, זו חוכמה שהייתה ועדיין קשורה לאדמה, לצמיחה אורגנית עלי אדמות, ולחוויותיהם של האבות הקדמונים בתוכנו. זוהי חוכמת הלא־מודע והאינסטינקטים, של חיים ושל קשר.

			כתוצאה מכך חוכמת האדמה, של האיכרים, וללא ספק זו של האישה, תואמת את התודעה המטריארכלית. תורות סיניות, במיוחד זו של איי צ'ינג (I Ching) ושל לאו צ'ה (Leo-tse), הן ביטוי לתודעה מטריארכלית האוהבת אפלה ודברים נסתרים, והזמן עומד לרשותה. ויתור על הצלחה מהירה, על תגובות מהירות ועל השפעות גלויות שייכים לממלכתה. אל מול הלילה יותר מאשר אל מות היום, תודעה מטריארכלית נוטה להיות חולמנית ומהורהרת, יותר מאשר ערנית ופעילה. היא אינה אוהבת בשום פנים ואופן את הברק, הבהירות והמיקוד החד של אור היום במידה הרצויה לתודעה הפטריארכלית, אשר בסלידתה מהצד־הירחי של החיים, שמחה מאוד להסוות את תלות קיומה בחשיכה של הלא־מודע. חוכמתה של התודעה המטריארכלית הינה חוכמת הפרדוקס, שאינה מחלצת ומצמידה ניגודים בהפרדה הברורה של התודעה הפטריארכלית, אלא קושרת אותם יחד בדרך של “גם וגם".

			במובן זה — שאין להבינו בצורה לא נכונה — תודעה מטריארכלית הינה יחסית, היות והיא מתייחסת פחות לחד־משמעיות מוחלטת של האמת מאשר לחוכמה שנותרה מוטמעת במערכת הקוסמו־נפשית של כוחות המשתנים ללא הרף. לעתים קרובות יחסיות זו אף מופיעה כעוינת לתודעה המטריארכלית אל מול “המוחלט", אם יותר לנו לתייג כעוינות את מה שהוא שונה למעשה בטבע ובנטייה לקשר.

			התודעה המטריארכלית תלויה בבן זוגה רוח־הירח ובחפיפה לשלבי הירח המכילים אלמנט של ארוס, של תלות ב"אתה" (Thou), אשר כירח־מאהב הוא בן זוג. דבר זה מבדיל באופן יסודי בין התודעה המטריארכלית — כתודעה של קרבה ויחסים — ובין התודעה הפטריארכלית. בעוד שהתודעה הפטריארכלית המשוחררת והבלתי קשורה מסוגלת לעשות ולחשוב מתי, כיצד ומה שהיא רוצה ותהיה מרוצה מעצמה — או ליתר דיוק, מרוצה מהאגו — באופן המורחק והמופשט שלה, כשהיא שולטת במעגל תכניה המודעים, לעומתה, התודעה המטריארכלית אינה עצמאית כיוון שהיא קשורה ומתייחסת לירח וללא־מודע ויודעת שהיא תלויה ונשלטת.

			זו הסיבה שלירח־סופיה אין אופי מופשט, לא־אינדיווידואלי, מוחלט ומוכר של רוח שהגבר הפטריארכלי מכריז עליו כאולטימטיבי, ואשר אותו הוא מכבד כמו יום־שמים־שמש־רוח והממוקם מעל לעולם־הירח. רוח־הירח של התודעה המטריארכלית הינה “רק" רוח־ירח, רק נפש ונשי נצחי. אך במקום שתהיה לה איכות של אלוהות “רחוקה", התודעה המטריארכלית משמרת את האור המתון והלא מעוור של הרוח האנושית. חוכמה נשית איננה ספקולטיבית, כיוון שהיא קרובה לחיים ולטבע, וקשורה לעובדה ולמציאות החיים. ההסתכלות חסרת האילוזיות שלה על המציאות יכולה לזעזע מנטליות גברית אידיאליסטית, אך מהצד השני היא קשורה למציאות זו דרך טיפוח ועזרה, נחמה ואהבה, והיא מובילה את המציאות, אל מעבר למוות, לטרנספורמציה חדשה ולידה. 

			חוכמת הירח המחכה למועד המתאים לקבלה ובשלות, סופגת הכול אל תוך המכלול שלה ובכך הופכת את מה שהופנם לחלק מעצמה וכך גם את עצמה. היא קשורה תמיד עם שלמות, עם לתת צורה ואקטואליזציה — כלומר עם יצירתיות — ויש לזכור שבטבע שלה, יצירה קשורה לתודעה המטריארכלית, לא בשל העובדה שהתודעה היא יצירתית, אלא דווקא כיוון שהלא־מודע יצירתי, וכיוון שכל הישג יצירתי מניח מראש שכל הגישות של היריון וקירבה שאנו מכירים אופייניים לתודעה המטריארכלית.

			אך בעוד שההישג התרבותי של האדם היצירתי — לפחות בביטויו הגבוה ביותר — הינו תמיד סינתזה של התודעה המטריארכלית הקולטת היריון ושל התודעה הפטריארכלית הנותנת תודעה, הרי שהזיקה השלטת של האישה לתודעה המטריארכלית ולחוכמתה טומנת בחובה סכנות בסיסיות בנוסף לכל הברכות הטמונות בה. לשהות בשקט ולממש חשובים יותר מאשר לנסח וליצור מודעות, זהו רק חלק חשוב וחכם מרוח־הירח והצמיחה. אבל ביחס לאישה, נטייתה כלפי מימוש, שהוא אחד האלמנטים היצירתיים הטמונים בתודעה המטריארכלית, יכולה בקלות להיתפס כמה שנחשב ליצירתיות טבעית.

			בשלב השימור־העצמי,89 שבו האישה עשויה להישאר באופן טבעי בחסות של האם הגדולה ללא פגיעה, האגו המטריארכלי אינו מודע לחלוטין להיותו נשלט על ידי הלא־מודע. אך גם אם האגו שלה מגיע לרמה של מודעות עצמית המבדילה אותו מהתודעה המטריארכלית, הוא ממשיך להיאחז בתנאי הקיום הבסיסיים שאליהם הוא נמשך עד כה, כלומר של היותו מאוחד. גם כאשר אישה חייבת לעבור משימור־עצמי לכניעה־עצמית (כפי שדנו במקום אחר), עדיין היא נשלטת לחלוטין על ידי רגש. אישה אינה מסופקת בהגשמה חלקית של הנפש, כמו הגבר, למשל בהשגת נפרדות של האגו מהתודעה. האישה רוצה להיות מוחזקת ומובנת בשלמותה, ברמה הרוחנית־רגשית, שמשמעותה היא התממשות והבנה מלאה.

			אך כאן בא לידי ביטוי אחד “הטריקים" של הטבע הנשי, ובמקום מימוש והבנה היא הופכת את הדבר למוחשי, כאשר באמצעות התהליך הטבעי של השלכה, היא מעבירה את התהליך היצירתי של הריון אל אובייקט חיצוני. 

			פירושו של דבר הוא שהאישה מתייחסת לשלב התודעה המטריארכלית ולסמליות שלה באופן קונקרטי, היא מתאהבת, מתעברת, יולדת, מניקה, דואגת וכו', משמע היא נשית כלפי חוץ אך לא כלפי פנים. הישגיה האינטלקטואלים היצירתיים הפחות גלויים של האישה והעדר אופוס יצירתי (כמו זה של הגבר) עשויים לנבוע מנטייה זו. להיות מקור החיים דרך הריון ולידה ולעצב את המציאות הקרובה השייכת לחיים הללו, נראים לאישה מספיק יצירתיים.90 האם היא טועה? התודעה המטריארכלית “נכתבת בבשר האישה", ודרך גופה היא חיה במציאות החיצונית את כל מה שאמור להתרחש אצל הגבר כתהליך רוחני ונפשי כדי להתממש. במובן זה, הגבר נמצא צעד אחד לפני לאישה בהתפתחותו לכיוון התודעה הפטריארכלית, שכן מעצם טבעו הוא יכול לחוות את הפאזה של התודעה המטריארכלית רק כשלב רוחני־רגשי ולא בדרך פיזית קונקרטית. 

			אם (מסיבות שהזכרנו במקום אחר) האנושות חייבת להגיע לתודעה פטריארכלית ולנפרדות מהלא־מודע, הרי שתודעה מטריארכלית כמו המטריארכיה — ועמה גם הירח — מסמלים דבר־מה שלילי שיש להתגבר עליו. עבור כל שלב והתפתחות הדוחפים לעבר התודעה הפטריארכלית — כלומר, לעבר השמש — רוח־הירח הופכת להיות רוח הנסיגה, רוח האם הנוראה והמכשפה. בין אם הוא נחווה כנשי או גברי, הירח השלילי הינו כעת סמל הלא־מודע הטורף. בייחוד כירח השחור, הוא הופך להיות מוצץ הדם, רוצח הילדים והקניבל91 המסמל את סכנת ההצפה על ידי הלא־מודע בצורה של דכדוך, סהרוריות וטירוף. באנגלית הירח מתואר כחסר מנוחה, מבזבז זמן, ביטויים המלמדים שהמשמעות של “להיות מוסח" יכולה להיות גם הימשכות על ידי הירח וגם משיכה מסוכנת של הלא־מודע. 

			כאן, כבכל מקום, זוהי שאלה של משמעות השלב הנפשי בתוך השלב ההתפתחותי. תודעת ירח או תודעה מטריארכלית הינה יצירתית ויצרנית כהתחלה וכסוף. אור הירח הוא האור הראשון המאיר את העולם החשוך של הלא־מודע שמתוכו נולד האור ואליו הוא קשור; וכל מה שצומח, יצירתי ונשי נותר נאמן ומחויב לחיבור זה אל רוח־הירח.

			אך כאשר ההתפתחות נמשכת, הצמדות ללא־מודע הופכת מנוגדת לכל מה שניתן לקרוא לו התקדמות. בתור הערך החדש והעליון, עולם־השמש הופך מנוגד לרוח־הירח וכך גם הפטריארכיה והמטריארכיה, שניהם מובנים כשלבים נפשיים. רק בשלבים מאוחרים יותר של התפתחות, כשהפטריארכיה הגיעה להגשמה או הלכה לקצוות אבסורדיים ואיבדה את זיקתה לקרקע האימהית, מתרחש מהפך בשלב האינדיווידואציה. כעת, תודעת־השמש הפטריארכלית מתאחדת עם מה שקדם לה, ויחד עם הכוחות המחדשים של מֵי התודעה המטריארכלית הקדומים — הקרובים יותר למטריצה הקדומה — ואשר סמלם המרכזי הינו הירח, הם עולים מהמעמקים בכדי לחגוג את הנישואים המקודשים (hierosgamos) העתיק של הירח והשמש במישור חדש וגבוה יותר בנפש האדם.

			לסיכום, הבה ניזכר שוב בשלבים של התפתחות האישה. בשלב של שימור־העצמי, היחסים הראשוניים הינם דומיננטיים לחלוטין, הזכרי כפוף ככלי או כילד. ככל שלאגו האישה ישנן התנסויות, הן בהקשר של הנשי הארכיטיפי והן בהקשר של האימהות — בשלב זה קורה היא דמטר; כלומר, הזהות של האגו היא עם מכלול הנפש ולחלוטין ללא חלוקה. עקרון הניגודים אינו מפותח וכתוצאה מכך התודעה דלה.

			בשלב האורובורוס הפטריארכלי אפשר להבחין בהתפתחות חדשה. גברים והארכיטיפ הגברי נחווים כשונים באופן גורף, ועל ידי ויתור על עצמה וכניעה לגברי הטרנס־פרסונלי, האישה חווה עצמה כנקבה ברמה חדשה. ראשית היא חייבת להקריב את היחסים הראשוניים עם האם ועם הקרקע האימהית שהאורובורוס הפטריארכלי משחרר אותה מתוכם, וכעת היא חווה גברים ואת הגברי כבת זוג וכבת, ולא כאם החווה משהו שנולד ממנה. הדבר יוצר שלב חדש של תודעה שאנו מאפיינים כתודעה מטריארכלית. בשלב זה הרכיב הרוחני הגברי תופס את מקומו כאדון הנשים, כירח; התודעה המוצפת מקבלת אותו וספוגה על־ידו. בשתי הקונסטלציות, הכרה וידיעה אינם דבר הנוצר על ידי התודעה אלא משהו שקורה לה. הפעילות נשענת על צד רוח־הירח של הלא המודע, אותו חלק בנפש אשר הופך לימים לעולמו של האנימוס. אופן הביטוי שלו הינו עולם של הכרות מתהוות, הבנות ופיסות ידע שהאגו ממתין להן, מקבל ומתבונן בהן, במידה מסוימת רק כ"מיילד".

			כאשר היבט רוח־הירח נראה לתודעה המטריארכלית בצורה נקבית כסופיה, פירוש הדבר שהעצמי הנקבי הופך גלוי לאגו של האישה. ביטוי זה של סופיה־אלת־הירח מתכתב עם תהליך הטרנספורמציה של הנשי הארכיטיפי עצמו, שאופי הרוח הטבועה בו פורצת. ארכיטיפ שמימי טרנס־פרסונלי זה של הרוח הנקבית עומד בניגוד ללא־מודע האדמתי של דמטר הארכיטיפית, המסרבת למסור את הבת קורה. 

			גם אם שלב סופיה של התפתחות האישה מתבהר סופית בתהליך האינדיווידואציה בלבד, הוא מופיע לראשונה בהשלכה מיתולוגית בשלב המוקדם של האורובורוס הפטריארכלי. שם רוח־הירח הזכרית נחווית כמרכזו של עולם־האנימוס, כצאצא־רוח־הבן של מכלול הרוח־הנקבית. בדיוק כפי שעבור הזכר האנימה הינה הבת של דמות־הרוח הזכרית המייצגת מכלול (האלוהות הזכרית), האנימוס באישה הוא בנה של דמות־הרוח הנקבית, סופיה, האלוהות הנקבית המייצגת שלמות.

			לאחר שהתנסתה בכל השלבים השונים של הפטריארכט ושל העימות מולו, האישה מתגברת עליו ועל התודעה הפטריארכלית בשלב האחרון של האינדיווידואציה. יחסיה הראשוניים לאם הגדולה משוחזרים ברמה חדשה עד למידה שהתודעה המטריארכלית אינה נופלת לניכור עצמי חולני — אזי היא חווה גם חיוניות מוגברת של התודעה המטריארכלית, הממשיכה להפעיל עליה את השפעותיה גם כאשר היא מבטאת עצמה לאור היום של תודעת השמש הפטריארכלית, שזה עתה זכתה בה.

			אולם אפילו עבור הגבר, שמהלך התפתחותו השונה דוחף אותו לעבר התרחקות רבה יותר מהלא־מודע ומהאם הגדולה, התודעה המטריארכלית רחוקה מלהוות שריד ארכאי שצריך להתגבר עליו. הנפרדות המגיעה לשיאה בתודעה הפטריארכלית המודרנית גרמה לאנושות המודרנית להפוך לנוירוטית, לניכור עצמי ולאובדן מסוכן של החיוניות והיצירתית של הנפש. מסיבה זו לחיבור מחדש ללא־מודע יש משמעות גדולה ביותר עבור הגבר. אלא שבמקרה של הגבר, חיבור מחדש ללא־מודע מתרחש דרך האנימה, צידו הנשי, ועל ידי כך הוא מתממש ומגלם את אותה תודעה מטריארכלית הקשורה אליה. הדרך היחידה המובילה לסינתזה, לידע החדש שאנו יכולים לקרוא לו הבהרה או הארה, בניגוד לתודעה חד־צדדית, היא חיבור מחדש של הגבר אל עולם־האנימה של הנפש וחיבור מחדש של האישה אל עולם־האנימוס של הרוח. 

			בסינית, הדמות מינג (Ming), שמשמעותה הבהרה או הארה, מצוירת כאיחוד של תמונות השמש והירח.92 עבור גברים כמו גם עבור נשים, שלמות ניתנת להשגה רק כאשר הניגודים המאוחדים, יום ולילה, מעל ומתחת, תודעה פטריארכלית ומטריארכלית, משיגים יצירתיות המיוחדת להם ומשלימים ומפרים זה את זה.

			המדרש מספר שבראשית הבריאה היו הירח והשמש שווים בגודלם, אך משהו אירע, הירח הצטמצם ואילו השמש הפכה לגוף השמימי השולט. עם זאת הבטחת האל לירח מדברת על שחזור המצב המקורי בעתיד: 

			“ולעתיד לבוא; יחזור הכול למקומו וזוהר הירח יהיה כזוהר השמש".93

			3

			על “חליל הקסם" מאת מוצרט

			לאשתי

			מבין הפרשנויות הסותרות הרבות של הליברית של חליל הקסם, האחת שעדיין נקראת רבות, מקוננת על כך שמוצרט נאלץ לעבוד מתוך טקסט כל כך לא מתאים ומבולבל. המבקרים מצביעים בדרך־כלל על כך שגאונות המוזיקה של מוצרט הצליחה פחות או יותר לנצח, למרות אי־ההתאמות והבנליות של הליברית.

			במבט ראשון נראה שמקורותיו של חליל הקסם אכן מאשרים השקפה זו. הגרסה שעמנואל שיקאנדר (Emanuel Schikaneder) כותב הלברית אסף את הטקסט ממקורות וגרסאות רבות שמוצרט כבר הפך בחלקן למוזיקה, התהפכה לפתע לחלוטין ונוסחה מחדש. מוצרט השאיר חלקים מהקומפוזיציה שלו כמות שהם; חלקים ממנה הוא החל שוב, וכמה מבקרים טוענים שעדיין אפשר להבחין ברבדים ובסתירות שונות במבנה של היצירה.94 אך הנושא המהותי המעסיק אותנו כאן הוא כיצד שכבות עמוקות של משמעות עוברות דרך המקום המדויק שבו מופיעים פערים או אי־התאמות אלה בליברית. במובן מסוים, אפשר להשוות בין אי־ההתאמות הללו לפערים בתודעה: מבלי לפגוע בשלמות היצירה, הם מהווים למעשה גורם המחבר אותה עם השכבות העמוקות שלה והמעורר משמעות פנימית הכוללת את ההיבטים של הלא־מודע שלה. 

			מבנה הליברית התבסס במקור על סיטואציה באגדות של מאבק בין הפיה הטובה ובין הקוסם הרשע; כך נוצר ההקשר שבו האוהבים, בתפקידים הראשיים, הציגו את סבלם ואת התפתחותם. הטרנספורמציה של תפיסה בסיסית זו — טרנספורמציה שמקורה ככל הנראה במוצרט עצמו — נשענת על היפוך הקוטביות של דמויות הרקע הגבריות והנשיות. הפיה הטובה הפכה למלכת הלילה — והציגה את עקרון הרוע — והקוסם הרשע הפך לכוהן האור. בהתאם לשינוי ערכים זה, הסמליות המסתורית של מסדר “הבונים החופשיים" נכללה לא רק בליברית אלא הפכה גם לתוכן הבסיסי שהנחה את ההתפתחות הפנימית של העלילה. דרך טרנספורמציה זו בלבד נוצרה דרמת המסתורין הרב־שכבתית (שכן כך עלינו להתייחס ליצירה מאוחרת זו של מוצרט) מתוך האופרה האגדית הקסומה המקורית.

			ידוע משכבר שחליל הקסם, כמו הרקוויאם, נכתב בזמן שמוצרט היה מודע למותו המתקרב, מודעות שבאה לידי ביטוי בבירור ממכתביו. הפיכת האגדה המקורית לאופרת חניכה המוטבעת בטקסים המסתוריים של “הבונים החופשיים", מעידה על התמצאותו הדתית והאתית של מוצרט במסדר זה. נראה כי בליברית המוזר שמוצרט הלחין, בשילוב עם נטיות רוחניות מגוונות ביותר, אנו עוסקים במשהו שונה ביסודו מקיבוץ מקרי של קטעי טקסט שונים שמוצרט לא הצליח לשלבם. אנו יכולים לתפוס את העומק של חליל הקסם ושל הטקסט הבסיסי שלו רק כאשר אנו מבינים שהרבדים הרבים של הליברית מקבילים לחלום המביע רמות רבות של תודעה ושל לא־מודע; וכן כאשר אנו מכירים גם בחיוניותם של אותם תכנים, אשר מעבר לכוונה ליצור ליברית מאוחד, חמקו במידה מסוימת פנימה וחלחלו לתוך הטקסט. 

			אגדות ואופרות על אגדות מכילות תמיד שפע של סמליות לא מודעת שמשמעותן נשענת על תכנים אנושיים אוניברסליים שיש להם ניואנסים רבים ולכן הם פתוחים תמיד ודורשים פרשנויות שונות. המוטיבים באגדות הינם מוטיבים של הלא־מודע הקולקטיבי; הם משותפים לכל האנושות ונמצאים באחדות דעים מדהימה של מגוון רב של עמים ותרבויות.95 לעומת זאת, “הסמליות של הבונים החופשיים" שמוצרט השתמש בה בחליל הקסם, כל כולה אלגורית, ובכך היא קרובה יותר לתודעה. הסמלים של “הבונים החופשיים" נתפסים על ידי החניכים כאינדיקטורים לתכנים מסוימים הניתנים להבנה רעיונית. למרות שתכנים אלו אינם נחווים ללא השתתפות של רגשות, חסרה בהם האיכות המקורית של סמל: תוכנם הוא בעיקרו אלמנטים שאינם מודעים ואינם רציונליים.96 כלומר, “סמלים" אלה תואמים לקוד מוסרי מובחן ש"הבונים החופשיים" חונכים אליו. 

			כהמשך לרוזיקרוזיאניזם ולאלכימיה המאוחרת, לבונים החופשיים קשרים רחוקים ועקיפים ביותר עם כתות המסתורין העתיקות. עבור האדם בעת העתיקה, החוויה הדתית של טקס מסתורין הייתה שונה מהדגש הרציונליסטי־נאור שניתן לאלגוריה של הבונים החופשיים, כמו גם מהגישה המיסטית והנלהבת שלהם. האוריינטציה האתית של הבונים החופשיים בחליל הקסם תואמת את רוח זמנו של מוצרט — הומניסטית ו"מתקדמת", ובמובן זה, מודרנית. עם זאת, פרגמנטים של סמליות ארכיטיפית אותנטית נותרו באלגוריה של הבונים החופשיים, ובחליל הקסם הרגש והתשוקה בגאונותו של מוצרט, מחיים מחדש את השכבות הסמליות שהיו הליבה המקורית של האלגוריה המופשטת העכשווית, שכבות שאבדו במהלך הרציונליזציה. לדעתנו, דווקא התערובת המוזרה של אגדות והבונים החופשיים היא זו שאפשרה להעלות אלמנטים ארכיטיפיים וסמלים מבלי שמחבר הלברית או המלחין היו מודעים לתהליך בהכרח. 

			ההערות הפסיכולוגיות שלנו על הבונים החופשיים של חליל הקסם מכוונות לפיכך לא לאלגוריה הרציונליסטית־נאורה שלו אלא לרקע הארכיטיפי־סמלי שלו. אחד משני המסרים הפנימיים של הבונים החופשיים מוביל לתודעה, למוסר רציונליסטי של הנאורות, ואילו השני מוביל להתחדשות של חוויה נומינוזית אמיתית של הסמל הארכיטיפי. התחדשות זו אופיינית לחליל הקסם של מוצרט, כפי שהדבר בא לידי ביטוי למשל בגרסה הלא שלמה של חלק 2 לחליל הקסם מאת גתה, או בכמה יצירות גותיות ורומנטיות אחרות. 

			הטקס של הבונים החופשיים כולל חניכה שהתהליך שלה כמו זה של כל חניכות פטריארכליות, מותווה על ידי המוטו: “דרך הלילה אל האור". משמעות המוטו היא שמהלך האירועים נקבע על ידי סמליות השמש, אותה אנו מכירים ב"מסע הים הלילי" של הגיבור. השמש שוקעת (גוססת) בערב במערב ועל הגיבור לעבור מסע דרך ים הלילה של העולם התחתון האפל והממית על מנת להתעורר כשמש חדשה שעברה שינוי ונולדה מחדש במזרח.

			סמליות שמש זו היא התבנית הארכיטיפית של כל גיבור וגם של כל נתיב חניכה שבו הגיבור מייצג את עקרון התודעה שיש להשיגהּ, ואשר חובתו להוכיח את עצמו בקרב נגד הכוחות האפלים של הלא־מודע. יתר על כן, במאבקו בכוחות המתנגדים לתודעה, על הגיבור לשחרר את אוצר התכנים החדשים והחיים החדשים מתוך עולם הלילה של הלא־מודע, ולהגיח כשונה. וכך הוא “נולד מחדש" מתוך הקונפליקט אשר בגינו סיכן את חייו.97 הדוגמה המוכרת ביותר לטקס מסתורין כזה היא החניכה למיסטריות של איזיס המובאת בסיפורו של אפוליאוס, ובה החניך מופיע שוב “מחוזק", כלומר “מואר" ומאיר לאחר מסעו בעולם התחתון ושרידותו את הניסיון המייסר שהובילו דרך ארבעת היסודות. בחניכה זו, החניך הופך לאוזיריס, כמו המלך המצרי, שכמו ב"אוזיריפיקציה" שלו מייצג חניכה כזו.98 

			הסמליות המצרית של חליל הקסם, כמו גם הסמליות של הבונים החופשיים, הינה במובן זה “אותנטית" לחלוטין, גם אם מדוללת על ידי אלמנטים רוזיקרוסיאניים ואל־כימיים. ההכרה במצרים כביתם של דתות המסתורין, שהייתה רווחת כבר בעת העתיקה, אינה מופרכת לחלוטין, שכן המיסטריות של איזיס ואוזיריס הן בין כתות המסתורין העתיקות הבודדות שיש לנו ידע כלשהו עליהן.

			משמעותו ומטרתו של “הפרס" בו זוכים בחניכה, טמונים בהרחבת האישיות, שכן הוא מרמז על הארה, הכוללת גם את הרחבת התודעה. לכן סמליות האוצר שהושג — בין אם הוא מתפרש כחיים “גבוהים יותר", כאלמוות או כחוכמה, ומאוחר יותר כ"סגולה" — יש להבינו תמיד במשמעות של טרנספורמציה של האישיות.

			אִפיינוּ מודל זה של חניכה ושל התפתחות כ"פטריארכלי",99 כיוון (כמקובל במערב) שהשגת התודעה מקושרת לסמליות הגברי, והכוחות המנוגדים לתודעה, המיוצגים במיוחד על ידי העולם האינסטינקטיבי של הלא־מודע, מקושרים לסמליות של הנשי. מצב זה מוביל בהכרח לפיחות הנשי, שעבור הגברי ועבור סוג התודעה הקשורה אליו — מייצג את המסוכן והשלילי שהוא צידה הלילי של התודעה. אולם, אין מדובר בשאלה של מצב “רצוני" אלא ארכיטיפי. פירוש הדבר הוא שלמרות שהערכה כזו של הנשי על ידי הגברי הינה שגויה מבחינה אובייקטיבית, היא לא תוותר עד אשר הידע העצמי הפסיכולוגי של הגברי (ושל המזוהים איתו) יצליח להיווכח שהוא מעורב בהשלכה של הסמלים הארכיטיפיים. הנשי מקושר ללא־מודע, לא רק בשל היותו המקום ממנו נולדת התודעה ומכאן המקום של האם הגדולה; מעבר לכך, גם אלו המזוהים עם הגברי יחוו בנשי, באופן בלתי נמנע, את האינסטינקטיביות ה"מסוכנת" של הטבע שלהם עצמם; מכאן שהנשי (וכל מה שקשור אליו) מופיע כסכנה מובהקת של נפילה אל הלא־מודע.

			אם נבחן את הליברית של חליל הקסם לאור כל זה, נוכל להגיע לתובנה לגבי האופי הפנימי של הכוחות המנוגדים המיוצגים על ידי מלכת הלילה מצד אחד והכהונה של זרסטרו מצד שני. מלכת הלילה מייצגת את הצד האפל; היא מגלמת את התפיסה הגברית המוסרית של התנסויות נעלות כ"רוע". במהלך האופרה היא הופכת לנציגה של כל ההשפעות המסוכנות, במיוחד של “נקמה"100 ו"גאווה".101 בנוסף, היא מייצגת את עקרון הכוח של הרוע, שדרך מעשה הרצח לובש צורה של מוות,102 ואשר מבקש באמצעות חילול הקודש להשתלט על הצד המואר ועל השמש, העקרון ה"טוב".103 כך הנשי הופך למפתה; באמצעות אשליות, אמונות תפלות והונאות,104 הוא ממלא את תפקיד השטן ולוכד את בן התמותה, הנלעג על ידי הרוע ומושמד בייאוש.105

			לא רק האזהרה של מקהלת הכוהנים מוכיחה ש"מוות וייאוש" איימו על הגיבור הנמצא בסכנה; גם מלכת הלילה עצמה מכריזה, “להבות מוות וייאוש אופפים אותי"; וכאשר היא אומרת “זעם הנקם רותח בליבי",106 נראה שהיא חושפת את הסוד העמוק ביותר של טבעה. כמלכת הלילה, בניגוד לזרסטרו כעקרון האור, היא מסמלת את העולם התחתון והגיהנום, הסכנה הקדומה האורבת לגברי בדרכו למימושו העצמי. כלומר, מלכת הלילה מייצגת את האם הנוראה, את ההיבט של אלת הלילה של האם הגדולה,107 שעל הגיבור המיתולוגי להתגבר עליו במאבק הדרקון, אחד ממבחניו הקשים.108 נקודה זו מסוכמת במובן זה בשורות הבאות:

			הזהרו מהתכסיסים הזדוניים של הנשים:

			זה הכלל הראשון של המסדר.109

			היבט זה של הנשי, שהגברי חווה אותו כשלילי ביותר, נוכח הרבה יותר בחלקו השני של חליל הקסם מאשר בחלקו הראשון, שבו ההיבט ה"חיובי" של מלכת הלילה, המאפיין את הליברית המקורי, נשמר עדיין בחלקו. ניתן כמובן לצמצם היבטים כפולים אלו לשאלה העוסקת ב"חלקים ששרדו"; אך הסבר שטחי מסוג זה לא יספק את כולם, במיוחד כאשר מבינים עד כמה היה ככל הנראה קל למוצרט לקבל סקירה כללית על הטקסט הקצר, ולפיכך עד כמה היה לו ברור חוסר העקביות של הטקסט בפועל.

			הסתירה בין הגילוי העצמי הראשון110 של מלכת הלילה ובין הגילוי העצמי האחרון,111 יכולה כנראה להיות מוסברת במלואה על ידי התייחסות לגילוי הראשון כאל “אשליה מטעה" והונאה מודעת שאליה טמינו, הגיבור הבוטח, בהכרח נופל קורבן.

			אולם פרשנות זו אינה מחזיקה מעמד לאור העובדה שהכלי הקסום המוזר שמעניק לאופרה את שמה, חליל הקסם, בדומה למערכת הפעמונים של פפגנו, הינם מתנה של מלכת הלילה; מכאן שאופייה ה"רשע" של המלכה אינו חסר דו־משמעיות. ונקודה נוספת: שאלת הלגיטימיות של השחור והלבן המאפיין את תיאור זרסטרו הופכת בעייתית במיוחד כאשר אנו נזכרים שהעלילה נפתחת באקט מוזר של אלימות מצידו של זרסטרו, כלומר חטיפת פמינה.

			האלימות הקשורה בחטיפה זו עומדת ללא ספק בסתירה גמורה ובלתי ניתנת לגישור לנאומים הנלהבים העמוסים בתיאורי מידותיו הטובות של זרסטרו, והמלאים במתינות, חוכמה, עדינות ואהבת אחים. הוא מסביר שהוא נאלץ לחטוף את הבת מאימה הגאה כיוון שהאלים ייעדו אותה לטמינו.112 עם זאת, מילים אלו אינן משכנעות במיוחד לנוכח העובדה שגם מלכת הלילה הבטיחה את פמינה לטמינו, אם ישחררה לחופשי. גם כאן פסיכולוגיית המעמקים מוצאת עצמה במצב של בירור הסתירות בטקסט אשר, כמו בטקסט של כל חלום, נובעות לא רק מחוסר בהירות בתודעה המסדרת, אלא הן גם ביטוי של קונפליקטים מבוססים ועמוקים העולים מתוך הלא־מודע ומתארגנים על ידי הסיטואציה.

			מצב הפתיחה, היחסים בין מלכת הלילה ופמינה, תואם את הקונסטלציה הארכיטיפית המופיעה במיתוס של דמטר וקורה ובאונס של קורה, ויוצרת בעיה מרכזית בפסיכולוגיה של הנשי, ומכאן ב"פסיכולוגיה המטריארכלית" באופן כללי.113 הקשר הקרוב בין האם לבת, אונס הבת על ידי הגברי, ומחאותיה של האם השכולה, עדיין גורמים לקונפליקט ניכר בהתפתחותן העכשווית של נשים, התפתחות שבה החברות בעולם המטריארכלי של האם או בעולם הפטריארכלי של האב, או בעולם המפגש עם האהוב, עדיין מכריעה.

			לפיכך, יגונה של מלכת הלילה על אובדן בִּתה אמיתי לחלוטין מנקודת מבט ארכיטיפית:

			אני נדונה לייסורים,

			כי בִּתי נלקחה ממני.

			עם לכתה אבד כל אושרי;

			נוכל מרושע חטף אותה ממני.114

			האבל שלה נמשך:

			אני עוד רואה אותה רועדת,

			אחוזת אימה, נאבקת,

			רועדת מפחד, 

			נאלצתי לראות אותה נחטפת.

			אוי הצילו! רק זאת אמרה.115

			תיאור זה מאושר במלואו על ידי התנהגותה של פמינה, שכלל וכלל אינה רגועה לגבי כוונותיו הטובות של זרסטרו, המוצאת עצמה באולמות שלו ונמסרת לכוחו של המוּרי מונוסטטוס השחור והרשע.

			ההסבר המניח כי מוצרט השאיר את המאפיינים של הגרסה המקורית על כנם (מלכת הלילה כפיה טובה וזרסטרו כקוסם מרושע) ולא הצליח להתאימם לכוונות של הגרסה המאוחרת, חייב להתבסס על הנחה של גישה שטחית, ולמעשה על חוסר רצינות מוחלט מצד מוצרט. מצד שני, גם אם איננו מאמינים שמוצרט קיבל בלב שלם את הטקסט על סתירותיו, דבר אחד חייב להיאמר: העוצמה והשפע המאוזן של המאוחרת שביצירותיו, חובקים במודע את הצדדים הרבים של החיים על כל הסתירות שבהם. ולכן אנו צודקים לחלוטין בהנחה ש"המשמעות הכפולה" של כל האלמנטים בטקסט הרב־שכבתי שיתפו פעולה באופן יוצא דופן עם הגאונות שלו, גם ללא תודעתו המודעת. 

			טווח הרגשות המוזיקלי החובק כול של מוצרט, בא כנראה לידי ביטוי, בצורה מלאה בחליל הקסם יותר מאשר בכל אחת מיצירותיו האחרות. אלמנטים של שיר עם ושל קומדיה עומדים לצד הליריקה הגבוהה ביותר. עליצות וחרדה, יצריות חושנית, וחגיגיות יראת כבוד בהשראת המוות ומעבר לו עוקבים ומתחלפים זה בזה. ואכן בכל פעם שהיצירה מגיעה לשיא רוחני ומוזיקלי, אנו יכולים להיות בטוחים כמעט שתתחיל מיד תנועה נגדית, חילוף שמונע מהרגש והליריקה להפוך ל"רומנטיים" ומ"רצינות היתר" להפוך לטרגית. השנה השלושים וחמש לחיים — השנה שבה מוצרט הלחין יצירה זו — הינה “נקודת האמצע" האופיינית של החיים ו"נקודת המפנה" שלהם.116 בסביבות זמן זה נדמה לעתים קרובות כאילו משהו בנפש מחבר יחד את מלוא המחצית הראשונה של החיים, ומחפש אחר תחילתה של דרך חדשה, המתבטאת לבסוף כהתחלה (Via Nuova) של דרך חדשה ושל טרנספורמציה.

			במובן זה חליל הקסם, כתיאור של טקס חניכה, הוא יצירה טיפוסית של אמצע החיים; עם זאת, ליצירה אחרונה זו של מוצרט בן השלושים וחמש יש עומק ואיכות טרנסצנדנטית של יצירה של גיל זקנה. וכך הייחודיות של חליל הקסם טמונה (בין השאר) בעצם אחדות זו של מלאות ונעורים מצד אחד ובשלות וקרבה למוות מצד שני. האיחוד ההרמוני של ניגודים אלה מתבטא לא רק ביצירה בכללותה אלא גם ביחסי הגומלין בין כל פרט ובהשלמה של הדמויות הקוטביות, המהוות, לדעתנו, את “אחדות הדמות" האמיתית כאשר הן באות יחדיו. 

			החד־צדדיות של אלמנט אחד מוצא ללא הרף איזון באנטיתזה מנוגדת. הדוגמה החשובה ביותר למשחק זה של דמויות מנוגדות, מלבד מערכת היחסים של טמינו ופפגנו (שנדון בה בהמשך) נמצאת בזרסטרו ובמוּרי מונוסטטוס השחור, המייצג באופן כה בולט את ה"צד האפל" בארמונו של זרסטרו. שכן המוּרי מבטא את צד הצל של דמותו הגברית והחיובית של הכוהן. אין זה בשם האלים שהוא לכד את פמינה עבור מישהו אחר; הוא עשה זאת לחלוטין עבור עצמו כקורבן של יצריו. האמירה המדהימה וחסרת המשמעות לכאורה של זרסטרו לפמינה:

			יקירתי, היטב אדע,

			את הסוד הצפון בליבך:

			את אוהבת איש אחר.

			לא אכפה עליך אהבה,

			אך גם לא אשחרר אותך.117

			אמירה זו נראית כשריד של הגרסה הישנה שבה הקוסם הרשע גנב את העלמה לעצמו. אך למעשה הגיוני לחלוטין לראות במונוסטטוס את צילו של זרסטרו, בדיוק כפי שפפגנו הינו צילו של טמינו ופפגנה הינה צילה של פמינה.

			בעוד שברמה המודעת, חטיפתה של פמינה נועדה למלא את דרישת האלים, כוונתו האנוכית המקורית של זרסטרו הפכה ללא מודעת והועברה אל מונוסטטוס, אשר נוכחותו לצד זרסטרו הופכת למשמעותית בדרך זו (ורק בדרך זו). תוך כדי ההכרה במשמעותה הכפולה של הדמות זרסטרו/מונוסטטוס, ניתן להבין גם שהאבל והכעס של דמות האם המלכה/דמטר אינם כל כך בלתי מוצדקים. שכן אנו נוכחים ב"אונס קורה" אמיתי שבו המוּרי מונוסטטוס הוא בבירור “אחיו האפל" של זרסטרו, כפי שהאדס, חוטפה של קורה, הוא אחיו האפל של זאוס. 

			באופן זה הדמויות המתוארות לעיל של ה"צד הנגדי" מקבלות את המציאות החיצונית כתפקיד נפרד בדרמה. עם זאת, צִדה האחר של מלכת הלילה הנוראה, דמטר הטובה, קיים גם הוא, אך אינו מקבל על עצמו תפקיד חיצוני נפרד. במקרה שלה, הכפילות מתבטאת דרך החלפת דמותה וברקע הארכיטיפי האופייני להופעתה במערכה הראשונה והשנייה.

			מערכת היחסים של מלכת הלילה עם בִּתה פמינה תואמת את הנטייה “להחזיק חזק" השולטת באופן ארכיטיפי על האם והבת בשלב הראשון של המטריארכיה. בסצנה החשובה בין השתיים, המגלה את ההיבט הנורא של האם הגדולה, אנו רואים בה את האם הנוראה שאינה מוכנה לוותר לעולם על הבת. אזי מתברר שבו־בזמן “אהבתה" היא ביטוי של רצון לשלוט שאינו מאפשר לבת להשיג אוטונומיה, אלא מנצל אותה למטרותיה. “את יכולה להודות לכוח שקרע אותך ממני, ואף על פי כן אני עדיין אימך".118

			משמעות הדבר היא, שלולא הייתה הבת עוזבת את האם מרצונה החופשי, הקשר אם־בת היה מתמוסס באופן מידי ומתבטל. מלכת הלילה אומרת זאת כאילו היה זה דבר מובן מאליו. האלה הנוראה מתפקדת על־פי עקרון הכול או לא כלום; אין לה קשר עם ההיבט האישי והאינדיווידואלי של בִּתה; אלא, הקשר שלה עומד או נופל על דרישתה לצייתנות מוחלטת, שעם זאת, מסמלת הכלה מוחלטת של הבת באם. דבר זה מתברר מהגילוי העצמי השני והמכריע של מלכת הלילה בסצנה זו. כאן המלכה מסיתה את פמינה לרצוח את זרסטרו, ואומרת לה:

			זעם הנקם רותח בלִבי,

			להבות מוות וייאוש אופפים אותי!

			אם זרסטרו לא ימות בידך,

			לעולם לא תהיי עוד בִּתי.

			מנודה לנצח ונטושה תהיי,

			ינופצו לנצח כל קשרי הטבע

			אם לא תשפכי את דם סרסטרו במו ידך!

			אלי הנקם, הקשיבו לשבועת האם!

			לפתע מופיעות הדמויות המיתולוגיות העתיקות: האריניות, אלות הנקמה, נציגות האם הנוראה, שומרות המטריארכיה. כאן שוב אנו מתעמתים עם הקונפליקט בין המטריארכיה, שלטונה של האם הגדולה, שליטת הירח והלילה, לבין הפטריארכיה, שלטון עולם האב, היום והשמש. לאחר אלפי שנים, האיבה בין העקרון הגברי ובין עולמה של האם, הפוחדת לבגוד בצד המטריארכלי לטובת הגברי, פורצת דרך קללת מלכת הלילה באותה הפראות שאנו מכירים באמזונות, הנציגות המיתולוגיות שונאות האדם של המטריארכיה. 

			כל המאפיינים הללו רק נרמזים, ועדיין מדהים הדבר עד כמה הם נוכחים בבירור כאשר נזכרים שלא מחבר הלברית ולא המלחין יכלו לדעת את המציאות הארכיטיפית הקובעת את העלילה כולה. בשום מקרה, מלכת הלילה הזו אינה מאפשרת שייפטרו ממנה כפי שזרסטרו מנסה לעשות. בעוד שהוא כוהן היא למעשה אלה, והיצירה של חליל הקסם כולה, או לפחות במערכה הראשונה, נקבעת על־פי תנועותיה המתאימות לאלו שלו. היא בוחרת בטמינו כמשחרר; היא ממנה את פפגנו כעוזרו; היא מקור הכלים הקסומים; וכן גם שלוש הגברות ושלושת הילדים, שלאחר־מכן משתייכים לממלכתו של זרסטרו, נמצאים תחת מרותה. וכל מי שאינו משוכנע עדיין שבממלכת הלילה נוכחת האלוהות הנשית העליונה הקדומה, חייב להשתכנע על ידי המוזיקה הנהדרת של מוצרט המלווה את שתי הופעותיה הארכיטיפיות.

			משמעות הערותיו של זרסטרו על מלכת הלילה וגאוותה ניתנים להבנה בהקשר של ניגוד זה בין עולם מטריארכלי שיש לו הגדרה עצמית לבין עולם פטריארכלי השולט ומרגיש נעלה על הנשי. תחושת העצמי הפטריארכלית, ההתנשאות של הפטריארכיה ושל הגברי כלפי הנשי, מתבטאים במילותיו:

			רק גבר חייב להדריך את לִבך,

			כי בלי חוכמתו כל אישה נוטה

			לחרוג מהתחום המוגדר לה.119

			דברי הכוהן “אישה עושה מעט, מדברת הרבה: זה באמת מנת חלקה של האישה",120 או דבריו של טמינו: “רכילות שנאמרה על ידי נשים, לעתים קרובות היא השמצה גסה", וכן “גם היא אישה, יש לה חוש של אישה",121 הינם ביטוי ליומרנות של הגברי ושל גברים, שניתן להצביע עליהם בכל רמה של הפטריארכיה, בבית המרזח ובאחווה, בדיוק כמו הדרך הגברית החד־צדדית, הפילוסופית וההערכה הפסיכולוגית הגברית את הנשי ואת הנשים.122 אך דעה קדומה זו של גברים ברמה האישית נקבעה באופן ארכיטיפי, והיא הכרחית להתפתחות הגבר, ועל כן תקפה מבחינה פסיכולוגית. כאן עלינו להתייחס למה שהתחלנו כבר לפתח בתחילת חיבור זה, דהיינו לסמליות הפטריארכלית של “הדרך" של הגיבור, הקובעת את התפתחות התודעה, ואשר בה סמלי הלא־מודע שעליהם עליו להתגבר מושלכים — אם כי באופן משמעותי ומובן — על הנשי והנשים. דרכם של הבונים החופשיים בטקסי המסתורין והחניכה, הקובעת את התפתחותו של טמינו, נבנית על בסיס סמליות מסתורין פטריארכלית זו. רק על רקע זה ניתן להבין באופן מלא את הסמליות של “גבריות", הממלאת תפקיד כה חשוב בחליל הקסם.

			המוטו של דרך החניכה טמון בדברי הילדים, האומרים לטמינו:

			בדרך זו תגיע למחוז חפצך:

			אך, בחור צעיר, יהיה עליך ללחום בגבורה, 

			הקשב לדברינו כל הזמן:

			היה איתן, שתקן וסובלני.

			ושוב:

			היה איתן, שתקן וסובלני!

			זכור זאת: פשוט תהייה גבר!

			אז תנצח בגבורה.123

			קטע זה מבהיר שדרך החניכה שאליה מתייחסים מקבילה לטקסי החניכה של הצעירים שאנו מכירים מתרבויות פרימיטיביות.124

			כבר ראינו שההתגברות על מלכת הלילה — התגלמות האם הנוראה — מסמלת את ניצחון הצד הרגשי והיצרי של הלא־מודע, ואשר הגיבור הזכר, בדימוי השמש, אמור לעבור את אותו מאבק. לכן כאשר טמינו הוכיח עצמו במחצית הראשונה של ניסיונו המייסר, כשהבמה גם “חצי חשוכה", אנו שומעים:

			הלילה האפל נסוג מפני זוהר השמש;

			במהרה ימצא הצעיר האציל חיים חדשים.125

			מהלך הדרך האלכימית לטרנספורמציה מקביל למסעו של הגיבור בים הלילי, שאת עקבותיו ניתן למצוא בחלקים המגוונים של היצירה של הבונים החופשיים. בפשטות יתר, השלבים האלכימיים של טרנספורמציה מובילים משחור הכאוס והלילה דרך כסף הירח אל זהב השמש. לפיכך, אין זה מקרי ששלושת הילדים, שליחי האור, שעם הכרזתם “הנחש נעלם",126 מופיעים לראשונה127 כשהם נושאים “ענפי דקל כסופים" בידיהם. באותו אופן נאמר על מטע התמרים המופיע בתחילת המערכה השנייה, המערכה של החניכה, כי “העצים כסופים ועליהם מוזהבים".

			לאחר ש"מלאכת" הטרנספורמציה הושלמה והרוע הושלך ללילה הנצחי, החלק האחרון של היצירה עומד בסימן הזהב. לפיכך הוא מתרחש במקדש השמש. סיומו מקיים את צורת המוטו המנצח של זרסטרו: “קרני השמש גירשו את הלילה", ואת מילותיה של מקהלת הכוהנים" “שלום לכם החניכים! גברתם על אפלת הלילה".128 

			בדיוק כשם שטקסי החניכה של הפרימיטיביים נועדו לחזק את האגו של החניך או הטירון, ומטרת המיסטריות העתיקות הייתה לחזק את שלמות הנפש כדי שלא תהיה פגיעה יותר על ידי השפעות הפיצול של כוחות האופל, כאן הקריטריון של התפתחות הגבר מתבטא ביציבות הגבר, שחייב להוכיח את חוסר פגיעותו אל מול כוחותיו הפתיינים של הנשי. “גברי וסבלני"129 הוא מה שהגבר חייב להיות; “גבר הוא בעל רוח איתנה; הוא מדבר רק לאחר מחשבה תחילה".130

			כאן, שליטה עצמית ושמירה על עצותיו שלו — כמו באינספור אגדות וטקסים — הם הביטוי לחוזקה של התודעה וליציבות האגו שבהם הכול תלוי. פיתוי על ידי הנשי — המגולם כאן על ידי שלוש הגברות — יכול להיות מורכב מ"רכילות" של נשים או, באותה מידה, מדיבור על “המונים וולגריים", בניגוד לכוח השתיקה של הגבר בעל הדעה האיתנה אל מול הפיתוי. גבריותו מתבטאת באותה מידה ביציבות האגו של אישיותו כמו גם בכיבוש הפחד ובדחיית הפיתוי העומד בפניו בשל האינסטינקטים שלו, בעוד פפגנו מראה שהפחד שלו גובר עליו עד שאין הוא ראוי לחניכה. אולם עולם פיתויים זה עומד כולו בסימן המאיה, שהתגלמותה הינה האם הגדולה כמלכת הלילה.

			אנו מפרשים את דמויות הדרמה ברמה הסובייקטיבית, כלומר כהיבטים תוך־נפשיים של הסובייקט. לכן, לדוגמה, ה"אישה שונאת הגברים" הינה גם האספקט הלא מודע שבגבר, ו"זעם המטריארכיה" מייצג את רובד הנפש הגברית שאינו מודע ועוין את התודעה, ואשר נגדו תודעת הגבר אמורה להתנגד במסעו ההרואי, כשם שגברים צעירים חייבים להוכיח במהלך חניכתם, שהם שווי ערך לכל דבר נשי, כולל תכונות הנשי שבתוך עצמם. בדרך זו מקבלות השורות שציטטנו קודם לכן משמעות חדשה; במאבק ב"נשי הגאה" נאמר, כי: 

			גבר חייב להדריך את לִיבך,

			כי בלי חוכמתו, כל אישה נוטה

			לחרוג מהתחום המוגדר לה.

			בסופו של דבר, גם דבר זה קשור לשליטה בצדו הרגשי והלא מודע של הגבר וזאת באמצעות תודעתו. במובן זה, “לחרוג מהתחום המוגדר לה" מסמל אוטונומיה פוטנציאלית של הכוחות הנשיים בגבר אשר יסכנו את תודעתו.

			ברור שמצב פנימי זה נחווה וחי כהשלכה חיצונית; זהו הבסיס של כל ייצוג דרמטי “אובייקטיבי". ככל שהוא מייצג דרמטיזציה חיצונית לא מודעת של אירועים פנימיים ונפשיים, מערכות הנפש הפנימיות הופכות למוחצנות. עם זאת, דרמטיזציה זו מתרחשת לא רק בין הספירה העליונה של החניכה לבין הספירה הנגדית של האם הנוראה, אלא גם בין הכוחות ה"עליונים" והכוחות ה"תחתונים" בתוך הפרט עצמו.

			התנועה כלפי מעלה של הערכים ה"עליונים יותר" זוכה לפיצוי מתמשך על ידי תנועת נגד של ה"התחתונים יותר" (ולהיפך); בדרך זו מוצרט משיג ייצוג דרמטי של שלמות החיים באחדות של העליון והתחתון. באירוניה העילאית של מוצרט, צדו התחתון והפרימיטיבי של הטבע האנושי שומר אם כן תמיד על זכויותיו לצד הרצינות הטקסית וההתקשרות ל"אנושי האידיאלי". לפיכך, במיוחד דמותו של פפגנו עם הראליזם הארצי שלו, משלימה את רצינות החניכה של טמינו עם אידיאליזם שאינו מהעולם הזה, באמיתות שטנית מנוגדת. פפגנו הוא צלו החושני הפרימיטיבי, ילד הטבע, הקול “הנמוך יותר" והמתנגד לקולו ה"גבוה יותר" האידיאליסטי והרגשני של טמינו. כפי שמכתבי באזל הינם מסמכים של הצד הפרימיטיבי, הטבעי, החייתי של מוצרט, כך מגלם פפגנו את דמותו של סנצ'ו פנצ'ו — כמו מפיסטו לדמות של טמינו/פאוסט־דון קישוט, ושניהם היבטים של ההוויה של מוצרט.

			וראו מה עשה חליל הקסם עם צמד הליצנים שהמשיכו את התעלולים המגוחכים שלהם באופרות הקודמות! האחדות של טמינו ופפגנו היא אחד הייצוגים הטובים ביותר של דו־הצדדיות של הרוח האנושית שגתה תיאר בפאוסט במילים:

			שתי נשמות, אבוי, בי יחדיו שוכנות,

			וזו מזו חפצות להיקרע

			האחת, בתשוקת חיים נלוזה, 

			לארץ בכל איבריה נצמדת;

			השנייה, מן העפר כמהה בכל עוזה

			לטוס למחוזות אבינו מקדם.131

			אך פפגנו אינו מייצג רק את הצד הייצרי הספונטני; יש לו לב וצורה בסיסית של אנושיות, יסוד ראשון שממנו יכול ההיבט הגבוה יותר, טמינו, להתחיל את עלייתו. מנקודת מבט זו, המשמעות של סצנות מוזרות ובלתי מובנות, הופכת להגיונית, כמו זו שבה פמינה יחד עם פפגנו שרים את השיר הגדול בשבח האהבה הצופה את ליבת טקס החניכה ואיחוד הניגודים (coniunctio): 

			אין דבר נאצל יותר מבעל ואישה;

			בעל ואישה, אישה ובעל

			מגיעים קרוב לאלוהות.132

			מה הקשר בין האדם הטבעי הפרימיטיבי, פפגנו, שגרסת האהבה שלו אינה נאצלת בשום רמה גבוהה של חניכה, לשיר זה? פמינה מספקת בעצמה את התשובה לשאלה זו: “גברים החשים את רגש האהבה המתוקה, לעולם יהיו עם לב טוב".

			כאשר פפגנו חוגג את האהבה הפועלת “בממלכת הטבע", אהבה זו, הלבבית בכל מובן, היא אהבה של פלא הטבע והבסיס של כל ההוויה העליונה. מסיבה זו, הקול הנגדי לחניכה המוצלחת של טמינו ופמינה: “ניצחון! ניצחון! זוג אצילי!"133 הינו השיר של פפגנו ופפגנה על “הילדים הקטנים היקרים": 

			איזו שמחה והתרגשות

			כשפפגנואים רבים, רבים, רבים, רבים 

			יאחלו כל טוב להוריהם הזקנים.134

			אין ספק, שדרך החניכה בטקסי המיסטריות הינה דרכו של הגיבור, אך התמריץ הסגפני והאידיאליסטי שלה תחת הכותרת של סגולה וחוכמה, עומדת בניגוד טבעי לשכל הישר האנטי־רומנטי של פפגנו שהמשך העולם החומרי תלוי בו. פפגנו מייצג את הפחד הטבעי ואת הרצון לנוחות של האדם המתנער מכל סגפנות ושאיפות. מי יכול להישאר מנותק מהמחאה של פפגנו: “אבל תגיד לי, אדוני, למה אני צריך לסבול את כל הייסורים והאימה? אם האלים כבר בחרו את פפגנה בשבילי, למה עלי לעבור כל כך הרבה סכנות כדי לזכות בה?"135

			בניגוד לגיבור, אין לו כוונה לעבור דרך אפלה וסכנות מוות למען “מטרות גבוהות יותר"; הוא מכחיש באימה את ההצעה שיש לו “רוח",136 אך הוא עומד איתן עם “ליבו המלא ברגשות". הוא אומר, “למען האמת, אני גם לא מבקש חוכמה. אני רק ילד טבע שמסתפק בשינה, ובאוכל ושתיה. אילו רק יכולתי גם לצוד אישה נחמדה..."137 

			וכאשר הוא עונה להצהרה המבזה: “עם זאת, לעולם לא תדע את התענוגות השמיימיות של מסדר האחווה" במילים: “בכל מקרה, יש עוד הרבה אנשים כמוני"138 אין ספק שרוב האנשים שיש להם שכל ישר ובריא יהיו לצדו. אולם למרות הטבעיות והפרימיטיביות שלו, פפגנו חווה, גם אם ברמה נמוכה יותר, את החניכה, את דרכו של הגיבור, שעל טמינו לעבור במישור גבוה יותר בהכרה ובנכונות מלאה.

			חוויית המוות מהווה חלק מחניכה אמיתית, ובמיסטריות של חליל הקסם הסכנה שבחניכה מודגשת יותר מפעם אחת.139 למרות שבאופרה עצמה הניסיונות, ככל הסכנות, רק נרמזות דרך מצב־הרוח חמור הסבר והמבשר רעות של המוזיקה ברגעים אלה,140 הן ערבות לאמת של מה שנאמר והורגש. ובדיוק כפי שבסצנת ההתאבדות, פמינה אמורה לחוות את המוות כחיים אמיתיים מתוך אהבתה,141 דבר דומה קורה לפפגנו. למרות שסצנת ההתאבדות של פפגנו עשירה בהומור מתחילתה ועד סופה, עדיין נכון הוא שזוהי קינתו שלו,

			כעת נמאס לי מהחיים שלי.

			המוות ישים קץ לאהבה

			אם בלב בוערת כזאת שריפה,142

			ולמעשה היא מהווה מקבילה קומית לסבלה של פמינה. בשתי הסצנות באה לידי ביטוי אותה החוויה, אם כי ברמות שונות. מכאן ששלושת הילדים באים להציל את פפגנו כמו גם את פמינה.143 

			מוקדם יותר השתמשנו בתגליותיו של באכופן (Bachofen)144 בפרשנותנו את הטקסט; בהקשר זה נביא כעת את פרשנותו להיבט הציפור של פפגנו. פפגנו הינו איש־ציפור, וככזה הוא שייך ללא ספק לממלכת מלכת הלילה. כפי שידענו מאז באכופן, בסמליות ממלכת הציפורים מתקיימת חלוקה בסיסית. קבוצת “ציפורי הרוח" הגבוהות יותר, שביתן באוויר הוא תכונתן הדומיננטית. עלינו רק לזכור את הנשר ואת משמעויותיו: “הגברי", “הרוח", “השמש". אך מלבד קבוצה זו ישנה קבוצת ציפורים נוספת השייכת יותר לאזור המים והביצה. לציפורים אלו — כולל החסידה היותר מוכרת לנו, אך גם האווז, הברבור והברווז — יש אופי פאלי/גברי, ופעולת ההפריה שלהן נשלטת על ידי הנשי ונשארת כפופה לשליטתה.

			איש־הציפור פפגנו שייך לסוג “תחתון" זה של ציפור גברית; הוא אינו מסוגל לחלוק עם טמינו את מעוף הרוח הנעלה, אלא מסתפק בממלכה התחתונה של הטבע. אפילו בתהליך הטרנספורמציה שלו — והוא, ככל הדמויות הפעילות בחליל הקסם, עובר טרנספורמציה — אינו חורג מהרמה התחתונה אליה הוא שייך; אך הוא מגיע להגשמה במישור שלו באמצעות מערכת יחסיו עם השותפה שלו, פפגנה, כפי שעושה טמינו עם השותפה שלו, אלא שעבור האחרון העלילה כולה מתרחשת במישור גבוה יותר. 

			זהו חלק מגדולתו של מוצרט שהכיר בכך שהמיסטריה העליונה יותר של החניכה מלאה באותו כוח של אהבה כמו בעולם התחתון של פפגנו. כפי שמקדש החוכמה של הבונים החופשיים באופרה עומד בין הטבע לתבונה, כך האהבה והחוכמה שלו חובקות בו־זמנית את שניהם. הוא מקבל את חוכמת הספירה הגבוהה של האהבה, והוא מקבל גם את האהבה והחוכמה של עולם הטבע הפשוט, בלי לחשוב שהן נחותות ממנו. 

			כשם שמלכת הלילה מסמלת את הלא־מודע, בייחוד בהיבט של האם הנוראה, ופפגנו מסמל את צילו של טמינו, כך גם פמינה איננה רק האהובה (החיצונית) שעל טמינו לזכות בה, אלא היא מסמלת גם של נשמתו, שעליו להשיגה באמצעות ניסיון קשה ומייסר, כלומר היא דימוי האנימה שלו.145 במונחים של הבונים החופשיים, היא אובייקט שעלינו להשיג במאמץ ובלהיטות.146 טבעה של פמינה כדימוי אנימה טיפוסי, כלומר כדימוי פנימי של הנשי החי בגבר, מובחן בבירור באופן שבו היא וטמינו נפגשו לראשונה. “התמונה" המפורסמת147 היא הצורה האופיינית למפגש עם האנימה, אשר בה הגבר נקלע לדימוי האנימה הפנימי שלו.

			אולם במהלך ניסיונו המייסר על הגיבור להוכיח את עמידתו אל מול הפיתוי, לא רק זה של האם, אלא גם אל מול האנימה שלו, טמינו שומר על מצוות השתיקה שנכפתה עליו אפילו עד כדי סיכון לאבד את פמינה בשל כך. כפי שבמטריארכיה עולם האם דורש מהבת החלטה שבה עליה להתנגד לגברי — אפילו בדמותו של הגבר שהיא אוהבת — ולהיצמד לאם, כך העולם הפטריארכלי של האב, המיוצג על ידי זרסטרו והכוהנים, דורש מהגיבור לבחור בעדו ונגד הנשי, אפילו נגד האישה האהובה. (לא נוכל לדון כאן בסכנות הטמונות בדרישות הקיצוניות הללו.) גם כאן, מתאר הטקסט את עומקו הבלתי צפוי כאשר שתיקתו האיתנה של טמינו משליכה את פמינה לייאוש.

			במרכז התפיסה המקורית של אופרת הקסם עומד צמד האוהבים, וכאן שוב משימתו הארכיטיפית של הגיבור הינה לשחרר את אהובתו השבויה מכוחות הרשע. גם במקור, קונסטלציה זו נשמרה בחליל הקסם, לפחות במערכה הראשונה. אך אירועי ההצלה של פמינה עברו אל הרקע והוסתרו על ידי דרך החניכה של הבונים החופשיים שעל טמינו ללכת בה, דרך המובילה מהנחש המרושע בהתחלה אל הזריחה בסוף. ואכן, נראה כאילו מהלך הגאולה של פמינה התנגש עם התפתחותו של טמינו. 

			אך הפתרון לבעיה זו נמצא בהישג יד: הוא מורכב מהקשר בין טמינו לפמינה. בצורה מתוחכמת ביותר היא נכללת פשוט במסע ההיטהרות, ובמקום גיבור אחד יש לנו עכשיו שניים העומדים לעבור את הניסיון הקשה והמייסר. אפשר אפילו להניח שפתרון זה הפך להיות מודע בתודעתו של שיקנדר, וכנראה שגם של מוצרט. אך ראו מה העלה הלא־מודע — ולו רק כדרך אגב — ל"פתרון מעשי" זה! 

			בעוד שבמיסטריות הפטריארכליות אופייני הדבר שהאישה, כנושאת הסמליות של ההיבט השלילי, אינה נכללת בטקסים, הרי שבעלילה של חליל הקסם אנו מוצאים לא רק הפרה של עקרון בסיסי זה אלא הכנסת מיסטריה חדשה שבה ה־coniunctio, איחוד הניגודים של הגברי עם הנשי, כובש את הרמה הגבוהה ביותר של סמליות, מעבר להזדהות מטריארכלית או פטריארכלית חד־צדדית.

			אין ספק שעקרון זה של איחוד הניגודים, אשר הופיע לראשונה במערב בסיפורו של אפוליאוס אודות אמור ופסיכה,148 אכן מילא תפקיד, אם כי לא מכריע, בימי הביניים ובאלכימיה העתיקה.149 אך באלכימיה עקרון האהבה בין שני החניכים לא התרחש מעולם כמהות מסתורית, כיוון שהפעילות נעשתה תמיד בדרך של השלכה על חומרים מוחשיים בהם נחווה איחוד הכוחות הגבריים והנשיים. הופעתה של “אחות" מיסטית בעבודתם של האלכימאים, תכופה אך לא מודגשת, הינה ללא ספק המבשרת הקרובה ביותר לטקס מסתורין כזה בין שני אנשים, שקארל גוסטב יונג הציג בפנינו באחת מצורותיה המודרניות בספרו הפסיכולוגיה של ההעברה. 

			יש משמעות עמוקה ומרכזית לעובדה שהמיסטריות של חליל הקסם קשורות לדמותם הכפולה של איזיס ואוזיריס, אחד מצמדי האלים והאוהבים הגבוהים ביותר, אם כי בתחילה נראה ששילובם באופרה, כמו כל הרובד של האלגוריה והסמליות המצרית, הינה רק תוצר של מסדר הבונים החופשיים שהיו פופולריים באותה תקופה.

			בעוד טקסי חליל הקסם זוכים למשמעות מודרנית בלתי צפויה באמצעות הצגת עקרון איחוד הניגודים, מדהים יותר להיווכח כיצד הופכת פמינה מנסיכה הממתינה להצלה לשותפה שוות ערך הראויה לחניכה כטמינו.

			“טקס החניכה" שבאמצעותו מוכיחה עצמה פמינה ראויה, המתנהל כאן לא כטקס בלבד אלא כחוויה ישירה, הינו טקס “נישואי המוות". עבור פמינה, כמו גם בסמלי הבונים החופשיים, המוות הינו “מפתח" חניכה לשלב גבוה יותר של הוויה. ארבע שנים לפני מותו כתב מוצרט לאביו הגוסס: “המוות, כשאנו באים לבחון אותו מקרוב, הינו המטרה האמיתית של קיומנו, יצרתי במהלך השנים האחרונות יחסים קרובים כל כך עם החבר האמיתי והטוב הזה של האנושות, עד שהדימוי שלו אינו מבעית אותי יותר, אלא אפילו מרגיע ומנחם! ואני מודה לאלוהי על שהעניק לי באדיבותו את ההזדמנות (אתה יודע למה אני מתכוון) ללמוד שהמוות הוא המפתח הפותח את הדלת לאושר האמיתי שלנו".150

			השפעת שתיקתו של טמינו, אשר באמצעותה הוא נאלץ לעמוד איתן אל מול פמינה כדמות האנימה שלו, גרמה לזריקת פמינה בשל אהבתה אל הבדידות והייאוש, מצב שהוכיח עצמו לראשונה כ"אהבה עד מוות". מטורפת כמעט מייאוש, פונה פמינה לפגיון שלה: “אז אתה תהייה החתן שלי", וכן “סבלנות, אהובי, אני שלך לעד; במהרה נהייה בשר אחד".151 ולו רק ברמיזה אנו נזכרים במיתוס הנשי של נישואי המוות — אשר נמשך מסיפורו של אפוליאוס ועד ל"המוות והעלמה" של שוברט — המהווה חלק ממיסטריות החניכה בהן מתחברת האישה לעצמה כשהיא מתרחקת מהקשר המקורי שלה לאם ומתמסרת לגבר ולמוות.152 

			הצעד המכריע בשחרור הבת מהאם הוא עזיבתה את העולם המטריארכלי למען אהבת גבר והתמסרותה אליו בחופשיות בנישואי המוות. אך כניעה זו לגבר, למרות היותה משחררת עבור האישה, נחשבת על פי העיקרון המטריארכלי כבגידה. הקונפליקט בין שני הכוחות הארכיטיפיים הללו, האימהי והגברי, מהווה תמיד רקע טרגי של נישואי המוות. בכוונתה של פמינה להתאבד, מסמל הפגיון את הגברי אשר בשל קשיחות ליבו (לכאורה) היא עומדת למות. אך מעבר לכך, התאבדות הינה רגרסיה. מאחר שצורת ההתאבדות של נישואי המוות אינה סמל פרוגרסיבי של איחוד אמיתי עם האהוב באהבת מוות (בגרמנית Liebestod), הפגיון מסמל גם את ההיבט השלילי של הנשי, את האם הנוראה, הנוקמת באוהבים שבגדו בה. גם מאפיין ארכיטיפי זה מוצא ביטוי בחליל הקסם. שכן פמינה חושפת את משמעות האובדנות שלה בעצמה כאשר היא אומרת: 

			אמא, אני סובלת בגללך,

			רודפת אחרי קללתך.153

			רק התערבותם של שלושת הילדים, העומדים תמיד על עקרון החסד והרחמים שבתוך עקרון האור, מונעת את התאבדותה של פמינה. אבל ניסיון ההתאבדות מזוהה כהדגמה אמיתית של אהבה מצד הנשי, נישואי מוות אמיתיים, ומתקבל באופן לא מודע — ובוודאי באופן שהיה זר לחלוטין לתודעתו של מוצרט — אך עדיין תקף, כטקס החניכה. מכאן אנו שומעים ש"אישה שאינה חוששת מפני המוות והאפלה / ראויה לעבור את טקס החניכה".154 מאחר שפמינה ראתה שהמוות הוא המפתח בדרך הראויה לה כאישה, בדיוק כפי שעשה טמינו בדרכו הגברית, שניהם עוברים את הניסיון הקשה והמייסר ונחנכים כשווים ומקבלים תוקף כשותפים באהבתם, כמו בחברותם המלאה והשוויונית במין האנושי.

			אין זה במקרה ששתי הדמויות האלוהיות, איזיס ואוזיריס, כסמל הגבוה ביותר של איחוד הניגודים, הן אלו המנהלות את טקס החניכה שהאוהבים אמורים לעבור בשלוש הסצנות של המערכה השנייה.155 “מוטיב האפותיאוזה" (האלהה) הישן של טקסי המסתורין, שהוכרזו בשלושה מקומות באופרה, מתגשם באוהבים עצמם.

			למרות שמבחינה חיצונית חליל הקסם נחלק לשתי מערכות, הוא מסודר למעשה לפי המספר שלוש, המספר הקדוש של הבונים החופשיים, והחוזר על עצמו בשלושת המקדשים,156 בדמות הפירמידה שמספרה תשע,157 בשלוש ההופעות של שלושת הילדים,158 וגם מבחינה מוזיקלית במוטיב החניכה החגיגי החוזר על עצמו שלוש פעמים בפתיחה ובתחילת המערכה השנייה. המערכה השנייה מסתיימת למעשה בסצנה 20, ומערכה שלישית יכולה, ובמובן מסוים אמורה, להיבדל ממנה, כדי להבהיר את המבנה — בדיוק כפי שסופו של פאוסט תואר במדויק כ"חלק שלישי".

			בחלק האחרון, המתחיל במקהלת הכוהנים: “או איזיס ואוזיריס! מה רב האושר! / הלילה האפל נסוג מפני זוהר השמש",159 טמינו כבר אינו עובר את החניכה לבדו; ב"מערכה שלישית" זו, מסתורין איחוד הניגודים של טמינו ופמינה הושג כדימוי של הזוג האלוהי הפועל כאיזיס ואוזיריס מעל ומאחורי העלילה כולה.

			החלוקה המשולשת הפנימית של היצירה, המוסתרת בקושי, מיוצגת בסדר עולה בדמות הפירמידה, סמל מועדף של הבונים החופשיים, שממלא תפקיד חשוב מאוד במבנה האופרה. בסיס הפירמידה נוצר על ידי המערכה הראשונה הנשלטת על ידי הכוחות הכתוניים, מלכת הלילה. במערכה השנייה, המערכה של תהליך החניכה והחלק האמצעי של המבנה (המשולש), מוצג הקרב בין החושך ובין האור. ה"מערכה השלישית" יוצרת את קודקוד הפירמידה: בה נחוג האיחוד של הגברי והנשי כסודם של אוזיריס ואיזיס. אם נקבל את הרצף הזה, המבנה הסימטרי של היצירה וההתאמות שלה יהיו ברורים יותר. בדיוק כפי שבמערכה הראשונה, בסצנה 9, מלכת הלילה מתגלה כאם טובה, ובמערכה השנייה, בסצנה 10, כאם נוראה, כך אנו מוצאים הופעות סימטריות תואמות של שלושת הילדים הבאים לעזרה במערכה הראשונה, בסצנה 17, ובמערכה השנייה, בסצנה 17. טבעם כמאחדים את הממלכה העליונה והתחתונה הינו ברור בשל העובדה שבמישור התחתון יותר והקסום של המערכה הראשונה, הם מביאים את מוטיב החוכמה והניסיון המייסר של המערכה השנייה, ובמישור הגבוה יותר, מכיוון החוכמה של המערכה השנייה, הם מביאים את כלי הקסם של המערכה הראשונה. אך גם במערכה ה"שלישית" שניהם, הן חליל הקסם והן שלושת הילדים, ממלאים את תפקידם המשמעותי ביותר, וכדי להתכתב עם הפסגה, את תפקידם הרם ביותר.160 ולכן, שלוש ההזדמנויות שבהן מופיע מוטיב האפותיאוזה, משתלבות במבנה התלת־מפלסי הכללי של האופרה. בסצנה הגדולה של המערכה הראשונה, בין פפגנו, “האדם הטבעי", לבין פמינה, הבת שעדיין בתולה, במקום שבו הם חוגגים את עקרון האהבה בטבע, אנו שומעים מוטיב זה לראשונה: “בעל ואישה, אישה ובעל, / מגיעים קרוב לאלוהות".161 

			בתחילת סצנת החניכה, תחת אות של זרסטרו, נשמע המוטיב שוב, אך כעת במישור גבוה יותר. אנו עוסקים כעת בגן העדן של התבונה, שבו האנושות, החוזרת מהמישור התחתון ביותר, מגלה מחדש את מצבה ה"אלוהי", המקורי:

			 

			כאשר צדק וטוהר המידות

			יביאו תהילה לעולם,

			תהפוך האדמה לגן־עדן

			ובני תמותה ישוו לאלים.162

			אבל אותו מוטיב נשמע בפעם השלישית — והפעם ברמה הגבוהה ביותר — בתחילת החלק האחרון, שבו המסתורין של איחוד הניגודים של האוהבים מגיע לסיום:

			רדי אלינו, שלוות רקיע קדוש,

			שובי ללב בני האנוש;

			האדמה תהפוך לגן־עדן במרומים

			ובני תמותה ישוו לאלים.163

			מה שהתרחש במישור של הטבע בשלב התחתון ביותר, ובחברה האנושית בשלב האמצעי, פונה כעת פנימה אל מרכז הפרט, אל הלב האנושי. סמל גן־עדן זה הינו “שלום מבורך". שלום זה, שהיה בין הנכסים הפנימיים של האנושות ואבד ב"נפילה", מושג שוב בשלב הגבוה ביותר. 

			הסדרה של שלושת השלבים המובילה לדמות אלוהית היא הרמז היחיד באופרה למשמעותם של שלושת המקדשים: מקדש החוכמה בין הניגודים, מקדש התבונה ומקדש הטבע.164 גן העדן של האהבה ששורשיה בטבע, גן העדן של תבונת האדם, וגן העדן של חוכמת הלב הם מיקומי המקדשים שבהם מתחילה האפותיאוזה של האדם. אך מבין השלושה, מקדש חכמת הלב מייצג את המקדש המרכזי הגבוה ביותר, ובו בזמן את ההיכל הפנימי ביותר.

			עם זאת, לקודש הקודשים הזה, ניתן להגיע רק דרך סדרת הניסיונות שעל האוהבים לעבור, והבאה לידיי ביטוי בדרך איחוד הניגודים שלהם, ה־coniunctio. מסעם, העובר דרך האלמנטים המטהרים, עומד בסימן המוות כמו בסימן הלידה מחדש. במילים “הגורל כבר לא יפריד ביננו, / כי אפילו המוות לא יפריד בין אוהבים!"165 שניהם נכונים להתמודד עם ניסיונותיהם ולחוות את אהבתם כמו גם למות יחד. הם עומדים זה לצדה של זו כשותפים בקטע האחרון של הדרך מלאת הסכנה; הנשי מוכן גם הוא למות, לא רק הגברי, כפי שקורה באלכימיה. בעוד שבתהליך הטרנספורמציה של האלכימיה מופיע הנשי בתור האם הנוראה שבה התמוסס הגברי, כאן כבר שוחררה דמות האנימה, בת זוגו הנשית, כבת לוויה אנושית, מדמות האם, מלכת הלילה. אולם פמינה אינה עומדת בפשטות במבחן ביחד עם טמינו; כאן שוב, הטקסט המוזר מציע לנו הפתעה חדשה וכמעט בלתי מורגשת: ברגע המכריע בו הם מאוימים על ידי הסכנה הגדולה ביותר במסע דרך האלמנטים, פמינה לוקחת על עצמה את ההובלה. הדבר המסמיך את פמינה לפעול תחת סימן איזיס במיסטריה הגבוהה ביותר של לידה מחדש, אינו רק החיבור הגדול יותר לטבע האופייני לנשי, המסוגל למצוא את דרכו טוב יותר במים ובאש, אלא הוא גם הזיקה הגדולה ביותר לעקרון האהבה אשר כעקרון הלב, מוביל לחוכמה — השלב הגבוה ביותר. 

			באשר תלך, אהיה לצידך.

			אני עצמי אוביל,

			האהבה תנחה אותי.166 

			אולם הסיוע המכריע בדרך החניכה מגיע דרך חליל הקסם. גם לו יש קשר הדוק מאוד לפמינה. לא רק שפמינה אומרת לטמינו לנגן בחליל: “הוא ינחה אותנו בדרך האימים";167 החליל מזומן בסופו של דבר על ידי שניהם כאל, למעשה, כ"כוח אלוהי" עצמו: “אנו הולכים לצלילי חליל הקסם / מאושרים בחשיכת ליל המוות האפל".168

			כדי להבין מהו הכוח האלוהי המופעל על ידי האנימה ומזוהה עם אהבה, עלינו להתבונן בסמל המוזר המוצג בצורת חליל הקסם.

			אחת מאי־התאמות הבולטות ביותר של הליברית ניכרת ללא ספק בעובדה שמלכת הלילה, כביכול עקרון הרוע, מעניקה לטמינו את חליל הקסם הגואל, שהאופרה חייבת לו את שמה, והיא גם מעניקה לפפגנו את מערכת הפעמונים. הדבר תמוה במיוחד אם מתייחסים למלכת הלילה אך ורק כמייצגת את היבט הלא מודע, הצד האינסטינקטיבי. העובדה שדמות הצל, פפגנו, מגיעה מהממלכה שלה מאשרת קשר זה, אך היא מעידה גם על השורשיות של טמינו ועל הגבריות ה"נמוכה" שלו בממלכת הטבע הזו.

			בקביעת מקומם של כלי הקסם בתוך האופרה, אפשר להתעלם מהפעמונים של פפגנו, שכן הם כפיל של חליל הקסם, ללא משמעות נפרדת. היכן שהם אינם משמשים רק כדי למלא משאלות, יש להם את אותו הכוח כמו חליל הקסם לשנות את רגשות האנשים, כמו בקסם על מונסטטוס הרשע. על זה אומרות שלוש הגברות:

			בעזרת החליל תשנה רגשות בני אדם,

			העצוב ביותר יתרונן;

			הרווק הזקן יתחתן.169

			המערכה הראשונה של האופרה עומדת בסימן הסתבכות בעולמה ה"תחתון" של מלכת הלילה; היא זו המוליכה שולל את טמינו על ידי עוררות של רגשות נקמה ועוינות. החניכה אינה מגיעה עד למערכה השנייה. וכשם שהמבנה של המערכה השנייה מקביל במובנים רבים לזה של המערכה הראשונה, כך טמינו־פפגנו מושקע פעמיים בכלי הקסם. במערכה הראשונה, שלוש הגברות של המלכה מעניקות את מתנות החליל והפעמונים (מערכה ראשונה, תמונה 17); במערכה השנייה — בהתאמה מדויקת — הם מוצאים החוצה מתוך ארמונו של זרסטרו על ידי שלושת הילדים (מערכה שנייה, תמונה 17).

			מוטיב אורפאוס של חליל הקסם — הכישוף של בעלי החיים, בדומה להפיכת ההשפעות השליליות לרגשות חיוביים — ממלא תפקיד משמעותי כבר במערכה הראשונה. אבל המשמעות העמוקה יותר של חליל הקסם מתבהרת במקום אחד במיוחד, בו מנגן עליו טמינו לראשונה וזועק:

			לו רק יכולתי להביע את תודתי

			כאילו מליבי זורמים הצלילים,

			אלוהים, עם כל צליל

			כבודך מהדהד!170

			בעוד שבהזדמנות זו הוא מושך אליו רק את בעלי החיים (כלומר, חושף את הקשר של רגשותיו עם הטבע), לחליל יש השפעה מגית משמעותית יותר במערכה השנייה, כאן צלילו מאלף את האריות המאיימים על פפגנו (מערכה שנייה, תמונה 20); החליל הופך לכלי שליטה בעולם האגרסיבי־חייתי של האפקטים. 

			תפקיד זה של המוזיקה ושל כלי הנגינה — לטוב או לרע — הינו מוטיב ארכיטיפי. החלילן מהמלין, כמו גם כינורות, חלילים, מקטרות ונבלים, ממלאים תפקיד דומה באגדות (מלבד הנבל של אורפאוס) — ויש להם משמעות דומה.171 הכללת מוטיבים ארכיטיפיים רבים כאלה לתוך שלמות רוחנית כוללת, הלובשת את צורת המיסטריות של ההתפתחות האנושית, הופכת את חליל הקסם לייחודי. בעוד שמוטיב אורפאוס מכריע כבר במערכה הראשונה, במישור הגבוה יותר של המערכה השנייה חליל הקסם אף ממלא תפקיד משמעותי אף יותר. בהערותיו טמינו קורא לפמינה, ומוביל אותה, בלי לדעת זאת בעצמו, אל גורלה שלה. שכן המפגש שמתקיים לאחר מכן, בו טמינו נשאר איתן מול הפצרותיה, משליך את פמינה לייאוש ואובדנות, אולם אז הוא מוביל אותה אל מעבר להם, אל נישואים של חניכה משותפת. 

			אולם “במערכה השלישית" — העוסק באיחוד הניגודים, ה־coniunctio — חליל הקסם הופך למשתתף החשוב ביותר מבין כל המשתתפים. צליליו מאפשרים לבני הזוג לעבור דרך האלמנטים המחוברים יחדיו לזוגות הניגודים אשר נוצרו על ידי אש ומים. כוחו של חליל הקסם להכניע כל דבר בטבע ברור בכל רמה של פעולתו. כמו שירו של אורפאוס, זהו הסמל של המוזיקה עצמה, המשלב בהרמוניה את הפראי ואת העמיד שבטבע — האלמנטרי כמו גם את החי והאנושי — לאחדות גבוהה יותר. אך כוחה זה של המוזיקה הינו בו בזמן כוחם של הרגשות ושל הלב, אשר כפי שאמר טמינו בזעקתו לאלים, “עושה טרנספורמציה לתשוקות". 

			כך הופכת המוזיקה שפמינה מכנה “כוח אלוהי" בסצנת הניסיון הקשה והמייסר, לסמל של אהבה ושל החוכמה העליונה, העומדת כאן בסימן איזיס. בדיוק כפי שאיזיס, האלוהות העליונה, מביאה את אחיה־בן זוגה דרך עמק המוות ללידה מחדש,172 כך פמינה במישור הארצי, אך בהקבלה לפעולת האלה, מובילה את אהובה — ואת עצמה — אל המטרה הגבוהה ביותר, אל האיחוד של איזיס ואוזיריס, שהתאפשר בזכות אהבתה של איזיס. מסיבה זו אנו שומעים בשלב זה — ורק בשלב זה את השורה הבאה: “איזיס משתתפת בשמחתנו!" 

			וכן —

			ניצחון! ניצחון! זוג נאצל!

			התגברתם על הסכנה,

			הברכה של איזיס עכשיו היא שלכם,

			בואו! הכנסו למקדש.173 

			בעוד שהנשי הנצחי במערכה השנייה בפאוסט עדיין מופיע בצורה אישית כמדונה, היא מפעילה את קסמיה בחליל הקסם ככוח רוחני בלתי נראה, כמוזיקה. אבל מוזיקה זו היא הביטוי של האהבה האלוהית עצמה, המאחדת חוק וחירות, למעלה ולמטה, בחוכמת הלב והאהבה. כהרמוניה, היא מעניקה למין האנושי שלום אלוהי ושולטת בעולם כאלוהות הגבוהה ביותר.

			מאז התקופות הקדומות ביותר, קסם ומוזיקה היו נתונים לשלטון הנשי הארכיטיפי, אשר במיתוס ובאגדה הוא גם גבירת הטרנספורמציה, השיכרון והצליל הקסום. לפיכך די מובן שדווקא עיקרון נשי זה הוא המעניק את הכלים הקסומים. האילוף הקסום של אנרגיות החיות באמצעות המוזיקה שייך למוטיב אורפאוס, שכן בתור הגבירה של בעלי החיים, האלה הגדולה שולטת בעולם היצורים הפראיים כמו גם המאולפים. היא יכולה להפוך דברים ואנשים לצורת חיה, לאלף את החיה ולכשף אותה, כיוון שכמו המוזיקה היא מסוגלת להפוך את המאולף לפראי ואת הפראי למאולף בעזרת כוח הקסם שלה. בניגוד לדימוי הצבעוני הפטריארכלי של זרסטרו, על פיו מלכת הלילה מייצגת את הנשי כשלילי, קבוצה של איכויות חיוביות במהותן של מלכת ואלת הלילה מוכיחה את עצמה בחליל הקסם הן בטקסט והן בפעילות.

			קיים מקרה דומה, למרות שהדמיון חלש מאוד, באשר לייעודן של שלוש הגברות אל מול מלכת הלילה ושל שלושת הילדים אל מול ממלכת זרסטרו. לא רק ששלוש הגברות מתערבות נגד שקר ובעד “אהבה ואחווה"174 כשהן מעניקות את חליל הקסם; שלושת הילדים, שספק אם הם אכן שייכים לממלכת האור של זרסטרו (אפילו מוזיקלית הסיווג שלהם הוא חד משמעי175), ניתנים לטמינו ולפפגנו על ידי מלכת הלילה כמדריכים.176 הדבר קורה באותה סצנה שבה שלוש הגברות מביאות את חליל הקסם והפעמונים כמתנות ממלכת הלילה. משמעות הדבר היא שטמינו מתחיל למעשה את דרך החניכה שלו, את סדרת הניסיונות שלו, כמשימה למען מלכת הלילה.

			כשם שהאלה הרה עוינת את התפתחותו של הרקולס והאלה אפרודיטה, בנתיב החניכה המקביל, עוינת את פסיכה,177 שתיהן מגלמות את ההיבט הנורא של ההכרח אשר בלעדיו לא תיתכן התפתחות, כך מסע הים הלילי של הגיבור אינו אפשרי ללא לילה, או זריחה ללא חושך, או סדרת ניסיונות של טמינו ללא מלכת הלילה. מכאן, אפוליאוס צודק באומרו שהחניך רואה את “האלים הנמוכים והגבוהים ביותר"; במציאות שניהם נחוצים להתפתחותו והם זהים ביסודם.

			חד־הצדדיות הפטריארכלית של כהונת זרסטרו מתעלמת אולי מקשר בסיסי זה, אך בתוך מכלול השלמות של חליל הקסם הכול מוצא את מקומו הראוי. מסע הים הלילי מתחיל עם כניסת הנחש משמאל,178 ובעוד שבתחילה נראה שמסעו של טמינו נתמך על ידי ההיבט האפל, עליו להתנתק מצד אפל זה ולגבור עליו בהתפתחות של המערכה השנייה.

			אפשר להסביר פעם נוספת את ההיבט השלילי של מלכת הלילה, ואת רצונה המטריארכלי לשלוט, כשהיא משתמשת בעיקר בגברי כאמצעי להרחבת ממלכתה, באמצעות הניגוד בין יחסה לאביה של פמינה ובן זוגה, ובין סוג הקשר השונה מאוד בין פמינה לטמינו.

			איננו למדים דבר על אביה של פמינה בגרסת האופרה המוצגת כיום. הוא מוזכר רק בקטע שיעסיק אותנו בהמשך — כלומר, בתיאור של פמינה את המקור של חליל הקסם. עם זאת, בשיחה עם בִּתה179 בליברית הלא מקוצר,180 מספקת מלכת הלילה מידע חשוב עליו, על מערכת היחסים שלו עם זרסטרו, ועל הסמל המסתורי של “תליון שבעת מעגלי השמש". 

			סמל מנדלה זה של תליון שבעת מעגלי השמש עבר בירושה לזרסטרו ולחניכים מאביה של פמינה. אך אז מלכת הלילה איבדה את כוחה, כפי שהיא מצהירה בשיחה. עם העברה זו של “מעגל השמש הכביר" לזרסטרו, העונד אותו על חזהו כסימן לתפקידו, נקבע סוף סוף הקו הפטריארכלי על ידי בן הזוג השמשי של אלת הירח הלילי. הערותיו: “ועתה אף לא מילה אחת נוספת; אל תשאלי שאלות בעניינים שאינם מובנים לראש של אישה. חובתך וחובת בתך להיכנע למנהיגות הגברים החכמים", נאמרות כולן ב"סגנון פטריארכלי" המתנשא שאנו מכירים כבר. 

			בשלב זה אנו עומדים בפני שתי בעיות של הטקסט. מדוע נאמר שתליון שבעת קרני השמש הוא “טורף כול"? ומדוע דווקא מות בן זוגה מביא להתפתחות הפטריארכיה ול"דחיקה" של מלכת הלילה, אשר כפי שמודיע לנו זרסטרו, “מסתובבת בחדרים התת־קרקעיים של המקדש, וזוממת להתנקם בי ובאנושות כולה".181

			רגע לפני הארייה הגדולה שלו, “האולמות הקדושים האלה לא יידעו נקם," זרסטרו אומר לפמינה בטקסט המקורי, שכמובן נגנז: “במו עינייך תראי איך אני נוקם באימך".

			צירוף תמוה זה של אמירות הפוכות אינו רק לא מובן מבחינה פסיכולוגית, אלא שלמעשה הוא ה"נכון". 

			שבעת מעגלי השמש, הסמל של הרוח הגברית הפטריארכלית, אינו רק “כול יכול" אלא גם “טורף כול", כלומר מלחמתי וקטלני, תוקפני ואכזרי, נקמני והרסני. רק התפיסה השגויה של הגברי את עצמו מתעלמת מהיבט “בוער" זה של סמל השמש, המופיע בהתאמה כסכנה מצד איל השמש הרצחני גם בסיפור על אמור ופסיכה.182

			במיתוס המצרי, היבט זה של מוות מיוצג על ידי נחש אוראוס של דיסק השמש, שבמקור הוא תכונה של אלת האם הגדולה אשר הפכה מאוחר יותר לתכונה של מלך־האל הפטריארכלי. פירוש הדבר הוא שהכוח “הטורף כול" של תליון שבעת מעגלי השמש תואם את צד הצל הגברי הקטלני של הרוח המלחמתית־פטריארכלית. דבר זה מאפשר פרשנות של הבעיה השנייה: דהיינו, מדוע כוחה של מלכת הלילה הגיע לקיצו עם מותו של בן זוגה.

			כל עוד מתקיימים יחסי אהבה בין הגברי לנשי, כוחו התת־קרקעי של היבט הלילה הנשי מובטח, אך בו־זמנית כוחו הגברי של השמש לא רק שאינו מתמתן אלא, מבלי לדעת זאת, נתון במידה רבה לשליטה של הנשי. (גם כאן יש הקבלה בולטת לסיפורו של אפוליאוס,183 אשר בו פסיכה מקבלת את המנעולים הזהובים של איל השמש הקטלני כאשר השמש שוקעת ופונה לעבר הנשי הלילי). עם מות בן זוגה של מלכת הלילה, מסתיימים היחסים האישיים של הגברי והנשי, השמש והירח, ואת מקומם תופסת אחווה אנונימית של חניכים גברים וזרסטרו בראשם. אולם הופעתו של סדר רוחני פטריארכלי בלתי־אישי פירושו שתחום ההשפעה וכוחו של הנשי אכן נשבר, דווקא בנקודה זו שבה הנשי הופך רגרסיבי, עוין לגברים ו"מרושע". 

			בניסיונה של מלכת הלילה להסית את פמינה להרוג את זרסטרו ולגנוב את סמל השמש, ובמאמצה לתמרן את טמינו באמצעות אהבתו לפמינה ובכך להחזיר את כוחו של הנשי, מופיע הרצון לכוח שלילי של המטריארכיה דרך חוסר הקשר שלה לבן זוג. נתיב הסבל והגאולה של פמינה עומד בניגוד גמור לזה; ליחסה האוהב אין שום קשר לכוח; היא מתגברת על המטריארכיה דרך הקרבה עצמית של נישואי־המוות, ודרך קיומה האישי במפגש עם פרט אחר מחוץ לעצמה, היא משיגה איחוד ניגודים אמיתי של אוהבים.

			עם הפרידה של פמינה מאִמהּ, הנשי הפך עצמו לעצמאי במשמעות גבוהה יותר, והפריד את עצמו. פמינה עומדת כעת כדמות מתווכת אמיתית בין העולם הנשי העליון של איזיס — שבו מוזיקה, לב ונפש מתאחדים — לבין הממלכה הקסומה האפלה של מלכת הלילה למטה. כ"דימוי אלוהי" אין היא דמות האנימה של טמינו בלבד, היא התפתחה גם לאדם בפני עצמו, בת אנוש אוהב ואהוב, כלומר שותפה אמיתית באיחוד הניגודים, ב־coniunctio. שינוי מקביל קורה לחליל הקסם עצמו. 

			במהלך הניסיון הקשה האחרון, כאשר פמינה מפנה את תשומת לִבו של טמינו לחליל הקסם שצליליו יאפשרו לו להתגבר על הסכנה, הוא אינו שייך כבר לממלכת מלכת הלילה בלבד, אלא זוכה להתקדשות גבוהה יותר בזכות עולמו של זרסטרו. מסיבה זו החליל הוענק לטמינו פעם שנייה, כך שבמידה מסוימת הוא נושא כעת הן את הסימן של העולם העליון והן את הסימן של העולם התחתון. האופי הכפול של חליל הקסם מאושש על ידי הסיפור שפמינה מספרת כמעט בסוף האופרה: 

			ברגע של קסם

			גילף אבי את החליל 

			משורש עץ אלון עתיק 

			בעת ברקים, רעמים וסופת גשמים.184

			כך שהיוצר בפועל של חליל הקסם היה אביה של פמינה, בעלה של מלכת הלילה, שבדרך־כלל איננו שומעים עליו כמעט דבר, מכיוון שהוא — כאוזיריס, הינו בן הזוג — “המת". קונסטלציה זו בה האב ממלא תפקיד נחות, ככל הנראה בשל מערכת היחסים הדומיננטית של אם־בת, מוכרת לנו מהמיתוס כמו גם מהמציאות הפנימית של נשים. גם כאן מלכת הלילה — הפונה אפילו ישירות כאלה — מציגה את אופייה המיתולוגי כאלה הגדולה, הצד האפל של איזיס.185

			במיתוס ובפולחן, כמו גם באגדות, ה"עץ" ו"התהום" הינם סמלים אשר תחתיהם סוגדים לנשי הארכיטיפי, ושעות הלילה מוקדשות לכבודו. דימויים אלה מאשרים שוב את הרקע הארכיטיפי־מיתולוגי של טקסט יוצא דופן זה.

			מעשה הגיבור כולל תמיד “גניבת" דבר מה ממעמקי הלא־מודע, שסמלו הוא האם הגדולה, וכן את הבאת הדבר שגנב לעולם אור היום של התודעה, על מנת להעניק לו הכרה או צורה; וברור שלפנינו מעשה כמו זה שבסיפור של אביה של פמינה. חליל הקסם שונה מסמלים ידועים אחרים של אוצר זה, בכך שלא רק שדבר־מה הוצא מממלכת הנשי כשהוא נוצר, אלא שלדבר זה ניתן גם הכוח ליצור מוזיקה. שתיקת הלילה והלא־מודע, הממלכה האפלה של הרגשות, מוצאת קול משלה בחליל הקסם, סמלה של המוזיקה. אוהבים אלה של הנשי, של מלכת הלילה, הם המשוררים והזמרים, נגני הלב, שאינם מביאים את שתיקת החושך הנשי בלבד לאור ההכרה וההארה הרציונלית, אלא הם נותנים לה גם להדהד וליצור מוזיקה. 

			בטקס החניכה של חליל הקסם פיחות הערך של הנשי מוביל למעשה את מלכת הלילה להפוך להתגלמות הרוע באמצעות הקביעה המתנשאת של רצונה לשלוט. ובעוד שנכון שהאחווה הגברית הפטריארכלית של זרסטרו עם האדרת המידות הטובות והידידות, נותרה מקושרת לשמש ולניצחונה, הרי שהמוסריות שהוא מכריז עליה מתבטאת יותר במשימות ובניסיונות שהוא מציב מאשר בסיוע שנדרש להגשים אותה ולעמוד בה. סיוע זה מגיע לאוהבים מחליל הקסם, המשלב בעצמו את הגברי והנשי. כך הופכת המוזיקה — האמנות שדרכה מעמקי הלא־מודע מגיעים למיזוג המסתורי ביותר שנוצר דרך הרוח — לסמל של חסד. ובמילות האוהבים, “אנו הולכים לצלילי חליל הקסם / מאושרים בחשיכת ליל המוות האפל", המוזיקה של חליל הקסם הופכת להתגלות הגבוהה ביותר של האיחוד בין הגברי והנשי, בסימן חוכמת הלב המצביע על המסתורין של איזיס ואוזיריס.

			4

			הפחד מהנשי

			“הפחד מהנשי" הוא נושא המקיף תופעות רבות כל כך בקיום האנושי. לפיכך עלינו להגביל את דיוננו להגדרת הטווח של פחד זה ולהציג את ביטוייו האישיים כרמזים לשם המחשה בלבד. משימתנו אינה להבהיר משהו רק על מקורותיו של פחד זה אלא גם לזהות, במידת האפשר, מה אומרות תופעות אלה על מהות הפחד. 

			משימתנו נעשית מסובכת יותר כיוון שבנקודות רבות קשה או אף בלתי אפשרי להבחין בין “פחד מהנשי" לבין “פחד מהגברי" המשלים אותו. שכן נכון שגם לגבי הפחד, הקונסטלציה המודעת היא תמיד פיצוי של הקונסטלציה המנוגדת לה בלא־מודע. מכאן שלעתים קרובות אנו מוצאים קשר מודע חזק מדי, למשל אל האם, המפוצה על ידי פחד לא מודע ממנה כ"פחד מהנשי"; אך הדבר יכול להיות מלווה גם ב"פחד מהאב", כלומר פחד מהגברי. לכאורה מובן מאליו שאנו חוזרים שוב ושוב לנקודה שבה הנושא שאנו דנים בו פוגש בפחד מהגברי, כאשר אנו נזכרים שהדמות הארכיטיפית של הנשי הגדול עצמו הינה “אורובורית"186 בצורתה הבלתי מובחנת — כלומר, הניגודים עדיין מאוחדים בתוכו — גברי ונשי יוצרים אחדות שעדיין אינה מומסת לכלל “האם הגדולה הנוראה". מבחינה מיתולוגית וסמלית יש לדמות זו גם מאפיינים גבריים, תכונותיה יכולות להתבטא אפילו באיבר המין הגברי והזקן הגברי.187 מסיבה זו העמדות וההשפעות המיוחסות באופן כללי לגברי — ניהול מלחמה, הרג, ציִד וכו' — שייכים גם מבחינה פסיכולוגית לדמות של “הנשי הגדול הנוראי", ומאוחר יותר מופיעים לצִדה “בני זוג גבריים" כנושאי תפקידים אלה. מכאן ש"הפחד מהנשי" כולל גם “פחד מהגברי" בכל מקום שהוא מופיע כפחד מהנשי הארכיטיפי של “האם הגדולה". רק מאוחר יותר, ברמת מובחנות גבוהה יותר, הניגודים בין הנשי והגברי מתפתחים, ואז הפחד של קוטב אחד מתנגש עם הפחד של הקוטב השני.

			בעבודה אחרת הצגנו את החומר המיתולוגי והסמלי הנרחב הנוגע לדימוי של האם הנוראה האורובורית.188 כאן אנו עוסקים בתגובה הנפשית לדימוי זה, הפחד מהנשי, ועלינו לתאר ולהבין את הופעתו של פחד זה בהתפתחות הנורמלית וגם בהתפתחות חריגה אצל גברים ונשים כאחד.

			א. פחד והתפתחות האישיות

			I. המקור של הפחד

			1. החשיבות של היחסים הראשוניים עם האם בהתפתחות הפחד

			נוכל לתפוס את מהות הפחד האנושי ואת מקורותיו רק אם נבין את החשיבות ואת כלל ההשלכות של השלב הראשוני של ההתפתחות הייחודית לבני האדם, היחסים הראשוניים לאם. הדחף לברוח — כלומר, מצב הכוננות התמידי של בריחה ומצב הפחד העומד בבסיסה — הינו מאפיין מהותי של עולם החי.189 אף על פי שהבחנה זו נכונה, אין ספק שהיא אינה מתארת את הקיום של כלל בעלי החיים בעולם, קיום ה"מובטח" במידה רבה על ידי שעבודו לאינסטינקט. בנקודה זו בדיוק הבהרה פסיכולוגית אמורה להתחיל במתן תשובה לשאלה: האם “פחד" מקושר לאינסטינקט הבריחה, ואם כן באיזו מידה? ובכל מקרה תיאור “מצב אי־הוודאות" המתמשך של בעל החיים מתאים במיוחד להדגשת ההבדל בין המצב האנושי כ"אנושי" באופן בסיסי לבין מצבם הקיומי של בעלי החיים.

			היחסים הראשונים עם האם, וכתוצאה מכך השלב הראשון המכריע של הילדות ושל התפתחות האדם, נשענים על תופעה שפורטמן תיאר והוכיח כמכריעים עבור המצב האנושי.190 המצב הפסיכו־ביולוגי האנושי שקדם לכל התרבות האנושית מכריע יותר מאשר השימוש באש, ההישג התרבותי המשמעותי הראשון של האנושות. הקונסטלציה העומדת מול האנושות ומפרידה ביננו לבין ממלכת החי היא זו: את שנת חייו הראשונה של האדם ואת מערכת היחסים הראשונית עם האם ניתן לכנות “שנה עוברית", כלומר רק בסופה של “השנה העוברית החוץ־רחמית" מגיע התינוק האנושי למידת הבגרות שבעלי־חיים — אפילו הקופים דמויי אדם — הגיעו אליו כבר בלידתם. משמעות הדבר היא שהתינוק חי באופן פסיכולוגי “בתוך" האם במהלך שנת חייו הראשונה, כפי שחי פיזית לפני הלידה. הדבר אופייני לקונסטלציה האנושית הספציפית שבה הקשר הבין־אישי — בצורה של היחסים הראשוניים עם האם ובאמצעותם עם הקהילה האנושית והקבוצה שהאם היא חלק ממנה — מהווה גורם מהותי בקביעת קוד נפשי ותרבותי של התקופה העוברית בשנה הראשונה להתפתחות האדם, העולה על הגורם הביולוגי.

			התופעה של היחסים הראשוניים עם האם בשנה הראשונה מורכבת בעצם מכך: גם לאחר לידתו, חי הילד בתוך האם כ"משהו מוכל" והוא תלוי לחלוטין “באופייה האלמנטרי החיובי" של האם191 כמי שמספקת הזנה, חום, הגנה ורוך בכל תחומי חייו. רק לאחר סיום השנה הראשונה לערך, מגיע התינוק לרמת התפתחות המתאימה ספציפית למין האנושי, והמעניקה לו אגו יציב יחסית, חופש תנועה, אינטליגנציה וכו', המאפשרים עצמאות שבעלי־חיים הקרובים ביותר לבני האדם השיגו בדרך־כלל בלידה. 

			חוסר האונים הראשוני של התינוק, ומכאן תלותו המוחלטת באם בתוך מערכת היחסים הראשונית, מעניקים לה עמדה “ארכיטיפית", טרנסצנדנטית. אין זה משנה כיצד התינוק עשוי לחוות אותה פיזית, באופן אובייקטיבי היא העולם שמסביבו ואשר ממנו הוא חי. מכיוון שהאם מווסתת את קיומו הפיזי במצב של הנאה או של חוסר אונים, של כאב או של רעב, היא מתקיימת בו־זמנית בפנים או בחוץ, גם אם הבחנות מסוג זה קיימות רק בתודעה שלנו ולא בזו של התינוק. אבל אחדות זו של מבנה טרנס־פרסונלי החובק מבפנים ומבחוץ הינו “ארכיטיפי", ובמובן זה חוויית התינוק את האם היא חוויה ארכיטיפית, ללא קשר לעד כמה עשויה חוויה זו להיות חסרת ביטוי ולא מודעת. פירוש הדבר הוא שהאם של מערכת היחסים הראשונית, כמי שמחבקת, מכילה ומכוונת את החיים, היא בעת ובעונה אחת שניהם, העולם (world) והעצמי (Self) באחד.

			למרות זאת, מה שקובע את מערכת היחסים של היצור הקטן והתלותי — הילד — עם נותנת החיים הגדולה — האם — הינו המצב הבסיסי של ביטחון והעדר פחד כבסיס לקיומו של התינוק. המשמעות היא שביטחון התינוק — אך גם העדר הפחד שלו — מהווים חלק מבסיס הקיום הממשי האנושי. ספיץ (Spitz) מציין שתינוק נורמלי שלא חווה טראומה בלידה ושישן בשקט לאחר הלידה, מראה מיד תגובת פחד חזקה כאשר מסלקים בפתאומיות את המצע עליו הוא שוכב.192 

			אם ברצוננו להבין את המצב האנושי ואת סמליו, חשוב שנראה כי כל סיטואציית חיים הינה סמלית וכל סמל “מייצג" סיטואציית חיים. בכל פעם שאנו מדברים על הבסיס, על היסוד, על התשתית של הסיטואציה, איננו משתמשים רק בביטוי סמלי “דמיוני", אלא גם בתובנה לא מודעת למשמעות הנפשית של סיטואציה ממשית וקיימת. כשם שסילוק ממשי של המצע מעורר בתינוק פחד, אובדן של כל דבר שאנו יכולים לתארו באופן סמלי כ"בסיס" מייצר גם הוא פחד. האם של מערכת היחסים הראשונית הינה הבסיס ויסוד הקיום של התינוק; זהו קיום הקשור אליה בביטחון ובהיעדר פחד ככל שקיומו טבעי. אבל דבר זה אומר שעבור התינוק האנושי, וכתוצאה מכך עבור האגו האנושי, המצב הנורמלי הראשוני מובטח על ידי האם — כלומר, על ידי איכות נשית — מאופיין ביחסים הראשוניים לנשי.

			העובדה שבשלב ההתפתחות הראשוני נקבעים חיי הילד הקטן על ידי האם, פירושה שהשלב הראשון הינו בדרך־כלל מטריארכלי. הוא נשלט על ידי ארכיטיפ האם וכל אם אישית ממלאת את תפקידה כאם אנושית טיפוסית בכך שהיא מספקת לילדה ביטחון, אהבה, הזנה, חום והגנה, וכעולם מכיל, היא מאפשרת לו התפתחות עוברית לאחר הלידה. לכל מקרה של “יותר מדי" או “מעט מדיי" החורג מגבולות הכמות המתאימה “הספציפית־למין" יש השפעה שלילית על הילד.

			נקודת המוצא להתפתחות הילד הינה קיומו באחדות הנפשית עם האם אשר, כעולם וכעצמי, ממשיכה לשאת כביכול “בתוכה" את הילד שזה עתה נולד, ומאפשרת לו להתפתח. שלב זה של השתתפות מיסטית בין האם ובין הילד הוא הקרקע להתפתחות האגו ההתחלתי אצל הילד, שככל שהוא גדל הוא מתקדם לעבר חוויית הדו־קוטביות של המציאות. החוויה הבסיסית של הילד היא בדרך־כלל זו של הגנה וביטחון כייצור קטן בתוך תחושת הקירבה עם האם הגדולה והמגנה, שעליה הוא מסתמך באופן מוחלט. אך ככל שהאגו מתפתח, הילד מתחיל לחוש את העמדה המנוגדת השלילית הכלולה בחוויה הבסיסית. בכל מקום שהיה בו ביטחון ותחושת קירבה, קיימים כעת גם חוסר ביטחון ובדידות, כפי ששובע וסיפוק מתחלפים ברעב וצורך, ורוך וחום מתחלפים בנטישה וקרירות. כמו בכל מעבר בהתפתחות הנפשית, חוויה זו של ניגודים קשורה להיווצרות חרדה נורמלית. אך כל עוד הילד חי במערכת היחסים הראשוניים של השלב המטריארכלי, החרדה שלו מתפוגגת תמיד במהירות על ידי התערבות האם. רק ויסות אימהי זה של חיי הילד, ויסות הקיים באם ולא בילד עצמו, הוא שמאפשר לנו לומר שבשלב זה האם מייצגת את העצמי של הילד. כמו בכל מצוקה, הילד מתריע בפני האם בכל פעם שמתעוררת בו חרדה, ובדרך־כלל היא מתערבת באופן מידי על־מנת למוסס את חרדתו על ידי הסדרת המצב ופתרונו במוגנות של אחדות אם־ילד.

			כאן עלינו לציין הסתייגות חשובה לגבי התפתחות הילד והתפתחות הפחד שלו. גם כאשר האם האישית ממלאת את תפקידה בצורה מושלמת ובמסירות מוחלטת, ייתכן שלא תוכל להעניק לילד התלוי בה את כל ההגנה והביטחון הדרושים לו. למרות שהאם היא הכול עבור הילד הקטן, “העולם" שלו, היא עצמה כפרט אנושי, מהווה חלק בלתי נפרד מקבוצתה, מתקופתה ומגורלה. אם האם מלאה פחד וחרדה, נתונה לרעב, מלחמה, חולי ורדיפה, או מכל סיבה אחרת, לרוב היא לא תוכל להפיג את החרדה והפחד של הילד הבורח אליה בתלותו המוחלטת. 

			דבר דומה קורה כאשר הילד סובל באופן חריג, כלומר מעל לרמה ממוצעת, סבל הנגרם בשל מצב גופני או גורל — כמחלה או כאב. במקרים אלה האם האישית “נכשלת" מבחינת דרישות הילד לביטחון ביחסים הראשוניים. ולמרות שבאופן אישי אין היא אשמה, הילד חווה אותה בהכרח כאם שלילית, “נוראה" שאינה מספקת ביטחון.

			כיוון שהילד הקטן חי בעולם ארכיטיפי ולא בעולם אישי בשלבי הקדם־אגו המוקדמים של ההתפתחות, אין באפשרותו להבין שהאם האישית אינה אשמה; והוא חווה את היותה חשופה ופגיעה לעולם השלילי כאילו היא עצמה “אם שלילית". מכיוון שהאם נתפסת עדיין כ"עולם" ארכיטיפי, הרי ש"העולם השלילי" נחווה בדיוק כמו ה"אם השלילית", כך גם במצב הפוך, כאשר האם עצמה נתפסת כ"אם שלילית", כלומר כאשר מערכת היחסים הראשונית הינה שלילית והילד חווה את העולם החיובי כ"שלילי". הילד חווה את האם כעולם הסובב ומכיל שהפנים והחוץ שלו מאוחדים ללא אבחנה. הילד “מצפה" ממנה להרגיע כל אי־שביעות רצון ופחד, אך הוא אינו מסוגל להבחין אם אי־שביעות הרצון והפחד נובעים מטריקת דלת או מפצצות מתפוצצות, מרעב טבעי הקודם להאכלה הבאה, או רעב שמקורו בהרעבה, או רעב שהוא תוצאה של מחלה וחוסר יכולת לעכל מזון. בכל מקרה קיימת דרישה מהאם להסרת הפחד וכאשר הפחד אינו מוסר, האם נתפסת כאם “נוראה" המסרבת להסיר את הפחד.

			הדבר נכון גם לגבי הפחד הנובע מן הלא־מודע של הילד, שכן בשלב זה אין הוא מסוגל להבחין בין מה ששייך לעולם “החיצוני" ובין מה ששייך לעולם “הפנימי" הלא־מודע; שניהם כלולים בגשטלט של האם כאתה (Thou) וכלא־אני (Not I) שמגיע אל הילד. אך לא נעמיק כאן בקונסטלציות “טיפוסיות" אלה; הן חריגות מהנורמה שכן “בממוצע", כלומר בדרך־כלל — האם אכן מסוגלת להפיג את פחדו של הילד. מאוחר יותר נעסוק שוב בפחד כתופעה של התפתחות ילדית “פתולוגית" בהקשר של קומפלקס אם. העיסוק הנוכחי שלנו מתמקד אפוא בהתפתחות אנושית תקינה ובתפקיד שהפחד מהנשי ממלא בה.

			ההתפתחות האורגנית של הפרט מובטחת על ידי מערכות איברים על־אישיות המופעלות וכבות ללא תלות באגו ובתודעתו של הפרט, ומבטיחות ו"כופות" את שלבי ההתבגרות. כיוון שההתפתחות היא טרנס־פרסונלית וספציפית־למין, אנו אומרים למשל, שגיל ההתבגרות “מוקדם מדי" או “מתעכב", או שהפרט “צעיר מדי" או “זקן מדי" לגילו. אף על פי שהאופן בו שלבי ההתפתחות נחווים ומתבטאים משתנה מתרבות לתרבות, למשל — כיצד נער או אדם זקן אמורים להתנהל — התופעה הבסיסית של טרנספורמציה משלב אחד של החיים למשנהו אינה תלוית תרבות.

			טרנספורמציה מסוג זה הינה תמיד ביו־פסיכולוגית, כלומר פיזית ונפשית בו־זמנית; ובדומה להתפתחות והתבגרות גופנית, התפתחות נפשית מכוונת גם היא על ידי דומיננטיות טרנס־פרסונלית ספציפית־למין אותה אנו מכנים ארכיטיפים. מכאן שהשלב הראשון בהתפתחות נורמלית, המכונה מטריארכלי, מנוהל על ידי ארכיטיפ האם, ובשלב הבא אחריו המכונה השלב הפטריארכלי ארכיטיפ האב הינו הדומיננטי. המונח “שלב פטריארכלי" מסמל את הגעתו של הילד לרמה בהתפתחות האגו והתודעה בה ניתנת חשיבות הולכת וגוברת לרצון, לאקטיביות, ללמידה, לערכים ולשילוב הילד בקאנון התרבותי, המסורתי של קבוצתו, כפי שהועבר על ידי עולם הגברים. מטבעו כל ילד שזה עתה נולד הינו “כל יכול", אומניפוטנטי, כלומר הוא מסוגל ללמוד כל שפה ולהסתגל לכל קבוצה בכל אומה או גזע. בדרך־כלל, יכול הילד לנכס לעצמו כל קאנון תרבותי וכל ערכי קאנון. כלומר, הוא יכול להפוך ללוחם באומה לוחמת, לחקלאי במדינה חקלאית, ולתלמיד במדינה אינטלקטואלית. בעוד הילד הוא “טבע" ומתפתח כטבע בשלב המטריארכלי, משימתו בשלב הפטריארכלי היא לעבור אינטגרציה בקהילת הקבוצה המסוימת שלו, וערכיה התרבותיים, ולהתאים את האינדיווידואליות שלו לדרישות הקולקטיב המסוים, עם או בלי הקרבה.

			התפתחות זו מתבצעת כבר בשלב “המטריארכלי", שכן כמובן, שלבי ההתפתחות חופפים זה לזה. בדיוק כפי שאנו מתייחסים לגיל ההתבגרות כאל תקופה שמתרחש בה המעבר מילד למבוגר ברצף, כך כל שלבי ההתפתחות הפסיכולוגיים האחרים גם הם מתרחשים ברצף. ההשפעות של קונסטלציה אחת, כלומר של ארכיטיפ האם, מוחלפות על ידי פעילותו של ארכיטיפ אחר — למשל זה של ארכיטיפ האב, לעתים בהדרגה ובאופן לא פולשני ולעתים באופן פתאומי.

			בסופה של השנה הראשונה לחייו, אם לא קודם לכן, נבט־האגו של הילד מתחיל להתכונן לאוטונומיה הבאה שלו. בתחילה גם התפתחות זו מוגנת על ידי האם, התומכת ומעודדת את עצמאותו הגדלה של הילד בדיוק כפי שהיא עושה כאשר הוא לומד ללכת ולדבר. בעוד שהשנה העוברית הראשונה לאחר הלידה עומדת עדיין בסימן האחדות הלא מודעת של האם והילד ביחסים הראשוניים, בהם האם הינה בו־זמנית גם עולם וגם עצמי, ה"נדידה" (כפי שכינינו אותה במקומות אחרים) של העצמי מהאם אל הילד מתחילה בהדרגה. עם לידה שנייה זו בסוף השנה הראשונה של החיים ו"תקופת העוברות לאחר הלידה", התפתחות האגו והעצמאות הגוברת של אישיותו של הילד הופכים לברורים.

			בתחילה, האופי ה"הרואי" של התפתחות האגו, המופגן בכל השלבים, הינו אולי הבולט ביותר.193 האגו ה"הרואי" נדרש כיוון שכל התפתחות חדשה קשורה בוויתור על ביטחון, בהסתכנות ובסבל. העצמאות הגוברת של הילד והיציאה מהשלב המטריארכלי הנשלט על ידי האם, עומדים בסימן של אובדן הביטחון, של הפרידה מההגנה שהאם הבטיחה וניתנה בשפע רב ובמשך זמן רב כל כך. מאחורי התוצאה של קונפליקט זה בין הנטייה להישאר בביטחון של היחסים הראשוניים עם האם האישית לבין ההכרח להתפתח מחוץ לביטחון זה, אנו מזהים גם כוח טרנס־פרסונלי ארכיטיפי מנחה. ללא הנפרדות אשר מובילה הרחק מהאם, הילד לא יתפתח לאדם בוגר. לכן דבר מה בילד עצמו — ארכיטיפ השלמות, העצמי — דוחף תנועה זו קדימה ובמידת הצורך משיג אותה בעוצמה בלתי פוסקת. 

			גורם מרכזי זה — העצמי, הקובע את כל ההתפתחות האנושית, לא זו של הילד בלבד — נראה בבירור בתמונה סמלית שהובאה על ידי מטופל בראשית התפתחותו. בתמונה זו, האגו של המטופל עומד על המדרגה הנמוכה ביותר של פירמידה. בקודקוד, לעומת זאת, נישאת דמותו של פיל נושא כתר העומד זקוף, מעין גנשה הודית, שמחזיק ביד אחת חפץ בוער כלשהו, מעין כדור אש, אך הוא משליך כדור דומה מאחורי הדמות הניצבת למטה. כדי להימלט מסכנת התפוצצות כדור האש שהיה מאחוריו, הייתה אפשרות אחת בלבד: עלייה.

			במעבר מהשלב המטריארכלי לשלב הפטריארכלי, נראה בתחילה כאילו הילד נקלע לקונפליקט בין ארכיטיפ האם לארכיטיפ האב. אך המצב מורכב יותר, כיוון שהפעולות של העצמי, המכוונות את התהליך ודוחפות להתפתחות, מכריעות תמיד. הדבר מועיל מאוד כאשר מסווגים תופעה מסוג זה על מנת להבין את אחד מחוקי היסוד של הנפש: העצמי “מתחפש" תמיד או “מלביש" עצמו בארכיטיפ של השלב שאליו הוא אמור להתקדם. יחד עם זאת, הארכיטיפ הדומיננטי הקודם מתארגן כך שהצד “השלילי" שלו מופיע. במונחים של הילד המתפתח שבו אנחנו עוסקים כעת, העצמי מופיע בארכיטיפ של השלב שאליו צריך האגו להתפתח, כלומר בארכיטיפ האב; הארכיטיפ של השלב שעליו צריך להתגבר, לעומת זאת, מופיע כ"אם נוראה".

			קונסטלציה זו, שבה הפחד מהנשי מופיע באופן נורמלי כפחד מהאם הנוראה, המכשפה, תקף לילדים משני המינים, שכן התקדמות מהשלב המטריארכלי לשלב הפטריארכלי הינו צורך הספציפי למין האנושי, להתפתחות של האגו ושל התודעה, לפחות עד כמה שאנו יכולים לשפוט כיום. האם מעוררת הפחד נראית כאן כ"נוראה", כיוון שהיא מייצגת את האלמנט ה"מחזיק" או ה"עוצר", המעכב את ההתפתחות הנחוצה שבשלה כעת. “נוראות" זו היא ארכיטיפית, כלומר בלתי תלויה בהתנהגותה הנכונה של האם האישית.

			קשה לצאת מהביטחון אל הסכנה. מהאחדות הלא מודעת עם האתה אל הבדידות של עצמאות ואוטונומיה של היות מודע לעצמו. עם זאת, משהו בילד ובאגו שלו — כלומר, האינרציה הנפשית שלו — תואם את הבטיחות והביטחון שהובטחו על ידי האם. להיות מוחזק על ידי ארכיטיפ האם דומה לרצון להישאר עִמה; רק ביחד הם מהווים את ההיבט האימתני של דרקון. וכוונת מאבקו של הגיבור הינה לנצח את הדרקון.

			2. הדרקון כסמל של הנשי

			בנקודה זו עולה שאלה: מדוע מהווה הדרקון סמל של הנשי בלבד ולא של הגברי? התשובה היא שהדרקון אכן יכול להופיע גם כסמל של הגברי, כיוון שבאופן טבעי הוא לעתים אורובורי, כלומר הוא נושא בו בזמן משמעות גברית ונשית. לכן בשלב מסוים של ההתפתחות הנשית, הגברי המציף מופיע כדרקון זכרי, כשם שהאלמנט הפטריארכלי־אבהי מופיע כדרקון אב במקרים שבהם יש להתגבר עליו.194 הדבר מצביע על כך שניתן לפרש סמל בצורה נכונה רק מנקודת מבט של השלב ההתפתחותי הספציפי של תודעת האגו, כפי שדנו במקום אחר.195 עם זאת אנו יכולים לומר כי הדרקון הוא בדרך־כלל סמל של הנשי.

			היחסים הראשונים עם האם אינם היחסים הראשוניים בלבד, אלא הם גם הדימוי והאב־טיפוס של יחסים במובן הכללי. הם נושאים את המשמעות המיוחדת של מערכת יחסים כקשר. כאשר נוצרת דחיפות גנטית “להתרחק מהאם", מערכת היחסים הראשונית מסמלת קשר גם במובן של שעבוד וקיבעון, כאשר הנשי השלילי מהווה חלק ממה שאנו מייחסים ל"אופי האלמנטרי" שלו.196

			האגו והתודעה המתפתחת עמו, עומדים כעת בניגוד להיבט של הנשי הנאחז או העוצר. בעוד שהאלמנט האימהי המטריארכלי בנפש האדם שייך באופן סמלי לנשי וללא־מודע, האגו אצל שני המינים — באופיו ההתפתחותי הפעיל, התוקפני וההרואי הדוחף להיות מודע — הינו גברי באופן סמלי. הניגודים בין ה"אגו הגברי ההרואי" ובין “הנשי הנוראי" מתחזקים מאחר והנשי של היחסים הראשוניים, קשור עם סמליות של בית, של גן־עדן ושל המציאות האחידה המקורית. בעוד שעבור האגו המתפתח, עולם מטריארכלי זה הינו “העולם האסור". פיתוי זה עומד בניגוד לצורך הפנימי הספציפי־למין של התפתחות האגו להתקדם לעבר ההורי, לעבר התרבות והקהילה, להוציא עצמו מתוך ההשתתפות המיסטית ולגלות עצמו כשונה ונבדל מאחרים, כלומר לגלות את האינדיווידואליות שלו.

			להתפתחות האגו והאינדיווידואליות יש מאפיין של תנועה ועליה.197 בתנועה זו מלמטה למעלה, מן הלא־מודע כלפי התודעה, מקבל העולם המטריארכלי אופי של מה שיש להתגבר עליו: על התחתון, הילדותי והארכאי, אך גם על התהומי והכאוטי. כל הסמלים הללו מקושרים לנשי הנוראי, הנשי הטורף “דרקון של התהום".198

			במובן זה הנשי הנוראי הופך לאנטי־תזה של האנרגיה העולה של התפתחות האגו; הוא הופך להיות סמל לקיבעון, נסיגה ומוות. אך המוות שמסמל הדרקון הנשי הנוראי בצורה ארכיטיפית, איננו דבר פסיבי בלבד; אלא הוא מופיע כטורף וגם מפתה, זהו כוח מפתה המושך את האדם למטה. בשל התנועה כלפי מעלה של תודעת־האגו המחוברת באופן הרואי, לסבל ולהישג, הכוח האוחז, המעכב, השובה של הדרקון יכול להתחבר לכמיהה לשלווה המתבטאת כעייפות, כניעה ואף התאבדות. הנטייה הרגרסיבית מופיעה כדחף שלילי, כגילוי עריות קטלני עם האם הנוראה. הסכנה הנובעת מן הלא־מודע השלילי, הנשי הנוראי, תואמת לדחף הרגרסיבי “לאחור", לרצון לעזוב, ליפול ואפילו לזרוק את עצמו אל תוך התהום. סכנה זו היא הבסיס של מה שפרויד ניסה לפרש כאינסטינקט המוות.

			בקרב ההרואי, הדרקון של הנשי הנוראי נושא היבט דואלי. בהיבט הראשון, מופיע הדרקון אל מול האגו כדימוי שלילי של הנפש, כפניו הנוראיות של הלא־מודע אשר — כדחף וכאפקט, כתרדמה, כפחדנות וכנטייה לוותר על המאבק — תוקף את האגו מבפנים בכל השלבים ותמיד בצורות חדשות לכל אורך הדרך של התפתחותו. אך מופע נוראי עוין זה מתבטא לא רק באופן גלוי כפחד מן הלא־מודע, אלא גם בעקיפין כעולם וכפחד מהעולם. שכן בקונסטלציית הדרקון העולם הוא גם היבט המעלה חרדה מהנשי הנוראי המאיים לטרוף את אגו־הגיבור ולדחוף אותו חזרה אל זרועותיה של האם הנוראית, אשר בחיבוקה האינצסטואלי מבטיחה את שלוות המוות דרך כניעה עצמית.

			ל"נסיגה" זו יש צורות רבות; היא מופיעה כחולי וכפחד, אך גם כאסקפיזם, לדוגמה, שבו האדם הפשוט מחזיק מעמד בעולם הדרקון בנוחות ו"בנורמליות" ונמנע מהמאבק. מבחינה אינדיווידואלית וגם קולקטיבית, פעמים רבות התוצאה של גישה זו היא שהאדם נטרף על ידי הדרקון בלי לשים לב לכך. קולקטיבית הדבר יכול להתבטא מבחינה חיצונית במלחמה שלא נמנעה או בדיקטטורה שלא נמנעה וכד'; אינדיווידואלית עם זאת הדבר מוביל לרגרסיה, ניתוק מהעולם וחולי. יש בכוחן של רגרסיות מסוג זה, שבהן הכוח הנעלה של הנשי הנורא גלוי, להעלות לא רק נוירוזות, חרדות טיפוסיות ופוביות, אלא גם ובמיוחד התמכרויות, ואם האגו פגוע מאוד הן מובילות לפסיכוזות. 

			II. ביטויים של פחד מהנשי

			בהפניית תשומת לבנו לצורות הביטוי של הפחד מהנשי, כפי שאנו מתעמתים אתן במיוחד בעבודה טיפולית, עלינו להבחין בין שלוש קבוצות. הראשונה היא הפחד מהנשי בילדות, פרק שנוכל לגעת בו רק בקצרה כיוון שזהו חלק בסיסי מהפסיכולוגיה של הילדות. פחד אחר הינו הפחד של המבוגר, שיש לטפל בו כשתי קבוצות שונות של תופעות, כיוון שעלינו להתייחס הן לפחד הגבר והן לפחד האישה מפני הנשי. שכן, למרות שלתופעה של הפחד מהנשי תפקיד חשוב בפסיכולוגיה הגברית, תגובות חשובות מאוד, נורמליות וגם פתולוגיות של נשים תישארנה בלתי מובנות, אם לא נצליח להבין את המשמעות שהפחד מהנשי ממלא בחייה של האישה.

			1. פחד הילד מהנשי

			הדגשנו שההיבט “השלילי" של הארכיטיפ של השלב שיש להתגבר עליו נמצא תמיד במעבר הארכיטיפי הנדרש במהלך התפתחות הילד מהעולם המטריארכלי לעולם הפטריארכלי. אין זה משנה עד כמה תנהג האם האישית באופן חיובי ונכון, האם של היחסים הראשוניים אמורה להיהפך למכשפה, כיוון שהקשר המוקדם של הילד אליה הוא כמובן קשר מגביל וכתוצאה מכך הוא כוח “מכשף" בילד עצמו, שעל הילד לגבור עליו לטובת התקדמות והתפתחות־האגו שלו, כלומר, בין שאר מטלות הגיבור, נדרשת מהילד “הריגת האם". אך אגו זה הוא הרואי כיוון שהוא מבצע את המטלה הקשה ביותר: הוא הורג את הדבר היקר לו ביותר, את היחסים לאם, תחת מעטה הדרקון האוחז בו בחוזקה.199 ניתן להבין שמעשה זה של האגו מתחבר להתעוררות תחושות אשם. תחושות אשם אלו, המנסות למנוע את הריגת הדרקון, שייכות ל"כלי הנשק" של הדרקון שעמם על האגו להתמודד. 

			יחס האם האישית כלפי מעבר ארכיטיפי נדרש זה, הינו חשוב מאוד. מה קל יותר מאשר להגביר את תחושת האשמה הגדלה של הילד, לדרוש שהילד “יהיה טוב", וכך לחזק את הקשר הרגרסיבי העכשווי לאם! בניגוד לכך, אם “טובה" בסיטואציה זו, מבינה שבהתפתחות האגו של הילד היא חייבת “להפוך למכשפה", ושעליה להתגבר ולשחרר את ילדהּ לחופשי. זוהי בדיוק היכולת המאפיינת את ה"אם הטובה", לא רק להגן אלא גם “לשלח" את ילדהּ בדיוק ברגע ההתפתחותי הנכון, ובאופן מודע לחשוף אותו לסכנות הנדרשות להתפתחות האוטונומית שלו. לעומת זאת, המכשפה האמיתית תהיה למעשה המכשפה ב"הנזל וגרטל" אשר ביתה עשוי שוקולד וסוכר אך היא טורפת את הילד בפנים. חרדתה כלפי הילד, כמו הפינוק שלו, הינם כבלים, בעוד שהאם הטובה, כאם של בעל־חיים אך ברמה מודעת יותר, “נושכת" את ילדהּ שהגיע לאוטונומיה או לחלקה על מנת לשלוח אותו לדרכו. במקום שבו האם האוחזת, הכובלת, מעצימה את רגשות האשמה של הילד המנסה להשתחרר ממנה, האם הטובה בהתאם לעצמי הדוחף להתפתחות, מאשרת את התקדמות הילד וגם את תנועתו הרחק ממנה. 

			ברור אפוא כיצד התערבות ושיתוף פעולה של גורמים אישיים וארכיטיפיים קובעים תמיד את גורלו של הפרט. ההתקדמות מהמצב המטריארכלי לפטריארכלי היא טרנס־פרסונלית; בדומה לנתונים הטבעיים הארכיטיפיים, זהו תהליך נדרש של התבגרות הטבועה במבנה הספציפי־למין של כל ילד אנושי. בניגוד לזאת, תפקידה של האם האישית התומכת או מעכבת התקדמות זו, שייך לקונסטלציה האישית והייחודית של גורל הילד האינדיווידואלי.

			אך רגשות אשם עולים באופן בלתי נמנע. בדיוק בשל העצמי — הערך הנעלה ביותר — ובשל הקשרים הרגשיים העזים הקשורים אליו, ואשר הובילו להופעתו של הארכיטיפ שכעת יש להתגבר עליו, פירוש הריגת הדרקון הוא תמיד הריגת אחד מהערכים “הנעלים ביותר", וכתוצאה מכך נגרמת האשמה. המאבק ההרואי של האגו מציין תמיד שיש להתגבר על הצורה הישנה של האלוהות, כלומר “להרוג", לטובת רמה חדשה — הארכיטיפ החדש, הדמות והמופע החדש של העצמי, האלוהים החדש. שום אגו, עם זאת, אינו יכול לקבל על עצמו את ההרג של האלוהי אף שהדבר הכרחי ונדרש, מבלי שיתעוררו רגשות אשם שיש לקבלם ולהפכם למודעים כחלק מהקרב בדרקון.

			עם זאת, אגו של ילד שהתפתח באופן תקין, והתחזק על ידי הביטחון של היחסים הראשוניים, יוכל להתגבר על רגשות אשם מסוג זה, בייחוד אם הם אינם מחוזקים על ידי אם אוחזת, ואם הילד יכול להסתמך גם על דמות אב התומך בהתפתחותו לעצמאות, ומכאן בשחרור יחסי מהאם.

			הפחד הפתולוגי של הילד מהנשי, “המכשפה" של קומפלקס האם הממשית, מהווה ניגוד לפחדו הנורמלי הקשור לשלב מעבר טבעי התפתחותי. אנו יכולים להבחין באופן סכמתי בין שלוש צורות ביטוי עיקריות לקומפלקס זה. הצורה הראשונה הינה בלימת התפתחותו של האגו על ידי “האם", ובכך מניעת ההתקדמות ההכרחית להתפתחות נפשית. הצורה השנייה הינה נטייה רגרסיבית של האגו, כלומר הפרעה בהתפתחות האגו של הילד, כאשר הנטייה הפרוגרסיבית אינה חזקה דיה או שהיא סוכלה על ידי נטייה אינסטינקטיבית, רגרסיבית לחפש את השלב המטריארכלי. הצורה השלישית עם זאת, הינה מצב בו נהרסת התפתחות מתקדמת שכבר הושגה באגו.

			עליונותו של האלמנט הנשי המטריארכלי המתבטא כ"לא־מודע" הינו נתון טבעי מולד; כלומר, עלינו להניח למשל שישנם בני אדם שאצלם הארכיטיפים של הלא־מודע חזקים במיוחד, כך שמראש פעילות הלא־מודע הינה אינסטינקטיבית יותר מאשר בדרך־כלל. סוג זה של קונסטלציה יכול להיות פתוגני ולהתבסס אחר כך כנוירוזה, או ביחוד כפסיכוזה שבה תודעת־האגו אינה מסוגלת להגיע לרמת ההתפתחות הנורמלית האופיינית והנחוצה לאדם בריא לשם הסתגלות בעולם. כאשר אנו מניחים שהפעלת יתר מבנית כזו של הלא־מודע פוגעת בהתפתחות אגו נורמלית מההתחלה, אנו יכולים להבין ביתר קלות את אפשרויות החולי המגיע משני הצדדים: מן הלא־מודע החזק מדי ומכוחו הלא מפותח של האגו. הפחד מהנשי מתבטא כאן במצבי חרדה של האגו החלש, כאשר הוא מתמודד עם הלא־מודע המציף ואינו יכול לעבור דרכו. בדיוננו, עם זאת, אין כל חשיבות האם “פעילות היתר" של הלא־מודע נובעת מדחפים והשפעות בלתי ניתנות לניהול, מהצפה של תמונות ארכיטיפיות, או מתערובת של גורמים אלה. 

			מצד שני, כפי שכבר ציינו, התעצמות של גורם “עולם" שלילי החורג מיכולת הסבילות של הילד, מובילה גם היא להתעצמות לא טבעית של הנשי הנורא בנפש הילד. מלחמה, רעב, מצוקה חיצונית או פנימית, חולי וכל סוג אחר של חוסר מזל הנוגע לאם, למשפחה או לילד עצמו, והמפריע או הורס את הצורך של הילד ושל מצב הספציפי־למין בביטחון ובמוגנות, מאפשרים לחרדה להתעורר. אולם ביחסים הראשוניים החרדה נראית כחשש מהנשי הנורא שאפילו תודעה בוגרת חווה עדיין כדימוי של “טבע מרושע" או “גורל זדוני". כל התנאים השליליים הללו מובילים לעליונות של המטריארכט, של “האם הגדולה" המקיפה את הלא־מודע ואת העולם, שבו האגו חש “נטוש" בפחדו. 

			אם סוג זה של נתון טבעי מולד או גורלי של המטריארכט אינו לובש צורה קיצונית, ניתן לפצות על כך במידה מסוימת על ידי התערבות מאזנת של אם “טובה" אישית. אך לעומת זאת, גם אם מטבעו מבנה הנפש של ילד מבטיח מצב מטריארכלי ספציפית־למין “נורמלי", מצבים שליליים של הגורל בדמות תנאים משפחתיים או קבוצתיים עלולים להוביל לשיבוש בהתפתחות האגו, בין אם לשיבוש קל או לקטסטרופה. לפיכך, בהתקדמות מהשלב המטריארכלי לשלב הפטריארכלי, חריגה לכיוון של כוח מופרז או חולשה מצד האם או האב עלולים לגרום להפרעה או לפתולוגיה. מובן שהתקדמות לקראת השלב הפטריארכלי נפגעת על ידי אם חזקה מדי באותו אופן כמו על ידי אב חלש, שלנוכחותו הנורמטיבית כנציג הפטריארכיה במשפחה חשיבות מכרעת. תמיד זו שאלה של איזון יחסי בין דמויות האב והאם ובין גמישותם, בהתאם לצרכיו ההתפתחותיים של הילד, דרך לקיחת צעד אחורה בהשפעתם או להפך — דרך הדגשתה. גם אם הנשואה לאב נורמטיבי, אּם היא אֵם חזקה וכובלת השולטת במשפחה, היא מעכבת כמובן את התקדמות ילדהּ באותה מידה כמו אם רגילה בנוכחות אב חלש במיוחד (שלא באשמתה וללא קשר לנסיבות). להעדרה של דמות אב יש השפעה משבשת על התפתחות האגו של הילד, בין אם הגורם להיעדרותו נעוץ בחולשה או במחלה, בין אם הוא אינו נוכח בשל עבודה או בשל רומן אהבה מחוץ לנישואים, ובין אם הוא “נעדר" בשל מלחמה או מוות. ההשפעה על הילד הינה תמיד שלילית, מכיוון שהמצב המשפחתי הספציפי־למין לא מולא.

			אולם היפוך של קונסטלציה זו מפריע באותה מידה; כלומר, על ידי עליונותו המפחידה וכוחניותו, אב “מאיים" מעכב את התקדמות הילד אליו. ואֵם חלשה מאוד שאינה מספקת את ההגנה של המטריארכט הראשוני הספציפי־למין, מפעילה אפקט שלילי בכך שהיא מעוררת את פחדו של הילד מהפטריארכט ומחזקת את נטייתו הרגרסיבית על ידי חולשתה.

			כאן אנו רואים בבירור כי לא תמיד ניתן להפריד בין פחד מהנשי לבין פחד מהגברי. לדוגמה, הפחד מהגברי, מהאלמנט האבהי, יכול להפעיל גם את הדימוי של “הנשי השלילי", את המכשפה, על ידי חיזוק נטייתו של הילד לרגרסיה. שכן גם במקום בו הוא מפריע, ההתקדמות אל הפטריארכט הינה צורך התפתחותי, וגם כאשר הצורך מובן, עדיין הישארות בקרבת האם עוינת להתפתחות.200 אך בכל מקרה שקיימת בו עליונות של האלמנט המטריארכלי — מסיבות אישיות יותר מאשר נתון טבעי מולד — אלמנט אימהי זה כדבר הקושר, כלומר כנשי נוראי, מסכן את מהלך ההתפתחות הנורמלית.

			רק אנליזה של מצבו האישי של הילד יכולה לחשוף את הכיוון שיש לשים עליו את הדגש, כלומר מה יש לעשות מבחינה טיפולית. שכן ההתקדמות אל הפטריארכט יכולה להיות מושגת רק כאשר תחושת הביטחון בתחום המטריארכלי מושגת באמצעות התערבות של תרפיסט כאם “טובה"; מצד שני, לעומת זאת, דמות אב “טובה" עשויה להיות מועילה והכרחית כדי להתגבר על הפחד מהתקדמות לעבר הפטריארכט. אך לעתים קרובות שני הנתיבים טבעיים וקיימים, והקונסטלציה של “אם טובה" מוגבלת לתרפיסטית אישה, לא יותר מאשר זו של “אב טוב" לתרפיסט גבר.

			אולם במצב השלישי אנו ניצבים בפני דבר שונה לחלוטין, בו ההתקדמות אל הפטריארכט והפרידה מן האימהי נראית מוצלחת, אך “התקפה" על ידי דרקון האם מנצחת ו"מסרסת" את האגו שהפך “גברי". באשר לגיל, בדרך־כלל איננו עוסקים בהפרעות התפתחותיות אצל ילדים אלא בקרב מתבגרים, במיוחד בהפרעות בזמן ההתבגרות. בהתאם לכך, אנו מוצאים במיתולוגיה מספר רב של עימותים טרגיים בין האם הנוראה לבין “הנער/המאהב", עימותים המסתיימים בסירוסו, מותו, ביתורו או אי־שפיותו.201 בתרבויות פרימיטיביות, טקסי חניכה בשם ההגנה על טקסי הקולקטיב, מתקיימים במהלך גיל ההתבגרות, כיוון שתקופת זמן זו הינה משמעותית במיוחד אך גם מסוכנת; בטקסים אלו הנער מועבר סופית מהתחום האימהי ונכנס לפטריארכט. לעומת זאת, בתרבותנו, שיש בה רק שרידים מטקסי חניכה אלה, “שלב מעבר" חשוב זה לעבר גבריות מחוזקת והניסיונות הראשוניים להשלים עם מיניות, בן זוג ועולם — נתון לסטיגמה דרך שפע של תלונות נוירוטיות, כולל תלונה על הבפרניה (hebephrenia), מחלה המופיעה בדרך־כלל בשלב זה.

			במהלך תקופת התפתחות זו, ניצב האגו למול ריבוי משימות חדשות וקשות, שכן תקופת ההתבגרות מתאפיינת לא רק באתגר של העולם בייצוגו של הקולקטיב, המופיע כעת לראשונה, אלא גם, ובמידה רבה יותר, בפעילותו הטבעית של הלא־מודע. פרץ המיניות וההפעלה הנפשית של הארכיטיפים הזהים להפעלה היצרית, אופייניים לשלב ההתפתחותי — הן בהיבטיו הטובים והן בהיבטיו הרעים; ועל האגו המתבגר להשלים, בשני המינים אך בדרכים שונות, עם איום זה בקרב דרקון חדש. 

			הפחד מהנשי ממלא תפקיד מכריע, אך כעת גם מודע, במאבקים הרוחניים והרגשיים הנורמליים של תקופה זו, בדיוק כפי שהוא מופיע במחלות הקשורות אליו. אצל הילד הפחד מהנשי מופיע בעיקר כפחד מבת הזוג, מהילדה, בעוד שהפחד מהגברי עבורו הינו משני. אולם עבור הילדה, החשש מבן הזוג כפחד מהגברי הינו חשוב כמובן, אך בנוסף לו, ולא פחות חשוב, הוא הפחד שלה מהנשי, הפחד שלה לקבל את גורלה שלה כאישה. אך ראשית כול, הבה נפנה לבעיית הזכר ופחדו מהנשי.

			2. הפחד של גברים מהנשי

			ניסינו להבהיר את משמעות היחסים הראשוניים עם האם עבור הילד. זוהי מערכת יחסים של מישהו קטן התלוי במשהו גדול וחובק כול, משהו המכיל ביטחון והגנה וגם אי־ודאות ופחד, כלומר חיים ומוות. בתחילה, מערכת היחסים של הילד — וכן של הילד הזכר — עם האופי האלמנטרי של הנשי שבו מופיע האלמנט האימהי, עומדת בסימן של שייכות, של “בעלות" (“own-ness"), ללא קשר אם הדבר טוב או רע. ההשתתפות המיסטית עם האלמנט האימהי בהתחלה הוא כה עמוק, עד שניתן לומר שהאם מייצגת את העצמי של הילד העובר רק בהדרגה אל הילד כתודעת־אגו בוגר. תחושת שייכות זו לאם, שייכות למישהו שיש לו “בעלות" עליו, הינה כה חזקה, עד שבדרך־כלל גם הבידול והנפרדות של הילד ממנה מתפתחים תחת הגנתה. 

			אולם יחס הזכר למה שקראנו האופי “הטרנספורמטיבי" של הנשי הוא שונה.202 בניגוד ליציבות ולמה שמבטיח אותה, הזכר חווה את אופיו הטרנספורמטיבי של הנשי כלוחץ וכמביא לשינוי, הן במובן הטוב והן במובן הרע. הדבר שבא בבירור לידי ביטוי באופיו הטרנספורמטיבי של הנשי, הינו היחס למקבילה הנשית כמשהו זר ואחר. ולכן הוא מתארגן באופן לגיטימי עבור הגבר כ"דמות אנימה".203 “זר" זה, האיכות “האחרת" של האופי הטרנספורמטיבי של הנשי, הינו מסוכן, לא מכיוון שהוא אוחז בזכר בחוזקה ומקבע אותו בתלות ילדית, חוסר אוטונומיה ואינרציה, כמו במקרה של האופי האלמנטרי, אלא דווקא משום שהזכר נפסל כאלמנט של השראה, “התעוררות", וטירוף.

			בתחילה גם הילד חווה איכות אנימה זו באם, ביחוד כאשר, כאם טובה, היא מקבלת את השינוי בילד. אך ההתפתחות של היחס לאנימה (שלא נוכל לעסוק בה כעת) מובילה להתרחקות מהאם לעבר מערכת יחסים עם אישה בת גילו, ואז כבר לא ניתן להזדהות עם האם אלא עם האחות, לפחות בתחילה.

			מהות “האופי הטרנספורמטיבי" הנשי טמונה במעמדו השווה של הזכר כבן זוג. משימתו של הזכר הבוגר היא להיכנס למערכת יחסים עם בן זוג מקביל, המפותח לחלוטין אך “אתה" נקבה שונה במהותו. רק כאשר הגבר המחובר לעצמי שלו יכול לשתף פעולה ולהתעמת עם הזרות והאחרות של עצמי אחר, או עם פן אחר של העצמי שלו המיוצג על ידי אישה, הוא יוכל לשאת את תוצאות המפגש האותנטי בין שני אינדיווידואליים.

			אך לעתים קרובות בהתפתחות גברית כמו גם בהתפתחות נשית, אופיו הטרנספורמטיבי של הנשי קשור עדיין או מתמזג עם אופיו האלמנטרי של היסוד האימהי, ואחת מהמשימות של מלחמת הגיבור הינה חילוץ ושחרור הנשי כ"אתה" אוטונומי ועצמאי משליטת האם במערכת היחסים הראשונית. הנשי שזור בהיבטים אלמנטריים לא אנושיים כמו שדון מים, אישה נחש, קנטאורית וכו', או בצורה אנושית כ"נסיכים שבויים" בידי הדרקון שעל הגיבור להביס. אלה הן וריאציות שונות של אותה קונסטלציה.204 

			בכל מקרה, זהו חלק מהתפתחות רגילה של אגו הגבר כגיבור, המצליח לפדות את הנשי משליטת האימהי. אין זה משנה אם הנשי עצמו נשאר מזוהה עם האם של היחסים הראשוניים, ואין ביכולתו להיות בן זוג, או שדימוי הגבר את הנשי, האנימה שלו, עדיין קשור ביסודו לדימוי האם ולחיבורו אליה, כך שהגבר עצמו אינו מסוגל עדיין להיות בן זוג אמיתי. בשני המקרים שחרורה של האנימה, הנשי באופיו הטרנספורמטיבי, מהאם עם אופייה המחזיק והאלמנטרי, הינו הכרחי להתפתחות.205 נפרדות ושחרור אלו הינם התנאי המקדים לנישואים המקודשים (hierosgamos) עם הנשי, הנישואים הפוריים במערכת היחסים של אני (I) עם אתה (Thou) כלא אני (Not I). זוהי מערכת יחסים קדושה, משום שהיא מהווה עבור שני בני הזוג תנאי מוקדם להתפתחות העצמי, מערכת שבה הניגודים מוכלים וניתן להשיג שלמות. אך שחרורה של האנימה מניח מראש קרב נוסף עם הדרקון, ללא קשר לתוכן שאליו קשורה דמות דרקון זו, ובאופן טבעי האגו חושש מקרב זה.

			לפיכך הפחד החשוב השני מהנשי, המופיע לצד הפחד מהאם, הינו הפחד מהאנימה כמייצג פחד מטרנספורמציה, שהאגו נאלץ לנוע לעברה עם שחרור האנימה מממלכת הדרקון וההתמודדות עם האחרוּת העצמאית של הנשי.

			בכל מקום בו התפתחות האגו של הגבר מופרעת והוא אינו זוכה לעצמאות — כלומר, כאשר האגו שלו נותר ילדותי עקב קיבעון לאם ולא השיג את “הלוחמנות" הדרושה לאגו ההרואי — כל דרישה ל"טרנספורמציה", כל דרישה להתפתחות לעבר דבר לא ידוע והרחק מכל מה שמעניק ביטחון, נענה בפחד ובהגנתיות. כיוון שהאופי הטרנספורמטיבי קורא תמיד למשהו חדש ולא רגיל, האנימה היא הצד בנפש הגבר הקשור לנשי, המפתה את הגבר להרפתקאות, לכיבוש של החדש. אך היא קשורה גם באופן שלילי לכל מה שמסמל אילוזיה ודלוזיה, וכבטירוף היא אכן מסמלת סכנה ממשית. כשם שהגיבור אינו יכול להתקיים ללא כיבוש הסכנה, הגבר אינו יכול להתפתח בלי לצעוד אל סכנה בלתי נתפסת שהטרנספורמציה דורשת.

			בעוד שחרור האנימה וההכרה בה הכרחיים לאינדיווידואציה כפיתוח שלמות אינדיווידואלית, הדרישות של הקאנון התרבותי עשויות להיות מנוגדות לחלוטין לנחיצותה. לכן הסתגלות לתרבות הפטריארכלית יכולה להיות מושגת גם תוך התעלמות מההיבט הטרנספורמטיבי של הנשי; כלומר, ייצוב ההתפתחות הנפשית לאחר החלק הראשון בתהליך הטרנספורמציה הספציפית־למין המסתיים בהתבגרות, רצוי בהחלט לשימור הפטריארכט. כאן אוטוריטות בצורה של ארכיטיפ האב, קאנון התרבות הפטריארכלית והסופר־אגו פועלים באופן המבטיח יציבות יחסית של התרבות על ידי אי־הכללת האופי הטרנספורמטיבי המטריד של האנימה והתפתחות אינדיווידואלית. מסיבה זו, תהליך היצירה הקשור בהכרח לפחד מהאופי הטרנספורמטיבי של הנשי, נדחק לעבר אלה החיים בשוליים, האנשים היצירתיים, המהווים אאוטסיידרים של התרבות. 

			הגבלתה של התפתחות זו גורמת להשחתת הנתונים הטבעיים האוטומורפיים של התפתחות האדם אשר בטבעו האינדיווידואלי הינו יצירתי, והוא נעשה חולה כאשר אינו משיג אינדיווידואציה אמיתית. הדבר תקף במיוחד למחצית השנייה של החיים, מכיוון שכאשר אדם אינו מממש את פוטנציאל האוטומורפיזם שלו, ההסתגלות הקולקטיבית שהושגה אינה מספקת עוד משמעות מלאה לחייו. הודות למחדל זה, מספר רב של אנשים בתרבות המערבית שהם “מבוגרים" אך לא “בוגרים", הופכים לחולים; אך מעל ומעבר לכך, נוצרה התערערות של התרבות המערבית עצמה, שאינה מסוגלת עוד למלא את הצרכים הקיומיים הפנימיים של האנשים החיים בה. קונסטלציה זו נכונה אף למבוגר “הנורמלי" בתרבותנו הפטריארכלית, עבורו השגה של פיתוח אוטומורפיזם אמיתי — כלומר, אינדיווידואציה — אפשרית כמעט רק באמצעות משברים ומחלות קשות.

			אם נתבונן במטרת ההתפתחות הנורמלית שעל הילד הזכר להשיג בתרבותנו, ניתן לצמצמה לנוסחה המקוצרת הבאה: התפתחות האגו והתרבות מגיעים לשיאם בהסתגלותם לקולקטיב במובן זה שהפרט מתאים לפעול באמצעות פיתוח יכולותיו הספציפיות. הדבר הבא שאמור לקרות לאחר היכולת לבצע משימה, הינו היכולת להיות בן זוג. עם זאת, עלינו להבדיל בין כמה גורמים הניתנים למימוש באופן עצמאי, אבל רק ביחד הם מביאים ליכולת המלאה להיות בן זוג.

			גורם מהותי אחד הוא היכולת לקיום יחסי מין הנעים בין הקצוות של אונות וחוסר אונות, אך ברמה האנושית — בניגוד לעולם החי — היכולת לקיים יחסי מין אינה נפרדת מהיכולת להתייחס לאחרים בכלל ולאישה בפרט. היכולת האנושית להיות במערכת יחסים נעה בין שני קטבים המופרדים באופן ברור, אשר ניתן אולי לאפיינם בצורה הטובה ביותר כ"להיות קרוב" ו"להיות רחוק". מעבר ליכולת להיות במערכת יחסים המקיפה את הניגודים בין זכר לנקבה, קיימת צורה עליונה נוספת של “יכולת לזוגיות" שאנו יכולים לכנותה יחסים אינטגרליים. כאן, אין אנו מדברים על מפגש של שני בני זוג ממינים שונים, אלא על מפגש של שני בני אדם שהזוגיות שלהם מקיפה את מכלול האינדיווידואליות הגברית־נשית שלהם, ואשר מתוכה המגדר שלהם והאיכויות הקשורות למגדר מייצגים רק פן אחד. 

			ההפרעות הנוצרות מהפחד מהנשי אצל הגבר הבוגר, מאופיינות בעיקר בקיבוע הפחד אל האם (קומפלקס אם) או בקיבוע הפחד לאנימה (קומפלקס אנימה). קומפלקס האם הוא המוקדם יותר ויש לו השפעות עמוקות יותר, בעוד שההפרעה המוגבלת לאנימה מניחה מידה מסוימת של התפתחות מוצלחת ומכאן גם אפשרות גדולה יותר להסתגלות.

			מכאן שקיבעון מוחלט לאם יכול להוביל לכישלון התפתחותי מוחלט, כלומר להיעדר אוטונומיה, הגורם לא רק ליחסים בלתי אפשריים עם בן זוג, אלא גם לעיכוב בהתפתחות מקצועית. כאן אנו מוצאים, למשל, רווקים ותימהוניים שעדיין חיים עם האם, גברים שאינם יכולים להיפרד מהאם, ולמרות שגילם כבר קרוב לגיל חמישים, הם קורסים לחלוטין לאחר מותה. לעתים קרובות, לא רק יכולתם להיקשר לבת זוג מעוכבת, אלא לרוב הם לא יצליחו להגיע לרמת ההתפתחות המקצועית האפשרית על פי יכולתם וכישרונם המולד.

			כאן הקשר המודע לאם מתאים לפחד מופרז מהנשי, כפחד מהאישה וכפחד מהעולם, שאף לא אחד מהם ניתן ל"כיבוש". הגבר אינו בוטח בגבריותו. הפחד הלא מודע מהנשי הטורף והמסרס מלווה לעתים בפחד בולט לא פחות מהגברי, פחד אדיפלי מסירוס על ידי דמות הסמכות האבהית.

			כאן הגברי המאיים פונה לא רק נגד היחסים האישיים עם האם; אלא, לעתים קרובות הוא מבוסס ארכיטיפית ומייצג את הרקע הטרנס־פרסונלי של קומפלקס אדיפוס. בתוכו היסוד האבהי אינו רק “מסרס" ואוסר באופן מוחלט את הנשי, אלא דורש ויתור על האם דווקא משום שהיסוד הגברי האבהי דורש גבריות מהבן, כלומר ההרואיות שלו וויתור על האם ועל הזיקה אליה, הינם תנאי מוקדם לגבריות אינדיווידואלית אותנטית — הנדרשת קולקטיבית. אך מתחת לרובד של הפחד מארכיטיפ האב, מסתתר כמעט תמיד פחד טרום אדיפלי מהנשי בדמותה של האם הנוראה שאינה מרפה ו"תובעת בעלות" על הזכר הלא מפותח כבן שאינו מעז לסגת.

			עם זאת, כישלון מוחלט מסוג זה שכיח פחות מאשר הצורות הרבות של כישלון יחסי הנגרם בשל הפחד מהנשי כאם הנוראה. קבוצה גדולה של גברים שנפגעת בדרך זו מסוגלים, למשל, להשלים את התפתחותם התרבותית דרך הסתגלות לעבודה והשתלבות בקולקטיב. הלקות שלהם באה לידי ביטוי רק בחוסר יכולתם להיכנס למערכת יחסים כלשהי עם בת זוג, או ביצירת קשר חלקי בלבד. כאן נציין רק כמה מהקונסטלציות המתעוררות בדרך זו.

			בקטגוריה זו אנו מוצאים את אותם גברים המסוגלים להתמודד עם עבודה באופן מלא אך הם סובלים מאימפוטנציה או מקובעים בסטיות מסוימות או מסוגלים לקשר הומוסקסואלי בלבד. ניתן להבחין בקלות בקומפלקס האם הדומיננטית ובפחד מהנשי אצל מספר רב של הומוסקסואלים. כאן הטווח משתרע מיכולת מלאה ליחסים פיזיים ורוחניים עם בן זוג גברי כולל החלק הרגשי, ועד למקרים אחרים בהם הומוסקסואליות עשויה להיות קשורה ליכולת ליחסים מפותחים מאוד אך רוחניים בלבד לנשים. כאן אנו מדברים על התפתחות חלקית של האנימה בה ההיבט המיני הטבעי נותר, במידה מסוימת, אחוז בדימוי של האם. הפחד מהנשי מתרכז בפחד מהגוף הנשי, אם מפני שהגוף בעצמו הוא טאבו או מכיוון שנשים, בייחוד איברי המין הנשיים, מפחידים כמו “הווגינה הנושכת" הנוראה והמסרסת.

			צורה אחרת לא נדירה של כישלון, וריאנט שתואר לראשונה על ידי פרויד, הינה של גבר שאינו מסוגל לחוות ולשאת אישה במלואה.206 הפחד מציף כל כך, עד שהוא מביא לפיצול של האישה לנשיות גבוהה ולנשיות נמוכה, וכך יכול הגבר לנהל קשר עם היבט אחד בלבד בכל פעם; כלומר, מצד אחד הגבר סוגד לאישה ויוצר עמה קשר של חברות בעלת ערך רב, אך מצד שני מערכת יחסים מינית אפשרית, אם בכלל, עם זונה בלבד או עם אישה ממעמד חברתי נחות. גם כאן עולה תמיד השאלה של “הפחד מהנשי", של “פחד מאישה" הנחווה כמציף כל־כך בטוטליות שלו, עד שהגבר שאינו מפותח דיו, חש שהוא אינו מתאים לזה.

			בין הכישלונות היחסיים המתקרבים למה שנקרא נורמליות, אנו מוצאים את טיפוס הדון־ג'ואן, שהוא לא רק פוטנטי אלא גם בעל יכולת גבוהה יחסית למערכות יחסים. כישלונו טמון בחוסר יכולתו להתחייב לאישה, וללא יוצא מהכלל הפחד מהנשי מסתתר מאחורי חוסר יכולת זו. כל צורה של הגנה עצמית גברית — כמו למשל, האידיאולוגיה הפטריארכלית של “הנשי השלילי", אליה נחזור מאוחר יותר — נשענת על חוסר ביטחון עצמי, על תחושה של אי־התאמה לנשי, כלומר על התפתחות בלתי מספקת של גבריות, בין אם בשל חששו של הגבר מהאופי המחייב, העוצר, האלמנטרי של הנשי השולט אצל האם, או להיפך, מהאופי הטרנספורמטיבי המגולם באנימה שלא “תניח לו".

			אל לנו לשכוח לעולם שעבור גבר, הנשי כ"אחר לגמרי" מסמל וחייב לסמל משהו נומינוזי, וכי ללא העימות הגורלי עם הנומינוזי, עם “אחר" זה שמהווה חצי מהעולם, הגבר לא יוכל לעולם לממש את הפוטנציאל שלו לבגרות ושלמות (ודבר זה, כמובן, נכון באותה מידה לגבי האישה). עם זאת, ניתן להתעמת ולהשלים עם נומינוזי זה, רק אם האדם מסכן את כל אישיותו ללא הסתייגויות, כפי שהדבר יכול לבוא לידי ביטוי בצורה הגנתית בהערכת יתר או חוסר הערכה של הנשי ושל האישה. 

			בטיפוס גברי נפוץ אחר, נראה תחילה כי “נורמליות" היחסים והמחויבות כלפי האישה וכלפי הנשי הושגה במלואה. מדובר כאן בגבר שנשא אישה “בדמות אימו", גבר שלמעשה, מכיר ואוהב את אשתו, כאם המשפחה. גבר זה נפרד מאמו האישית; האגו שלו והסתגלותו לחיים התפתחו במלואם; הוא נורמלי מבחינה סקסואלית ומסוגל גם למערכת יחסים עם אשתו וגם למחויבות כלפיה. עד כמה אנחנו יכולים עדיין לדבר על פחד מהנשי? הדבר מביא אותנו לנושא התקף למצב בימינו: אנו יכולים לכנותו “נורמליות פטריארכלית כסוג של פחד מהנשי". 

			במובן מסוים, נישואים עם דמות אם או בת קרובים לנוסחה שנקבעה לנישואים פטריארכליים, מסקנה הנובעת לא רק מהעובדה שבעל ואישה מתייחסים זה לזה כאל “אב" או “אם". יציבות המשפחה מובטחת בנישואים פטריארכליים דווקא בכך שהם מבטיחים את הגבריות החד־משמעית של הגבר ואת הנשיות החד־משמעית של האישה.207 עבור הגבר הדבר אומר שהוא אכן יכול להתגבר על קיבעון האם הראשונית, אך בהתפתחות האגו שלו הוא אינו יכול להשליך את האנימה שלו על בת זוגו בנישואים הפטריארכליים. כלומר, כל “נישואי האהבה" אינם פטריארכליים במובן זה. הנישואים הפטריארכליים הקלאסיים היו בעבר וגם כיום לא אינדיווידואליים, ונעשים על ידי משפחות המפעילות כוח על נשותיהן. היינו משערים כי התגברנו על הצורה הקלאסית של נישואים פטריארכליים, אך בבדיקה מדוקדקת יותר אנו מזהים ללא קושי, שההפעלה של האנימה או האנימוס המובילה ל"נישואי אהבה" מודרניים מייצגת בדרך־כלל שלב חולף הקודם לנישואים, והמסתיים כאשר הגבר מזדהה בנישואים עם דמות האב והאישה עם דמות האם.

			אולם אז, האנימה ואופייה הטרנספורמטיבי נותרים “בחוץ". היא מפוצלת ומהווה סכנה לנישואים. יתר על כן, היא מאיימת על כל מה שקבוע בפטריארכט כמשפחה, ביטחון, והעמדה בעולם. כך הופכת האנימה להורסת נישואים ולפתיינית גרידא, ובשלב חדש אנו מוצאים שוב את הניסיון להתגבר על הפחד מהנשי דרך פיצול הנשי והאישה על ידי הגבר שאינו יכול להתמודד עם שלמותה. אינספור קשיים בנישואים מבוססים על מצב מהותי זה, בו התנגדות לנישואים פטריארכליים ויחסים עם אנימה מחוץ לנישואים הופכים לקונפליקט. אולם קונפליקט זה נמשך לעתים קרובות גם כאשר הנישואים הישנים מתמוססים והגבר נישא לדמות אנימה. נישואים פטריארכליים חדשים נוצרים, בהם הגבר נאחז במעמדו הגברי הבלעדי והאישה נאלצת לחזור לעמדתה הנשית הבלעדית.

			פשטות מהותית זו של הפטריארכט מושגת כמובן גם כאשר הגבר נישא ל"בת". באופן זה האוטונומיה והטרנספורמציה של הנשי הופכות קשות יותר וכך עליונותו של הגבר מובטחת, דבר ה"חוסך" לו את הטרנספורמציה שלו.

			אידיאולוגיה שלמה של הפטריארכיה התופסת באופן בסיסי את הנשי כ"נשי שלילי" הינה חלק קולקטיבי בלתי נפרד של עמדה הגנתית זו, בה הגבר מתנגד לאופיו הטרנספורמטיבי של הנשי — כלומר, הוא מתגונן מפני הצורך בשינוי עצמו. באידיאולוגיה פטריארכלית זו הגבר מזדהה עם ה"למעלה", עם השמים ועם הרוח, כלומר עם ארכיטיפ האב. הזדהות זו מובנת; אכן, הדבר נראה כמעט בלתי נמנע כשאנו נזכרים שהתפתחותו ההרואית־פטריארכלית של האגו מכוונת כלפי “מעלה" ועליה להיות מכוונת לארכיטיפ האב. 

			סוג זה של הזדהות חוזר על עצמו בטקסי החניכה של גיל ההתבגרות, והנוסחה הסמלית “אני והאב חד הם", מהווה את היסוד לקיום הגברי הפטריארכלי.208 כתוצאה מכך יש להבין את הפחתת הערך של הנשי כניסיון להתגבר על הפחד מהנשי ומההיבט המסוכן שלו כאם גדולה וכאנימה.

			אולם פירוש הדבר הוא שבפטריארכט, הלא־מודע, האינסטינקט, המין והאדמה, כ"דברים של העולם הזה" — שייכים ל"נשי השלילי", שהגבר מקשר לאישה, וכי בכל התרבויות הפטריארכליות עד כה, האישה והנשי סבלו מהתגוננות של הגבר ומהביזוי שלו. עם זאת הערכה שלילית זו אינה חלה רק על האופי האלמנטרי ועל ההיבט המטריארכלי, אלא במידה שווה על האופי הטרנספורמטיבי, האנימה. עבור הגברי “העליון" היא הופכת לקוסמת, למפתה ולמכשפה, ונדחית בשל הפחד המקושר לנשי הלא רציונלי. הגבר מוכן באותה מידה להוקיע את הנשי כמשעבד וכאוחז בו בדברים ארציים, ובו בזמן להאשימו כדבר מבלבל ומפתה — המסכן את יציבות הקיום. איש־הרוח של כל הצללים האופייני לפטריארכיה, דוחה את הנשי בעיקר כי הוא לוכד אותו בנישואים, משפחה, והסתגלות למציאות, ולכן מבלבל אותו באשר ל"ייעודו", כשמתוך סגפנות גברית הוא מתייחס אליו כאל “נעלה" או “רוחני". 

			עם זאת, אותו טיפוס יכול לשלול ולפצל את האישה ה"ארצית" על מנת להחיותה כדמות של אישה מעוררת השראה. בשני המקרים אידיאולוגיה פטריארכלית מבוססת על שמירת האנימה לא מודעת, ועל קונפליקט בו הנשי והאישה לא נחווים כמאוחדים אלא רק כניגודים מקוטבים. כך האישה והנשי מופיעים הן ככוח שלילי המושך כלפי מטה, כאישה מן הביצה או כשדון מים, והן ככוח חיובי ומרומם כמלאך או כאלַה. אך כיוון שהגבר הפטריארכלי נשלט על ידי היסוד הרוחני העליון, הוא נסוג ממציאות האדמה באידיאליזם סגפני ומעדיף לעלות לכיוון השמים. מעולם לא עלה בדעתו שחטיפה לשמים עשויה להיות גם פיתוי. התוצאה של עמדה פטריארכלית חד־צדדית זו, המופגנת בכל תחומי החיים, הינה גבר שאינו אינטגרטיבי, המותקף על ידי צִדו המודחק ולעתים קרובות אף מוצף על ידו.209 הדבר מתרחש לא רק בגורלו של האדם האינדיווידואלי כפיתוי על ידי אנימה “נמוכה", אלא באותה המידה באמצעות פיתוי על ידי אידיאולוגיה מפצה, למשל, חומרנות, שגברים “רוחניים" רגישים אליה במיוחד. 

			הגבר רוצה להישאר גברי באופן בלעדי ודוחה מתוך פחד את המגע הטרנספורמטיבי עם אישה ממעמד שווה. שלילת הנשי בפטריארכט מונעת מהגבר לחוות את האישה כאתה שמעמדה שווה אך שונה, ומכאן להשלים איתה. התוצאה של ההתנשאות הגברית הפטריארכלית כלפי נשים מובילה לחוסר היכולת ליצור כל קשר אמיתי עם הנשי, כלומר לא רק עם אישה אמיתית אלא גם עם הנשי בתוכו, הלא־מודע. אולם, בכל פעם שקשר אינטגרלי אמיתי עם הנשי נשאר לא מפותח, פירושו שבשל הפחד שלו, הגבר אינו מסוגל לפרוץ אל שלמותו החובקת גם את הנשי. כך הנפרדות של התרבות הפטריארכלית מהנשי ומן הלא־מודע הופכת לאחד הגורמים המהותיים למשבר הפחד שהעולם הפטריארכלי נמצא בו כעת.

			לפני שנפנה לבעיית ההתגברות על הפחד ומערכת היחסים האינטגרלית של הגבר לנשי, עלינו לשרטט היבט נוסף של הפחד של האדם המבוגר מהנשי: זהו הפחד של האישה מהנשי.

			3. הפחד של האישה מהנשי

			באשר ליחסים הראשוניים לאם, כלומר לשלב הראשון של הילדות, מתקיימים אותם תנאים הן עבור הילד והן עבור הילדה. בשלב זה, נחוות תחושת הביטחון הבסיסית; ובמסגרת ההגנה האימהית מתפתחים פחדים נורמליים העוברים אינטגרציה כאשר מערכת היחסים הראשוניים עם האם חיובית. ההתקדמות מהמטריארכט לשלב הפטריארכלי נחוצה עבור הנקבה כמו עבור הזכר לפחות בתרבות המערבית המודרנית. באופן הפטריארכלי־הרואי האופייני, האגו המתפתח של הילדה חייב גם כן להתיר את הקשרים לאם הגדולה כדי שתהפוך חברה פעילה בתרבות הפטריארכלית שלה. עליה ללמוד; עליה לפתח רצון ותודעה; וכיום, כמעט כמו הגבר, עליה להשיג עצמאות אשר בנוסף למערכת יחסים עם בן זוג והקמת משפחה תוביל אותה גם להסתגלות לתרבות באמצעות מילוי תפקיד מקצועי.

			אולם הבעיות והמשברים בהתפתחות האישה הן שונות מאלו של הגבר. והם מתקיימים גם אם אנו מגבילים את הדיון לתמה שלנו ולא מתייחסים לבעיה המרכזית של האישה, הפחד שלה מהגברי.

			הפחד מהגברי הינו משמעותי בהתקדמות הילדה לעבר הפטריארכט ובקבלת אהבתה לאביה, קבלה הקשורה לקונסטלציה הארכיטיפית של קומפלקס אדיפוס. לא נוכל לדון כאן בדרכה לפיוס עם דרקון האב האופיינית לנשים אבל שונה מהדפוס הגברי.210 אולם התקדמות לעבר הפטריארכט, יחסי האהבה ההכרחיים של הילדה עם אביה, יוצרים את הרקע לתפקיד שהאם של היחסים הראשוניים ממלאת עבור הילדה בהקשר זה.

			במקום אחר הפנינו את תשומת הלב אל משמעותה המכרעת של העובדה שעל ידי נפרדות מהאם והצטרפות לעולם האב, הבן “מגיע אל עצמו", כיוון שלעצמי המיוצג על ידי ארכיטיפ האב יש את אותו מין כמוהו.211 עבור הילדה הדבר הפוך. אפילו לאחר שהעצמי “היגר" מהאם לבת, העצמי הילדי של הבת נותר זהה למין של ארכיטיפ האם. משמעות עובדה סמלית זו היא שמערכת היחסים אם־בת בצירוף הקשר האינטימי יותר של אגו ועצמי, כמו גם התודעה והלא־מודע, קרובים יותר באופן בסיסי לטבע מאשר במערכת היחסים אם־בן. המתח הגדול יותר בין תודעת־האגו הזכרי וארכיטיפ האם ה"קונטרה־סקסואלית" — כלומר הלא־מודע המטריארכלי שגם הוא מצוי במתח טבעי קבוע — אחראים להבדלים הבסיסיים בין התפתחות זכר ונקבה, בייחוד באשר לחלק של יצירתיות הזכר.

			הקשר ההדוק יותר של הבת לארכיטיפ האם ולשלב המטריארכלי, גורם לנפרדות שלה להיות קשה במיוחד. דבקות ביחסים הראשוניים, ובעקבות זאת דבקות בקיום המטריארכלי הלא מודע במהותו, הינם אפשרות ופיתוי מובהקים עבור האישה, בייחוד כיוון שסוג זה של קיבעון אינו פתוגני באמת, למרות שהוא מחזק את ההתנגדות לעולם הפטריארכלי ואת הפחד שלה ממנו. אכן, אנו יכולים אף להניח שעמדה מטריארכלית בסיסית זו נשארת עיקרית עבור האישה הפרימיטיבית בתרבות הפטריארכלית.

			העולם המטריארכלי למעשה “שונא גברים", כיוון שהוא עולם בפני עצמו עם ערכים ועם מאפיינים השונים מאלו של הפטריארכט.212 העמידה זה כנגד זה של המטריארכט והפטריארכט כניגודים מכילה גם פיחות ערך הדדי; כפי שניסינו להדגים, אותה עמידה זה כנגד זה היא הגורם המקשה על אגו הילד במעבר משלב אחד לשלב השני. החיבור לאם, הקשר לעולם המטריארכלי, והשלילה עמוסת הפחדים של הגברי, מובילים גם כן, במקרה של האישה, לקונפליקט בלתי נמנע בין ארכיטיפ האם של השלב שצריך להתגבר עליו ובין הדגש של העצמי על ארכיטיפ האב אליו האגו אמור להתקדם. אך הדבר מציג את האם הגדולה בהיבט השלילי והמבעית שלה; כלומר, היא הופכת להיות המכשפה הרוצה לעכב את ההתקדמות.

			עבור הילדה הסיטואציה מסובכת היות ושלב האחדות עם האם כשלב של שימור־העצמי אינו שלו ובלתי מופרע בלבד, אלא גם נושא ניחוח נשי; עם זאת, ההתקדמות לכיוון הפטריארכט מזוהה עם כיבוש הפחד מפני הגברי, כיבוש המאלץ את הילדה להיכנס אל תוך הסכנה, אכן אל תוך המוות של כניעת־העצמי, שתיארנו כ"נישואי־המוות".213 במובן זה, המכשפה המטריארכלית לא רק כובלת אליה את הילדה, אלא שהיא מעוררת בה תחושת אשמה של “בגידה באם", אשמה החודרת עמוק יותר מאשר אצל הבן, כיוון שעבור הבת “הבגידה באם" יכולה להתפרש בקלות כבגידה במהותה שלה, ותנועתה כלפי עולם האב ככניעה של טבעה שלה.

			בסיטואציה זו מתברר כי ארכיטיפ האם הכובלת ושונאת הגברים אינו תואם את העצמי הנשי, אלא את העצמי המאשר את התקדמות האינדיווידואציה. להמחשת קונסטלציה זו באמצעות המיתוס של פרספונה — זהו אינו העצמי המיוצג על ידי דמטר המסרבת לשחרר את בִּתה אלא על ידי גאיה, היודעת שפרספונה נחטפה על ידי האדס.

			התבוסה של המכשפה המטריארכלית והמעבר לפטריארכט ולערכיו, גורמים להזדהות חלקית של הבת עם צדה הגברי, צד “האנימוס" שלה, שחייב להתפתח. הזדהות זו מביאה עמה בסופו של דבר סכנה שהבת תלך לאיבוד בתוך הגבריות באופן שאין לה דבר עם הוויתור של הנשי בשלב הכניעה־העצמית, במובן זה שרק דרך כניעה ומסירות מסוג זה היא מגיעה לחוויה של טבעה הנשי.

			מצב זה של “לאבד את עצמך" לתחום הגברי מייצג את הסכנה שבגבריות במובן של פיתוח פסוידו־גבריות שבה האישה מסתכנת באובדן הנשיות המהותית שלה. ללא ספק, המשימה שבפניה עומדת האישה בתרבותנו הינה לפתח את הגבריות ואת ההיבטים הפטריארכליים של הנפש ללא ויתור על מהותה הנשית, ומשימה זו קשה במיוחד הודות לטבעה הדו־משמעי והמעורפל.

			בקונסטלציה זו האישה יכולה להיות נתונה לסכנה גדולה אף יותר כאשר האם האישית והעולם של הנשי השייכים לה מאבדים את הביטחון המקורי שלהם, שנובע מכך שהם מושרשים בקרקע המטריארכלית. לעתים קרובות אלמנט אימהי זה נפגע על ידי הערך השלילי המושם על הנשי בפטריארכט, וכך הופך ללא בטוח בנשיות שלו. במקרה זה האם כבר מפחדת מהנשי כ"עצמי אותנטי" דחוי ומוכחש שלה. אז חווה הבת את האם השלילית כמכשפה פטריארכלית המעריכה יותר את הגברי והבן אבל מקטינה את הנשי והבת, ובכך מסכנת את התפתחות הבת. אם כזו גוזלת מבִּתה את הביטחון הראשוני, הנחוץ לה במהלך שלב שימור־העצמי ואז שולחת אותה ללא שום הגנה אל הגברי העליון של הפטריארכט.

			האיום הנשקף מהגברי והפחד הקשור אליו הוא בסופו של דבר הפחד מפיחות ערך של העצמי ומזרות העצמי שהנשים חוות. במצב זה, לעתים קרובות האישה אינה רואה ברירה אחרת אלא לשחרר את עצמה מנשיותה ולהפוך עצמה למעין ישות גברית. סכנה זו גדולה במיוחד כאשר, כפי שקורה בתרבות המערבית הפטריארכלית, הדמות של הנשי הארכיטיפי כאלוהות וכהתגלות העצמי של הנקבה נעדרת.

			אולם במובן מסוים, הטבע הגביל את הסכנה שהאישה תוכל לבגוד בעצמה לגברי, ולאבד את הקשר שלה לגשטלט הארכיטיפ הבסיסי של הנשי. שכן, אין זה משנה עד כמה התרחקה הבת כאישה מהעולם המטריארכלי של הקרקע האימהית, ועד כמה היא נכנעה לזלזול של הזכר הפטריארכלי כלפיה, בדרך־כלל היא נכנסת למצב התפתחותי של הקיום הנשי שלה, שבו כמעט תמיד השלמות הגדולה של הטבע הנשי מסדרת ומתקנת את כל הסטיות ממהותה הנשית.

			תיקון זה מתרחש ללא תלות בידע של האישה ובתודעתה, לכל מה ש"באמת" קורה במהלך אותו שלב מכריע עבור האישה שאינו מסומל על ידי אירוע הנישואים אלא על ידי אירוע ההיריון והלידה. כאשר האישה נושאת ילד, היא חווה התגלות־עצמית המעוגנת כה עמוק בקיומה הבין־נפשי, עד שהוא חסר רק במקרים מיוחדים מאוד. האחדות של האם והבת שנחוגה במיסטריות האֵלֵאוּסיסיות, מתבססת על טקסי החניכה הנשיים שבהם הנשים הזקנות מציגות בפני הנשים הצעירות את המצבים הבסיסיים של הקיום הנשי. אחדות זו קיימת עם זאת בכל מקום בו הבת, כיולדת, הופכת לאם, והיא מתקיימת עבור כל אישה, גם עבור אלה ש"לא עברו חניכה", ללא קשר למה שקורה בתודעתה של האישה היולדת. גם כאשר מערכת היחסים עם האם האישית מופרעת או הרוסה, והאם האישית כמכשפה פטריארכלית מסכנת את הערך העצמי של האישה, מצב קיומי זה יוצר קשר עם הנשי הארכיטיפי, כאם גדולה וכעצמי. מעבר לכל השיפוטים ואי ההבנות הפטריארכליים והתודעה הנשית הנובעת מהם, האישה יכולה לחוות את עצמה כבוראת וכמקור לחיים, ללא עוררין ולעומק כזה שהופך את כל הסטיות והעמדות השגויות של תודעתה לפשטניות.214 אך אפילו חוויה־עצמית עמוקה זו של האישה כיולדת יכולה להישאר חבויה בחשיכה; כאן האגו של האישה המודרנית יכול לחוות אפילו פחד עמוק מהנשי כפחד מעצמה, כפחד מהנומינוזי הלא מובן של הטבע הנשי. 

			פחד דומה מהנשי וממהותו יכול לעלות גם במחצית השנייה של החיים במהלך תהליך האינדיווידואציה, כיוון שהאינדיווידואציה של האישה כביטוי לגילוי־עצמי דורש ממנה דבר־מה קשה במיוחד: גאולה משליטת הארכיטיפ הגברי ומהמנטליות הפטריארכלית וערכיו. מסיבה זו הגילוי של האישה את עצמה קשור לעתים קרובות למשבר בנישואים, בייחוד כאשר הנישואים היו פטריארכליים והתלות והחד־צדדיות של כל אחד מבני־הזוג היוו דרישה מוקדמת לסימביוזה של תחושת הקרבה בנישואים אלה. 

			מכיוון שיחסים הם מהתכנים המכריעים בחיים עבור האישה — אם לא העיקריים והמכריעים שבהם — כל “פרימת קשרים" במובן של עצמאות מייצגת משבר ובעיה קשה במיוחד. גם כאשר היא פורמת את הקשרים של היחסים הראשוניים אל האם, גורם זה של “נאמנות" למערכת היחסים ממלא תפקיד מהותי ומעכב. עם זאת, בכל התקדמות מאלץ העצמי את האגו להתקדם ולהתגבר על הכליאה. במצב של נפרדות מהאם, העצמי לובש צורה של ארכיטיפ האב; בהקשר הנוכחי, העצמי הנשי הוא זה שדוחף את האגו קדימה. אולם בסיטואציה זו יש לחוות ולהחליט האם זו שאלה של גילוי־עצמי אותנטי של האישה — כלומר גילוי־עצמי הכרחי כדי להגשים את ייעודה — או שזה בלבול נוירוטי שבו האגו בורח מחובותיו לאדמה ולמציאות. שכן, למרות שהאישה יכולה וחייבת להתנגד לארכיטיפ הגברי ולפטריארכט כשהיא “מגיעה לעצמה", מעצם טבעה היא חוֹוה בכל זאת קשר גדול ומקיף יותר, כלומר יכולתה לאהבה גדלה. בניגוד לכך, פסוידו־התפתחות נוירוטית כזו, שלדוגמה מוותרת על מערכת היחסים עם הבעל והמשפחה בסיסמה “עשי את שלך", חושפת התרוששות אגואיסטית של היכולת לאהוב העומדת בניגוד ישיר לגילוי־העצמי הנשי האותנטי. 

			הפחד של האישה מהעצמי הנשי, מחוויית הנשי הארכיטיפי הנומינוזי, הופך מובן כאשר אנו מקבלים הצצה — או רק רמז — לאחרות העמוקה של העצמיות הנשית, המנוגדת לעצמיות הגברית. אלמנט זה בדיוק שהגברי בפחדו מהנשי חוֹוה כבור, כתהום של השאול והאפסות, הופך למשהו חיובי עבור האישה, בלי שתאבד את אותם המאפיינים. כאן נחווה הארכיטיפ הנשי לא כאילוזיה וכמאיה אלא כמציאות בלתי נתפסת וכחיים שבהם למעלה ולמטה, הרוחני והפיזי, אינם ניצבים אחד כנגד השני; מציאות כנצח היא יצירתית ובו בזמן היא מעוגנת בריק הקדמון. וכך כבת, האישה חווה עצמה כשייכת לדמות הרוחנית הנשית, סופיה, החוכמה העליונה, בעוד שבו בזמן היא מממשת את הקשר שלה עם המעמקים המעופשים, המחניקים, העקובים מדם של אמא־אדמה הביצתית. עם זאת, בסוג זה של התגלות־עצמית האישה צריכה בהכרח לראות עצמה כשונה מהאופן בו היא מציגה עצמה בפני הגברים — לדוגמה, כרוח וכאב, אך לעתים קרובות גם כאלוהות פטריארכלית והמוסר שלה. התופעה הבסיסית — שבן אנוש נולד מאישה וגדל על־ידה במהלך שלבי התפתחותה המכריעים — מתבטאת אצל אישה כתחושה של חיבור עם כל הדברים החיים, תחושה שעדיין אינה מובנת דיה, וכזו שגברים, במיוחד הזכר הפטריארכלי, חסרים לחלוטין במידה שיש אותה לנשים.215

			לחוות את עצמה כשונה באופן כה בסיסי מהערכים הפטריארכליים הדומיננטיים, ממלא באופן מובן את האישה בפחד עד שהיא מגיעה לאותה נקודה בהתפתחותה האישית, שבה דרך התנסות ואהבה הקושרת בין הניגודים היא יכולה לראות בבירור את מכלול האנושות כאחדות של היבטים גבריים ונשיים של העצמי.

			ב. המהות, המקור והכיבוש של הפחד

			התפקיד הפרדוקסלי שממלא האגו בחיי הנפש של הפרט מתבטא גם בעובדה שניתן להתייחס אליו ובצדק כמקום שבו נוצר הפחד וגם כמקום שבו מתגברים עליו. בהשוואה לכוחות הקיומיים הגדולים — בין אם הם מכונים “העולם", “העצמי" או “ארכיטיפ הלא־מודע" — האגו נותר קטן ובסכנה תמידית. ההתפתחות הנפשית מתרחשת בשלושה כיוונים: אקסטרוברסיה (אוריינטציה כלפי העולם), אינטרוברסיה (אוריינטציה כלפי הלא־מודע) וצנטרוברסיה (האוריינטציה לעצמי). תנועה לעבר אחד מכיוונים קיומיים אלה פירושה תמיד התרחקות מכיוון אחר. כאשר מתבוננים על התנועה לעבר “העולם", הסכנה מתארגנת תמיד כך ש"האחר" הנטוש והעוין שבגבנו ייצור פחד. גם ה"שלישי הגדול", עולם העצמי, שמרכיב את התנועה הלוך ושוב בין העולמות המנוגדים ואחדותם, אינו בשום אופן רק ותמיד תומך ומהווה מקור ביטחון לאגו; אלא, לעתים קרובות באותה מידה הוא משהו לא מובן, מקור של פחד, עד אשר מושגת מידה מאוחרת יחסית של התפתחות. 

			בהתפתחות האנושית משמש האגו כמייצג הטוטאליות, ואיזון הפרט בעמדת הביניים שבין העולם החיצוני לבין עולם הפנימי נופל בחלקו של אגו זה ושל התודעה הקשורה אליו.216

			עם “התייחסות" זו,217 שבה האגו מייצג את העצמי במידה מסוימת, האגו מקבל על עצמו גם את חובת המעקב, להגן על התודעה מפני כל כוח עליון. זו הסיבה שעל האגו לבסס עצמו במנדלה של התודעה ולשמור בזהירות על שערי הכניסה והיציאה על מנת לשמר את אחדות התודעה ולהימנע מהתפוררות באמצעות הצפה של תכנים לא מודעים או גשמיים. יציבות יחסית זו של המערכת המודעת המשמשת בסיס לאמינותו של האדם נדרשת על ידי הקולקטיב. זוהי הסיבה, ובצדק, שיציבותו של האגו נחשבת למטרה של החניכות הפטריארכליות כולן: הדרישה מוטלת על הזכר שיוכיח עצמו איתן והרואי כנגד הכוחות המאיימים למוסס את האחדות של האישיות, בין אם הם רעב או כאב, דחפים או שדים.

			הקונסטלציה הממוקמת במרכז האגו מסמלת, שמה שכבר מוכר ונחווה תומך ביציבות כמשהו השייך לתודעה; כל מה שלא ידוע ולא מוכר, מכיוון שהינו מאיים, מוחזק במרחק הגדול ביותר והאפשרי מהקיים, או שהוא מתקבל רק ברמה שבה הוא יכול להיות מוטמע ולא מפריע לאחדות המבוססת. משמע, שגישה המגֵנה על התודעה ועל הסדר המבוסס והמוכר, נדרשת מהאגו הבוגר ומהאישיות המותאמת לקאנון התרבותי; הדבר מנוגד לגישה ההרואית והמתקדמת של האגו (שתוארה קודם) החייב לוותר על הביטחון הישן על מנת להגיע לשלב חדש שנקבע ארכיטיפית. בעולם המבוגרים, גישה הרואית זו של כיבוש פעיל של “החדש" ממשיכה להימסר לאישיויות פריפריאליות בתרבות, לאנשים היצירתיים, בעוד שהקולקטיב המורכב ממבוגרים לוקח על עצמו את המשימה השמרנית במהותה של הגנה על ערכי התרבות והעברתם. הקולקטיב מתגמל אנשים יצירתיים באמצעות פרסים גבוהים על הישגים, המקדמים ומרחיבים, מקשטים ומציידים את התרבות הקיימת. דוגמאות אופייניות לגישה זו הן הכנסייה ותרבויות החצר של מלכים, וכן התמיכה בסוג דומה של אנשים יצירתיים ברוסיה ובאמריקה. הישג יצירתי מהפכני, לעומת זאת, נענש במוות, בהווה כמו גם בעבר.

			אך סוג זה של “חלוקת עבודה" בתוך תרבות יכול להתקיים רק עד מידה מסוימת, אם בני האדם נשארים בריאים בנפשם. היות וכל פרט הינו יצירתי בהתאם לאופיו שלו, נוצר קונפליקט בין האופי השמרני של הגנה על ערכי התרבות הקיימים (על ידי האגו) הנדרש על ידי הקולקטיב, לבין הכוחות הלא מודעים הלוחצים ומכוונים את המשך התפתחותו של הפרט והשואפים לכפות כניעה לעמדה הישנה על ידי הפעלת לחץ הולך וגובר. מכיוון שקונסטלציה זו נפוצה במיוחד כיום, אנו חיים בתקופה בה מספר הולך וגדל של אנשים חווים חשיפה לאיום הנובע מאיכויות קיום לא ידועות וזרות לאגו. 

			חוויות עמוסות פחדים אלו, המופיעות לעתים קרובות במחצית השנייה של החיים לאחר שהפרט השיג וביסס את מעמדו בקולקטיב והקולקטיב אישר את תרומתו, מתבטאות בדרך־כלל במהלך שלב זה של החיים בסמל המוות. לפחד הנגרם על ידי הלא מוכר הקשור לסמל המרכזי של המוות, פנים רבות. הדיכאון והפחדים מהחיים, הנוירוזות והמשברים של אנשים מבוגרים, ואף של אנשים מצליחים, עומדים לרוב בסימן של חוסר משמעות ושל החשש שהאדם החמיץ או עלול להחמיץ את כל חייו; לעתים קרובות, אנו נתקלים בדיכאונות ופחדים אלה במידה שווה כאשר מדובר בפחד ממחלה, מחוסר חיוניות וממוות בפועל.

			אולם מאחורי פחדים אלה, המסתתרים תחת סימן המוות ותוקפים ומגיעים אל הפרט בלב מבצר התודעה שלו, אנו מוצאים את תנועת העצמי הכופה את הטרנספורמציה באדם הרוצה להיאחז. כמעט תמיד הפחד מפני טרנספורמציה הוא זה שמעורר חרדה באדם המוגבל על ידי ה"ישן"; אך בעודו מאמין ש"החדש" הוא זה המפחיד אותו, החרדה נובעת למעשה ממגבלות החיים הישנים המושתקים בכלא ההרגל.

			במחצית השנייה של החיים או מאוחר יותר בשיאם, עם צמצום המשימות הביולוגיות־קולקטיביות, השאלות העוסקות במה הם החיים ומה הוא המוות הופכות כמעט בלתי ניתנות לביקורת ובלתי ניתנות להבחנה עבור האגו. כיוון שהאגו, הנרתע מטרנספורמציה, נאחז בנוקשות ב"חיים הישנים", אותם “חיים ישנים" שהוא מגן עליהם בלהט הופכים להיות מוות, ואילו מותו של האגו, הנגרם באמצעות טרנספורמציה, מתברר כחיים. בשל חוסר נכונות להרפות מהישן, עולה פחד, מתעורר דיכאון, שכן עולים כוחות חדשים הרוצים בגישה לחיים ודוחפים כנגד האגו המושרש. אך אם האגו מוותר על עמדתו ההגנתית ומשליך עצמו בגבורה למלתעות דרקון המוות — אל מסע הים הלילי של גיבור השמש — המוות מוכיח את עצמו כחיים, וויתור על מה שהוא נאחז בו הופך לדרך חיים חדשה ולהתגברות על הפחד.

			התפתחותה של התודעה האנושית דרך השלבים הארכיטיפיים הינה ספציפית־למין, כלומר כל אחד מבני המין האנושי עובר דרכם, ובמהלך התפתחותם הן האגו והן התודעה עוקבים אחר הנחיות טרנס־פרסונליות הטבועות בנפש ומבשילות. אך העצמי, המרכז הדמיוני של השלמות, מכוון לא רק את המין־הספציפי אלא גם את ההתפתחות האישית של האדם. כלומר העצמי, בפרט האנושי, מפעיל את השפעותיו כנטייה לא רק כדי למלא את התפקיד האופייני בהסתגלותו לחיים, אלא גם כדי לגלות את ההוויה האותנטית שלו עצמו ולהגיע למימוש עצמי באמצעות החיים והקולקטיב, כלומר לממש את העצמי בייחודיותו. אך לצורך מימוש העצמי כל שלבי הטרנספורמציה נחוצים.

			המשימה הגדולה, ובמידה מסוימת האולטימטיבית, המוצגת כאן היא הבנת הפחד על כל צורותיו ככלי של העצמי. פחד מן הלא נודע ומכל מה שזר לאגו, מתגלה כפחד מההיבטים הבלתי ידועים של “עצמי אחד" (“one Self") וכפחד של ה"עצמי אחד" בתור הלא ידוע. במובן זה, תהליך הטרנספורמציה של להיות עצמי אחד חובק שוב ושוב דברים חדשים בלתי ידועים. אכן, עולמות חדשים בלתי ידועים מעוררים תמיד פחד. 

			בהתפתחות דרך השלבים הארכיטיפיים, חייב הפרט להתגבר על פחד בכל מעבר משלב אחד למשנהו שמשמעותו, כמובן, תמיד שלב חדש של קיום שלא היה ידוע עד אז. בהקשר זה איננו יכולים להתייחס לדרכים השונות בהן גברים ונשים מתגברים על פחד, ולא נוכל להתייחס לעובדה המרשימה, אשר עדיין לא הובנה עד הסוף, שהאופן שבו האגו מתגבר על הפחד דומה באופן סמלי ל"איבר המין", כלומר הוא מתואם עם הצורה הספציפית של איברי המין, וכך הצורה הגברית של התגברות על פחד היא אקטיבית, חודרת והרואית באופן נוקב, בדיוק כמו הצורה האופיינית של הפחד המופיעה כפחד “מסירוס". באופן דומה, הפחד של האישה הוא פחד מאונס, והדרך שלה להתגבר על הפחד אינה הרואית באופן אקטיבי אלא הרואית באופן פסיבי, היינו קבלתו ושילובו בכניעתה לפחד.

			אולם תמיד ובאופן בלתי תלוי בכל אחת מצורותיו, התגברות על הפחד מייצגת צורה ספציפית של אינטגרציה שיש בה משהו זר לאגו, חלק שהוא לא אני (Not I), המזוהה ומתממש כשייך לו. כך חווה הגבר את הנשי הנורא בדמותן של האנימה והטרנספורמציה כשייכות לנפשו שלו, בדיוק כפי שהוא חווה את האימהי ואופייה האלמנטרי “כשלו", ורק לאחר הטמעת כל ההיבטים הללו של הנשי, הגבר משיג את האותנטיות שלו כעצמי אנושי שהוא זכר ונקבה בו־זמנית. רק כאשר הגבר התגבר על “הגבריות הטהורה" של הפטריארכט דרך תהליך זה של טרנספורמציה, הוא התגבר על הפחד שהסתיר את “גבריותו הטהורה" מהזולת, אשר נחוותה באופן סמלי כנשי. הדבר נכון גם לגבי האישה והפחד שלה מהגברי, אותו היא מסתירה על ידי הזדהותה עם עולם האנימוס שדורש הפטריארכט.

			בחוויה זו של טרנספורמציה, הפרט האנושי הופך להיות מודע לכוחו הבלתי מתפשר של העצמי, הבונה מחדש את כל שלבי ההתפתחות, וכן את כל כיבושי האגו של העולם החיצוני והעולם הפנימי, לעבר היבטים של מימוש עצמי המתבטאים כבר בהתחלה כאוטומורפיזם, כנטייה הפועלת בנפש. כאשר העצמי האישי הבא לידי ביטוי כעולם מעורר־פחד התוקף את האגו מבפנים ומבחוץ, עובר אינטגרציה, ניתן לראות את זה שפוחד, את זה שמתגבר על הפחד ואת מה שמעורר את הפחד כיחידה אחת. בדיוק כפי שהאלים הטובים והאלים הרעים בספר המתים הטיבטי218 הם “אחד" ומתברר שהם רק השלכות של דבר שלישי בבסיסו, אנו מובילים כאן לחוות את האחדות של העצמי והעולם. הגורל באחדות של פנים וחוץ המעורר פחד מבחוץ ומבפנים, מתגלה כשייך לאנושות וכחוויית החיים של העצמי האישי. אירועים עולמיים המופיעים מבחוץ באותה מידה כתופעות פנימיות המעוררות פחד בנפש, מתגלים כמסווה של העצמי. מציאויות פנימיות וחיצוניות שבתחילה נראות כמוזרות ולכן מפחידות, נחוות מאוחר יותר “וללא מסכה" כשייכות להוויה האותנטית של האדם, ועל ידי כך מאבדות את האופי הזר ואת האופי האימתני שלהן. בטרנספורמציה זו האגו חווה עצמו כשייך באופן בסיסי אל העצמי, ובציר אגו־עצמי “שייכות" זו קובעת את התפתחותה של האישיות כולה ברמה חדשה. כאשר האגו תופס את המידה בה מכוון העצמי את הפחד ומשתמש בו “ככלי לטרנספורמציה", הוא חווה גם את עצמו כמכוון על ידי דרישת העצמי לטרנספורמציה. אולם בדרך זו האגו חושף את ההכחדה של עצמו דרך פחד ומזהה זאת כתהליך של שלילה הנגרם על ידי דבר־מה לא מוכר המוכיח את עצמו כטבעו המהותי ביותר של האדם, והאדם זוכה לביטחון פרדוקסלי בעצמי, המאלץ ביצירתיות את האגו להיכנס לטרנספורמציה מתמשכת. כאשר האגו הופך למייצג השקוף של העצמי, סוכן טרנספורמציה זה, העצמי, הופך למהות היקרה ביותר של האדם שנותרה יצירתית ללא פחד לאורך הטרנספורמציה כולה. רק בדרך זו מתעורר חוסר פחד באגו שאינו נצמד עוד לעצמו אלא נכנע ומתמסר בטרנספורמציה לעצמי כמו “לעצמו". כך הופך הציר אגו־עצמי להבטחה של קיום יצירתי, כלומר לקיום של טרנספורמציה. עם זאת, למרות אחדות אגו־עצמי זו, עדיין מתקיימים הניגודים בהם האגו, כחלק קטן יותר, נתון לעצמי, שהינו עליון מבחינה קיומית ומהווה יריב יותר מראוי עבור האגו. פירוש הדבר הוא שהאגו חייב בהכרח להמשיך לחוות פחד. הפחד נעלם רק כאשר האגו הגיע לאותו שלב של כיבוש הפחד שבו תחושת הביטחון של האדם טמונה לא רק בקיום כאגו, אלא בצורה מסתורית ונומינוזית גם כעצמי המנחה את האישיות בכל שלבי האגו והופך את כל קונסטלציות הפחד של האגו לשלבים של טרנספורמציה, שהקיום מתגלה בהם כמטמורפוזה בלתי נגמרת של היבטי יצירה.

